
PARTEA ÎNTÂI 


PREGĂTIREA 
TERENULUI 


Cum am ajuns unde ne aflăm acum? Cronica omenirii 
reprezintă o poveste lungă. Nu ar exista o poveste a 
omenirii fără un spaţiu în care să se desfăşoare. Aşadar, 
ca să ne putem cunoaște cu adevărat, trebuie să înţele- 
gem cum a apărut Universul, cum s-au format stelele și 
planetele, de ce planeta noastră îndeplineşte condițiile 
necesare pentru apariţia vieţii. Trebuie să mai înţele- 
gem şi cum trăiesc fiinţele vii, cum au evoluat şi cum 
am devenit noi ceea ce suntem. 


CRONOLOGIE 


Cu 13,8 miliarde de ani în urmă: Big Bangul a dus la crearea Universului. 


Cu 4,6 miliarde de ani în urmă: Formarea sistemului nostru solar, care 
include Soarele, Pământul și alte planete 


Cu 4,5 miliarde de ani în urmă: Se formează Luna, probabil ca rezultat al 
coliziunii dintre Pământ și o planetă de dimensiunea lui Marte. 


Cu 4,2 miliarde de ani în urmă: A început formarea oceanelor. 


Cu 4,1-3,8 miliarde de ani în urmă: Pământul și alte planete interioare 
s-au ciocnit în numeroase rânduri cu asteroizi. 


Cu 4 miliarde de ani în urmă: Formarea celor mai vechi roci care există 
încă pe Pământ. Posibila apariţie în oceane a moleculelor care au capacitatea de a 
da naştere unei alte molecule identice, așa cum este ADN-ul. 


Cu 3,7 miliarde de ani în urmă: Cele mai vechi dovezi indirecte ale exis- 
tenţei vieţii pe Pământ sugerează că organisme asemănătoare bacteriilor se hră- 
nesc cu molecule organice. 


Cu 3,4 miliarde de ani în urmă: Apar cianobacteriile (algele albastre-verzi), 
care captează energie prin fotosinteză. 


Cu 2,45 miliarde de ani în urmă: Începe acumularea de oxigen liber în 
atmosfera Pământului, ca produs secundar al fotosintezei. 

ÎNCEPUTURILE 


Înainte de apariția ştiinţei moderne, au existat multe cre- 
dinţe legate de vârsta Pământului și a Universului. Unii 
creştini credeau că Dumnezeu le-a creat pe amândouă cu 
6.000 de ani în urmă. Vechile texte hinduse, în schimb, vor- 
besc despre un ciclu infinit de creaţii şi distrugeri. 

Spre sfârşitul secolului al XVIII-lea, geologii şi-au dat seama 
că Pământul trebuie să fie mult mai vechi decât se credea (cel 
puţin în Europa) - cu o existență de milioane, dacă nu chiar 
de miliarde de ani. Cu toate acestea, în secolul XX, s-a ajuns la 
consensul științific că Universul însuşi era etern şi într-o „stare 
de echilibru”. Stelele se puteau naște şi muri, dar dimensiunile 
Universului erau fixe şi nu se schimbau. 

În anii 1920, în această teorie a apărut o fisură, atunci când 
astronomul american Edwin Hubble a observat că, în general, 
cu cât o galaxie este mai îndepărtată de noi, cu atât ea se re- 
trage mai repede. Fl a concluzionat că se extinde, iar această 
expansiune a început printr-o singură mare explozie, care a 
devenit cunoscută sub numele de „Big Bang”. 

Discuţiile contradictorii au continuat între susținătorii 
stării de echilibru şi cei ai Big Bangului. În 1964, doi radioas- 
tronomi care lucrau în New Jersey, Arno Penzias și Robert 
Wilson, au observat că detectorul/receptorul lor sensibil la 
microunde era afectat de o interferență constantă, cu o lun- 
gime de undă reprezentând o temperatură de 2,7 grade peste 
zero absolut. La început, ei au crezut că fenomenul ar putea fi 
cauzat de apropierea de New York sau de porumbeii care se 
găinățau pe instrumentul lor. În cele din urmă, şi-au dat seama 
că ceea ce receptorul lor înregistra era un ecou al Big Bangului. 
Atunci când schimbaţi posturile de radio, o parte din „sunetul 

(sau zgomotul) alb” pe care îl auziţi între canale este acelaşi cu 


ecoul de la începuturile timpului. 


Cu 9 miliarde de ani 
în urmă, s-au format 
sistemul solar 

şi Pământul. 


Cu 300 de milioane de ani în urmă, 
a început formarea stelelor 
şi a galaxiilor. 


Cu 380.000 de ani în urmă, 
electronii şi nucleele 
s-au combinat în atomi. 


Universul se 
expandează şi 
se răceşte. 


La câteva minute după ce s-a produs 
Big Bangul, s-au format nuclee simple. 


La o milionime de secundă după producerea 
Big Bangului, s-au format protonii şi neutronii. 


Cu 13,8 miliarde de ani în urmă 
a avut loc Big Bangul. 


Big Bangul 

Specialiştii în cosmologie au propus acum un calendar ce 
poziţionează Big Bangul cu 13,8 miliarde de ani în urmă, în- 
tr-un singur punct, o singularitate, a cărei densitate şi tempe- 
ratură erau infinite. Odată începută, expansiunea a ajuns la o 
viteză de neimaginat. Între 10% şi 10% secunde, volumul Uni- 
versului s-a extins cu un factor de cel puţin 10%. În această 
etapă, singura formă de materie au fost particulele elementare, 
cum ar fi quarcurile şi gluonii. La aproximativ 10* secunde, 
pe măsură ce expansiunea a încetinit și temperaturile au scă- 
zut, quarcurile şi gluonii s-au adunat pentru a forma protoni şi 
neutroni. Câteva minute mai târziu, temperatura a continuat 
să scadă cu aproximativ un miliard de grade, iar protonii şi 
neutronii s-au combinat, pentru a forma nucleele de deuteriu 
și heliu, deși cei mai mulţi protoni au rămas independenți, ca 
nuclee de hidrogen. În cele din urmă, nucleele încărcate po- 
zitiv au atras electronii încărcaţi negativ, creând astfel primii 
atomi. Aceşti atomi simpli trebuiau să devină blocuri de stele. 


„De ce trece Universul prin toate neajunsurile exis- 
tenţei?” 
Stephen Hawking, Scurtă istorie a timpului (1988) 


NAȘTEREA ȘI MOARTEA STELELOR 


Pe măsură ce Universul inițial s-a extins, materia a fost dis- 
tribuită uniform în spaţiu. Dar, odată cu apariţia unor mici 
neregularități în densitate, gravitația a căpătat un rol dis- 
tinct, regiunile mai dense atrăgând din ce în ce mai multă 


110% = unu împărţit la 10 de 36 de ori. 10% = unu înmulțit cu zece de 
78 de ori. (n. a.) 

materie. În felul acesta s-au format nori de gaz, alcătuiți din 
hidrogen şi heliu. Aceste așa-numite nebuloase se aflau în 
locul în care se năşteau - şi încă se nasc - stele. 

În interiorul unei nebuloase, zonele mai dense pot începe 
să se descompună din cauza gravitaţiei şi devin, în cele din 
urmă, suficient de dense şi de fierbinţi încât să genereze fuzi- 
unea nucleară — o reacţie în care hidrogenul este transformat 
în heliu, producând cantităţi mari de căldură și lumină. Acest 
proces face ca stelele - inclusiv Soarele - să strălucească atât 
de intens. 

Aceeași gravitație care atrage zonele mai dense de gaz 
pentru a forma stele adună şi stelele în galaxii. Galaxia noas- 
tră - Calea Lactee - conţine între 100 şi 400 de miliarde de 
stele şi are un diametru de aproximativ 100.000 de ani-lumină, 
ceea ce înseamnă că lumina care se deplasează cu o viteză de 
300.000 de kilometri pe secundă are nevoie de 100.000 de ani 
ca să o traverseze. Soarele se află pe unul dintre braţele spirale 
ale galaxiei noastre, la aproximativ 30.000 de ani-lumină de 
centru. Cea mai apropiată stea de Soare este Proxima Centauri, 
aflată la doar 4,24 ani-lumină distanţă. Calea Lactee este una 
dintre cele 100 de miliarde de galaxii din Univers. Mărimea 
Universului este un subiect de speculație, dar partea pe care o 
putem observa are un diametru de 93 de miliarde de ani-lu- 
mină. 


„Nu mă mir că spaţiul stelelor este atât de vast, eu mă 
mir că omul l-a măsurat” 
Anatole France, Grădina lui Epicur (1894) 


În funcţie de mărime, stelele pot fi supuse anumitor pro- 
cese în ciclul lor de viață. Cele care sunt de mărimea Soare- 
lui ating la suprafață aproximativ 6.000 de grade (în interior, 

temperatura este chiar mai ridicată), cu cel puţin 10 miliarde 
de ani înainte de a epuiza hidrogenul. În această etapă, con- 
tracţiile interne şi temperatura ajung la 100 de milioane de 
grade, permiţând heliului să înceapă să fuzioneze. Steaua devi- 
ne un gigant roşu, de 100 de ori mai mare decât era la început, 
după care se micşorează, devenind un pitic alb, de 100 de ori 
mai mic decât varianta iniţială. 

Stelele mai mari au o viață mai scurtă. De exemplu, o stea 
de zece ori mai mare decât Soarele se va transforma într-un gi- 
gant roşu doar după 20 de milioane de ani. Pe măsură ce tem- 
peratura crește, steaua începe să sintetizeze elemente din ce în 
ce mai grele, până când ajunge să creeze fier cu temperatura de 
700 de milioane de grade. Acest proces se află la originea mul- 
tor elemente care alcătuiesc planete precum Pământul - este 
vorba nu numai despre fier, ci şi despre carbon, oxigen şi sili- 
ciu. În acest moment, steaua izbucnește într-o explozie numită 
supernova, un nor de gaz și de praf care se extinde rapid. În 
centrul ei, se află un obiect numit stea neutronică, cu diame- 
trul de numai 10-20 de kilometri, dar atât de dens, încât un 
centimetru cub de material are o masă de 250 de milioane de 
tone. Chiar şi stelele mai mari pot sfârși ca niște găuri negre, 
zone atât de dense încât nici măcar lumina nu poate scăpa de 
atracția sa gravitațională. Este posibil ca în centrul galaxiei 
noastre să existe o gaură neagră masivă. 


ZONA GOLDILOCKS 


Sistemul solar - Soarele şi planetele acestuia - s-a format 
cu 4,6 miliarde de ani în urmă dintr-o nebuloasă - un nor 
fierbinte de praf şi gaz. Pe măsură ce zone mai dense de praf 

au atras tot mai multă materie prin forța gravitaţiei, s-au 
format planetele. Toate încă se rotesc în aceeaşi direcţie. 

Pământul are mai puţin de o zecime din dimensiunea celei 
mai mari planete a sistemului solar, Jupiter; la rândul său, Jupi- 
ter are doar o zecime din mărimea Soarelui. Pământul se află la 
o distanţă de 149.600.000 km de Soare, Jupiter este de cinci ori 
mai departe, iar cea mai îndepărtată planetă, Neptun, de trei- 
zeci de ori mai departe. Planetele interioare relativ mici - Mer- 
cur, Venus, Pământ şi Marte - au o compoziţie solidă, în timp 
ce planetele exterioare mari - Jupiter, Saturn, Uranus şi Nep- 
tun - sunt alcătuite, în principal, dintr-un gaz ce înconjoară 
un interior solid de dimensiuni mici. 

Viaţa, aşa cum o cunoaştem noi, se bazează pe celule, iar 
pentru ca celulele să funcţioneze, apa trebuie să existe în stare 
lichidă. Mercur şi Venus sunt prea aproapiate de Soare pen- 
tru ca acest lucru să se întâmple. Este posibil ca pe Marte să fi 
existat cândva condiţii de viaţă, sateliții NASA de pe suprafaţa 
planetei studiind această posibilitate. Planetele exterioare sunt 
prea reci pentru a susţine viaţa, deşi este posibil să existe apă în 
formă lichidă sub suprafaţa unor sateliți. 

Din câte ştim totuşi, Pământul este singura planetă a siste- 
mului solar pe care există viaţă. Se spune că Pământul se află în 
„zona Goldilocks”, regiunea din jurul unei stele unde condiţiile 
sunt potrivite pentru viaţă. În povestea „Goldilocks şi cei trei 
ursuleți”, Goldilocks mănâncă niște porridge? care nu este nici 
prea fierbinte, nici prea rece, are un scaun nici prea mare, nici 
prea mic şi un pat care nu este nici prea tare, nici prea moale. 
Pământul nu este nici prea aproape, nici prea departe de Soare 
(aşadar, nu e nici prea fierbinte, nici prea rece) pentru ca apa să 


? Fel de mâncare din făină de ovăz sau de porumb, preparat printr-o 
fierbere îndelungată, la foc mic, care constituie una dintre mâncărurile 
naționale în Anglia. (n. red.) 

existe sub formă lichidă. Este suficient de mare pentru a genera 
un câmp gravitațional puternic, care să reziste în atmosferă, şi 
astfel are o presiune atmosferică suficientă pentru a permite 
existenţa apei lichide la suprafaţă. 


Oare suntem singuri în Univers? 


O serie de studii recente și detaliate cu privire la galaxia noastră 
sugerează că aceasta ar putea cuprinde până la unsprezece miliarde 
de planete de dimensiunea Pământului, care orbitează asemenea 
Soarelui în „zona Goldilocks”. Se crede că cea mai apropiată planetă 
este la 12 ani-lumină distanță, ceea ce înseamnă că un semnal radio 
de pe Pământ poate ajunge în 12 ani la acesta. Dar existența unor 
astfel de condiții minime nu înseamnă neapărat că o planetă conţine 
viață — ca să nu mai vorbim de o formă care a evoluat suficient pentru 
a ne trimite un semnal radio. Într-adevăr, deși radiotelescoapele din 
întreaga lume monitorizează de zeci de ani undele radio, nu au fost 
detectate semne de viață extraterestră inteligentă. 


PĂMÂNTUL NELINIŞTIT 


Planeta noastră este o sferă destul de neregulată, stratificată, 
asemenea unei cepe. Nucleul interior este format din fier 
solid. În jurul lui se află mai întâi miezul exterior, din fier 
topit, şi apoi mantaua, alcătuită dintr-o rocă topită, numită 
magmă. Pe partea superioară a mantalei este o crustă sub- 
tire formată din rocă solidă. Noi trăim pe suprafaţa acestei 
cruste (scoarța Pământului). Deşi oamenii au ajuns pe Lună, 
nimeni nu a pătruns în profunzime, dincolo de suprafață, 

mai departe de patru kilometri, distanţa la care se află cea 
mai adâncă mină. 

Pământul mai are un strat, un înveliş gazos care îl încon- 
joară. Este vorba despre atmosferă, alcătuită din trei sferturi 
azot şi o cincime oxigen, esenţial pentru majoritatea formelor 
de viață. Alte gaze există în cantități mici, dar dintre acestea, 
dioxidul de carbon şi metanul - aşa-numitele gaze cu efect de 
seră - au o influenţă crucială asupra vieţii pe Pământ, la fel ca 
și prezenţa vaporilor de apă, o componentă esenţială pentru 
toate sistemele meteorologice. Densitatea atmosferei scade 
odată cu creșterea altitudinii şi dispare treptat în spaţiu. 

După cum gazele din atmosferă sunt în continuă mişcare, 
la fel se întâmplă şi cu plăcile care alcătuiesc scoarța terestră. 
Oamenii de ştiinţă considerau că mările şi continentele au fost 
întotdeauna în aceeaşi poziţie. În 1915, un meteorolog german, 
Alfred Wegener, a sugerat că, de-a lungul timpului, continen- 
tele mai degrabă s-au deplasat decât să fie statice. El a observat 
că rocile şi fosilele aflate de-a lungul coastei de est a Americii 
de Sud au fost similare cu cele descoperite pe Coasta de Vest a 
Africii, iar anumite plante dispărute au fost găsite nu numai în 
aceste două locuri, ci și în Madagascar, India și Australia. 

De-a lungul anilor, au apărut din ce în ce mai multe dovezi 
în sprijinul teoriei lui Wegener despre „deriva continentală”. 
S-a constatat că acest proces a avut un impact crucial asupra 
distribuţiei și dispersării diferitelor grupe de plante și animale 
din întreaga lume. Geologii sunt de acord că două continente 
enorme, Laurasia în nord şi Gondwana în sud, s-au unit acum 
aproximativ 300 de milioane de ani pentru a forma un conti- 
nent şi mai mare, Pang(a)ea. Acesta, la rândul său, a început 
să se fragmenteze în urmă cu aproximativ 200 până la 180 de 
milioane de ani, întâi în cele două continente originare, după 

care au început să se formeze continentele aşa cum le cunoaș- 
tem astăzi. 

Dar abia după anii 1960 oamenii de ştiinţă au identificat 
mecanismul prin care se produce deriva continentală și l-au 
numit plăci tectonice. Scoarța Pământului este alcătuită din 
plăci ce plutesc pe partea superioară a mantalei lichide şi astfel 
se pot deplasa. 


larna vulcanică 


Cele mai multe cutremure și erupții vulcanice — evenimente care 
pot avea un impact devastator asupra vieţii pe Pământ, inclusiv a 
extincţiilor în masă — apar pe marginea activă a plăcilor. Cea mai 
mare erupție vulcanică din istorie a fost cea a Muntelui Tambora din 


Indonezia, în 1815. A aruncat atât de multă cenușă în atmosfera Pă- 
mântului încât, timp de multe luni, o mare parte din lumina Soarelui 
a fost blocată, astfel încât anul 1816 a devenit cunoscut ca „anul fără 
vară” (cel mai rece an din istorie). Culturile agricole au fost compromise 
și animalele au murit, generând foamete pe scară largă atât în Europa, 


cât și în America de Nord. 


FORMAREA SUPRAFEȚEI PĂMÂNTULUI 


Diferitele forme şi caracteristici ale suprafeţei Pământului 
au jucat un rol-cheie în modul în care a evoluat viaţa. Orga- 
nismele s-au adaptat la toate tipurile de medii fizice - mări, 
uscat, râuri, lacuri, dealuri, câmpii -, chiar și pe cer. Aceste 
caracteristici au afectat, de asemenea, istoria umană, de la 
efectul de izolare a oceanelor şi a lanțurilor muntoase la po- 
sibilităţile agricole şi comerciale pe care le ofereau marile 
râuri. 

Materia de bază din care este alcătuit Pământul este roca. 
Noi o percepem ca fiind solidă şi durabilă, dar de-a lungul eo- 
nilor* poate fi distrusă și recreată. Seria de procese implicate se 
numeşte ciclul rocilor şi acesta este alimentat parțial de Soare 
şi parţial de căldura de sub scoarţa Pământului. 

Căldura Soarelui determină evaporarea apei. Aceasta for- 
mează nori și se transformă în precipitaţii, precum ploaia sau 
zăpada. Apa erodează roca, gheaţa o face să se spargă, iar zăpa- 
da se adună în ghețari, care la rândul lor sapă în stânci, în timp 
ce se deplasează. Râurile transportă materialul erodat; acesta 
va fi depozitat în altă parte, de obicei pe fundul mărilor, sub 
formă de nisip sau argilă. Straturile de sedimente depuse vor 
forma roci. Unele roci sedimentare de profunzime sunt supuse 
unei presiuni atât de mari din zona superioară şi unei călduri 
venite din zona inferioară, încât pe parcursul unei perioade 
mari se transformă în tipuri de roci complet diferite. Cuarţitul, 
de exemplu, este gresie metamorfozată. Al treilea tip de rocă, 
pe lângă cel sedimentar şi metamorfic, este cel vulcanic. Roca 
vulcanică se formează ca magmă sub crusta care se ridică spre 
suprafață. Uneori, magma este prinsă sub suprafața Pământu- 
lui, formând roci, aşa cum este granitul. Câteodată, ea pătrun- 
de, prin vulcani şi fisurile (sau crăpăturile) scoarței, şi ajunge 
la suprafaţa scoarţei terestre, unde se solidifică formând roci 
precum bazaltul. 

Mișcarea plăcilor tectonice ale Pământului are un rol im- 
portant. În cazul în care o placă este împinsă adânc sub o alta, 
rocile sale sunt absorbite în mantaua topită de dedesubt. În ca- 
zul în care două plăci se îndepărtează una de cealaltă, aşa cum 
se întâmplă în mijlocul oceanelor, rocile topite ajung la supra- 


față, unde formează lanţuri muntoase submarine. Activitatea 


* Eon - diviziune a timpului geologic de cel mai înalt grad. (n. trad.) 

vulcanică de acest fel a creat — şi a distrus deopotrivă — lanţuri 
muntoase şi în alte zone. Lanţurile muntoase pot fi formate şi 
atunci când o placă tectonică o împinge pe alta, presând stra- 
turile orizontale sedimentate anterior. În felul acesta, coliziu- 
nea dintre India și restul Asiei a format lanţul muntos Hima- 
laya, care şi în prezent se înalță cu aproximativ un centimetru 
în fiecare an. 

Formele geografice pot fi modificate şi de alte procese. Râ- 
urile şi ghețarii formează văi în urma procesului de eroziune. 
Râurile pot crea țărmuri noi sub formă de delte, alcătuite din 
sedimente. Curenţii oceanici şi valurile acționează asupra ţăr- 
murilor, erodând materia şi depozitând-o în alte locuri. Ase- 
menea schimbări pot avea un impact major asupra oamenilor 
şi a vieţii acestora. O deltă reprezintă un spaţiu prielnic pen- 
tru a face agricultură, în vreme ce locuitorii a căror existență 
depinde de mare pot rămâne fără o sursă de venit odată cu 
retragerea coastei. 


CE ESTE VIAŢA? 


Toate fiinţele vii reacţionează la stimuli, se hrănesc, cresc 
sau se dezvoltă, se reproduc, se îngrijesc şi mor. Unele dintre 
aceste atribute se găsesc în lucrurile lipsite de viaţă - crista- 
lele „se hrănesc” cu săruri dizolvate în apă şi în felul acesta 
cresc; roboții pot răspunde la stimuli. Aşadar, ce diferenţi- 
ază fiinţele vii? 

Răspunsul este celula, unitatea de bază a vieţii, după cum 
ştim. O celulă individuală este mică — cea mai mică fracțiune 
dintr-un milimetru ca diametru. Dar celulele sunt printre cele 
mai complexe mecanisme cunoscute de știință. Unele sunt or- 
ganisme vii separate, în timp ce altele joacă roluri specializate 


22 | Cartea mică a ISTORIEI MARI 


în organisme multicelulare mai complexe. În corpul uman pot 
exista până la 37 de trilioane de celule. 

Celulele au capacitatea de a absorbi din mediu o varietate de 
materie în stare primară şi de a o modifica chimic în interiorul 
lor, pentru a crea compuşi mai complecși. Această abilitate le 
permite să repare ceea ce este deteriorat și să se reproducă prin 
diviziune şi redivizare. 

Patru grupe de substanţe chimice sunt esenţiale pentru 
structura şi funcţionarea unei celule. Acizii nucleici (ADN 
şi ARN) codifică informaţia genetică şi transmit instrucțiu- 
nile încorporate în codul respectiv. Al doilea grup este com- 
pus din proteine, dintre care unele sunt structurale, în timp 
ce altele sunt enzime - catalizatori care ajută reacţiile chimice. 
Proteinele sunt alcătuite din blocuri mici, simple de celule, şi 
sunt cunoscute sub numele de aminoacizi. Al treilea grup este 
reprezentat de carbohidrați, dintre care unii sunt blocuri, în 
timp ce alţii stochează energie. Cel mai simplu carbohidrat 
este glucoza, produsă de plante în natură, în timpul fotosinte- 
zei. Aproape toate animalele asimilează carbohidraţii de care 
au nevoie din plante. Ultimul grup este cel al lipidelor, compo- 
nentele-cheie ale membranei celulare. 

Toate aceste molecule complexe sunt alcătuite dintr-o 
gamă relativ mică de molecule mai simple, în special din apă 
şi carbon. Apa asigură oxigenul și hidrogenul pentru mulţi alți 
compuşi. În plus, aproximativ două treimi dintr-o celulă vie 
sunt alcătuite din apă în formă lichidă, în care sunt dizolvaţi şi 
transportați compuşi mai complecşi. Carbonul are capacitatea 
de a se combina cu alte elemente pentru a crea o mare varietate 
de compuși organici, dintre care mulţi sunt solubili în apă. 

Originea vieţii? 


Cum au ajuns moleculele simple, ca apa și carbonul, să formeze 
compuși mai complecși, necesari vieţii? Iniţial, atmosfera Pământului 
a constat din gazele emise în timpul erupțiilor vulcanice, cum ar fi vaporii 
de apă (H,0), hidrogenul (H,), azotul (N.), dioxidul de carbon (CO,) și 
monoxidul de carbon (CO). Când aceste gaze s-au răcit, hidrogenul 
s-a combinat cu azotul pentru a forma amoniacul (NH,) și cu dioxidul 
de carbon și monoxidul de carbon pentru a forma metanul (CH,). În 
prezenţa luminii ultraviolete (emise de Soare) și a unei scântei electrice 
(de exemplu, fulgerele), amoniacul și metanul se pot combina cu 


apă şi dioxid de carbon pentru a forma aminoacizi simpli care, dacă 
se încălzesc, se unesc și formează proteine. Reacţii similare pot duce 
la formarea componentelor ADN. În schimb, există unele dovezi care 
arată că nu numai componentele ADN-ului, ci și aminoacizii ar fi putut 
fi aduși pe Pământ de meteoriți. 


După răcirea Pământului, vaporii de apă din atmosferă s-au condensat 
pentru a forma oceanele timpurii, în care s-au dizolvat diverse mine- 
rale și gaze. Este posibil ca în această „supă chimică” de acum patru 
miliarde de ani să fi apărut primele molecule cu autoreplicare — cum 
ar fi ADN-ul. 


DE UNDE VINE ENERGIA? 


Practic, toată energia de care depinde viața de pe Pământ şi, 
în cele din urmă, o mare parte din energia pe care o folosesc 
oamenii în societăţile industriale moderne vin de la Soare. 
Procesul-cheie din lumea naturală este fotosinteza, o serie 
de reacţii chimice prin care energia solară este folosită pentru 

a transforma apa și dioxidul de carbon în glucoză, un carbo- 
hidrat simplu, pe care organismele vii îl pot folosi ca sursă de 
energie. 


Viaţă fără Soare? 


Nu orice formă de viaţă de pe Pământ depinde de energia solară. 
Unele forme de energie provin din stratul de rocă topită de sub 
scoarța terestră, prin orificiile vulcanice. Pe fundul oceanelor, aceste 
aşa-numite orificii hidrotermale eliberează apă caldă cu hidrogen 
sulfurat. Acest gaz este otrăvitor pentru majoritatea organismelor, 
dar reprezintă o sursă de energie pentru anumite bacterii. Aici 
trăiesc o serie de populaţii ciudate, printre care moluștele sau scoicile 
comestibile, lipitorile, creveții și viermii tubulari. 


Organismele care îşi pot asigura hrana în acest mod sunt 
cunoscute drept producători primari. Pe uscat, cea mai mare 
producţie primară este realizată de plantele verzi. În oceane, 
organismele responsabile pentru cea mai mare parte a produc- 
tiei primare sunt cele ce constituie fitoplanctonul - organisme 
microscopice unicelulare, cum ar fi algele şi diatomeele. 

Aceste organisme fotosintetizante se află la baza tuturor 
lanțurilor trofice. Producătorii primari devin hrană pentru 
consumatorii primari - erbivorele. La rândul lor, acestea devin 
hrana consumatorilor secundari - carnivorele. Uneori, chiar 
şi carnivorele pot fi pradă pentru carnivorele mai mari - de 
exemplu, o pasăre mică care se hrănește cu insecte devine 
chiar ea hrană pentru un șoim. 

Cum legile fizicii spun că transferurile de energie sunt în- 
totdeauna ineficiente, numărul indivizilor aflați la un anumit 
nivel scade, pe măsură ce aceştia avansează în lanţul trofic. 
Un erbivor acumulează de obicei doar 10% din energia 

existentă în planta pe care o mănâncă. Restul se risipește prin 
materia nedigerată şi prin pierderea căldurii în timpul respi- 
rației. 

Etapele finale ale proceselor energetice îi implică pe necro- 
fagi şi descompunători. Necrofagii, cum ar fi păduchii-de-lemn 
şi miriapodele, se hrănesc cu fecale și resturi moarte de plan- 
te şi animale. Descompunătorii, cum ar fi anumite ciuperci şi 
bacterii, completează procesul, folosind energia rămasă în ul- 
timele părți de materie moartă. 

Oamenii se încadrează în anumite lanţuri trofice în funcție 
de diverse criterii. Unele comunităţi au fost în principal vege- 
tariene, hrănindu-se cu seminţe, nuci şi fructe de pădure sau 
cultivând plante. Altele au fost în principal carnivore, practi- 
când vânătoarea sau căutând hrana, ori crescând animale, în 
special vite. Dar majoritatea comunităţilor, atât din trecut, cât 
şi din prezent, au fost omnivore, hrănindu-se atât cu materie 
animală, cât şi vegetală. Deşi suntem înclinați să considerăm 
că ne aflăm în vârful lanţului trofic (sau alimentar), în une- 
le ecosisteme ne-am putea afla în meniul unor carnivore mai 
mari şi mai puternice. 

Pentru nevoile noastre energetice, dincolo de cele alimen- 
tare, în trecut ne-am bazat complet pe Soare. Lemnul de foc 
este o materie vegetală, iar combustibilii fosili - cărbunele, 
petrolul și gazele naturale - provin din materia vegetală (sunt 
resturi organice din plante şi animale). Energia pe care o pu- 
tem obține din apele curgătoare, valuri şi vânt provine din sis- 
temele din atmosferă guvernate de Soare. Puterea mareei este 
diferită, bazându-se pe atracţia gravitaţională a Lunii şi, doar 
într-o măsură mult mai mică, pe cea a Soarelui. Energia geo- 
termală exploatează căldura aflată sub suprafaţa Pământului, 
în timp ce energia nucleară eliberează excesul de energie blo- 
cată în interiorul nucleului atomic. 

VIAȚA SE COMPLICĂ 


Cu aproximativ patru miliarde de ani în urmă, în bogata 
„supă chimică” a oceanelor primare de pe Pământ, viaţa a 
început să evolueze. Momentul-cheie, cred oamenii de ştiin- 
tă, ar fi fost apariţia unor molecule organice complexe (cum 
ar fi ADN-ul), capabile să se reproducă. 

În acel moment al istoriei Pământului, în atmosfera superi- 
oară a acestuia nu exista niciun strat de ozon care să blocheze 
radiaţiile ultraviolete intense ale Soarelui. Pe măsură ce aceste 
molecule complexe s-au reprodus, radiaţiile solare au provocat 
mutații frecvente, care, la rândul lor, au generat molecule mai 
bine adaptate mediului. Este posibil ca în acest mod să fi înce- 
put selecția naturală. 

De exemplu, moleculele care s-au reprodus mai des şi fără 
defecte pot avea un avantaj, la fel ca şi cele care folosesc alte 
molecule pentru a construi un strat protector. Experimentele 
arată că în condiţii similare celor întâlnite în perioadele de ac- 
tivitate vulcanică intensă, urmate de răcirea rapidă în contact 
cu apa rece, se pot forma aminoacizi, în structuri înconjurate 
de o membrană. Este posibil ca astfel să fi luat naştere primele 
celule. 

Aceste celule primitive au fost organisme simple, asemănă- 
toare bacteriilor, cunoscute sub numele de „procariote, alcă- 
tuite dintr-o membrană exterioară care înconjoară protoplas- 
ma, o substanță asemănătoare unui gel, care conţine o serie de 
molecule de dimensiuni mai mici şi mai mari. ADN-ul este 
localizat într-o anumită zonă a protoplasmei, fără să existe ase- 
mănări de structură cu aceasta. Celulele procariote se repro- 
duc prin divizarea în două celule noi. Aceste microorganisme 
primitive s-au hrănit cu „supa” bogată de molecule organice 
care se găsea în oceanele primare. 

În urmă cu aproximativ 3,4 miliarde de ani, pe măsură ce 
numărul de molecule organice a început să scadă, un nou grup 
de microorganisme procariote a început să se dezvolte. Era 
vorba despre cianobacterii, care aveau un mod alternativ de 
hrănire: prin fotosinteză. Fotosinteza utilizează energia solară 
pentru a converti dioxidul de carbon şi apa în glucoză (un za- 
hăr simplu), cu oxigenul ca produs secundar. Înainte de aceas- 
tă etapă, oxigenul era toxic pentru viețuitoare. Dar, pe măsură 
ce oxigenul a fost eliberat în atmosferă, multe forme de viață 
au început să depindă de el. 

Următorul salt important s-a petrecut în urmă cu 1,8 mili- 
arde de ani, când au apărut celule mai mari și mai complexe. 
Aceste așa-numite celule eucariote conțin ADN-ul într-o struc- 
tură centrală, nucleul. Există, de asemenea, o serie de structuri 
specializate cu funcţii particulare. Acestea se numesc organite. 
Faptul că unele dintre ele au propriul ADN, împreună cu ase- 
mănarea dintre anumite organite și unele bacterii, l-a deter- 
minat pe biologul american Lynn Margulis, la sfârşitul anilor 
1960, să considere că celulele eucariote au început ca asociaţii 
simbiotice (reciproc avantajoase) între diferite tipuri de celule 
procariote. Această teorie este acum în general acceptată de 
către oamenii de știință. 


„Departe de a lăsa în urmă microorganismele pe o 
«scară» evolutivă, suntem înconjurați şi compuși din 
ele.” 

Lynn Margulis și Dorion Sagan, Microcosmos (1986) 


Deşi celulele noastre şi cele ale tuturor celorlalte organisme 
multicelulare sunt eucariotice, primele celule eucariote au fost 
microorganisme unicelulare asemănătoare cu multe tipuri care 
există încă, cum ar fi protozoarele (ce au unele caracteristici 

asemănătoare animalelor), mucegaiurile (ce au unele carac- 
teristici asemănătoare ciupercilor) şi anumite alge (care, ca şi 
plantele, se hrănesc prin fotosinteză). 

Poate cea mai semnificativă inovaţie care a venit împreună 
cu celulele eucariote a fost dezvoltarea sexului. Reproducerea 
sexuală, prin care unele elemente genetice provin de la un pă- 
rinte, altele de la celălalt, a dus la o variaţie mult mai mare, ceea 
ce a accelerat ritmul evoluţiei, deoarece o variație mai mare 
permite o adaptare mai rapidă la mediul în schimbare. 


CUM SE DESFĂȘOARĂ VIAȚA 


Una dintre caracteristicile definitorii ale organismelor vii 
este capacitatea lor de a se reproduce. Toate lucrurile, atât 
cele care au viață, cât şi cele lipsite de viață, sunt supuse de- 
gradării; de aceea, reproducerea reprezintă un mijloc prin 
care viaţa se perpetuează. Acesta este cel mai apropiat punct 
de nemurire. 

Organismele unicelulare simple, cum ar fi bacteriile, se re- 
produc prin divizarea în două părți: o „celulă mamă” se trans- 
formă în două „celule fiice”. Acest proces se numeşte reprodu- 
cerea asexuată. Cu excepţia mutaţiilor aleatorii, celulele mamă 
şi fiică sunt identice din punct de vedere genetic. Celulele care 
alcătuiesc corpul nostru se reproduc şi, în acest fel, ne permit 
să remediem defectele şi să ne dezvoltăm. 

Organismele multicelulare, inclusiv plantele şi unele ani- 
male, se pot reproduce asexuat. În aşa-numita reproducere 
vegetativă, o plantă nouă, identică genetic cu planta „părinte, 
poate crește dintr-o rădăcină, un vlăstar, o frunză sau o cren- 
guţă. Unele animale nevertebrate, precum anemonele-de-mare, 
ciupercile şi mulți viermi marini, se pot reproduce asexuat 

prin „înmugurire, când o mică parte a corpului părinte creşte, 
apoi se separă pentru a forma un nou individ. 

În reproducerea sexuată, materialul genetic din două celule 
sexuale specializate (sperma de la tată, ovulul de la mamă) se 
combină pentru a forma o singură celulă nouă, care moşteneşte 
caracteristicile genetice ale celor două. Această nouă celulă se 
divide în mai multe rânduri şi, în cele din urmă, se dezvoltă un 
individ nou, cu o constituţie genetică unică. 

Plantele se pot reproduce atât asexuat, cât şi sexuat. În cazul 
plantelor cu flori, celulele sexuale masculine se află în polen, 
care va fi transferat de la o floare la alta din aceeaşi plantă cu 
ajutorul vântului sau al unui animal, cum ar fi o albină. Odată ce 
polenul ajunge pe o altă floare, celula sexuală feminină poate fi 
fecundată și se dezvoltă într-o sămânță din care poate creşte o 
plantă nouă. Practic, același proces are loc la animale, deși aces- 
tea folosesc o varietate de metode pentru a realiza fecundarea. 
La peşti, de exemplu, femela își depune icrele în apă, care sunt 
fecundate de mascul. La mamiferele placentare, masculul își 
introduce penisul în vaginul femelei şi ejaculează sperma, care 
îşi găseşte drumul către ovulul feminin. Embrionul rezultat se 
dezvoltă în pântecele/uterul mamei până la naştere. 

Animalele au adoptat diferite strategii de îngrijire a puilor. 
Multe vieţuitoare acvatice, cum ar fi peştii, depun un număr 
mare de icre, însă ulterior nu-şi mai îngrijesc puii. Urmarea 
este faptul că cei mai mulţi dintre pui sunt mâncaţi de prădă- 
tori cu mult înainte de a se putea dezvolta, astfel că doar unul 
sau doi reușesc să supravieţuiască. La celălalt capăt al spectru- 
lui, maimuţele (inclusiv ființele umane) nasc una sau două fi- 
inţe şi petrec mulţi ani alături de puii, respectiv copiii lor, care 
au nevoie de îngrijire până la vârsta adultă. 

ORIGINEA SPECIILOR 


Secretele evoluţiei vieţii pe Pământ au fost mult timp ascun- 
se în rocile de pe planetă. Timp de secole, oamenii au presu- 
pus, pe baza povestirilor din Biblie, nu numai că Pământul 
era foarte tânăr, ci şi că toate speciile au rămas neschimbate 
de la începutul apariţiei lor. 

Apoi, în secolul al XVIII-lea, geologul scoţian James Hut- 
ton a stabilit că a fost nevoie de milioane de ani pentru ca pro- 
cese naturale precum căldura (sau încălzirea) și eroziunea să 
genereze peisajul geologic pe care îl cunoaştem astăzi. Conclu- 
zia următoare la care s-a ajuns a fost că, dacă rocile erau atât de 
vechi, la fel erau şi fosilele pe care le conţineau. 

Unele fosile erau complet diferite de orice fiinţe pe care le 
cunoaştem astăzi, în timp ce altele erau similare, deşi în esen- 
tă, diferite. Începând cu secolul XIX, naturaliştii au identificat 
ceea ce considerau ei a fi o progresie ierarhică, de la cele mai 
simple forme de viaţă din cele mai vechi roci, până la forme 
mai complexe, mai apropiate de timpurile noastre. Acest pro- 
gres ar putea fi numit „evoluţie, dar nimeni nu poate explica de 
ce formele de viață mai simple, cum ar fi bacteriile şi ciupercile, 
există şi în prezent şi nici marea varietate de specii care popu- 
lează acum lumea. Dacă a existat o evoluţie, cum s-a produs şi 
a funcţionat aceasta? 

S-a dovedit că ea a funcţionat orbește, fără scop sau direcţie. 
A fost nevoie de geniul lui Charles Darwin pentru a identifica 
acest lucru și pentru a descoperi mecanismul-cheie: selecția 
naturală. În anii 1830, pe când era tânăr, Darwin a participat ca 
naturalist, pe nava HMS Beagle, într-un lung voiaj de descope- 
rire în timpul căruia a remarcat asemănările dintre ființele care 
trăiau pe diferite continente, cum ar fi nandu, care trăieşte în 
America de Sud, şi struţul african. El a remarcat, de asemenea, 

cum anumite specii de cinteze de pe Insulele Galapagos aveau 
o formă diferită a ciocului, care le permitea să exploateze surse 
variate de hrană. Probabil că li se părea că nandu şi struțul au 
un strămoș în comun, ca şi în cazul păsărilor din Galapagos. 

Darwin ştia că teoria lui nu va rezista în fața religiei creş- 
tine. Oamenii nu mai erau diferiți de animale. În loc să fie 
creaţi după chipul lui Dumnezeu, ei deveneau descendenți ai 
maimuţei. Aşa că Darwin nu s-a grăbit şi a strâns dovezi, îna- 
inte de a publica lucrarea „Despre originea speciilor”, în 1859. 

Speciile evoluează în timp, a spus Darwin, pentru că acum, 
ca şi în trecut, poate apărea întâmplător un individ cu trăsă- 
turi mai potrivite pentru a supravieţui şi pentru a se repro- 
duce. De-a lungul generaţiilor, indivizii cu caracteristici mai 
puternice au mai multe şanse să supravieţuiască şi astfel să le 
transmită pe acestea urmaşilor lor. Speciile se schimbă şi se 
adaptezează mai bine noilor medii. Ulterior, acest proces a fost 
supranumit „supraviețuirea celor mai puternici”. 


„Omul, cu toate calităţile sale nobile..., poartă încă în 
structura corpului său pecetea de neşters a originii sale 
umile.” 

Charles Darwin, Coborârea omului (1871) 


Unele aspecte ale teoriei lui Darwin s-au schimbat de-a lun- 
gul timpului, dar au apărut tot mai multe dovezi în sprijinul 
ideii de selecţie naturală, cum ar fi asemănările dintre structu- 
rile corpului şi dezvoltarea embrionară între specii, existenţa 
unor structuri rudimentare, precum coccisul uman (0 rămăși- 
tă din coada strămoşilor noştri) şi, mai ales, dovezile provenite 
din ADN, care ne permit să ne comparăm genomii cu cei ai 
altor animale foarte diferite şi să urmărim asemănările şi de- 
osebirile dintre noi. Înțelegerea geneticii şi a rolului jucat de 

ADN a explicat modul în care apar caracteristicile de bază și 
cum sunt transmise ele generaţiilor următoare. 


TIPARUL VIEŢII 


Teoria selecţiei naturale a lui Darwin a explicat modul în 
care au apărut specii noi. Darwin nu ştia cum părinţii trans- 
mit urmașilor caracteristicile lor. El nu știa nici cum iau 
naştere caracteristicile noi. Astăzi, noi avem cele mai multe 
dintre răspunsuri. 

Unităţile de bază ale eredității sunt genele. Ele determină 
totul: de la culoarea ochilor până la riscul de a face anumite 
boli. Unele caracteristici moştenite (cum ar fi culoarea în cazul 
şobolanilor) sunt determinate de o singură genă, dar cele mai 
multe (precum înălțimea, greutatea şi culoarea ochilor unei 
persoane) sunt influențate de o serie de gene diferite. Genele 
sunt ambalate în șiruri lungi de molecule numite cromozomi, 
iar în toate celulele, cu excepţia celor sexuale, există două se- 
turi de cromozomi. 

Ceea ce nu se ştia era modul în care instrucţiunile pentru 
replicarea oricărei trăsături transmise urmaşilor erau codifi- 
cate în cadrul genei. În anii 1940, oamenii de ştiinţă au început 
să bănuiască faptul că o moleculă foarte mare şi complexă era 
implicată, aceasta numindu-se acid dezoxiribonucleic (ADN). 
Apoi, în 1953, americanul James Watson şi britanicul Francis 
Crick, care lucrau la Universitatea Cambridge, au anunţat că 
au descoperit modul în care ADN-ul codifică informaţiile ge- 
netice. 


»O structură atât de drăguță trebuia să existe.” 
James Watson, Spirala dublă (1968), despre molecula de ADN 

Codul genetic, au arătat ei, este încorporat în structura 
ADN-ului. Molecula de ADN este o dublă spirală (sau alcă- 
tuită din două catene) — două fire care se învârt unul în jurul 
celuilalt. Fiecare fir este o structură de zahăr-fosfat, fiind unită 
de cealaltă prin secvenţe de perechi alcătuite din patru compo- 
nente chimice, numite baze nucleotide. Fiecare bază se împe- 
rechează doar cu una dintre celelalte trei baze. Această struc- 
tură explică modul în care ADN-ul se poate reproduce, prin 
separarea celor două structuri, transmițând astfel informaţii 
genetice urmașilor. 

Structura ADN-ului explică şi modul în care este încorpo- 
rat codul. Fiecare secvenţă de trei baze nucleotide (un codon) 
conţine instrucțiunile pentru crearea unui anumit aminoacid. 
Aminoacizii sunt blocuri de proteine, componente cruciale ale 
tuturor celulelor. O genă constă dintr-o secvenţă de codoni 
care codifică o singură proteină, urmată de un „codon stop. 
Unele părți ale ADN-ului nu codifică aminoacizii, ci sunt centre 
de control pentru activarea şi oprirea genelor sau a grupurilor 
de gene. 

Modul în care funcţionează ADN-ul explică, de asemenea, 
felul în care mutaţia duce la noi caracteristici - forța principală 
a selecţiei naturale. O mutație este o schimbare în secvenţa ba- 
zelor de nucleotide pe măsură ce ADN-ul se reproduce. Aceas- 
ta apare în mod natural, dar expunerea la substanţe chimice 
sau radiaţii poate accelera viteza mutaţiei. Doar mutaţiile care 
apar la nivelul ovulelor şi al spermei vor fi transmise urmașilor 
şi numai acestea contează pentru evoluţie. Majoritatea muta- 
țiilor sunt neutre, dar unele pot genera urmașilor o serie de 
defecte sau anomalii, în timp ce altele pot fi benefice. Mutaţiile 
genelor de control pot avea un efect deosebit de puternic asu- 
pra organismului. Mutaţiile benefice sunt cele care pregătesc 
un organism pentru mediul său, iar acestea vor fi transmise 
generaţiilor viitoare. 

PARTEA A DOUA 


PLANETA 
ANIMALELOR 


Primele animale simple au apărut pe Pământ acum mai 
bine de jumătate de miliard de ani. De-a lungul a sute 
de milioane de ani, o mare varietate de fiinţe au dezvol- 
tat o serie de planuri corporale și stiluri de viaţă. Unele 
animale primitive, cum ar fi stelele şi aricii-de-mare, au 
reuşit să supravieţuiască. Altele, precum dinozaurii, au 
dominat viaţa pe Pământ timp de 165 de milioane de 
ani, înainte de a dispărea. Oamenii moderni au apărut 
cu doar 200.000 de ani în urmă și au dominat planeta 
doar o parte din acea perioadă. 

CRONOLOGIE 


Cu 600 de milioane de ani în urmă: Apar primele organisme multice- 
lulare. 


Cu 542-488 de milioane de ani în urmă: Perioada cambriană. Evoluţia 
scheletelor externe duce la o mare diversitate de planuri corporale la animale, 
printre care trilobiţii“ și brahiopodele:. Primele vertebrate au avut un notocord 
(0 „coardă dorsală”), care este precursorul coloanei vertebrale. 


Cu 488-444 de milioane de ani în urmă: Perioada ordoviciană. Se ca- 
racterizează prin o mare diversitate a trilobiţilor, brahiopodelor, gastropodelor și 
graptoliţilore. Acum apar aricii-de-mare, stelele-de-mare și amoniţii”. La sfârşitul 
perioadei, apar primele plante terestre și dispar în masă multe specii. 


Cu 444-416 milioane de ani în urmă: Perioada siluriană. Noile forme 
de viață marină dispar în masă, printre care animale asemănătoare cu scorpionii 
și peştii cu fălci (la început cu structură cartilaginoasă, ulterior osoși). Primele ne- 
vertebrate, scorpionii şi insectele fără aripi, apar pe uscat, la fel ca plantele vas- 
culare. 


Cu 416-359 de milioane de ani în urmă: Perioada devoniană. Recife 
enorme de corali. Primele ferigi. Apariţia amfibienilor primitivi, primele animale 
cu patru picioare (tetrapode), care încep să colonizeze pământul. 


1 Trilobiţi - clasă de animale artropode marine fosile, caracteristice erei 
primare, al căror corp era împărțit în trei atât longitudinal, cât şi trans- 
versal. (n. red.) 

* Brahiopode - clasă de nevertebrate marine cu cochilie bivalvă şi cu 
două braţe pe laturile gurii (Brachiopoda). (n. red.) 

€ Graptoliţi - clasă de animale fosile care trăiau în colonii marine (Grap- 
tolithina). (n. red.) 

7 Amoniţi — ordin de moluște cefalopode fosile, cu cochilia în formă de 
spirală împărțită în mai multe compartimente, care au trăit în paleozoic. 


(n. red.) 

Cu 359-299 de milioane de ani în urmă: Perioada carboniferă. Primele 
insecte zburătoare și primele reptile. Proliferare mare a plantelor terestre, inclusiv 
a coniferelor, care, de-a lungul timpului, formează depozite extinse de cărbune. 


Cu 299-251 de milioane de ani în urmă: Perioada permiană. Reptilele 
se diversifică. Perioada se încheie cu dispariţia în masă a multor grupuri de ani- 
male marine, inclusiv a trilobiţilor. Multe grupuri de animale terestre au dispărut, 
făcând loc astfel dinozaurilor. 


Cu 251-200 de milioane de ani în urmă: Perioada triasică. Apariţia 
dinozaurilor pe pământ. Acum apar și primele mamifere mici. 


Cu 200-145 de milioane de ani în urmă: Perioada jurasică. Mare di- 
versificare a dinozaurilor, țestoaselor și crocodililor. Apar pădurile tropicale. Spre 
sfârşitul perioadei, apare una dintre primele fosile de păsări, Archaeopteryx. 


Cu 145-66 de milioane de ani în urmă: Perioada cretacică. Plantele cu 
flori devin dominante pe suprafaţa pământului. Apare iarba. La sfârșitul perioadei 
se constată dispariţia masivă a dinozaurilor, amoniţilor, ihtiozaurilor€ și ptero- 
zaurienilor?. Păsările (descendente dintr-o ramură a dinozaurilor) și mamiferele 
supraviețuiesc. 


Cu 66-56 de milioane de ani în urmă: Epoca paleocenă. Apar grupuri 
noi de mamifere, printre care primele primate, incluzând aici balenele, rozătoa- 
rele, carnivorele și mamiferele copitate. 


Cu 34-23 de milioane de ani în urmă: Epoca oligocenă. Răspândirea 
suprafeţelor acoperite cu iarbă și apariţia primelor maimuțe. 


Cu 23-5,3 milioane de ani în urmă: Epoca miocenă. Răspândirea cailor, 
apariţia maimuţelor. Multe animale precum broaștele, șerpii sau șobolanii sea- 
mână cu exemplarele de astăzi. 


Cu 7 milioane de ani în urmă: Separarea între strămoșii noștri și cei ai 
cimpanzeilor şi ai bonoboului. 


* Ihtiozauri — gen de reptile fosile marine uriaşe, cu corpul asemănător 
cu cel al peştilor. (n. red.) 
° Pterozaurieni — ordin de reptile fosile adaptate pentru zbor. (n. red.) 

Cu 6 milioane de ani în urmă: Umanoizii primitivi încep să meargă pe 
membrele posterioare. 


Cu 5,3-2,6 milioane de ani în urmă: Epoca pliocenă. Originea mamu- 
tilor. Mersul în poziţie verticală devine normă pentru primii umanoizi. 


Cu 2,6 milioane de ani în urmă: Primele dovezi legate de folosirea unel- 
telor de către om. 


Cu 2,6 milioane —11.700 de ani în urmă: Epoca pleistocenă. Perioada 
erelor glaciare și perioadele interglaciare de încălzire. 


Cu 2,4 milioane de ani în urmă: Apariţia lui Homo habilis („omul înde- 
mânatic”). 

Cu 1,9 milioane —143.000 de ani în urmă: Dominația lui Homo erectus 
(„omul în poziţie dreaptă”). 


Cu 200.000 de ani în urmă: Apariţia lui Homo sapiens („omul modern”) în 
Africa, unde rămâne în următorii 100.000 de ani. 


Cu 11.700 de ani în urmă — până în prezent: Epoca holocenă. După 
finalul ultimei ere glaciare, multe mamifere terestre mari, cum ar fi mamuţii, au 
dispărut. Oamenii au început să domine planeta. 

PRIMELE ANIMALE 


Pe parcursul multor eoni, deși oceanele de pe Pământ erau 
pline de viaţă, nu se putea vedea niciun organism viu. Acest 
lucru se datora faptului că, timp de miliarde de ani, singu- 
rele fiinţe vii fuseseră alcătuite dintr-o singură celulă. 

Este posibil ca unele celule să se fi adunat în colonii, dar 
primele dovezi de fosile apar în urmă cu aproximativ 600 de 
milioane de ani. Aceste colonii semănau mai degrabă cu niște 
bureţi, cel mai „primitiv” animal care încă trăieşte în multe 
oceane. Într-un burete, fiecare celulă poate trăi independent, 
dar poate funcționa şi împreună cu alte celule. Dacă un burete 
viu este divizat în fragmente, acestea se vor uni în timp pentru 
a forma o nouă colonie. Bureţii se fixează pe roci şi se hrănesc 
cu particule minuscule din apă. Există o oarecare coordonare 
între celule, dar nu există un sistem nervos real. 

În urmă cu 590 de milioane de ani, au apărut multe animale 
mari, cu planuri corporale bine definite şi sisteme nervoase 
identificabile. Aceste fiinţe trăiau exclusiv în oceane şi inclu- 
deau celenteratele (cum ar fi meduzele şi anemonele-de-mare), 
viermii inelaţi și artropodele. Artropodele se caracterizează 
prin simetrie bilaterală, segmentare corporală, picioare multi- 
ple, ochi şi un exoschelet - un strat (osos) extern dur care pro- 
tejează organele interne. Toate artropodele de astăzi — inclusiv 
crustaceele, păianjenii, scorpionii şi insectele - sunt descen- 
dente ale acestor creaturi timpurii. Alte grupuri de artropode, 
cum ar fi trilobiţii, au dispărut de multă vreme. 

Trilobiţii au apărut în perioada cambriană (cu 542-488 de 
milioane de ani în urmă), când a existat o „explozie” de noi 
specii de animale, incluzând şi cele mai multe grupuri de ne- 
vertebrate cunoscute astăzi. Au existat numeroase explicaţii 
referitoare la „explozia cambrian’. Creşterea numărului de 


PLANETA ANIMALELOR |39 


organisme fotosintetizante a generat mai mult oxigen în at- 
mosferă. Până în acest moment, stratul de ozon era deja for- 
mat, protejând viața de pe Pământ de razele ultraviolete ale 
Soarelui. De asemenea, în oceane a crescut brusc cantitatea de 
calciu (o componentă-cheie a părților dure ale corpului, cum 
ar fi exoscheletele) datorită unei activităţi vulcanice mai mari 
la nivelul rocilor din mijlocul oceanului. Explicaţiile ecologice 
şi evolutive sugerează că, în urma dezvoltării unor ochi pri- 
mari la nivelul fiinţelor vii, „cursele înarmării” dintre pradă și 
prădători au devenit mai accelerate, permițând celor doi să se 
vadă de la o distanţă din ce în ce mai mare. 


Prototipuri 


În timpul exploziei cambriene au apărut grupuri de animale care 
nu semănau cu nimic din ceea ce cunoaștem astăzi. Printre formele 
bizare găsite în Șistul Burgess din Canada se număra Opabinia, un 
prădător cu cinci ochi și un bot ca un aspirator. Un alt prădător a fost 
Anomalocaris („crevete anormal”, în limba greacă), lung de 60 de 
centimetri, propulsat de lobii flexibili plasați pe lateralele corpului său 
şi care avea o gură ce semăna cu o felie de ananas. Multe dintre fosilele 
descoperite la Burgess au fost doar succese cambriene scurte — dar 
Pikaia, o creatură asemănătoare cu o anghilă, având aproximativ patru 
centimetri lungime, a fost considerată un strămoș al vertebratelor, 
membri ai grupului Chordata, care include fiinţele umane. 


Anomalocaris 

Următorul eveniment-cheie a fost apariţia primelor verte- 
brate adevărate. Vertebratele sunt creaturi cu schelet intern, 
inclusiv cu o coloană vertebrală formată din vertebre legate, 
care protejează măduva spinării - componenta centrală a sis- 
temelor nervoase mai complexe. Câteva creaturi obscure care 
trăiesc şi astăzi au măduva spinării, dar nu şi coloană verte- 
brală şi se crede că strămoşii lor au apărut pentru prima dată 
în cambrian. Dar primele vertebrate adevărate, peştii fără fălci 
(similari cu lampreta modernă), au apărut în urmă cu aproxi- 
mativ 500 de milioane de ani în urmă. 

La aceşti pești timpurii, scheletul intern era format din car- 
tilaj, nu din oase. La fel se întâmplă şi astăzi cu diferite specii 
de peşti, inclusiv cu rechinii şi calcanii, ai căror strămoşi au 
fost primii ce au dezvoltat fălci, în urmă cu aproximativ 410 
milioane de ani. Fălcile sunt caracteristice pentru aproape toa- 
te grupurile de vertebrate de astăzi. 


VIAŢA VINE PE USCAT 


Chiar şi după apariţia animalelor şi plantelor multicelulare 
mari, viața a rămas limitată la oceane. Unul dintre cele mai 
complexe grupuri de animale au fost peștii. Ei au dezvoltat 
structuri extrem de specializate: branhii care extrag oxige- 
nul liber din apă şi aripioare care să-i propulseze prin me- 
diul lor. 

Branhiile și înotătoarele (sau aripioarele) nu pot fi folosite 
pe uscat, aşadar când şi cum au reușit vertebratele să se târască 
pe ţărmul vechilor continente? În silurian (cu 444-416 mili- 
oane de ani în urmă), primele nevertebrate - scorpionii şi in- 
sectele fără aripi - au ajuns pe uscat. Acestea au reprezentat o 
sursă de hrană bogată pentru prădătorii mai mari, ceea ce ar 

fi putut atrage pe uscat, în urmă cu 370 de milioane de ani, 
primul vertebrat, un amfibian. 

Amfibienii sunt tetrapozi (animale cu patru membre sau 
picioare); forma corpului lor este comună cu cea a reptilelor, 
păsărilor şi mamiferelor. Când şi din ce grup au evoluat te- 
trapozii este un subiect aflat încă în dezbatere. Unii oameni 
de ştiinţă consideră că aceștia se trag din peştii cu înotătoare 
Jobate, care s-au dezvoltat acum 395 de milioane de ani, alții 
din peştii cu respiraţie aeriană. Atât peştii cu înotătoare lobate 
(care supraviețuiesc azi prin cele două specii de celacant), cât şi 
peştii cu respiraţie aeriană par că „merg” prin apă pe aripioa- 
rele lor osoase şi puternice. Capacitatea de a respira le permite 
să supraviețuiască în sezonul tropical uscat, când se ascund în 
noroi sau mâl și intră într-o perioadă de inactivitate. 

Animalele amfibii (printre care astăzi se numără broaștele, 
broaştele-ţestoase, tritonii şi salamandrele) își împart existența 
între uscat şi apă. Etapele lor de dezvoltare - sub formă de ouă 
şi apoi de mormoloci - sunt în întregime acvatice. Mormolocii 
au branhii, dar pe măsură ce se maturizează, plămânii iau locul 
branhiilor şi le permit acestor vieţuitoare să respire. Amfibienii 
timpurii şi-au petrecut probabil cea mai mare parte a timpului 
în apă, dar, pe măsură ce au dezvoltat schelete mai puternice, 
iar plămânii şi pielea au rezistat mai bine la deshidratare, au 
petrecut mai mult timp pe uscat. 

Timp de milioane de ani, amfibienii mari, care atingeau 
până la câţiva metri în lungime, au fost prădătorii de vârf, ocu- 
pând o nișă ecologică similară cu cea a crocodililor moderni. 
Dar, odată cu apariţia primelor reptile, mai bine adaptate vieţii 
pe uscat, zilele lor de supremație au început să se împuţineze. 

Primele plante terestre 


Plantele primitive, cum ar fi algele (inclusiv algele marine), s-au 
dezvoltat în oceane timp de sute de milioane de ani. În mediul benign 
al oceanelor, suprafaţa acestora putea fi implicată în schimbul de gaze 
necesar care are loc în fotosinteză. Caracteristica-cheie a majorităţii 
grupurilor de plante terestre, un sistem vascular prin care circulă 
apa, nutrientii și substanțele chimice vitale, a apărut până la sfârșitul 
perioadei siluriene, acum 416 milioane de ani. Acest sistem oferă, 
de asemenea, un suport structural, crucial în competiţia cu vecinii și 
pentru captarea luminii solare. Plantele mai vechi au devenit materie 
lemnoasă, iar în perioada carboniferă (acum 359-299 de milioane de 
ani) pădurile de ferigi, șerpușor și coada-calului creșteau la fel de mult 
precum copacii de astăzi. Toate plantele primitive se reproduceau cu 
ajutorul sporilor. Primele plante purtătoare de seminţe, cum sunt 
coniferele, au apărut spre sfârșitul perioadei carbonifere. Semințele, 
spre deosebire de spori, furnizează plantelor tinere hrană, apă și 
protecţie. În scurt timp, plantele purtătoare de seminţe au ajuns să 
domine uscatul. 


EPOCA DINOZAURILOR 


Amfibienii nu s-au adaptat niciodată în întregime vieţii pe 
uscat. Dependenţa lor de apă a limitat varietatea de habi- 
tate pe care le puteau exploata. Primele vertebrate terestre 
au apărut abia odată cu evoluţia reptilelor. 

Doi factori explică rezistenţa reptilelor — printre care cro- 
codilii, țestoasele, șerpii, şopârlele şi dinozaurii dispăruţi. Pri- 
mul este capacitatea lor de a conserva apa în propriul corp. 
Al doilea este structura oului reptilian, care presupune că nu 
trebuie să-și depună ouăle în apă. 

În interiorul oului unei reptile, embrionul are propriul me- 
diu apos, fiind înconjurat de o membrană. Gălbenușul oferă 
hrană embrionului, în timp ce o membrană suplimentară per- 
mite respiraţia şi excreția deşeurilor. Albumina sau albuşul de 
ou asigură o protecţie suplimentară, precum și necesarul de 
apă şi de proteine. Aceste elemente sunt înconjurate de o altă 
membrană protectoare şi de coajă. 

Primele reptile au apărut în urmă cu aproximativ 340 de 
milioane de ani, în perioada carboniferă: erau nişte creaturi 
mici, cu o lungime de doar 20 de centimetri, care trăiau în 
mlaștinile cu vegetaţie luxuriantă din acea perioadă — habitatul 
perfect pentru amfibieni. Dar, pe măsură ce clima a devenit 
mai caldă şi mai uscată, amfibienii au descoperit că nu se pu- 
teau adapta. Dominația reptilelor a culminat cu epoca dino- 
zaurilor, care a durat 165 de milioane de ani. Ca perspectivă, 
specia noastră avea să apară peste aproximativ un sfert de mi- 
lion de ani. 

Strămoşii dinozaurilor făceau parte din familia de reptile 
numită thecodont (cu dinţi zimţaţi, implantaţi în alveole), crea- 
turi asemănătoare cu crocodilii moderni. Aveau cozi puternice 
pentru înot şi membre posterioare viguroase care le ajutau la 
vânarea prăzii. Când unii dintre ei au ajuns pe uscat, 
s-au deplasat pe aceste membre posterioare puternice, 
folosindu-se pentru contrabalans de cozile mari. 


Primii dinozauri adevăraţi (în limba greacă, 
„dinozaur” înseamnă „şopârlă teribilă, îngrozitoa- 
re”) au apărut în perioada triasică, în urmă 


ay 


Brachiosaurus („reptilă 
cu brațe”), unul dintre 
cei mai mari dinozauri 

cu aproximativ 230 de milioane de ani. Dinozaurii au fost 
unul dintre cele mai cunoscute şi mai diversificate grupuri de 
animale. Existau animale carnivore şi erbivore, animale care 
trăiau în mlaștini şi pe câmpii, animale solitare și animale de 
turmă, creaturi mici (puţin mai mari decât un pui de găină) şi 
monștri uriași, având o lungime de peste 30 de metri, înălţi- 
mea unei clădiri cu patru etaje, şi cântărind peste 100 de tone. 

Alte grupuri de reptile, plesiozaurii şi ihtiozaurii, au domi- 
nat mările, în timp ce văzduhul a fost locul pterozaurienilor, 
reptile zburătoare cu aripi ce atingeau 10 metri în lungime. 
Dar alte vieţuitoare au ajuns în aer, cele cu pene. Acestea au 
fost strămoșii păsărilor moderne, provenind dintr-un grup de 
dinozauri cu sânge cald. Unul dintre cele mai vechi „elemente 
care lipsesc dintr-o serie” este fosila de Archeopteryx, o crea- 
tură înaripată de acum 154 de milioane de ani. Aceasta are 
trăsături reptiliene, cum ar fi dinţii, şi caracteristici asemănă- 
toare păsărilor, precum adevăratele pene de zbor. Deci, în loc 
să dispară acum 66 de milioane de ani, unii dinozauri trăiesc şi 
astăzi sub formă de păsări. 


Cu sânge cald şi sânge rece 


Mulţi dinozauri, la fel ca reptilele moderne, peștii și amfibienii, erau 
poichiloterme („cu sânge rece”). Vieţuitoarele cu sânge rece trebuie 
să-și controleze temperatura prin mijloace externe, de exemplu, 
prin expunerea la soare înainte de a deveni active, după o perioadă 
nocturnă de inactivitate. Aceste organisme nu se pot adapta unor 
condiții climatice diferite ca animalele homeoterme („cu sânge 
cald”), cum ar fi anumite grupuri de dinozauri, păsări sau mamifere. 
Animalele cu sânge cald se pot încălzi în timpul anumitor activităţi 
(de exemplu, atunci când tremură) și pot pierde căldură în timp ce 
transpiră sau gâfâie. 

EXTINCȚIE ÎN MASĂ 


Dispariţia bruscă a dinozaurilor în urmă cu 66 de milioane 
de ani este doar una dintr-o serie de extincţii în masă care 
au avut loc în istoria vieţii pe Pământ. Speciile dispar tot 
timpul - aceasta este natura evoluţiei. Dar în anumite mo- 
mente au existat rate mai mari de dispariţii. 

Dacă definim o extincţie în masă drept dispariţia bruscă 
a 50% sau chiar a mai mult din speciile de animale, atunci 
au existat cinci astfel de dispariţii în ultimii 540 de milioane 
de ani. Multe alte cazuri semnificative de dispariţie se situează 
sub 50%. 

Aceste extincţii în masă au fost identificate prin intermediul 
fosilelor organismelor multicelulare, astfel încât este posibil să 
fi fost şi unele mai vechi, care au implicat organisme unicelulare 
şi care au lăsat puţine urme fosile. Știm că acum aproximativ 
2,4 miliarde de ani acumularea de oxigen în atmosferă - pom- 
pată de tot mai multe microorganisme fotosintetizante - s-a 
dovedit fatală pentru numeroase alte microorganisme pentru 
care gazul era otrăvitor. 

Cauzele extincţiilor în masă mai recente nu sunt foarte cla- 
re. Orice explicaţie plauzibilă trebuie să țină seama de faptul că, 
deşi multe grupuri de animale dispar, altele supraviețuiesc. Cu 
toate că o catastrofă poate produce lovitura finală, ea poate fi 
precedată de o acumulare îndelungată de presiuni ale mediului 
asupra anumitor grupuri de animale. Aceasta este aşa-numita 
teorie de „Press / Pulse”. 

Cele trei tipuri diferite de catastrofe, sau de „pulse, sunt 
considerate ca fiind cei mai probabili candidaţi. Ştim că în tre- 
cut au existat perioade de activitate vulcanică masivă, care ani 
întregi au umplut atmosfera cu praf, diminuând lumina soare- 
lui şi inhibând fotosinteza și, prin urmare, alimentarea de bază 
a tuturor lanțurilor trofice. De asemenea, erupția vulcanică a 

aruncat în atmosferă cantități mari de dioxid de sulf şi dioxid 
de carbon. Dioxidul de sulf generează ploaie acidă şi toxică, iar 
dioxidul de carbon, încălzirea globală. 

Al doilea tip de catastrofă îl reprezintă scăderea nivelului 
mării, cel mai probabil rezultatul răcirii globale, cum s-a în- 
tâmplat în epoca glaciară - când o mare parte din apa ocea- 
nelor a fost blocată în calote glaciare. Scăderea nivelului mării 
reduce suprafața platformelor continentale, cea mai dinamică 
zonă a oceanelor, şi perturbă tiparele de vreme. 

Ultimul tip de catrastrofă este cel mai dramatic și specta- 
culos. În acest scenariu, un asteroid uriaş sau o cometă loveşte 
Pământul. Explozia masivă creează o undă de şoc distructivă 
și, probabil, o serie de tsunami şi de incendii de pădure care au 
loc pe suprafeţe extinse. Ca şi în scenariul vulcanic, atmosfera 
s-ar umple de fum şi de praf, blocând lumina soarelui și per- 
turbând astfel lanţurile trofice. Dacă obiectul ar lovi minereuri 
bogate în sulf, acest incident ar putea genera ploi acide. Acum 
este general acceptată ideea că un asteroid mare a lovit Pămân- 
tul în urmă cu aproximativ 66 de milioane de ani, dar încă 
nu s-a stabilit dacă aceasta a fost singura cauză a dispariţiei 
dinozaurilor. 

Extincţiile în masă stimulează evoluţia, lăsând multe nişe 
ecologice goale. Odată cu dispariţia dinozaurilor, un grup de 
animale mici, greu observabile, care existau de 150 de milioa- 
ne de ani, au profitat de ocazia de a se dezvolta, a se diversifica 
şi a se răspândi pe întreaga planetă. Acestea erau mamiferele. 


Cauza finală? 


Este posibil să ne aflăm în mijlocul unei alte disparitii în masă. Unii 


oameni de știință estimează că până la 140.000 de specii (multe 
plante și nevertebrate necunoscute) dispar în fiecare an. Cauza? 
Activitatea omului. 

APARIŢIA MAMIFERELOR 


Primele mamifere adevărate au apărut cu 10 milioane de 
ani mai târziu decât dinozaurii. Însă în timpul supremaţiei 
reptilelor uriașe, aceste mamifere primitive au rămas ase- 
mănătoare ca mărime şi stil de viaţă cu şobolanii şi șerpii. 
Sângele lor cald - neobişnuit în rândul dinozaurilor - a 
permis acestor mamifere primitive să fie active noaptea, ex- 
ploatând surse de hrană care nu erau disponibile pentru di- 
nozauri. Poate că dimensiunile lor reduse şi nevoia scăzută 
de hrană le-au permis să supravieţuiască cataclismului care 
a dus la dispariţia dinozaurilor. 

Cuvântul „mamifer” provine din latinescul mamma, „sân, 
întrucât puii mamiferelor se hrănesc cu lapte din glandele ma- 
mare ale mamei. O altă caracteristică comună aproape tuturor 
mamiferelor este blana pe care o au. O a treia caracteristică 
comună este dimensiunea relativ mare, în comparaţie cu alte 
vertebrate, a cortexului cerebral, acea parte a creierului asoci- 
ată cu inteligenţa. 

Există trei grupuri principale de mamifere: monotreme, 
marsupiale şi mamifere placentare. Monotremele sunt astăzi 
răspândite numai în Australasia şi includ doar ornitorincii şi 
două specii de echidne. Acestea nu au mamele sau sfârcuri; 
laptele curge prin deschizătura glandelor mamare, iar puii îl 
sug de pe perii abdomenului mamei. Monotremele au alte 
două trăsături unice la mamifere, împărtăşite cu strămoşii lor 
reptilieni: au un singur orificiu pentru excreţie şi reproducere 
și depun ouă. Puii eclozează după aproximativ zece zile, iar cei 
nedezvoltaţi sunt alăptaţi de mama lor timp de trei sau patru 
luni. Este posibil ca primele mamifere să fi fost monotremele. 

Puii de marsupiale se nasc vii, dar, ca în cazul mono- 
tremelor, sunt foarte puțin dezvoltați. Aceștia se dezvoltă în 
marsupiul mamei, unde sunt hrăniţi cu lapte. Marsupialele 

de astăzi - inclusiv cangurii, koala, urșii marsupiali și opo- 
sumii — trăiesc numai în Australasia şi cele două Americi. În 
trecut, aceste animale erau mult mai răspândite şi din rase mai 
diverse, incluzând prădători de vârf, cum ar fi Ihylacosmilus (o 
pisică mare cu dinţi-sabie) şi lupul tasmanian, care au dispărut 
la începutul secolului XX. 

În prezent, cele mai răspândite mamifere sunt placenta- 
rele, numite astfel deoarece în timpul vieţii intrauterine pla- 
centa furnizează fetusului nutrienți şi oxigen. Fetusul rămâne 
în pântecele femelei mult timp în raport cu marsupialele şi, 
prin urmare, puiul ei este mult mai dezvoltat la naștere. Dacă 
la unele specii (cum ar fi oamenii) nou-născuţii sunt neaju- 
toraţi, iar părinţii lor trebuie să aibă grijă de ei şi să-i crească 
mulți ani, la alte specii (cum ar fi antilopele) puiul abia născut 
se poate ridica singur imediat, fiind pregătit să alerge alături 
de mama lui. 

Mamiferele placentare s-au adaptat la orice tip de habitat, 
de la munţi înalți la păduri dense şi de la zona arctică la tro- 
pice. Unele animale, cum ar fi balenele, s-au întors în oceane, 
în timp ce altele, precum liliecii, au dominat aerul. Există un 
singur mamifer care a reuşit să se adapteze fiecărui climat şi 
habitat, iar acest lucru se datorează faptului că nu se bazează 
pe blană, ci pe îmbrăcăminte potrivită condiţiilor climatice di- 
ferite, pe faptul că foloseşte focul, adăpostul şi uneltele, în loc 
să prindă prada cu ghearele și dinții. 


„Au apărut oamenii... ca un rezultat întâmplător al mi- 
ilor de evenimente conectate, care, dacă s-ar fi întâm- 

plat în mod diferit, ar fi schimbat cursul istoriei...” 
Stephen Jay Gould, „The Evolution of Life on Earth” („Evoluţia vieţii pe Pământ”), 
Scientific American, octombrie 1994 

DE UNDE VENIM? 


Oamenii sunt primate, un ordin al mamiferelor care inclu- 
de, de asemenea, lemuri, loriși şi maimuțe. De fapt, oamenii 
sunt nişte maimuțe. Avem în comun cu cimpanzeii şi ruda 
lor apropiată, bonobo („cimpanzeul pitic”), mai mult de 
98% din ADN-ul nostru. 

Primatele au mâini extrem de îndemânatice, iar multe au 
şi picioare agile. În multe cazuri, degetul mare este opozabil 
celorlalte, permițându-le să apuce şi să manipuleze obiecte- 
le - o condiţie necesară pentru folosirea uneltelor. Au ochii 
mari, aşezaţi frontal, ceea ce le oferă o vedere binoculară 
bună - esenţială pentru a estima distanţele. Creierul primate- 
lor este relativ mare comparativ cu cel al altor animale, ceea 
ce le conferă o mare capacitate de a învăţa şi de a se adapta. 
Puii stau cu mamele lor mai mult timp decât descendenții altor 
animale şi au suficient timp să dezvolte anumite abilităţi şi obi- 
ceiuri. Multe primate trăiesc în grupuri sociale complexe. 

Primele animale asemănătoare primatelor au apărut în pe- 
rioada de extincţie a dinozaurilor, acum 66 de milioane de ani. 
Semănau cu veveriţele sau Scandentia, atât în ceea ce priveşte 
mărimea, cât și aspectul. Primele primate adevărate au apă- 
rut aproximativ 10 milioane de ani mai târziu. Asemănătoare 
lemurilor şi lorişilor, ele s-au răspândit în multe părţi ale lu- 
mii, dar au fost întrecute de maimuțe, care au apărut în urmă 
cu 34 de milioane de ani. Astăzi, lemurii mai trăiesc în insula 
Madagascar, unde maimuţele nu au ajuns niciodată. Primele 
maimuțe au apărut acum aproximativ 23 de milioane de ani, 
dar separarea între strămoşii noştri şi cei ai cimpanzeilor şi 
bonoboului s-a petrecut acum 7 milioane de ani. 

Până atunci, suprafețe mari de pădure tropicală fuseseră în- 
locuite cu păduri și savane mai deschise. Odată cu schimbarea 

mediului, a apărut nevoia de adaptare la viaţa terestră, în locul 
celei din copaci. În urmă cu aproximativ 6 milioane de ani, 
oamenii primitivi au început să meargă cu ajutorul membre- 
lor posterioare. Abilitatea de a se deplasa biped le permitea să 
localizeze de la distanţă atât prada, cât şi prădătorul. De ase- 
menea, suprafaţa pielii expuse la lumina soarelui s-a redus şi 
ritmul de deplasare s-a mărit, aşa că oamenii erau capabili să 
străbată suprafeţe întinse. Urmările au fost mărirea zonei în 
care aceştia puteau vâna şi aduna de mâncare, precum şi posi- 
bilitatea de a migra spre alte teritorii. 


Rudele noastre cele mai apropiate 


Avem în comun cu cimpanzeii și bonobo mai mult de 98% din ADN-ul 
nostru. Cimpanzeii se caracterizează prin dominaţia masculilor, 
vânează în grup, sunt agresivi în privinţa teritoriului și pot ucide alți 
cimpanzei. Numai masculii dominanţi se împerechează. Cimpanzeii 
folosesc o varietate de unelte, ca să spargă nuci ori să prindă furnici. 
Bonoboul folosește unelte numai în captivitate. 

Grupurile de bonobo sunt dominate de femele (care dezvoltă legături 
strânse), deși există mai puţine diferenţe sexuale decât la cimpanzei. 
În cazul lor, teritoriile unor diferite grupuri nu se diferenţiază, ci chiar 
se suprapun, şi nu s-a constatat că ar vâna în grup. Sexul este frecvent 
între masculi și femele, dar chiar și între membrii de același sex. Sexul 
este important pentru relaţiile sociale și rezolvarea conflictelor, nu 
numai pentru reproducere. Situaţia din urmă a fost descrisă drept „sex 
pentru pace'. 

Teoria potrivit căreia comportamentul este determinat genetic a fost 
întotdeauna una controversată. Totuși, este posibil ca anumite aspecte 
ale comportamentului uman să se reflecte în cel al cimpanzeilor, în 
timp ce alte caracteristici sunt mai apropiate de bonobo. 

PARTEA A TREIA 


OAMENII ÎNCEP 
SĂ DOMINE 


De la prima apariţie a oamenilor timpurii în Africa, po- 
vestea modului în care Homo sapiens, specia noastră, a 
ajuns să domine planeta este una complexă. Capacita- 
tea crescută a creierului omului primitiv a fost crucială 
pentru adaptarea sa la mediu, în special prin abilitatea 
de a confecţiona unelte și a stăpâni focul. Această adap- 
tabilitate a permis anumitor specii umane, în special 
lui Homo sapiens, să supravieţuiască și să se dezvolte 
într-o mare varietate de climate și pe diverse soluri, de 
la tropice şi deşert, până la stepe şi munți, şi în unele 
dintre cele mai reci sau mai calde medii de pe planetă. 


CRONOLOGIE 


Cu 200.000 de ani în urmă: Primele dovezi ale prezenței lui Homo sapiens 
în Africa. 


Cu 150.000-50.000 de ani în urmă: Dezvoltarea limbajului. 


Cu 100.000 de ani în urmă: Homo sapiens începe să părăsească teritoriul 
Africii; primele înhumări împreună cu obiectele celui decedat. 


Cu 75.000 de ani în urmă: Apar bijuteriile din cochilii de melci. 
Cu 45.000 de ani în urmă: Apariţia primilor umanoizi moderni în Europa. 
Cu 42.000 de ani în urmă: În Europa apar fluiere din lemn și os. 


Cu 40.000-—35.000 de ani în urmă: În Europa apar figuri umane, animale 
și mixte cioplite în piatră și fildeș. 


Cu 38.000-—35.000 de ani în urmă: Arta rupestră este deja dezvoltată. 
Cu 22.000 ani în urmă: Punctul culminant al ultimei ere glaciare. 


Cu 19.000 de ani în urmă: Dovezi ale recoltării cerealelor sălbatice în Ori- 
entul Mijlociu. 


Cu 14.000 de ani în urmă: Câinii au fost domesticiţi din rândul rasei lupilor, 
deși este posibil ca acest eveniment să se fi petrecut mai devreme. Primele dovezi 
ale folosirii tocilelor (pietrelor de polizat) în Orientul Mijlociu. 


Cu 13.000 de ani în urmă: Cele mai timpurii forme de artă portabilă din 
China — un corn de animal gravat a fost descoperit în Peștera Longyn. 


Cu 12.000 de ani în urmă: (alotele glaciare se retrag din Europa. 


Cu 8.000 de ani în urmă: Cultivarea grâului și orzului se răspândește din 
Orientul Mijlociu până în Valea Nilului. 


Cu 7.000 de ani în urmă: În satele de vânători și de pescari din delta râului 
Yangtze din China începe să se cultive orezul. În vestul Europei apar sate de fer- 
mieri. 

Cu 4.500 de ani în urmă: Dovezi ale comerțului la distanță în America de 
Sud. 

TRECUTUL ŞI PREZENTUL OAMENILOR 


Fosilele descoperite în ultimele decenii au scos la iveală ulu- 
itor de multe specii umane primitive, cele mai numeroase 
fiind apărute în Africa. Doar o parte dintre ele sunt stră- 
moşii noștri direcți. Celelalte au dispărut pur și simplu. 
Noi ne aflăm la capătul uneia dintre ramurile unui arbore 
genealogic complex. 

Pe măsură ce oamenii primitivi au început să petreacă mai 
mult timp pe pământ decât în copaci, cu patru milioane de ani 
în urmă, poziția bipedă - mersul pe două picioare în loc de pa- 
tru - a devenit o obişnuință. Oamenii primitivi s-au schimbat 
din punct de vedere anatomic datorită noului lor tip de mers. 
De exemplu, picioarele au devenit mai lungi și mai puternice 
decât braţele, pentru a putea susţine întreaga greutate corpo- 
rală. Nemaifiind folosite pentru mers, mâinile au devenit mai 
apte pentru a ţine obiectele şi a le manipula, fie că era vorba de 
mâncare, fie de unelte şi arme. 

Cele mai vechi dovezi privind utilizarea uneltelor provin de 
acum 2,6 milioane de ani, iar pentru următoarele două milioa- 
ne de ani, oamenii au folosit unelte simple din piatră (şi ulte- 
rior din os) pentru tăiere, lovire şi zdrobire. Aceste unelte le-au 
permis să prelucreze o serie de alimente noi și să taie carnea 
animalelor mai mari. 

Primul reprezentant cunoscut al speciei noastre, Homo, a 
apărut acum 2,4 milioane de ani. Acesta a fost Homo habilis 
(„omul îndemânatic”), numit astfel deoarece atunci când fosi- 
lele sale au fost descoperite în Defileul Olduvai din Tanzania, 
în 1964, această specie era considerată prima care a utilizat 
unelte. Homo habilis a supravieţuit aproximativ un milion de 
ani, dar s-a dovedit o specie fără evoluţie. 

Nu ştim când primii oameni au părăsit Africa, dar ştim că, 
în urmă cu 1,6 milioane de ani, o altă specie, Homo erectus 
(„omul în poziție dreaptă”) ajunsese în sud-estul Asiei, în In- 
donezia şi China, după ce apăruse cu 300.000 de ani înainte în 
Africa. Homo erectus a avut o mare continuitate, supraviețuind 
până acum 143.000 de ani. A fost prima specie care a folosit 
focul şi a gătit carnea, existând şi dovezi că îşi îngrijeau bătrâ- 
nii şi bolnavii. 

În urmă cu 700.000 de ani, o ramură a lui Homo erectus a 
început să dezvolte un creier mai mare. Era Homo heidelber- 
gensis („omul din Heidelberg”), prima ființă umană care şi-a 
construit locuinţe în zonele mai reci ale Europei, deşi o parte a 
lor a rămas în Africa. Homo heidelbergensis şi-a făcut unelte 
din piatră sofisticate şi a folosit sulițe din lemn pentru a prinde 
vânatul mai mare. Descendenții săi din Europa au fost nean- 
derthalienii (Homo neanderthalensis — „omul de Neanderthal”), 
în timp ce populaţia care a rămas în Africa a evoluat în umano- 
idul modern, Homo sapiens („omul modern, înţelept”). Ambele 
specii au apărut acum 200.000 de ani, dar oamenii moderni nu 
au părăsit Africa încă 100.000 de ani. 


Neanderthalienii: rivali sau strămoși? 


Neanderthalienii erau mai scunzi și mai îndesaţi decât oamenii 
moderni, dar în alte privinţe semănau mult, deși creierul lor era mai 
mare. Îşi îngropau morţii, se împodobeau cu obiecte confecţionate din 
mărgele și au fost primii oameni care au purtat haine — lucru foarte 
important, ţinând cont de clima rece din Europa. Se presupune că 
dezvoltaseră și un limbaj. 

Neanderthalienii au dispărut în urmă cu aproximativ 40.000 — 30.000 
de ani. Iniţial, s-a crezut că dispariţia lor a început după venirea primilor 
oameni moderni în Europa, acum 45.000 de ani, neanderthalienii 

fiind depășiți ca înzestrare genetică sau exterminați de aceștia. Studii 
recente au arătat că 2% din ADN-ul multor populaţii moderne din 
Africa este comun cu cel al neanderthalienilor. 


Concluzia inevitabilă este că, timp de mii de ani, cele două specii 
s-au încrucișat și cei mai mulţi dintre noi avem cel puţin un strămoș 
neanderthalian. 


CE ÎI FACE PE OAMENI UMANI? 


Ce face omul diferit de celelalte animale? Timp de secole, 
dacă nu chiar de milenii, oamenii nu s-au îndoit niciodată 
de superioritatea lor şi au insistat că diferenţele ţin de gen, 
nu doar de statutul social. 

Deşi unele culturi văd oamenii ca fiind parte din natură, 
concepţia iudeo-creștină - că Dumnezeu a creat oamenii după 
chipul şi asemănarea sa şi le-a dat Pământul în stăpânire - a 
ajuns să domine. Ştim acum că oamenii au evoluat de la aceiaşi 
strămoşi care au dat naștere altor primate, de la lemuri la cim- 
panzei. Nu există niciun punct în istoria evolutivă pe care să-l 
identificăm ca fiind momentul în care oamenii s-au diferențiat 
de alte animale. 

Cu toate acestea, continuăm să ne agățăm cu disperare de 
sentimentul că suntem excepționali. O serie de caracteristici 
au fost revendicate ca fiind exclusiv umane, de la conștiință, 
minte şi liberul-arbitru, la limbaj, tehnologie şi cultură. Însă 
ştiinţa arată că niciuna dintre aceste afirmaţii nu este justifi- 
cată. 

Conştiinţa ne ajută să înţelegem nu numai ceea ce ne În- 
conjoară, ci şi pe noi înşine. Este prin definiție subiectivă - o 

stare internă, cunoscută numai celui care o posedă. Însă oa- 
menii de știință au descoperit că există legături obiective între 
conştiinţă, sub forma comportamentului observat/studiat, şi 
activitatea creierului, nu doar la oameni, ci și la mamifere, la 
păsări şi chiar la caracatiţe. 

Aspecte ale conştiinţei, cum ar fi comportamentul intenţio- 
nat, luarea deciziilor şi stima de sine, au fost observate pe scară 
largă şi la animale. Acestea au fost puse în faţa unei oglinzi, 
pentru a se constata dacă îşi dau seama că se privesc pe ele în- 
sele ori cred că se uită la un alt animal. Testul a fost trecut de o 
serie de primate, precum şi de elefantul asiatic, delfinul cu bot 
gros, orca şi coțofana eurasiană. 

Nici folosirea uneltelor nu s-a dovedit a fi o caracteristică 
strict umană. Cimpanzeii folosesc crenguţe pentru „a pescui” 
furnici, vidrele-de-mare se folosesc de pietre pentru a scoate și 
a desface crustaceele, iar o specie de ciori care trăiesc în Noua 
Caledonie „cioplesc” ramuri şi le transformă în cârlige de care 
se folosesc pentru a extrage mâncarea din locuri greu accesibile. 


„Omul este o invenţie de dată recentă” 
Michel Foucault, Ordinea lucrurilor (1966) 


Nu putem şti dacă aceste comportamente sunt instinctive 
sau învăţate. Dacă sunt învăţate, putem spune că o specie do- 
bândeşte o cultură. Un exemplu cunoscut de cultură animală 
a implicat un grup de macaci japonezi. Un exemplar din acest 
grup a început să spele cartofi dulci în mare înainte de a-i mânca, 
în loc să frece nisipul de pe ei, aşa cum făceau tovarășii săi. 
Alţii l-au imitat, iar acest comportament a fost transmis şi ge- 
nerațiilor următoare. 

Sunetele emise de diferite specii de balene şi de delfini sunt 
diferite în funcţie de grup, astfel încât fiecare „cântec” pare să 

consolideze identitatea grupului respectiv. „Melodiile” se pot 
schimba în timp. Nu știm dacă acestea deţin suficiente date 
sau informaţii încât să fie considerate o limbă - nimeni nu a 
stabilit încă dacă au un „sens'. Aceeaşi incertitudine planează 
şi asupra sunetelor scoase de alte animale. Deşi cimpanzeii au 
fost învăţaţi să folosească limbajul semnelor, scepticii au su- 
bliniat că incapacitatea unui cimpanzeu de a adresa o întrebare 
demonstrează că o astfel de trăsătură este specifică numai oa- 
menilor. Cu toate acestea, timp de treizeci de ani, psihologul 
veterinar american Irene Pepperberg l-a învăţat pe Alex, un 
papagal cenușiu african, câteva cuvinte de bază în limba en- 
gleză şi să facă diferenţa între culori, forme şi mărimi. În cele 
din urmă, Alex a întrebat ce culoare are. După ce i s-a repe- 
tat de şase ori răspunsul, a învăţat că este cenuşiu. Acesta este 
singurul caz în care o ființă non-umană a adresat o întrebare 
existenţială. În orice caz, graniţa dintre fiinţele umane și cele 
non-umane nu este una clară. 


CULTURA 


Pentru antropologi şi istorici, termenul „cultură” cuprinde 
toate acele componente ale comportamentului care nu sunt 
instinctive, ci create şi transmise în mod conştient. Aşadar, 
orice comportament care se învaţă este cultural. 
Comportamentele instinctive sunt programate genetic şi, 
astfel, comune tuturor membrilor unei specii. Ţestoasele eclo- 
zate se îndreaptă automat spre mare; păianjenii nu trebuie să 
fie învăţaţi cum să ţeasă pânze complicate. Instinctele omu- 
lui - ca și în cazul unor animale - includ nevoia de hrană, 


somn, reproducere, precum şi îngrijirea urmaşilor. 

Memele sau tiparele comportamentale 


Biologul Richard Dawkins a folosit termenul de „meme” ca echivalent 
cultural al genelor. „Memă" este orice idee, comportament, stil sau 


metodă transmisibilă. Anumite meme — cum ar fi tăbliţele de lut 
pentru scriere — s-au bucurat de o mare popularitate un anumit 
timp, până când au fost înlocuite de ceva mai bun. Altele, printre care 
conceptul de Dumnezeu, s-au dovedit a fi mai durabile. 


Deşi majoritatea comportamentelor sunt instinctive în cazul 
animalelor, există şi excepţii - de exemplu, capacitatea cim- 
panzeilor, a ciorilor și a altor animale de a construi şi de a folosi 
nişte unelte. Ceea ce oferă oamenilor un avantaj este complexi- 
tatea culturilor noastre. Dezvoltarea abilităților şi a metodelor 
a permis oamenilor să se adapteze la o gamă mai largă de ha- 
bitate decât oricare alt animal. În climatele reci, oamenii nu au 
dezvoltat o blană groasă şi straturi de grăsime, ci au inventat și 
transmis urmaşilor haine, un adăpost, diverse unelte, tehnici 
de vânătoare etc. Evoluţia culturală a redus impactul selecției 
naturale asupra speciei noastre, deoarece indivizii mai slabi au 
șanse să supravieţuiască și să se reproducă, încetinind astfel 
ritmul evoluţiei fizice. 

Cultura le-a adus oamenilor un avantaj competitiv enorm. 
La sfârşitul ultimei ere glaciare pe Pământ, trăiau aproximativ 
10 milioane de oameni. Astăzi, după 10.000 de ani, populaţia 
lumii a ajuns la peste şapte miliarde de locuitori. Ritmul de evo- 
luţie a culturii omeneşti a devenit unul accelerat, în special în 
ultimii 10.000 de ani, după dezvoltarea agriculturii. 

Cultura şi selecţia naturală 


Uneori, o inovație culturală poate acţiona ca un motor al evoluției 
fizice. În urmă cu aproximativ 7.500 de ani, a apărut o mutație la 
cirezile de bovine din centrul și sud-estul Europei, stopând intoleranța 
la lactoză în cazul adulților. Anterior, oamenii nu erau capabili să 
digere laptele şi produsele lactate după înțârcare. Acum, persoanele 
care tolerau lactoza puteau exploata o altă sursă de hrană, astfel încât 
laptele de consum a devenit o practică culturală nouă, răspândită, ce a 
conferit un avantaj competitiv. Gena tolerantă la lactoză s-a răspândit 
cu rapiditate și se găseşte acum la multe populaţii din întreaga 
lume — nu însă la culturile sau comunitățile care nu cresc vite sau alte 
animale ce produc lapte. 


Un alt exemplu este gena care provoacă anemia cu celule în seceră 
sau siclemia. Aceasta este o boală dureroasă ce provoacă leziuni ale 
organelor. Dar aceeași genă oferă o protecţie sporită împotriva unei 
boli și mai periculoase, malaria. De aceea, anemia cu celule în seceră 
este relativ frecventă în Africa și în special în rândul cultivatorilor de 
igname. Pentru a cultiva igname, fermierii defrișează pădurile, iar în 
felul acesta cresc întinderile de apă stătătoare — condiţia ideală pentru 
înmulţirea ţânţarilor. 


Odată cu agricultura au apărut noi sisteme de organizare 
socială şi politică, mai complexe și ierarhice. Surplusul agri- 
col le-a permis unor indivizi să locuiască în oraşe; astfel, s-au 
dezvoltat specializări şi meserii care nu erau implicate direct 
în producţia de alimente. Acest lucru a făcut ca ritmul dezvol- 
tării tehnologice şi intelectuale să se accelereze - proces care 
continuă până în zilele noastre. Rezultatul: o serie uriaşă de 
schimbări rapide, ale căror efecte pe termen lung sunt impo- 
sibil de estimat în acest moment. În trecut, fiecare membru al 
unei comunități umane - vânători ori fermieri - se cunoștea 

cu ceilalți și avea relaţii cu ei. Astăzi, există oraşe cu zeci de mi- 
lioane de locuitori, naţiuni de miliarde de persoane şi afaceri 
ce se întind în întreaga lume. 


CUM AU POPULAT OAMENII LUMEA 


Oamenii au colonizat permanent fiecare continent, cu ex- 
cepţia Antarcticii. Dar noi nu am evoluat separat în diferite 
părţi ale lumii. Toţi cei care trăim astăzi, membri ai speciei 
Homo sapiens, ne putem identifica strămoșii din Africa. 
Aşadar, când - şi cum - am ajuns să ne răspândim în întrea- 
ga lume? 

Există o anumită incertitudine cu privire la momentul în 
care oamenii moderni au început să migreze din Atrica, dar el 
s-a petrecut în urmă cu între 100.000 și 75.000 de ani. Aceştia 
s-au putut răspândi atât de repede, deoarece „tehnologiile” sau 
metodele lor - uneltele, hainele, limba, organizarea riguroa- 
să a vânătorii, folosirea focului și a adăposturilor - erau mai 
sofisticate şi eficiente decât cele ale oamenilor primitivi, astfel 
încât erau mai bine pregătiţi pentru a se adapta unor habitate 
diferite. 

Nu ştim dacă a fost o singură migraţie din Africa sau dacă a 
fost vorba despre mai multe, dar se pare că oamenii s-au depla- 
sat încet — făcând probabil un kilometru sau doi pe an - de-a 
lungul coastelor din sudul Asiei. Rămășițele fosile ne spun că 
au ajuns în Australia în urmă cu 50.000 de ani, în ultima eră 
glaciară, când o mare cantitate de apă a fost blocată în calotele 
glaciare. Scăderea nivelului mării a creat un pod terestru între 
Noua Guinee şi Australia, simplificând această parte a călăto- 
riei. Însă modul în care aceşti oameni au traversat marea spre 
Noua Guinee rămâne încă un subiect de speculație - nicio ră- 
măşiţă a navelor maritime din acea vreme nu a rezistat. 

OAMENII INCEP SA DOMINE 


„Ex Africa semper aliquid novi.” — Întotdeauna este ceva 
nou în afara Africii. 
Plinius cel Bătrân, /storia naturală, VIII (sec. | e.n.) 


Deşi existau specii umane mai vechi, cum ar fi neandertha- 
lienii, care locuiau în Europa, oamenii moderni nu s-au insta- 
lat aici până acum aproximativ 45.000 de ani - poate fiindcă au 
fost descurajaţi de climatul rece. Ultimele continente populate 
au fost cele două Americi, unde până atunci oamenii nu se sta- 
biliseră. Primele urme de locuinţe umane, descoperite într-o 
peşteră din Oregon, datează de acum 14.300 de ani, aşa cum 
reiese în urma testelor cu carbon. S-a presupus că oamenii au 
trecut din nord-estul Siberiei pe un pod terestru situat în zona 
unde astăzi este strâmtoarea Bering, dar există dovezi conform 
cărora primii colonizatori se aflau pe malul mării, stabilin- 
du-se inițial pe coasta de nord-vest. 

Ultimele zone colonizate au fost insulele din Pacific. Deşi 
polinezienii ajunseseră în Samoa în anul 800 î.e.n., insulele 
Hawaii şi Noua Zeelandă au fost colonizate cu mai puţin de 
o mie de ani în urmă. Polinezienii au navigat pe distanţe mari 
în canoe cu carene duble, în care își transportau familiile, ani- 
malele şi diverse plante. În unele cazuri, insulele pe care le-au 
colonizat fuseseră locuite anterior de pescari, dar altele erau 
atât de îndepărtate, încât navigatorii polinezieni nu puteau şti 
dacă aveau să mai vadă vreodată pământ. 


IMPACTUL GHEȚII 


Cu aproximativ 2,6 milioane de ani în urmă, Pământul a 
intrat într-o perioadă lungă de răcire. Au existat o serie de 
epoci glaciare, separate de perioade interglaciare mai cal- 
de. Această perioadă, Pleistocenul, a fost martora evoluţiei 

tuturor membrilor cunoscuţi ai speciei noastre, Homo. 
Condiţiile climatice se poate să fi stimulat această evoluţie, 
precum și inovațiile culturale şi tehnologice. 

Glaciaţia pleistocenă este cea mai recentă din istoria Pă- 
mântului. Oamenii de ştiinţă nu cunosc cauzele acestui feno- 
men. S-a sugerat că s-ar putea datora problemelor de pe orbita 
Pământului, schimbării plăcilor tectonice şi a curenților ocea- 
nici sau modificării atmosferei. 

În timpul perioadelor celor mai reci ale pleistocenului, tem- 
peratura a scăzut cu 5 *C, pe când cea din perioada intergla- 
ciară a fost foarte asemănătoare cu temperatura din prezent. 
Într-adevăr, este posibil ca acum să trecem printr-o perioadă 
interglaciară, care a început în urmă cu aproximativ 12.000 de 
ani, la sfârşitul ultimei ere glaciare. Unii oameni de știință sunt 
de părere că o nouă eră glaciară va apărea mult mai târziu din 
cauza încălzirii globale provocate de oameni. 

În perioadele reci, calotele glaciare au coborât de la poli 
și de pe munţii înalți. Acestea au acoperit o mare parte din 
America de Nord, nordul Europei şi al Asiei, iar în sud s-au 
dezvoltat tundra și permafrostul. Din cauza cantității mari de 
apă din calotele glaciare, care aveau o grosime de până la trei 
kilometri, nivelul mării a scăzut, creând punți între suprafeţele 
de teren acum separate de mare - precum Siberia și Alaska sau 
Marea Britanie şi Europa continentală -, permiţând migraţia 
animalelor, inclusiv a oamenilor, spre noi teritorii. În zonele 
uscate s-au extins deşerturile, cum ar fi Sahara şi Gobi. 

Această viață mai aspră a dus la dispariția multor animale. 
Anumite mamifere s-au adaptat, dezvoltând straturi groase de 
blană şi organisme mai mari, pentru a reține căldura. Aceas- 
tă „megafaună” includea mamuţi, mastodonțţi, urși de peşteră, 
leneşi giganţi, tigri cu dinţi-sabie şi rinoceri lânoşi, precum 
și specii încă existente, cum ar fi lupul, boul moscat și renii. 
De asemenea, unele specii umane au devenit mai mari şi mai 

puternice. Altele, inclusiv strămoșii noştri, s-au adaptat la me- 
diul mai solicitant, dezvoltând un creier mai mare și învățând 
să trăiască folosindu-se de inteligenţă în locul forței fizice. 

Verii noștri, neanderthalienii - al căror creier era chiar 
mai mare decât al nostru - erau adaptaţi la condiţiile de per- 
mafrost predominante în Europa în perioada glaciară. O formă 
de adaptare la vremea rece a fost nasul proeminent de Nean- 
derthal, care încălzea şi umidifica aerul rece pe care îl respi- 
rau aceşti oameni. Ei au confecţionat din piatră unelte şi arme 
complexe şi probabil că vânau în grupuri, pentru a dobori mai 
uşor animalele mai mari, precum mamuţii. Au stăpânit focul şi 
au gătit atât carnea, cât şi legumele. Unii locuiau în peșteri, alții 
în adăposturi temporare. Într-un sit arheologic din Ucraina au 
fost descoperite locuinţe construite din oase și colți de mamut. 

Primii oameni moderni au ajuns în Europa acum aproxi- 
mativ 45.000 de ani. Şi ei vânau mamuţi şi treptat i-au înlocuit 
pe oamenii de Neanderthal. Dar până la sfârşitul ultimei ere 
glaciare, în întreaga Europă trăiau circa 30.000 de oameni, în 
timp ce popularea celor două Americi abia începuse. 


Dispariţia megafaunei 


Până la sfârșitul ultimei ere glaciare, o mare parte din mega- 
faună — printre care se numărau mamuţii și rinocerii lânoși — dispă- 


ruse. Au fost prezentate o serie de explicații în acest sens: vânătoarea 
în exces practicată de oameni, schimbările climatice, bolile și chiar 
căderea unei comete sau a unui asteroid. Speculaţiile persistă și este 
posibil să fi fost implicaţi mai mulţi factori. 

DE LA NECROFAGI LA VÂNĂTORI 


Înainte de a se ocupa cu agricultura, oamenii au supravie- 
tuit hrănindu-se cu animale moarte, carne de vânat sau 
plante pe care le culegeau din mediul înconjurător. Resur- 
sele alimentare din toate regiunile sunt limitate, așa că stră- 
moşii noştri au fost nevoiți să ducă o viaţă nomadă. 

Iniţial, strămoșii noştri se hrăneau în special cu carne de la 
animale moarte şi mai puţin cu carne de vânat. Culegeau plante 
și frunze din copaci şi se hrăneau cu carne de la animalele care 
muriseră din cauze naturale sau fuseseră omorâte de alți pră- 
dători, iar resturile rămăseseră abandonate. Dezvoltarea unel- 
telor simple din piatră, în urmă cu aproximativ 2,6 milioane 
de ani, a permis oamenilor să exploateze mai eficient cada- 
vrele animalelor. Aceste unelte timpurii constau din pietre de 
dimensiuni mici, cum ar fi cele de râu, pe care cel care le con- 
cepea le lovea unele de altele pentru a crea o margine şi uneori 
un vârf ascuţit. Folosind astfel de unelte, oamenii puteau sec- 
ționa mai repede un cadavru și transporta bucăţile într-un loc 
mai sigur, unde să le consume ulterior. De asemenea, puteau 
zdrobi oasele pentru a extrage măduva care era hrănitoare și 
pentru a tăia materia vegetală dură, cum ar fi tuberculii. 

Primele dovezi legate de vânătoare provin de pe un sit arhe- 
ologic din Germania, unde au fost găsite urme de cai omorâţi 
cu sulițe, care ulterior erau mâncaţi. Rămășițele au fost datate 
cu 400.000 de ani în urmă, dar studii recente efectuate asupra 
unor fosile de gnu, de antilope şi de gazele de pe un sit din 
defileul Olduvai din Tanzania sugerează că oamenii primitivi 
(probabil Homo habilis) este posibil să fi vânat mult mai de- 
vreme, cu 2 milioane de ani în urmă. S-a presupus că aceștia 
stăteau ascunși în copaci până când trecea o turmă de animale, 
apoi le vânau folosindu-se de sulițe ascuţite. Unii vânători îşi 

alergau prada până când aceasta obosea - o tehnică folosită şi 
în prezent de unele grupuri de vânători-culegători. 

După apariţia lui Homo erectus, uneltele din piatră au fost 
îmbunătăţite considerabil, în special topoarele de mână. Cele 
folosite de Homo erectus erau create prin douăzeci şi cinci de 
lovituri, în timp ce modelele utilizate ulterior necesitau apro- 
ximativ şaizeci şi cinci de lovituri. Homo erectus folosea focul 
pentru a întări vârful săgeților din lemn. 


A omori şi a coopera 


Modul în care oamenii au învățat să obţină alimente este strâns legat 
nu numai de dezvoltarea uneltelor, ci și de dezvoltarea relațiilor 
sociale. 


La începutul secolului XX, antropologii au fost înclinați să creadă că 
oamenii au instinctul de a vâna și de a ucide și că aceste instincte i-au 
făcut să își confecţioneze unelte precum sulițele. Ei mai credeau și că 
îndemânarea de a folosi aceste unelte explică creșterea dimensiunii 
creierului uman. 


În prezent, antropologii susțin că mărirea dimensiunii creierului se 
datorează avantajelor cooperării. Dimensiunea mai mare a creierului 
a dus la apariţia limbajului și a societăților mai complexe. Succesul 
vânătorii necesită cooperare între indivizii participanţi, în timp ce a 
decide cine se ocupă de vânat și cine va aduna cele necesare hranei 
este o formă timpurie a diviziunii muncii. 


Vânătoarea activă putea furniza un volum semnificativ mai 
mare de carne în dieta oamenilor decât colectarea cadavrelor. 
Carnea este o sursă de energie, fiind bogată în proteine, iar un 
consum crescut presupune că oamenii nu mai au nevoie de un 
tract intestinal lung, necesar pentru digerarea legumelor și a 

fructelor crude. Resursele alimentare pot fi folosite din ce în 
ce mai mult pentru a hrăni cel mai important dintre organe, 
creierul. Iar când Homo erectus a învăţat să folosească focul 
pentru a pregăti mâncarea, el o putea transforma în energie și 
mai eficient, fiindcă nu mai avea nevoie de ore întregi pentru 
a o mesteca. 


FOCUL 


Focul este reacţia oricărui material combustibil - solid, li- 
chid sau gaz - la oxigen. Distruge materialul combustibil şi 
emană căldură și lumină. În natură, incendiile sunt cauzate, 
în cea mai mare parte, de fulgere şi, mai rar, de erupții vul- 
canice. 

Diferite tipuri de ecosisteme s-au dezvoltat pentru a face 
faţă arderii regulate. De exemplu, seminţele anumitor copaci 
nu vor germina decât dacă au fost supuse focului, care face să 
crăpe stratul dur al seminţei. De asemenea, focul este cel ce 
curăță pământul de plante subterane, lăsând atât spaţiu, cât și 
lumină pentru răsadurile germinate. 

Focul este înfricoşător şi periculos pentru toate animalele, 
dar esenţial pentru viața omului pe Pământ. Oferă căldură, lu- 
mină şi apărare în fața prădătorilor. Poate fi folosit pentru a 
curăța zonele împădurite, permiţând practicarea agriculturii 
şi pregătirea mâncării. Abilitatea de a stăpâni şi a folosi focul 
a fost una dintre cele mai semnificative descoperiri ale omului 
primitiv. Nu se ştie când a avut loc pentru prima dată acest 
proces, dar există dovezi că în Africa de Sud focul era folosit 
încă de acum un milion de ani. Cu toate acestea, abia în urmă 
cu 100.000 de ani, acesta era folosit pe scară largă de către oa- 
meni. 

Este nevoie de mult efort pentru a aprinde un foc. Se pot 
lovi două cremene pentru a produce o scânteie sau se pot freca 
două bețe, care vor genera suficientă căldură pentru a aprin- 
de iarba uscată. Tehnici mai sofisticate presupun introducerea 
unui băț în scobitura dintr-o bucată de lemn și apoi folosirea 
mâinilor sau a unui arc pentru a învârti foarte rapid băţul. 
Toate acestea necesită timp şi efort, aşa că vânătorii-culegători 
nomazi au descoperit diverse modalităţi de a căra cu ei tăciuni 
aprinşi, astfel încât să poată aprinde mai uşor focul. 


„Focul este un slujitor bun, dar un stăpân rău.” 
Proverb englezesc (începutul sec. XVII) 


Căldura focului a permis oamenilor să colonizeze părțile 
mai reci ale lumii. De asemenea, focul a contribuit la prepa- 
rarea mâncării. Poate că prima masă gătită a avut loc atunci 
când o bucată de carne crudă a căzut în foc. Oamenii de şti- 
ință consideră că Homo erectus a fost primul care a consumat 
alimente pregătite la foc. Această presupunere se bazează pe 
dimensiunile relativ mici ale molarilor lor, în comparaţie cu 
cele ale molarilor altor specii de maimuțe. În aceste condiţii, 
este posibil ca Homo erectus să fi avut nevoie de mai puţin de 
două ore pe zi pentru a mesteca alimentele, în comparaţie cu 
cimpanzeii, care îşi petrec o treime din zi mâncând. Hrana 
preparată le-a asigurat oamenilor primitivi mai multe calorii 
şi, în același timp, gătitul le-a permis consumul unei game noi 
de alimente, care altfel ar fi necomestibile sau indigeste. 

Ulterior, focul a devenit un element central pentru anumite 
activități umane, de la arderea ceramicii şi prelucrarea metale- 
lor până la folosirea motorului cu aburi, producerea de electri- 
citate şi inventarea motorului cu ardere internă. De asemenea, 
focul a dobândit o serie de semnificaţii simbolice, cum ar fi în 

cazul utilizării lui pentru sacrificarea şi incinerarea animalelor, 
ca instrument al pedepsei veşnice sau ca o întruchipare a puri- 
tății, a adevărului și a iubirii, a pasiunii şi a inspiraţiei. 


TEHNOLOGII ALE 
VÂNĂTORILOR-CULEGĂTORI 


Timp de sute de mii de ani, oamenii s-au bazat pe unelte 
simple, cum ar fi topoarele de mână şi sulițele din lemn. Ur- 
mătoarea mare descoperire a venit atunci când au învăţat să 
confecționeze unelte şi arme mai complexe şi mai eficiente, 
care să le permită să vâneze o gamă mai largă de specii de 
animale. În cele din urmă, după ce se adaptaseră la multe 
medii diferite, oamenii au început să inverseze procesul, 
adaptând mediul în funcţie de nevoile lor. 

Suliţele din lemn au fost utilizate probabil încă de când 
omul a început să vâneze. Folosirea acestora necesita apropie- 
rea vânătorilor de prada lor, ceea ce putea fi periculos în cazul 
animalelor mai mari. Armele de aruncare, cele care ar putea fi 
lansate de la distanţă, au redus riscurile la care se expunea vâ- 
nătorul și au extins şi mai mult gama de specii ce puteau fi vâ- 
nate. O suliță aruncată are un impact mai mare, mai ales dacă 
are un vârf din piatră mai greu, atașat de axul său de lemn. 

Vârful din piatră pentru sulițe a apărut în Africa de Sud, în 
urmă cu aproximativ 500.000 de ani, pe teritoriile ocupate de 
strămoșul comun al lui Homo sapiens şi omul din Neander- 
thal, Homo heidelbergensis. Este posibil să fi fost vorba de niște 
sulițe care erau înfipte în corpul animalelor. Se considerase că 
numai Homo sapiens, omul modern, era suficient de inteligent 
pentru a concepe astfel de arme, dar analiza artefactelor ascu- 
tite realizate din obsidian (sticlă vulcanică) găsite în Etiopia şi 

care datează de acum 280.000 de ani sugerează că acestea erau 
vârfuri de sulițe folosite pentru aruncare, fiind din nou opera 
lui Homo heidelbergensis. 

Strămoşii noştri au început să adopte strategii mai elabo- 
rate de subzistență după apariţia oamenilor moderni în Africa, 
în urmă cu aproximativ 200.000 de ani. Gama diversificată de 
unelte pe care le-au lăsat în urma lor sugerează că vânau mai 
multe specii de animale decât predecesorii lor. Şi ei s-au ocu- 
pat cu pescuitul. Modul în care erau confecționate uneltele a 
devenit din ce în ce mai complex: cuţitele de piatră făcute în 
Europa acum aproximativ 30.000 de ani necesitau nouă etape 
diferite şi 250 de lovituri. Oamenii moderni realizau deja mul- 
te unelte, cum ar fi cârligele pentru prins peşte şi harpoanele 
cu vârf din os. De asemenea, au început să facă plase, pe care 
le foloseau nu numai pentru pescuit, ci şi pentru a prinde ani- 
male mici. Acele de cusut din os au apărut în urmă cu 30.000 
de ani. Cele mai vechi arcuri au fost descoperite în Danemarca 
şi au fost concepute în urmă cu aproximativ 11.000 de ani, dar 
unele vârfuri de arme din piatră din perioada magdaleniană, 
din urmă cu aproximativ 20.000 de ani, sunt atât de mici și de 
uşoare, încât este posibil să fi fost concepute pentru săgeți. 

Carnea era o parte importantă a alimentaţiei, dar oamenii 
foloseau ca hrană în continuare materii vegetale comestibile, 
cum ar fi rădăcinile, frunzele, nucile şi fructele de pădure sau 
ouăle. Oamenii moderni care locuiau pe coaste au început să 
consume multe crustacee. Vânătorii-culegători de astăzi alocă 
mai mult de jumătate din timp pentru vânătoare, un sfert pen- 
tru căutarea hranei, iar restul pentru procesarea alimentelor. 
Înainte de practicarea agriculturii, prelucrarea alimentelor era 
limitată la metode mai simple, cum ar fi măcinarea, zdrobirea, 
răzuirea, prăjirea şi coacerea. În timpul ultimei ere glaciare, 
strămoşii noştri au învățat cum să păstreze sau să conserve 

alimentele vegetale pentru a le putea consuma pe parcursul 
iernilor dure. 


Schimbarea mediului 


Chiar înainte de practicarea agriculturii așa cum o știm astăzi, oamenii 
începuseră să schimbe mediul pentru a creşte cantitatea de recolte. În 


regiunile temperate, au ars pădurile pentru extinderea pășunilor, unde 
puteau trăi turme mai mari de animale. În regiunile tropicale, oamenii 
practicau „grădinăritul forestier”, protejând cele mai valoroase specii 
de plante comestibile și eliminându-le pe cele necomestibile. 


LIMBAJUL 


Poate că nicio altă componentă a culturii umane, în afară de 
utilizarea uneltelor, nu este la fel de importantă ca limba- 
jul. Pentru a putea transmite informaţii complexe, limbajul 
este crucial în coordonarea tuturor tipurilor de activităţi 
de grup, de la vânătoare la construcţia unei navete spaţiale. 
Limba este, de asemenea, principalul mijloc de transmi- 
tere a altor aspecte culturale - idei, tehnologii, comporta- 
mente - prin învăţare şi prin educarea celorlalți. 

Până la apariţia scrisului, limbajul s-a limitat la vorbire şi 
semne. Vorbirea, indiferent de nivelul de complexitate, implică 
o gamă largă de sunete ce necesită un aparat vocal complex. 
Oamenii moderni și neanderthalienii par să-l fi deţinut de la 
început, dar dovezile fosile sugerează că strămoşii noştri co- 
muni nu l-au avut. 

Nu ştim cum a apărut limbajul. Unii au sugerat că este po- 
sibil să se fi născut ca o modalitate mai eficientă de modelare 
a relaţiilor sociale decât ca o toaletare sau îngrijire reciprocă, 


OAMENII ÎNCEP SĂ DOMINE | 73 


aşa cum se întâmplă la alte primate. Originea cuvintelor pu- 
tea fi una pur imitativă, ca în cazul copiilor care se referă la 
vaci folosind onomatopeea „mu-mu”, În majoritatea limbilor, 
cuvântul care desemnează o „mamă” este similar cu „mama, 
ce redă mişcarea buzelor unui bebeluș care caută sânul ma- 
mei. Activităţile grupului presupun sunete convenţionale, care 
să indice ce trebuie făcut - echivalentul unor expresii precum 
„Sşt!” sau „Heirup!, de exemplu. 


„Nu pot să mă îndoiesc că limbajul își datorează exis- 
tenţa imitaţiei şi schimbării, fiind ajutat de semne şi 
gesturi, de diverse sunete naturale, de vocile altor ani- 
male şi de strigătele instinctive ale omului.” 

Charles Darwin, Coborârea omului (1871) 


În anii 1960, lingvistul Noam Chomsky a remarcat cât de 
uşor asimilează copiii limba maternă şi a sugerat că oamenii 
au un așa-numit „instinct al limbii”. Principiile structurale ale 
gramaticii oricărei limbi, susține el, sunt universale şi impri- 
mate în genele noastre. 

Avem cu siguranță „hardware'-ul sau instrumentele nece- 
sare: nu numai un aparat vocal flexibil, ci și un creier de o aşa 
manieră structurat pentru memorare şi învăţare asociativă. 
Dar oare suntem, așa cum sugerează Chomsky, născuţi cu un 
„software” integrat? Răspunsul pare să fie nu. Copiii „sălba- 
tici” — crescuţi de animale sau în izolare completă - nu reuşesc 
să asimileze limbajul. Acest lucru sugerează faptul că un copil 
trebuie să fi auzit mult timp vorbindu-se în jurul său, înainte 
de a se putea exprima el însuşi. Şi dacă există într-adevăr o 
gramatică universală înnăscută, care stă la baza tuturor limbi- 
lor, analiza detaliată a miilor de limbi vorbite nu a reușit încă 
să o detecteze. Limbile funcţionează în diferite moduri. Unele 

folosesc doar unsprezece sunete diferite, altele până la 144. 
Regulile care stabilesc ordinea cuvintelor variază foarte mult. 
Anumite limbi nu ţin seama de ordine în totalitate, în schimb 
creează cuvinte compuse pentru a indica (de exemplu) „cine 
face ceva cuiva”. 

Însă multitudinea limbilor şi relaţiile dintre ele ne pot spu- 
ne multe despre modul în care oamenii moderni s-au răspân- 
dit în întreaga lume. De exemplu, studiul unor limbi siberiene 
și nord-americane indică un strămoş comun. Limbile formea- 
ză arbori genealogici, iar aceştia pot reflecta adesea arbori ge- 
netici — chiar dacă limba este transmisă cultural. Gama de di- 
ferente lingvistice, împreună cu faptul că unele limbi — cum ar 
fi basca - nu seamănă cu nicio altă limbă cunoscută sugerează 
că o limbă poate să fi apărut independent în mai multe locuri 
diferite. 


ÎNRUDIREA 


Nu putem ști cu siguranţă cum s-au organizat grupurile 
umane primitive sau cum se vedeau indivizii în ceea ce pri- 
veşte relaţiile lor în cadrul grupului. Antropologii folosesc 
termenul „rudenie” (sau „legătură de sânge”) pentru a de- 
numi această reţea de relaţii. 

Conceptul de rudenie variază foarte mult la diferite socie- 
tăți, ceea ce indică faptul că rudenia este determinată cultural, 
mai degrabă decât biologic. Deşi există, de exemplu, motive 
evolutive temeinice pentru a evita incestul, tabuurile care gu- 
vernează dreptul la căsătorie variază enorm şi adesea au mai 
puţin de-a face cu genetica decât cu economia, prejudecățile 
legate de gen şi dinamica puterii în cadrul grupurilor de ru- 
denie. 

Cel mai mic grup de rudenie este familia, dar ceea ce for- 
mează o familie diferă mult de la o cultură la alta. În unele 
culturi, se referă la familia nucleară sau simplă (părinţi şi co- 
pii biologici), în altele în familia extinsă sunt incluși şi buni- 
cii, mătuşile, unchii, verişorii etc. care trăiesc împreună sau în 
imediata apropiere. În anumite culturi, căsătoria este mono- 
gamă, în altele poligamă - un bărbat are mai multe soţii sau o 
femeie, mai mulți soți. Poligamia în serie (unde indivizii au o 
succesiune de parteneri) a devenit o caracteristică a societăților 
occidentale, la fel ca și partenerii de același sex. Biotehnologia 
a adus noi variaţii - FIV, donatori de spermă și de ovule, ma- 
me-surogat. Oamenii pot declara rude persoane cu care nu au 
nicio legătură biologică, aşa cum se întâmplă în cazul adopţiei. 
În unele culturi, de exemplu în rândul tribului Inupiat din Alas- 
ka, copiii îşi pot alege părinţii. În unele zone din Malaysia, dacă 
mănânci orez cu o persoană, aceasta devine automat ruda ta. 

Vânătorii-culegători din zilele noastre trăiesc în grupuri 
formate din câteva familii, însumând câteva zeci de persoane. 
Familiile se unesc prin căsătorie, relaţii de prietenie, descen- 
denţă comună şi interese comune. Grupurile au drepturi egale 
și mai puţin structuri ierarhice, deși anumiţi indivizi pot avea 
un statut mai înalt datorită sexului sau vârstei. Este posibil ca 
strămoşii noştri vânători-culegători să fi avut sisteme similare 
de înrudire. 

Pe măsură ce societăţile au devenit mai complexe, au apărut 
mai multe sisteme sau forme de înrudire. Ideea descendențţei, 
de exemplu, presupune o variație enormă. Unele societăți ur- 
măresc strămoşii raportându-se la mamă (descendență matri- 
liniară), altele la tată (patriliniară), altele la ambele, în timp ce 
în anumite cazuri individul poate alege să se definească fie prin 
linia paternă, fie prin cea maternă. 

Grupurile mai mari în care fiecare individ revendică ace- 
laşi strămoș comun sunt cunoscute sub numele de clanuri (din 

limba galică, din cuvântul clann, „descendenţă”). Uneori, nu 
un strămoş comun este cel care uneşte clanul, ci un sentiment 
de rudenie cu un totem, un spirit asociat cu o anumită plantă 
sau cu un animal. În unele părți ale lumii, membrii unui clan 
nu se pot căsători între ei. 

Uneori, clanurile sunt considerate triburi sau, mai des, sub- 
grupuri ale unor triburi. Triburile au fost cele mai mari gru- 
puri sociale înainte de dezvoltarea statelor și, chiar și astăzi 
(de exemplu, în unele părți din Africa), acestea se declară in- 
dependente sau în afara organizării statelor. Ceea ce le unește 
sunt relaţiile de rudenie şi uneori sentimentul că deţin un stră- 
moș comun. Ele îşi au rădăcina într-un anumit loc (chiar dacă 
sunt nomade) și au adesea propria limbă sau propriul dialect. 


Statutul 


Deși grupurile de vânători-culegători au un statut egalitar, grupurile 
sociale mai mari prezintă de obicei un anumit grad de stratificare 
socială în care anumite persoane, familii sau elite au un statut mai 


înalt — putere, prestigiu, bogăţie — decât altele. Clanurile și triburile 
au de obicei căpetenii, adesea asociate cu succesul pe care îl au acestea 
la vânătoare sau război, dar pot fi onorate și alte persoane importante, 
cum ar fi preoții, şamanii sau oamenii pricepuţi la o anumită înde- 
letnicire. 


RELIGIA PRIMITIVĂ 


Nu vom ști niciodată în ce credeau strămoșii noștri preis- 
torici, deoarece nu s-au descoperit mărturii scrise pe aceas- 
tă temă. Există însă multe dovezi - cum ar fi ritualurile 


OAMENII ÎNCEP SĂ DOMINE | 77 


mortuare, bunurile găsite în morminte, statuetele și picturi- 
le rupestre - care indică faptul că un comportament religios 
a apărut cu zeci, dacă nu chiar cu sute de mii de ani în urmă. 

Creşterea dimensiunii creierului oamenilor, cu aproximativ 
o jumătate de milion de ani în urmă, este posibil să le fi dezvol- 
tat capacitatea de gândire abstractă. Imaginarea unor lucruri 
care nu există este esenţială pentru evoluţia uneltelor, la fel 
ca şi înţelegerea cauzei şi efectului. Acestea sunt cerințe pre- 
liminare pentru credinţa religioasă, dar nu constituie credința 
religioasă în sine. Este puţin probabil ca o formă de credință 
religioasă să fi apărut sub orice aspect recognoscibil până la 
naşterea unei comunicări simbolice, în special a vorbirii com- 
plexe — ceea ce s-a întâmplat odată cu apariţia neanderthalie- 
nilor și a oamenilor moderni. 

Există indicii potrivit cărora neanderthalienii își îngropau 
morții după un anumit ritual. Rămășițele oamenilor de Nean- 
derthal, care datează de acum 65.000 până la 35.000 de ani 
î.e.n. şi care au fost găsite în peșterile Shanidar din Kurdistanul 
irakian (nordul Irakului), constau din corpul unui bărbat ce 
este posibil să fi fost înmormântat pe un pat de flori. În alte 
părți, cadavrele au fost colorate cu ocru roşu. Dovezi mai clare 
apar odată cu oamenii moderni, în special în paleoliticul me- 
diu şi superior. Uneori, trupurile celor morţi erau îngropate 
împreună cu bunuri ale lor, ceea ce indică o credinţă a acestora 
în viaţa de după moarte, unde obiectele personale le-ar fi putut 
fi de folos. Dovezi ale incinerării au fost găsite în apropiere de 
Lacul Mungo din Australia şi datând de acum 40.000 de ani. 
Una dintre primele piese de artă figurativă, care provine din 
aceeași perioadă, a fost găsită în Peștera Hohlenstein-Stadel 
din Germania. Este o sculptură din fildeş de mamut, cu corpul 
în poziţie verticală, asemănător omului, dar are cap de leu și 
poate reprezenta o zeitate. 


78 | Cartea mică a ISTORIEI MARI 


Încă de acum 30.000 de ani, „figurinele Venus” încep să apa- 
ră în siturile paleolitice superioare din Europa şi Siberia - mici 
sculpturi de femei goale, de câţiva centimetri înălțime, sculp- 
tate în piatră, os și fildeş. Statuile au picioarele şi capetele ex- 
trem de stilizate, braţele şi partea inferioară a picioarelor le lip- 
sesc, dar sânii, fesele, abdomenul şi zona pubiană sunt redate 
în detaliu şi chiar la o scară exagerată. Acest lucru a dat naştere 
teoriei conform căreia aceste statui sunt asociate cu un cult al 
fertilităţii, fiind reprezentări ale unei zeițe-mame sau creatoare. 


„Religia este visul minţii omeneşti.” 
Ludwig Andreas Feuerbach, Esenţa creștinismului (1841) 


O parte dintre picturile rupestre extraordinare care datează 
de acum 30.000 până la 10.000 de ani în urmă, găsite în peşte- 
rile din Franţa şi Spania, ar fi putut avea o semnificaţie religi- 
oasă. Picturile de la Lascaux reprezintă niște animale misteri- 
oase, unele jumătate om și jumătate leu, în timp ce altele sunt 
niște hibrizi: păsări-om. Acest lucru sugerează că oamenii care 
le-au pictat au practicat probabil o formă de şamanism. În şa- 
manism - întâlnit și astăzi în rândul diferitelor grupuri de vå- 
nători-culegători —, anumite persoane preiau rolul unui fel de 
preot. Şamanul intră în transă, uneori indusă de tobe, alteori 
consumând amestecuri din plante psihotrope. În această tran- 
să, omul poate să ia identitatea unui animal şi să meargă într-o 
călătorie spirituală pentru a asigura reuşita vânătorii. Șamanii 
pot pretinde că au şi alte puteri supranaturale, cum ar fi prezi- 
cerea viitorului şi vindecarea. 

ÎNCEPUTUL ARTEI 


Arta - în sensul creării de obiecte a căror valoare este pur 
estetică - reprezintă un construct cultural destul de recent. 
În trecut, oamenii considerau „arta” nu ca pe un scop în 
sine, ci ca acel meșteșug implicat în producerea de obiecte 
cu o funcţie socială. 

Această funcţie era legată de ritualuri, de exemplu, de reli- 
gie, de identitatea de grup sau de statutul personal. Acest lucru 
este valabil în multe societăți din întreaga lume. Astăzi, în Oc- 
cident, bogaţii colecționează obiecte de artă ca simboluri ale 
statutului lor social sau ca investiţii financiare. 

Începutul „artei” depinde de ceea ce înțelegem prin acest 
cuvânt. Oamenii primitivi confecționau tot felul de obiecte, 
cum ar fi topoarele de mână, cu 2 milioane de ani în urmă, dar 
aceste obiecte par să fi avut un scop pur practic și nu conţineau 
niciun element decorativ, niciun indiciu că ar avea o semnifi- 
cație suplimentară - erau pur și simplu niște unelte. 

În schimb, anumite topoare neolitice din piatră, șlefuite 
deosebit de fin şi preţios, nu au fost cioplite pentru defrișa- 
rea pădurilor, ci pentru a fi îngropate alături de alte bunuri ale 
proprietarului decedat, ca semn al statutului acestuia. 

S-a crezut mult timp că cea mai veche „artă” a fost creată de 
oamenii moderni din paleoliticul mijlociu până la cel superior, 
începând cu aproximativ 40.000 de ani în urmă. Obiecte pre- 
cum „Omul-leu” din Hohlenstein-Stadel, „figurinele Venus” şi 
picturile rupestre din Lascaux reprezentând animale au servit 
unui scop religios. Picturi cu animale din aceeaşi perioadă au 
fost descoperite și în Sulawesi, Indonezia. Toate aceste artefac- 
te reflectă în mod clar sau se referă la obiecte recognoscibile. 
Dar descoperirile recente arată că „arta” non-reprezentativă 
poate fi mult mai veche. 

În 2013, arheologii au 
descoperit o frescă în formă 
de grilaj, aflată pe peretele 
Peşterii Gorham din Gibral- 
tar, pe țărmul Mării Medite- 
rane. Aspectul acestei gra- 
vuri, un fel de hashtag sau 
diez, datează de acum cel 
puţin 39.000 de ani. Trebuie 
subliniat faptul că acesta fu- 
sese făcut de neanderthalieni. 
Cercetătorii au stabilit că lu- 
crarea nu putea fi produsul 
secundar al sacrificării ani- 
malelor. Singura alternativă, 
cred ei, este că gravura era 
simbolică, ceea ce indică fap- 
tul că neanderthalienii aveau 
o capacitate de gândire ab- 
stractă. 


La numai un an de la des- 
coperirea făcută în Peştera 


Omul-leu din Hohlenstein-Stadel 


Gorham, lumea paleoantro- 

pologiei a fost din nou tulburată când cercetătorii au examinat 
o cochilie de midie găsită în Java care avea un model ușor în 
zigzag. Uimitor era faptul că aceasta fusese sculptată de Homo 
erectus acum 500.000 de ani. Experimentele au arătat din nou 
că un astfel de „doodle', deşi dificil de conceput, fusese creat 
în mod conştient. Orice ar fi însemnat acesta pentru creatorul 
lui, este vorba despre un obiect care revoluţionează înţelegerea 
noastră legată de momentul în care strămoşii noştri îndepăr- 
taţi au început să fie capabili de a avea o gândire abstractă. 

„Arta nu este oglinda care reflectă lumea, ci un ciocan 
cu ajutorul căruia o modelezi” 
Vladimir Mayakovsky, poet sovietic (replică atribuită acestuia) 


ADĂPOSTUL 


Multe specii îşi construiesc adăposturi. Unele adăposturi de 
animale sunt rudimentare: de exemplu, grămezile de cren- 
guţe în care își fac cuib porumbeii. Altele sunt realizări in- 
ginereşti extraordinare: de la vizuinile şi digurile constru- 
ite de castor, până la turnurile masive ridicate de termite, 
cu labirinturile lor de pasaje, camere pentru pui și grădini, 
precum şi sisteme de ventilație remarcabile. 

Primele adăposturi construite de strămoşii noștri îndepăr- 
taţi par foarte simple în comparaţie cu acestea. Este posibil să 
semene cu adăposturile pe care maimuţele, cum ar fi cimpan- 
zeii şi gorilele, le construiesc în mod obişnuit în copaci. Însă, 
când oamenii primitivi au părăsit pădurile tropicale şi savanele 
din Africa şi au început să se răspândească în climate mai reci, 
abilitatea lor de a găsi și/sau construi mai multe adăposturi re- 
zistente la intemperii a devenit vitală. 

Dovezi ale locuinţelor umane timpurii s-au păstrat cel mai 
bine în peșteri, unde oamenii s-au adăpostit adesea, dar ele nu 
au devenit structuri obişnuite de habitat. Totuşi, existau prea 
puţine peşteri pentru a-i adăposti pe toţi locuitorii din perioada 
paleolitică, așa că este posibil să se fi construit multe adăpos- 
turi în aer liber, ale căror rămășițe s-au pierdut. 


Primele orașe 


În anul 8000 î.e.n., aşezarea lerihon din Palestina se transformase 
într-un orăsel cu șaptezeci de locuinţe, care adăposteau câteva sute de 

oameni. Casele erau circulare, fiind construite din piatră. Noul material 
de construcţie era compus din paie și argilă udă, cu ajutorul cărora se 
fabricau niște blocuri cu margini curbate, pe care oamenii le lăsau să 
se usuce la soare. După ce era ridicat, fiecare perete era tencuit cu 
pământ. Majoritatea caselor erau compuse dintr-o singură cameră, 
dar puteau ajunge și la trei încăperi. Așezarea era înconjurată cu un 
zid, probabil ca măsură de protecţie în caz de inundaţii, iar în interiorul 
zidurilor se afla un turn de peste 3,5 metri, cu o scară interioară. Acesta 


este cel mai timpuriu exemplu de structură, care avea probabil un 
scop ceremonial. La Çatalhöyük, în sudul Turciei, există un oraș mai 
mare, fondat în anul 7000 î.e.n., care găzduia câteva mii de locuitori. 
Planul de teren al caselor construite din cărămidă nu este rotund, ci 
rectangular, Nu existau alei între case, la nivelul solului, iar accesul 
către locuinţele de la etaj se făcea pe o scară. Zidurile interioare erau 
tencuite, iar fumul din vetre și cuptoare era eliminat prin tavan. 


Unul dintre cele mai vechi adăposturi construite în aer liber 
se află în Terra Amata, lângă Nisa, în sudul Franţei. Aici au fost 
găsite gropi în care fuseră introduse cadre ovale din lemn, cu 
o lungime de aproape 15 metri și o lățime de 6 metri. Aceste 
locuințe aveau şi vetre pentru foc. Datarea lor este discutabilă: 
estimările variază între 380.000 şi 230.000 de ani în urmă. 

Majoritatea colibelor sau a corturilor au avut cadre din 
lemn. Erau acoperite cu diferite materiale, de la piei de ani- 
male la trestii legate cu pământ sau vreascuri de lemn. Planul 
standard de la sol era circular. Deoarece oamenii care le-au 
construit erau vânători-culegători nomazi, astfel de adăposturi 
erau temporare. După dezvoltarea agriculturii, oamenii au în- 
ceput să trăiască în aşezări permanente şi să construiască adă- 
posturi mai durabile - case. 

ÎMBRĂCĂMINTEA 


La fel ca uneltele, focul şi adăpostul, îmbrăcămintea le-a 
permis oamenilor să populeze şi zonele mai reci ale lumii. 
Dar materialele vestimentare sunt perisabile, iar dovezile 
arheologice sunt rare în ceea ce priveşte îmbrăcămintea. 
Unele dintre cele mai bine păstrate dovezi provin din zonele 
aride sau din turbăriile acide din nordul Europei. 

Există dovezi indirecte că neanderthalienii, care au apărut 
acum 200.000 de ani, au confecţionat haine. Analizele ADN 
sugerează că, în epoca neanderthalienilor, păduchii de corp 
(care trăiesc în îmbrăcăminte) s-au diferențiat de păduchii de 
cap (care trăiesc pe scalp). Nişte pietre cu tăiş ascuţit care da- 
tează de acum 100.000 de ani sugerează că neanderthalienii 
au folosit probabil aceste unelte pentru a curăța carnea de pe 
piele. Neanderthalienii au folosit cu siguranţă unelte inteligen- 
te şi au vânat animale mari, precum mamuţii, căprioarele și 
boul moscat. Este posibil să fi putut tăia pieile în nişte forme 
purtabile sau să fi făcut găuri pentru cap şi braţe. Însă este pu- 
țin probabil să fi supravieţuit în Europa în timpul câtorva ere 
glaciare fără să dezvolte nişte tehnologii. 

Oamenii moderni au conceput o gamă mult mai largă de 
tehnologii vestimentare, fiind nevoiţi să se adapteze, în zone- 
le nordice, condiţiilor din ultima eră glaciară. Unele fibre de 
in vopsite, găsite într-o peşteră din Georgia, au fost datate în 
urmă cu 38.000 de ani, iar bucăţile de os şi de fildeş găsite în 
Rusia, datând de acum 32.000 de ani, puteau fi folosite ca ace. 
Pentru perforarea pieilor de animale s-au folosit vârfuri ascu- 
tite, iar în găuri s-au introdus apoi şireturi. 

Pieile de animale au rămas principalul material folosit pen- 
tru veşminte până la apariţia ţesăturii. În anul 2008, au fost 

descoperite fragmente de argilă cu urme de fibre de lână, in- 
dicând faptul că țesutul ar fi putut începe în urmă cu 27.000 
de ani. 


Moda în timpul erelor glaciare 


În 1991, doi turiști care traversau o trecătoare aflată la 3.200 m alti- 
tudine în Alpii Otztal, între Italia și Austria, au descoperit un cadavru 
pe jumătate înghețat. Cercetările științifice au arătat că era vorba 
despre un cadavru semimumificat, care data din jurul anului 3300 
î.e.n. și pe care l-au numit Ötzi. Atât corpul, cât și hainele sale erau 
foarte bine conservate. Această descoperire ne-a ajutat să înțelegem 
cum erau fabricate și purtate hainele acum mii de ani. Peste membrele 
inferioare, Ötzi purta pantaloni ţesuţi cu grijă, în timp ce vintrele și 
fesele erau acoperite cu o bucată subţire de piele. Pentru a-i tine cald 
la această altitudine, purta o căciulă din blană și o haină cu mâneci 
lungi, care îi acoperea coapsele, confecţionată din mai multe bucăţi 
de blană. În picioare, purta cizme scurte făcute din piele de animale, 
pe care le umpluse cu iarbă, ca să evite frigul zăpezii. Dar nu frigul l-a 
omorât pe Ötzi. Acesta avea o rană la umăr provocată de o săgeată, iar 
la cap prezenta urmele unei lovituri. 


CERAMICA 


Pentru a păstra sau a transporta mai multe produse alimen- 
tare - fructe de pădure, cereale etc. — erau necesare niște re- 
cipiente rezistente. Înainte de inventarea ceramicii, oame- 
nii foloseau pieile sau coșuri din frunze şi crengi, dar aceste 
materiale erau afectate de paraziți şi puteau fi distruse cu 
uşurinţă de foc sau de apă. 

Vasele fabricate din lut, care era un material accesibil, au 
oferit o soluţie durabilă. Vasele nu sunt doar rezistente, ci ele 
pot fi acoperite, aşa că păstrează alimentele proaspete și nu 
permit pătrunderea paraziţilor. Vasele din ceramică păstrează 
lichidul din interior, chiar şi atunci când intră în contact cu 
focul. Sunt rezistente la foc, deci pot fi folosite pentru gătit. 

Se credea că olăritul s-a dezvoltat împreună cu agricultura, 
cu 10.000 de ani în urmă, dar într-o peşteră din sudul Chinei 
s-au descoperit fragmente de două ori mai vechi, care aveau 
urme de arsură - semn că vasele fuseseră folosite pentru gătit 
de vânători nomazi, înainte de apariţia agriculturii. Este posi- 
bil ca olăritul să fi fost inventat independent - și apoi uitat - în 
locuri şi momente diferite. 

Vasele timpurii aveau fundul rotund, fiindcă marginile se 
spărgeau mai ușor. Acestea erau modelate prin ciupire sau prin 
înfășurarea sau răsucirea unor funii lungi de lut, procedură la- 
borioasă, simplificată prin inventarea roții olarului în Mesopo- 
tamia, în urmă cu aproximativ 6.500 de ani. 

Prin ardere, ceramica își modifică structura şi compoziția 
chimică, devenind mai rezistentă la temperaturi ridicate. Pri- 
mul exemplu cunoscut de ceramică arsă provine de la cultura 
Jomon din Japonia, de acum 7.000 de ani. Este posibil ca pri- 
mul vas să fi fost supus în mod accidental unui tratament cu 
focul, dar ulterior vasele au fost arse în gropi, la temperaturi 


care atingeau până la 900 °C. 


Ceramică, alimente şi băutură 


Înainte de apariția vaselor, gătitul presupunea fie frigerea alimentelor 
la foc, fie pe jăratic. Vasele rezistente la apă și la foc le permiteau 
acum oamenilor să pregătească alimentele prin fierbere sau la 
aburi — tehnici prin care puteau fi păstrate substanţele nutritive din 

bucățile mai dure provenite de la animale, care înainte erau aruncate 
și, deci, nefolosite. Primele dovezi de alimente gătite în acest fel 
datează de acum 8.000 de ani. Este vorba despre o supă gătită din oase 
de hipopotam. O mie de ani mai târziu, locuitorii din Iran practicau 
fermentarea cerealelor în vase, pentru a putea produce astfel una 
dintre primele beri cunoscute în istorie. 


Nu toate obiectele din ceramică au scopuri practice și nu se 
reduc la a fi vase. Primele exemple de produse non-funcţionale 
sunt nişte figurine de animale găsite în Croaţia şi realizate în 
urmă cu 17.500-11.000 de ani. Câteva milenii mai târziu, civi- 
lizaţiile primitive din Mesopotamia, China şi India au confec- 
ționat ţiglă decorativă, statui și bijuterii din lut. Acestea erau 
viu colorate, ca rezultat al combinării lutului cu alte substanţe 
minerale, după care compoziţia era arsă şi devenea sticlă. 
Această metodă a necesitat dezvoltarea cuptoarelor, unde se 
puteau atinge temperaturi mult mai ridicate decât cele din gro- 
pile pentru ars. 


PRIMII FERMIERI 


Când oamenii au început să practice agricultura, s-a declan- 
şat o revoluţie în modul lor de viață. Înainte de agricultură, 
oamenii erau vânători-culegători nomazi. Odată cu apariția 
practicilor agricole, aceştia au început să trăiască perma- 
nent într-un singur loc - aşa cum o fac cei mai mulți oameni 
până în prezent. 

Prin practicarea agriculturii, oamenii şi-au putut face pro- 
vizii de alimente pentru iarnă sau pentru perioadele de penu- 
rie şi, în același timp, au început să vândă produsele pe care 

le aveau în exces. Schimbul resurselor excedentare cu mate- 
riale, bunuri sau muncă au generat activități ce nu mai fuse- 
seră practicate anterior, de la construcţia de temple la războaie. 
Surplusul de alimente le-a permis unor oameni să locuiască în 
orașe şi să practice activităţi specializate. 

La tropice, anumite grupuri practicau „grădinăritul fores- 
tier”, iar în alte părți, vânătorii-culegători începuseră să adune 
și să stocheze produse alimentare neperisabile, cum ar fi cere- 
alele. Următorul pas a fost să-şi dea seama că puteau obține o 
recoltă mai bogată dacă plantau seminţele acestor cereale. 

Acest proces a avut loc între anii 10.000 - 8.000 î.e.n., în 
condiţiile climatice mai calde care au urmat ultimei ere glaci- 
are. Până atunci, în „Semiluna fertilă” (sau „Cornul abunden- 
tei’) din Orientul Apropiat, între Tigru și Eufrat, oamenii se 
apucaseră să cultive grâu şi orz, apoi secară și fasole - acesta 
este începutul agriculturii arabile. În următoarele câteva mii 
de ani, agricultura arabilă a apărut independent şi în alte zone 
ale lumii. Porumbul, dovlecii, ardeii și cartofii au fost cultivați 
în regiunile mai calde din America, meiul în nordul și cen- 
trul Chinei, orezul în sudul Chinei şi în Asia de Sud-Est, iar o 
varietate de cereale şi de culturi de rădăcinoase, precum igna- 
mele, în Africa Subsahariană. 


„Oamenii au fertilizat pământul și au plantat cereale. 

Au îmblânzit animalele sălbatice şi le-au organizat în 
turme domesticite.” 

Cartea maestrului din sudul râului Huai 

(o compilaţie chinezească din sec. II î.e.n.) 


Procesul de cultivare poate genera soiuri noi, cu o produc- 
tivitate mai bună. Boabele de grâu sălbatic se scutură atunci 
când sunt coapte, dar o mutație genetică a produs un soi ale 
cărui boabe rămâneau pe plantă și după coacere, ceea ce ușura 
recoltarea acestora. Fermierii primitivi însămânţau și recoltau 

selectiv aceste specii, contribuind astfel neintenționat la desco- 
perirea unui tip nou. 

O serie de unelte şi tehnologii noi au făcut ca agricultura 
să fie mai puţin dificilă şi mai productivă. În anul 6000 î.e.n., 
în „Semiluna fertilă” se practicau rotația culturilor de bază şi 
alternarea culturilor de cereale cu fasolea. Aici a început şi 
creşterea animalelor, iar fermierii au folosit resturile alimen- 
tare defecate de animale - bălegarul - ca îngrășământ pentru 
fertilizarea solului. În zonele mai uscate, au săpat şanţuri de 
irigație. 

Barele sau beţele cu care se săpa, folosite pentru arat (afânat) 
solul înainte de plantare sau de însămânţare, au fost înlocuite 
de sape şi săpăligi. Cel mai important însă a fost plugul - în 
forma iniţială, o lamă atașată unui mâner. Aratul aduce la su- 
prafață nutrienţii şi îngroapă adânc seminţele şi rămăşiţele din 
vechea recoltă, care putrezesc şi astfel fertilizează solul. Primele 
pluguri erau fabricate din lemn și trase cu mâinile. Ulterior, 
animalele de tracțiune - boii, bivolii sau caii — au fost legate de 
pluguri, iar lamele au fost confecționate din materiale mai so- 
lide - din fier. 

Răspândirea agriculturii a afectat şi modul în care oamenii 
relaționau cu pământul din jur. Au fost stabilite granițe pen- 
tru terenurile şi pământurile agricole, pe măsură ce oamenii 
deveneau mai sedentari. Conceptul de „proprietate” asupra 
pământului (spre deosebire de cel de „dispută teritorială” sau 
„revendicare” a terenurilor de vânătoare) a devenit unul obiş- 
nuit pentru culturile care adoptaseră un stil de viață bazat pe 
agricultură. 

DOMESTICIREA ANIMALELOR 


În anumite zone ale lumii, oamenii se ocupau cu vânătoarea 
cu câteva milenii înainte de a începe să domesticească ani- 
malele. De exemplu, în zonele temperate, pădurile erau arse 
pentru a face loc pășunilor, unde animalele sălbatice veneau 
să se hrănească. 

Însă nu vom şti niciodată cum au reușit oamenii să domes- 
ticească animalele sălbatice, dar putem bănui că au ales specii 
mai puţin agresive şi care aveau instinct de turmă, acestea fiind 
mai ușor de crescut. Între anii 9000-8000 î.e.n., în multe părți 
ale lumii, din China până în Asia de Sud, Orientul Mijlociu şi 
Africa de Nord, se creşteau oi, capre, porci şi vaci. Au urmat 
alte animale: porcuşorul de Guineea şi lama în America de Sud, 
măgarul în Egipt şi Orientul Apropiat, calul în stepele Eurasiei 
(sau euroasiatice), puii şi bivolul de apă în India şi China. 

Animalele erau crescute pentru diverse produse, în special 
pentru carne, lână sau piele. Unele precum măgarii, boii sau 
lamele erau folosite fie pentru tracțiune, fiind puse la pluguri 
sau sănii şi căruţe, fie pentru transportul mărfurilor. De la 
anumite animale se extrăgea sângele, care era considerat foarte 
nutritiv. O serie de animale au fost crescute după apariția unei 
mutații la nivelul populaţiei, care a eliminat intoleranţa la lac- 
toză. Printre acestea se numărau oile și caprele, foarte apreci- 
ate pentru laptele lor și pentru produsele care se obțineau din 
acesta, dar şi pentru carnea lor. 

Laptele sau carnea care sunt produse proaspete se strică des- 
tul de repede, dar în timp au fost dezvoltate diverse tehnici 
pentru păstrarea acestor alimente. Dacă laptele este transfor- 
mat în brânză rezistă mai mult, păstrând grăsimile şi proteinele 
nutritive ale produsului inițial. Nu se știe când a fost produsă 
pentru prima dată brânza, dar în Polonia s-au găsit strecurători 


90 | Cartea mică a ISTORIEI MARI 


cu urme de lapte care datau din anii 5500 î.e.n. Carnea și peştele 
pot fi conservate prin diferite metode, cum ar fi: uscarea cu 
aer, afumarea sau sărarea. Sarea era atât de importantă, încât 
era obiect al comerțului în Europa, pe Marea Mediterană, în 
Africa şi Asia. 


„Cel mai bun prieten al omului” 


Deși într-o serie de culturi lupul este întruchiparea „fiarei sălbatice”, 
acestea au fost primele animale pe care oamenii le-au domesticit. 
Lupii cei mai puţin agresivi au descoperit că se pot hrâni cu resturile 
din apropierea așezărilor omenești. Qamenii, la rândul lor, și-au 
dat seama că acești lupi mai blânzi îi pot avertiza în legătură cu 
eventuale pericole și ajuta să vâneze; astfel s-a născut un parteneriat 
benefic de ambele părți. Probabil că în urmă cu 40.000 de ani au 
existat multe eșecuri, dar ultimele teste ADN indică faptul că toți 
câinii de astăzi sunt rezultatul unei singure domaesticiri, care a avut 
loc în urmă cu între 11.000 și 16.000 de ani, pe când oamenii erau 
încă vânători-culegători. După ce exemplarele mai blânde au fost 
adoptate, oamenii au folosit reproducerea selectivă pentru a transmite 
trăsăturile și comportamentele pe care le apreciau — de aici bogăția 
de rase care există astăzi. 


Chiar dacă în timp creşterea plantelor şi a animalelor a asi- 
gurat un flux alimentar stabil, populaţia care se ocupa cu agri- 
cultura se baza pe o singură cultură de carbohidrați, formată 
din porumb, orez sau grâu. 

Comparând scheletele acestor fermieri cu cele ale strămo- 
șilor lor vânători-culegători, este clar că aceştia din urmă, ale 
căror diete erau mai variate și mai bogate în proteine, aveau 
un sistem osos mai sănătos şi mai solid. Agricultura a susținut 
dezvoltarea unor populaţii mai numeroase, nu însă şi mai să- 
nătoase. 

ANIMALELE SUNT PUSE LA MUNCĂ 


Primele animale domesticite au fost crescute pentru ceea ce 
produceau: carne, lână, piele, lapte. Dar, de-a lungul timpu- 
lui, oamenii au început să aprecieze anumite animale pen- 
tru puterea lor și, pentru prima dată, exploatarea mediului 
nu s-a bazat doar pe puterea forței umane. 

Boii (bovinele de sex masculin castrate pentru a deveni mai 
docile) au fost folosite pentru muncă din anul 4000 î.e.n., atât 
în Europa, cât şi în Orientul Mijlociu. La început, aceştia au 
fost puși să tragă sănii, iar mai târziu, au fost folosiţi la pluguri 
şi vagoane cu roți, ceea ce a permis cultivarea unor suprafeţe 
mai mari de pământ. Rudele lor, bivolii de apă, au fost folosiţi 
în mod similar în sudul şi sud-estul Asiei, fiind adaptaţi în spe- 
cial mediului umed de pe plantațiile de orez. 


Calul în timpul războaielor 


Iniţial, caii nu au fost folosiţi în timpul războaielor în cavalerie — unde 
fiecare cal duce în spate un călăreț înarmat —, ci pentru a trage carele 
de luptă. De obicei, acestea erau atelaje ușoare, trase de unul sau doi 
cai și care transportau un conducător și un războinic, ambii înarmaţi 
cu sulițe sau arcuri cu săgeți. Începând cu al doilea mileniu î.e.n., 
aceste care de război au fost utilizate pe scară largă în Europa, Orientul 
Mijlociu și Asia Centrală și de Sud, în estul Chinei, dar până la începutul 
erei noastre, acestea au fost în mare parte înlocuite de cavalerie. 
Călăreţii înarmaţi sunt mai dinamici. Pot fi adunaţi în unități mai mari 
decât cei care folosesc carele și pot acţiona în condiţii mai dure. La 
început, cavalerii aveau o greutate mai redusă, deoarece caii erau prea 
mici pentru a suporta câlăreţii foarte încărcaţi. Călăreţii erau în mod 
obișnuit înarmați cu sulițe sau arcuri cu săgeți. Odată cu dezvoltarea 

unor rase de cai mai robusști, cu apariţia șeilor mai stabile și a scărilor și 
cu dotarea călăreților cu armuri și lănci rezistente, cavaleria a devenit 
o armă de șoc. Mai târziu, dezvoltarea armelor de foc a diminuat 
avantajul tactic al cavaleriei grele. 


Calul — care urma să devină mijlocul de transport cel mai 


folosit în multe părți ale lumii, timp de cinci milenii — a fost 
domesticit în jurul anului 3000 î.e.n., în stepele din jurul Mă- 
rii Negre şi al Mării Caspice. Caii sălbatici sunt relativ mici, 
dar reproducerea selectivă practicată de om a dus la o mare 
varietate de specii de cai, bune pentru multe îndeletniciri. Ast- 
fel, aceştia erau folosiţi la tracțiunea căruţelor grele, la ducerea 
mesajelor pe distanţe lungi - până la inventarea locomotivei 
cu abur, calul era cel mai rapid mijloc de locomoţie. 

Măgarul sălbatic a fost domesticit în același timp cu calul în 
Egipt, şi atât caii, cât şi măgarii au fost folosiți pe scară largă de 
civilizațiile timpurii din Mesopotamia şi Egipt. 

Al treilea grup principal de animale de muncă este alcătuit 
din camelide - familia din care fac parte cămilele. În America 
de Sud, camelida cea mai importantă pentru muncă este lama, 
care nu mai e de mult timp un animal sălbatic. Deşi lama a fost 
folosită pentru tracţiune de multe civilizaţii din America de 
Sud, ea nu are suficientă putere să tragă un plug sau un car cu 
roți. În Lumea Veche, cămila arabă (cu o singură cocoașă), răs- 
pândită din Africa de Nord până în India, şi cămila bactriană 
(cu două cocoașe), din Asia Centrală şi Mongolia, sunt mult 
mai mari, fiind folosite pentru tracţiune și călărie. Cămilele 
sunt adaptate pentru zonele deşertice şi pot supravieţui mult 
timp fără apă (chiar dacă beau 100 de litri de apă în câteva mi- 
nute). Grăsimea din cocoașe le hrăneşte în perioadele de pe- 
nurie alimentară. Cămilele au fost domesticite întâi în Arabia 

și, după anul 1000 î.e.n., caravanele au cărat bunuri preţioase 
pe coasta vestică a Arabiei, creând o legătură cu India în est şi 
Mesopotamia şi Marea Mediterană în vest. 

Ultimul grup important de animale folosite pentru muncă 
sunt elefanții. Elefantul indian (care popula cândva şi vestul 
Siriei) a fost folosit ca animal de tracţiune, pentru agricultură 
şi silvicultură, în valea râului Indus, începând din anul 3500 
î.e.n. În război era folosit pentru a transporta soldaţi înarmaţi. 
Elefanții africani sunt mult mai puţin docili decât verii lor 
indieni. Deşi au devenit celebri în lupta din secolul al III-lea 
i.e.n, dintre generalul cartaginez Hannibal şi romani, ei au 
adus la fel de multe pierderi atât posesorilor, cât şi inamicului. 
Încercarea de domesticire a acestui animal a fost abandonată 
cu mult timp în urmă. 


ROATA 


Roata s-a dovedit una dintre cele mai durabile şi utile unelte 
ale tehnologiei umane. A fost inventată probabil în mileniul 
al IV-lea î.e.n. şi a devenit extrem de utilă pentru transpor- 
tul greutăților. Este folosită în continuare pe scară largă. 

De dragul conciziei, ne referim la „inventarea roții”, dar 
combinaţia dintre roată şi osie este tehnologia cea mai impor- 
tantă. Desigur, cea mai cunoscută utilizare a ei este în trans- 
port, dar numeroase alte aparate se bazează pe roţi, cum ar 
fi volantele, roțile dinţate etc. Prima dovadă arheologică a 
existenţei roții, găsită în Mesopotamia şi datată în jurul anului 
3500 î.e.n., a fost roata olarului, deși aceasta fusese probabil 
inventată cu o mie de ani mai devreme. 

O roată este mai mult decât un simplu cilindru de rulare. 
Astfel de cilindri, făcuţi din trunchiuri de copac, au fost folosiţi 

Epoca târzie a fierului - Car de luptă îngropat, descoperit în Marne, Franța 


cu mult înaintea sistemului roată-—osie şi au servit la tracțiunea 
unor materiale grele, cum ar fi bucăţile mari de pietre, pe dis- 
tanţe scurte. Combinația roată-osie a redus frecarea dintre sol 
şi cilindrul de rulare, unind-o cu o platformă stabilă. Cu toate 
acestea, tehnologia aceasta a adus şi o serie de noi provocări. 
Fiecare capăt al axei, împreună cu orificiile din centrul roților, 
trebuiau să fie netede şi rotunde, altfel ar fi existat prea multă 
frecare şi roțile nu s-ar mai fi putut roti. Primele roţi erau bu- 
căţi solide din lemn, înainte de introducerea spiţei din lemn, 
în jurul anului 2000 î.e.n., fabricate pentru un dispozitiv mult 
mai uşor şi care se îndoia mai simplu. 

Există discuţii cu privire la locul şi momentul în care a fost 
inventată prima combinaţie ax-roată. Au fost stabilite Meso- 
potamia şi diferite zone ale stepelor eurasiatice, în perioade 
cuprinse între anii 3300-3000 î.e.n. În aceste zone ale lumii, 
vehiculele cu roți ar fi fost trase iniţial de boi, dar domesticirea 

calului şi a măgarului sălbatic, în jurul anului 3000 î.e.n., a 
determinat o mai mare putere de tracţiune. Nu a trecut mult 
timp până când carul agricol a fost adaptat pentru război, de- 
venind car de luptă. 


„Când omul a vrut să imite mersul, a creat roata, care 
nu seamănă deloc cu un picior.” 
Guillaume Apollinaire, poet francez, Introducere la Sâni; lui Tiresias (1917) 


Vehiculele cu roţi au început să fie folosite în China din mi- 
leniul al II-lea î.e.n. şi, ulterior, într-o mare parte din Eurasia, 
dar nu au fost niciodată utilizate de americanii precolumbi- 
eni, probabil pentru că aceştia nu aveau animale de tracțiune. 
Lama nu este suficient de puternică pentru a trage un car, iar 
bizonul nord-american nu a fost domesticit (caii sălbatici au 
dispărut din America în urmă cu aproximativ 12.000 de ani). 


NOMAZII 


Strămoșii noştri vânători-culegători erau nomazi. După 
ce epuizau resursele alimentare şi vânatul dintr-o anumită 
zonă, plecau mai departe. Dezvoltarea agriculturii i-a încu- 
rajat pe oameni să se stabilească într-un singur loc, permi- 
tând construirea unor locuinţe permanente. 

Aşa arată tabloul general. După ultima eră glaciară, întrucât 
tundra a lăsat loc pășunilor și pădurilor, unele zone s-au dove- 
dit a fi atât de productive încât grupurile de vânători-culegă- 
tori au putut rămâne acolo mai mulți ani. 

Chiar şi după apariţia şi dezvoltarea agriculturii, anumite 
grupuri de păstori — crescători de animale, precum vite, oi, ca- 
pre, cămile sau reni - au descoperit că, în zonele mai dificile 

în care trăiau, erau nevoiţi să se deplaseze în mod constant, în 
căutarea unor păşuni proaspete și fertile. Acest lucru se întâm- 
plă şi în prezent în diferite colţuri ale lumii, deşi nomazii sunt 
din ce în ce mai puţini. 

În anumite zone, migraţia nu este continuă, fiind dictată 
de anotimpuri (umede/uscate sau vară/iarnă), pe care păsto- 
rii le petrec în locuri diferite. În zonele muntoase, oamenii se 
deplasează între două altitudini diferite, având o locuinţă per- 
manentă în vale şi una pe timp de vară, pe păşunile aflate la 
mare înălțime. 


O descriere medievală a nomazilor 


În Călătoriile lui Marco Polo (1298), stilul de viaţă nomad specific 
mongolilor este descris în detaliu: 
„Nu rămân niciodată în același loc, dar pe măsură ce iarna se 
apropie, se mută în câmpiile dintr-o regiune mai caldă, pentru 
a găsi păşuni suficiente pentru vitele lor; dar vara găsesc răcoare 


în munți, unde există apă și verdeață, iar vitele lor sunt ferite 
de neplăcerea produsă de tăuni și de alte insecte care înțeapă... 
Colibele sau corturile lor sunt construite din nuiele acoperite cu 
pâslă și, fiind rotunde și bine prinse, pot fi adunate ușor într-un 
singur pachet, strânse și cărate în timpul migraţiilor... Se hrănesc 
numai cu lapte și carne.” 


Nu toți nomazii sunt păstori. Unii sunt negustori sau co- 
mercianţi, precum vânzătorii de cai rromi sau tuaregii care îşi 
duc caravanele prin Sahara, în timp ce alţii sunt meşteri itine- 
ranţi, cum ar fi călătorii irlandezi ce repară oale şi tigăi. 

Nomazii au intrat de multe ori în conflict cu populaţiile 
sedentare. Acestea din urmă aveau un dezvoltat sentiment de 
proprietate asupra teritoriului sau pământurilor unde erau 

stabiliți, în timp ce nomazii aveau o viziune foarte diferită, 
ignorând graniţele stabilite în fiecare zonă. Astăzi, echilibrul 
de putere este în favoarea populațiilor sedentare, care îi dis- 
criminează pe nomazi. Statele moderne, motivând că noma- 
zii sunt neguvernabili, fac deseori presiuni asupra acestora, cu 
scopul de a-i determina să se stabilească într-un singur loc. 

În trecut, echilibrul de putere era uneori diferit. Stepele vas- 
te, care se întind pe o mare parte din estul Europei și din Asia 
Centrală, au găzduit cândva o succesiune de călăreţi nomazi 
războinici - hunii, maghiarii, mongolii şi alții —, care s-au răs- 
pândit în toate direcţiile, din China până în Ungaria şi chiar 
mai departe, în Vest, jefuind şi distrugând oraşe și sacrificând 
populaţiile băștinașe. 


DE LA PIATRĂ LA BRONZ 


Mai bine de două milioane de ani, oamenii s-au bazat pe 
materiile prime disponibile pentru a-și confecționa unel- 
tele - lemn, os şi, mai ales, piatră. Arheologii numesc Epoca 
de piatră (sau a pietrei) acea perioadă în care materialul cel 
mai important era piatra. 

Epoca de piatră este împărţită în perioade. Paleoliticul (ve- 
chea epocă a pietrei), care s-a încheiat în jurul anului 10.000 
î.e.n., a fost urmat de mezolitic (epoca de piatră mijlocie), apoi 
de neolitic (epoca de piatră nouă). În neolitic a apărut agricul- 
tura, o revoluţie fundamentală în modul de viaţă a oamenilor. 
A început în anul 9000 î.e.n., în Orientul Apropiat, şi, în mod 
independent, în același timp, în China. În următorii 3.000 de 
ani, neoliticul apăruse deja în Africa de Nord, Europa Centrală 
şi sudul Asiei. În Europa de Vest a ajuns abia în anul 4000 î.e.n. 

Neoliticul a dus tehnologia epocii pietrei la nivelul său ma- 
xim de dezvoltare. La fel ca în paleolitic, anumite unelte erau 
fabricate din materiale stratificate - cremene şi obsidian (sticlă 
vulcanică) —, dar folosindu-se mai multe lovituri pentru a pro- 
duce un obiect, cum ar fi o lamă de cuţit. Alte unelte, cum ar 
fi topoarele de piatră, folosite în agricultură pentru defrișarea 
pădurilor, au fost realizate prin lustruirea sau lovirea rocilor 
dure, de exemplu bazaltul, jadul sau piatra-verde, cu o piatră 
abrazivă, folosind ca lubrifiant apa. Tehnicile de şlefuire şi de 
lustruire erau dificile, fiind practicate de către meșteri specia- 
lizaţi şi apreciaţi. Chiar dacă în neolitic au existat obiecte fa- 
bricate din cupru, folosirea metalului s-a răspândit în epoca 
de bronz (sau a bronzului), apărută în Orientul Apropiat în 


Omul din Porsmose, un craniu neolitic descoperit în Danemarca, în inte- 
riorul căruia este încă înfipt un vârf de săgeată. 

anii 3300 î.e.n., în sud-estul Europei în anii 3200 î.e.n. şi în 
China în anii 3000 î.e.n. Tehnologia s-a răspândit apoi spre 
vest şi nord, în toată Europa, ajungând în Britania în jurul anu- 
lui 2000 î.e.n. 

Bronzul este un aliaj, un amestec de cupru și alt metal în- 
tr-o cantitate mică, de obicei staniu sau cositor. Cuprul se gă- 
seşte rar în forma sa elementară şi, de obicei, trebuie extras 
din minereu prin topire, ceea ce necesită temperaturi ridicate. 
Procesul de aliere implică, de asemenea, încălzirea şi topirea 
metalelor. 

Cuprul este un metal moale, dar prin adăugarea de staniu 
devine mai dur - chiar mai dur decât uneltele din piatră care 
l-au precedat. Bronzul a făcut posibilă producerea nu numai a 
unor topoare mai rezistente şi mai ascuţite, ci și a unor unelte 
și arme noi, de la săbii la platoşe și coifuri. 

Staniul este mai rar decât cuprul, iar cele două metale nu se 
găsesc, de obicei, în aceleași zone, astfel încât epoca bronzului 
a promovat comerțul pe distanţe lungi. De exemplu, staniul 
din minele din Cornwall a fost exportat până în Fenicia, în 
estul Mediteranei. Un alt metal rar, aurul, a fost folosit în mare 
parte în scopuri decorative. 


„Când epoca decadenţei a sosit, oamenii au extras pia- 

tra din munţi, au exploatat metale, au topit minereuri 
de cupru şi fier.” 

Cartea maestrului din sudul râului Huai, 

o compilaţie chinezească din sec. Il î.e.n. 


Poate fiindcă obiectele din bronz și din aur erau rare şi valo- 
roase, culturile din epoca de bronz au arătat diferenţele sociale 
dintre oameni mai clar decât în neolitic. Sabia de bronz, în spe- 
cial, a dus la formarea castelor războinice de elită. 

Inelul lui Brodgar, în Orkney 


Statutul şi puterea au fost, de asemenea, întruchipate în 
proiecte de construcţii măreţe, de la Piramida lui Djoser din 
Egipt, din secolul XXVII î.e.n. - aceasta este cea mai veche 
construcție de o asemenea dimensiune din lume -—, până la 
palatele (civilizaţiilor) minoice și miceniene din Creta şi Gre- 
cia Continentală şi de la situri religioase complexe, cum ar fi 
Stonehenge din Anglia, până la magnificele morminte regale 
ale dinastiei Shang din China antică. Aliniamente şi cercuri 
de piatră au fost găsite în multe culturi. În Insulele Britanice, 
unde acestea datează din anul 3200 până la 1500 î.e.n., au de- 
venit din ce în ce mai complexe, ceea ce sugerează o tendință 
spre centralizare ritualică şi poate politică. Credinţele religioa- 
se care au inspirat crearea lor sunt obscure, deşi cunoștințele 
astronomice erau avansate: Soarele răsare de-a lungul axei de 
la Stonehenge. Construcţia unor centre rituale similare în alte 

zone, cum ar fi vastele și complexele morminte din Valea Boyne 
din Irlanda sau structurile din jurul Maes Howe şi Inelul lui 
Brodgar din Orkney, necesită, fiecare, sute de mii de ore de 
muncă. Ele reprezintă o comandă la scară mare și, prin urmare, 
implică o stratificare socială mai mare. 


DE LA BRONZ LA FIER 


La fel ca epoca bronzului, epoca fierului (sau de fier) care i-a 
succedat - când fierul a devenit materialul principal utilizat 
pentru confecţionarea uneltelor și a armelor - a început să 
se manifeste în diferite regiuni, în momente specifice. Cele 
mai vechi dovezi ale prelucrării fierului provin din Orientul 
Apropiat şi datează din jurul anului 1200 î.e.n. 

Prelucrarea fierului s-a dezvoltat independent pe subcon- 
tinentul indian, în aceeaşi perioadă, iar puţin mai târziu, în 
China. Din Orientul Apropiat s-a răspândit în Europa probabil 
prin Caucaz, apoi pe întregul continent, în jurul anului 500 
î.e.n. Unele zone, cum ar fi Africa Subsahariană, nu au cunos- 
cut epoca bronzului, deoarece fierul a înlocuit direct piatra. 

Înaintea epocii fierului, singura formă de fier utilizată a fost 
cea găsită în meteoriți, în varianta sa elementară, dar acesta 
era rar, fiind folosit doar pentru confecționarea obiectelor de- 
corative, cum ar fi mărgelele. Abia când oamenii au învăţat 
să extragă fierul din minereu prin topire, a devenit posibilă o 
adevărată revoluţie tehnologică. 

Fierul forjat este în general mai moale decât bronzul, astfel 
încât uneltele din fier ajung să se uzeze mai repede. Însă fie- 
rul a înlocuit bronzul deoarece minereul de fier este mult mai 
răspândit decât cel de cupru şi de staniu şi pentru că uneltele 

de fier sunt mai ieftine. Sapele şi cuiele din fier au fost inovaţii 
importante pentru agricultură şi domeniul construcțiilor. 

Tehnica combinării carbonului cu fierul pentru a obţine 
oțel — care este mai dur şi mai rezistent — era cunoscută, cu si- 
guranţă, încă de pe vremea romanilor. Proporția de carbon era 
importantă: dacă se punea prea puţin, fierul nu era suficient 
de dur; dacă se punea prea mult, fierul devenea fragil. Acest 
proces a făcut ca articolele din oţel să fie mai scumpe, iar fierul 
forjat a rămas în uz pentru articolele mai ieftine. 

Epoca bronzului a dus la apariţia unor elite mici, deoarece 
tehnologia care le dădea oamenilor putere era scumpă. În epoca 
fierului, când uneltele şi armele din acest metal erau disponi- 
bile pe scară largă, puterea a fost distribuită mai uniform, deşi 
încă exista o oarecare stratificare socială. Diferenţa poate fi vă- 
zută în tehnicile de război folosite în Grecia antică. Iliada lui 
Homer descrie războiul troian (purtat în timpul epocii bron- 
zului micenian), unde luptele se dau între regi și prinți, aceştia 
folosind care. Însă în urma ascensiunii statelor-oraşe grecești 
din jurul anului 750 î.e.n., războaiele au ajuns să fie purtate de 
către toţi bărbaţii adulţi, care erau nevoiţi să-și procure arme și 
armuri şi care au luptat ca infanteriști în formaţii militare bine 
organizate. 


Celţii 


În mai multe părţi ale lumii — zona Mării Mediterane și în sud-vestul, 
sudul și estul Asiei —, tehnologia de prelucrare a fierului a fost dez- 
voltată de societăți care erau deja parţial urbanizate. Cu toate acestea, 
societățile din Europa cu climă temperată din timpul epocii de fier erau 
încă preurbane și în mare parte tribale. Multe dintre ele, în special cele 
din vestul Europei, au fost cunoscute sub numele de „celți”. Dar, deși 

aveau în comun elemente lingvistice și culturale, nu s-ar fi identificat 
cu celții, iar analiza ADN arată că exista o mare diversitate genetică. 
Erau triburi de țărani fermieri. Satele puteau avea conducători, dar 
probabil că rudenia a jucat un rol important în organizarea socială. 
Uneltele de fier le-au permis să curățe pădurile mai repede și să 
dreneze mlaștinile. Numeroasele forturi de pe dealuri, tipice perioadei, 
indică faptul că războiul nu era un eveniment neobișnuit, dar aceste 
forturi au fost probabil ocupate doar în perioadele cu pericole majore. 
Când romanii au invadat Galia (Franța) și apoi Britania, forturile de 
pe dealuri s-au dovedit inadecvate și inutile în faţă puterii militare 
organizate a unei civilizaţii urbane consacrate. 

În anumite locuri, agricultura producea excedente ali- 
mentare care puteau fi tranzacţionate. Acestea au con- 
tribuit la dezvoltarea unei mari diversităţi de activităţi: 
de la meşteşuguri la religia organizată. Excedentele au 
ajutat, de asemenea, la finanţarea construcţiei de orașe 
și la crearea - adesea prin război - a statelor şi impe- 
riilor. Pe măsură ce societăţile umane au devenit mai 
complexe, scrierea și dreptul au devenit instrumente 
esenţiale în administraţie, în timp ce ierarhiile tot mai 
elaborate ale puterii au fost menținute prin forță. 


105 


CRONOLOGIE 


5500-4000 î.e.n.: Civilizaţia sumeriană s-a dezvoltat în valea fluviului 
Eufrat, în sudul Mesopotamiei (astăzi Irak). 


3650-1400 î.e.n.: Apariţia civilizaţiei minoice și a altor civilizaţii timpurii 
egeene. 

3100 î.e.n.: Primul faraon unește Egiptul Superior cu cel Inferior. 
2600-1900 î.e.n.: Perioada de maturitate a civilizaţiei din Valea Indusului. 


2580-2560 î.e.n.: Se construiește Marea Piramidă din Giza (sau Gizeh), cu- 
noscută și sub numele de Piramida lui Kheops sau Khufu. 


2070 î.e.n.: Dinastia Xia în China. 
2000 î.e.n.: Perioada predasică a civilizaţiei maya în Mesoamerica. 


1754 î.e.n.: Codul lui Hammurabi, un sistem legislativ timpuriu, creat în Impe- 
riul Babilonian (sau Babilonia). 


1650 î.e.n.: Apariţia regatului hitit în Turcia. 
1600 î.e.n.: Dinastia Shang se dezvoltă pe valea fluviului Galben din China. 


1600-1500 î.e.n.: Civilizaţia olmecă se formează pe teritoriul de astăzi al 
Mexicului. 


1550-1077 î.e.n.: Noul regat al Egiptului se întinde din Levant până în Nubia. 
1500-800 î.e.n.: Epoca vedică: crearea vechilor scripturi hinduse în India. 
1070 î.e.n.: Regatul Kush se dezvoltă pe teritoriul Sudanului de astăzi. 

1000 î.e.n.: Epoca de aur a orașelor feniciene, printre care Tyr și Sidon. 
911-612 î.e.n.: Imperiul neo-asirian pe valea fluviului Tigru. 

900-200 î.e.n.: Civilizaţia Chavin, în Peru modern. 

800-400 î.e.n.: Regatul D'mt în Etiopia. 


c. 550 î.e.n.: Cyrus cel Mare al Persiei întemeiază Imperiul Persan sau Ahe- 
menid. 


510-323 î.e.n.: Perioada clasică a Greciei antice. 
509 î.e.n.: Întemeierea Republicii Romane. 

331 î.e.n.: Alexandru cel Mare al Macedoniei cucerește Imperiul Ahemenid al 
perșilor, stăpânind teritoriul cuprins între Marea Adriatică și fluviul Indus și răs- 
pândind influenţa elenistică. 


321-185 î.e.n.: Imperiul Mauryan în India. 
300 î.e.n.: Construirea Bibliotecii din Alexandria, cea mai mare din lumea antică. 


221 î.e.n.: Dinastia Qin (urmată de dinastia Han, care a durat mai mult) înte- 
meiază primul imperiu unit. 


212 î.e.n.: Se acordă cetățenia romană tuturor locuitorilor liberi ai Imperiului. 
100 î.e.n.: Roma devine cel mai mare oraș din lume. 


150-650 e.n.: Teotihuacán devine cel mai mare oraș din America precolum- 
biană, având 125.000 de locuitori. 


300-1200 e.n.: Imperiul Ghana ia naştere pe teritoriul Mauritaniei și al sta- 
tului Mali de astazi. 


410: Vizigoţii cuceresc Roma; căderea Imperiului Roman de Apus în anul 476. 


661-750: Califatul Omeiad devine cel mai mare imperiu ca suprafaţă, întinzân- 
du-se de la teritoriul de astăzi al Georgiei, Uzbekistanului și Pakistanului, până la 
Peninsula Arabă și Africa de Nord și până în Spania și Portugalia. 


1055: Turcii selgiucizi cuceresc Bagdadul. 
c. 1200: Incasii se stabilesc în Valea Anzilor din Peru. 


1200-1400: Cultura de pe valea fluviului Mississippi din America de Nord 
ajunge la apogeu, fiind o zonă cu suprafeţe mari cultivate și cu orașe ce au până 
la 20.000 de locuitori. 


1206: Întemeierea Sultanatului din Delhi. 

1211: Mongolii încep să cucerească nordul Chinei și traversează Eurasia. 
1368: Dinastia Ming este fondată în China. 

1393: Timur (numit și Tamerlan) cucerește Bagdadul. 

1405: Primele expediţii ale lui Zheng He în Oceanul Indian. 

1438: Începutul cuceririlor incase. 


CIVILIZAȚIA 


PRIMELE RUTE COMERCIALE 


Oamenii practicau comerțul cu mult înainte de a deveni fer- 
mieri sedentari, făcând schimb de obiecte, precum uneltele 
sau obiectele decorative. Comerţul a permis schimbul de 
obiecte excedentare cu alte bunuri care le lipseau negustori- 
lor şi, de asemenea, a promovat transferul de culturi şi idei. 

Odată cu dezvoltarea agriculturii, producătorii şi consuma- 
torii vindeau şi cumpărau produse agricole excedentare de pe 
pieţele locale. Dar comerțul la distanţă este mai complex: nece- 
sită intermediari - comercianţi —, pregătiți să accepte riscul şi 
întârzierea unor plăţi, în aşteptarea unui profit viitor. 

Unul dintre obiectele tranzacţionate la distanţe mari a fost 
obsidianul. Această sticlă vulcanică dură a fost unul dintre cele 
mai valoroase materiale înainte de dezvoltarea metalurgiei, de- 
oarece poate fi prelucrată pentru a obţine lame foarte ascuţite. 
Încă din anii 14.000 î.e.n., obsidianul era adus în Levant şi în 
nordul Mesopotamiei de către comercianții din Anatolia (Tur- 
cia asiatică). 

Câteva milenii mai târziu, aproximativ în jurul anului 3000 
i.e.n., vechii egipteni importau fildeş din sudul Nubiei, cupru 
şi turcoaz din Sinai şi chihlimbar din regiunea baltică. Până 
în secolul I e.n., reţelele comerciale au legat China, Japonia, 
Asia de Sud-Est, subcontinentul indian, Asia Centrală, Arabia, 
Africa de Est şi Imperiul Roman. Până în secolul al II-lea e.n., 
populaţia Romei depăşise un milion de locuitori. Furnizarea 
de bunuri pentru susținerea orașului a fost o realizare econo- 
mică, guvernamentală şi logistică cu adevărat spectaculoasă, 
cerealele fiind importate angro din Sicilia, Tunisia și Egipt. 

În lumea antică şi chiar până în perioada modernă timpu- 
rie, motorul comerțului pe distanţe lungi a fost Asia. Condi- 
mentele au fost trimise pe mare din Asia de Sud-Est, în timp 

ce parfumurile prețioase de tămâie și mir au urmat Drumul 
Tămâiei, pe uscat şi pe mare, din sudul Arabiei până la Me- 
diterană și mai departe. Comercianţii din sudul Arabiei folo- 
seau, de asemenea, Drumul Tămâiei pentru a vinde aur, fildeș, 
perle, pietre preţioase, mirodenii și textile, care veneau din 
Africa, India şi Orientul Îndepărtat. Începând din secolul al 
VIII-lea e.n., s-au dezvoltat rutele caravanelor transsahariene 
care transportau aur şi fildeş din Africa de Vest până la Marea 
Mediterană. O serie de regate africane au devenit bogate și pu- 
ternice datorită dezvoltării comerțului. În centura Sahel din 
Africa de Vest şi de-a lungul coastei Africii de Est, răspândirea 
islamului și dezvoltarea comerțului au fost legate de extinderea 
unor orașe, cum ar fi Tombouctou pe fluviul Niger, Kano în 
nordul Nigeriei, Mogadishu şi Mombasa la Oceanul Indian. 

Cea mai importantă rută de comerţ pe distanţe lungi din 
secolul I î.e.n. a fost Drumul Mătăsii - de fapt, o serie de rute 
terestre care porneau din China şi treceau prin Asia Centrală și 
Orientul Mijlociu, ajungând până la Marea Mediterană și mai 
departe. Mătasea a fost unul dintre principalele bunuri expor- 
tate din China, fiind foarte căutată de femeile romane înstărite. 
Ulterior, porţelanul a devenit și el un produs la fel de căutat. În 
sens invers, chinezii au importat aur, argint, pietre preţioase, 
fildeș şi alte resurse naturale rare. 

În această etapă, China era mult mai avansată din punct 
de vedere tehnologic decât Europa. De-a lungul Drumului 
Mătăsii, invențiile chinezești - hârtia, tiparul, praful de puş- 
că şi busola magnetică - au ajuns în Occident. De asemenea, 
bolile s-au răspândit spre vest, inclusiv ciuma care a ajuns în 
anul 542 e.n. la Constantinopol, capitala Imperiului Roman de 
Răsărit (mai târziu, Bizantin). Închiderea capătului vestic al 
Drumului Mătăsii, după ce turcii otomani au cucerit Constan- 
tinopolul în 1453, a stimulat țări precum Portugalia, aflată pe 

malul Oceanului Atlanticului, să stabilească noi rute maritime 
comerciale către Asia, în jurul vârfului sudic al Africii. 


„Porţelanul chinezesc... este exportat în India şi în alte 
ţări, ajungând chiar și în ţările noastre din Vest.” 
Ibn Battuta (1304—1368), călător musulman și observator 


NAȘTEREA ORAȘELOR 


Dezvoltarea comerțului și a culturilor agricole a încurajat 
extinderea orașelor. Evoluţia acestora a facilitat amplifica- 
rea reţelelor de schimb, în timp ce surplusul regulat de pro- 
duse alimentare a permis specializarea orașelor în anumite 
activităţi. Dezvoltarea urbană s-a bazat pe sisteme agrare 
care au putut susţine populaţii numeroase. Cele mai bogate 
zone agricole se află, de obicei, în văile fertile ale fluviilor, 
cum ar fi Eufrat şi Tigru în Mesopotamia (actualul Irak), 
Nil în Egipt, Indus în Pakistanul modern şi fluviul Galben 
în China. Aici s-au dezvoltat cele mai vechi orașe şi aşezări. 

Unele orașe au început ca centre ale puterii spirituale și abia 
mai târziu au fost asociate cu educaţia, cultura şi sistemul le- 
gislativ. De exemplu, în oraşele mesopotamiene Nippur (unde 
primele populaţii s-au stabilit în jurul anului 5000 î.e.n.) şi 
Uruk (dezvoltat în jurul anului 3500 î.e.n.), cea mai importan- 
tă caracteristică a fost o enclavă sacră, alcătuită dintr-un com- 
plex de temple de tip zigurat, din cărămidă şi pământ. Preoţii 
reprezentau puterea divină şi administrau o mare parte din 
pământ, înregistrând şi depozitând producţia agricolă. Elitele 
conducătoare ale acestor oraşe ocupau adesea şi clădiri din in- 
cintele religioase. Mai târziu, multe oraşe, inclusiv Ierusalimul, 
s-au dezvoltat în jurul unui templu central, cum este şi cazul 

orașului maya Chichen Itza din Mesoamerica, al cărui tem- 
plu-piramidă (El Castillo) domină încă zona. 

În China antică, o economie puternică, bazată pe producţia 
de mei și orez, combinată cu un sistem administrativ sofisticat, 
a asigurat faptul că statul putea ajuta o populaţie urbană mare. 
În timpul dinastiei Shang (1800-1027 î.e.n.), existau o serie de 
oraşe importante. Dinastia Zhou (1027-403 î.e.n.), care a suc- 
cedat dinastiei Shang, a avut o serie de oraşe importante, și din 
această perioadă avem primele dovezi de planificare urbană. 
Principiile conceptelor urbane din timpul dinastiei Zhou, care 
au continuat până în epoca modernă, s-au bazat pe un sistem 
sacru, derivat dintr-un amestec de cosmologie, astrologie, geo- 
manțţie şi numerologie. 


Orașe abandonate 


Orașele nu s-au extins întotdeauna — au existat și momente în 
care ele s-au micşorat sau chiar au fost părăsite. Angkor, în actuala 
Cambodgie, a fost unul dintre cele mai mari orașe preindustriale 
din lume, cu magnificul său templu Angkor Wat, una dintre miile de 
construcţii religioase de aici. A fost abandonat în cea mai mare parte 
în secolul al XV-lea, din motive necunoscute, deși istoricii au oferit 
mai multe explicaţii: de la invazie la ciumă. Pe de altă parte, este 
posibil ca elementele principale ale infrastructurii, cum sunt sistemele 
de irigaţii, să se fi defectat, provocând o penurie de alimente. 
Teotihuacân (în Mexicul de astăzi) a fost cel mai mare oraș din America 
precolumbiană, în prima jumătate a mileniului |, dar în anul 550 e.n., 
principalele sale clădiri și monumente au fost atacate și arse, posibil 
de invadatori, însă este la fel de posibil să fi fost distruse în timpul unei 
revolte interne împotriva clasei conducătoare. 

În timpul dinastiei Tang (618-970 e.n.), orașul Changan 
(azi cunoscut ca Xian) era capitala Chinei şi avea o populaţie 
de aproximativ 2 milioane de locuitori. Dispunerea simetrică 
a oraşului a contribuit la organizarea unor cartiere funcționale 
specializate și ordonate, a căror demarcaţie se baza pe ideile 
chinezilor despre eficacitatea spirituală a regulilor şi a alinierii 
spaţiale. În timpul dinastiei Tang, China avea mai mult de zece 
oraşe cu o populaţie de peste 300.000 de locuitori. În timpul 
dinastiei Song care i-a succedat (960-1279 e.n.), centrul co- 
mercial şi metropola Hangzhou avea un milion de locuitori, 
într-un moment în care Londra număra doar 15.000. 

Pentru siguranță și mai mult control, orașele timpurii erau 
înconjurate de ziduri. Istoricul grec Herodot a susținut că zi- 
durile Babilonului erau înalte de 100 de metri şi suficient de 
late pentru a permite să treacă în acelaşi timp două care ce 
aveau înhămaţi patru cai. Cartierele meşteşugarilor, zonele în 
care se adunau reprezentanţii anumitor bresle, erau o obișnu- 
ință în oraşe. Pentru meşteşugari precum fierarii, sticlarii sau 
olarii, existau o serie de avantaje în imediata apropiere: aceş- 
tia aveau la îndemână materii prime şi unelte și le puneau la 
dispoziţie clienţilor un loc cunoscut unde aceştia să vină şi să 
le cumpere produsele. Zonele rezidenţiale s-au extins uneori 
dincolo de zidurile orașului, în timp ce zona interioară oferea 
adăpost în timpul conflictelor. 


TRANSPORIUL 


De-a lungul mileniilor, importanţa crescândă a comerțului 
a încurajat dezvoltarea de noi mijloace de transport, care au 
servit mai întâi pentru conectarea, apoi pentru integrarea 
regiunilor mai îndepărtate. 

Mijloacele de transport erau adaptate în funcţie de mediu. 
Pe uscat, deplasarea se făcea pe jos, călare sau cu animale de 
tracțiune, pentru a transporta mărfuri sau pentru a trage va- 
goane. Însă apa - fluviile, râurile, lacurile sau marea - oferea 
adesea rute mai rapide decât cele de pe pământ (cu mlaștinile, 
pădurile şi pământul denivelat) şi adesea a permis transpor- 
tarea unor cantități mai mari de mărfuri. Pe rutele terestre, 
punctele-cheie erau vadurile sau podurile de pe râuri, pre- 
cum şi trecătorile din munți. Transportul pe apă presupunea 
existenţa unor râuri navigabile şi porturi naturale, acestea in- 
fluențând alegerea locurilor pentru aşezările umane. Până în 
zilele noastre, multe orașe importante ale lumii s-au dezvol- 
tat pe malul unui râu navigabil sau într-un port natural. Deși 
tehnologia din domeniul transportului s-a îmbunătăţit de-a 
lungul secolelor, baza sa a rămas cam aceeaşi în cea mai mare 
măsură - dependentă de puterea mușchilor umani sau ai ani- 
malelor, de vânt sau de fluxul de apă -, până când motorul cu 
aburi a transformat, în secolul XIX, transportul terestru și pe 
cel maritim. 

Transportarea animalelor destinate vânzării pe pieţele în- 
depărtate a ajutat la stabilirea rutelor pe uscat. Călătoriile lungi, 
de sute de kilometri, secătuiau animalele și le scădeau valoarea, 
vânzătorii lor fiind nevoiţi să le hrănească pe pășunile din apro- 
pierea pieţelor. Toate acestea au dus la creșterea preţului cărnii, 
astfel încât numai cei bogaţi şi-o puteau permite. Poveştile din 
toată lumea despre organizarea unor sărbători evidenţiază cât 
de rară şi de căutată era carnea. 

Înainte de descoperirea motorului cu aburi, o călătorie pe 
apă depindea de climă și starea vremii. Îngheţul din timpul 
iernii, topirea zăpezii care provoca inundaţii primăvara şi 
seceta din timpul verii au generat probleme, ca şi acumularea 
de nămol, care făcea râurile impracticabile pentru navigaţie. 

În cazul râurilor care curgeau repede, era imposibil să foloseşti 
caii de pe mal pentru a trage bărcile în amonte împotriva curen- 
tului. Pe râul Ron, în Franţa, bărcile circulau doar în amonte, 
iar după ce coborau şi mărfurile de pe acestea erau descărcate, 
de obicei erau distruse, fiind folosit doar lemnul lor. 

Pe mare, furtunile erau întotdeauna un pericol, în timp ce 
vânturile care veneau din faţă şi curenţii împiedicau desfăşu- 
rarea unei călătorii. Direcţia circulară sau contra-circulară a 
vântului şi a curenților oceanici a afectat migrația şi comerţul 
pe mare. De exemplu, era dificil să navighezi în sudul Pacifi- 
cului, de la est la vest, deoarece curentul împingea bărcile spre 
nord. În Atlantic, rutele stabilite de către navigatorii europeni 
până în secolul al XVII-lea au folosit vânturile şi curenţii exis- 
tenţi, îndreptându-se spre sud-vest din Europa spre Americi și 
întorcându-se în direcţia nord-est, câteva sute de mile la nord 
de ruta externă. Pericolele pe care le implica navigarea pe dis- 
tanţe lungi au afectat şi călătoriile pe oceane. Dacă primii ma- 
rinari puteau naviga într-o oarecare măsură ghidându-se după 
soare şi stele, dar şi folosind busola magnetică adusă în Evul 
Mediu din China în Europa, a mai fost nevoie de câteva secole 
ca să poată identifica poziţia longitudinală. 

Pe uscat, animalele au fost o alternativă pentru hamalâcul 
practicat de oameni (un lucru obişnuit, de exemplu, în Africa 
Subsahariană și în lanţul munţilor Anzi din America de Sud). 
O serie de mamifere au fost folosite ca animale de tracţiune 
în diferite părți ale lumii - boi, cai, măgari, elefanţi, anumite 
specii de cămile. La început, animalele de tracţiune erau folo- 
site pentru a căra sau a trage încărcăturile (pe un fel de sanie 
primitivă). Roata a adus un progres major, dar absenţa unor 
drumuri bune, în cele mai multe părți ale lumii (drumurile 
erau de obicei mlăştinoase iarna şi pline de gropi pe timpul 
verii), cu atât mai puţin a unui sistem de drumuri integrat, 

restricționa deplasarea pe uscat. În multe locuri, construcția 
rețelelor de canale - pe care puteau fi transportate încărcături 
mai mari — a precedat instituirea unor sisteme rutiere bine în- 
treținute. 


DE LA TROC LA BANI 


Cea mai simplă modalitate de comercializare a mărfurilor 
este prin intermediul trocului. Mărfurile sunt schimbate 
unele cu altele fără ca în acest proces să fie necesari banii. 
Aceste mărfuri pot fi: materiile prime, cum sunt cerealele, 
produsele de manufactură, precum vasele, sau serviciile, 
cum ar fi munca manuală sau spusul poveștilor. 

Trocul este un sistem extrem de inflexibil, întrucât se ba- 
zează pe faptul că un comerciant are bunurile de care are ne- 
voie celălalt. Există puţine dovezi că trocul a fost folosit în mod 
sistematic în societăţile în care nu existau bani sau un sistem 
de creditare. Pare mai probabil că, odată ce oamenii au început 
să comercializeze în mod regulat bunuri, au acceptat să păstre- 
ze o serie de produse în schimb, astfel încât vânzătorul să poată 
primi un „credit” pe care să-l folosească ulterior. 

Atât banii, cât și creditul au apărut tocmai din acest mo- 
tiv. Creditul, în forma sa cea mai simplă, este o înregistrare a 
datoriei unei părți față de o altă parte. Banii reprezintă orice 
bun care are o valoare general agreată şi permite transferarea 
creditului între părți. Vânzătorii pot merge la piață să ceară o 
anumită sumă pentru bunurile lor, ştiind că apoi o vor folosi 
pentru a cumpăra alte bunuri. Banii permit strângerea unei 
averi şi ei pot fi Împrumutați. 

Dacă în cadrul unei comunităţi comerciale exista încredere 
şi nu era nevoie de transportarea banilor la distanţă, se puteau 

folosi un sistem simplu de măsu- 
rare sau nişte obiecte fără valoare. 
Acolo unde era mai puţină în- 
credere sau comerțul se făcea pe 
distanţe lungi, erau necesare alte 
soluţii. Una dintre primele forme 
de creditare s-a bazat pe folosirea 
unor bastoane rupte la jumătate, 
creditorul şi debitorul preluând 
fiecare câte o jumătate (cum două 
bețe nu se pot rupe în mod iden- 
tic, era uşor de verificat dacă ar fi 


existat o tentativă de înşelăciune). 

Sapă chinezească din bronz Unele societăţi au ales nişte obiec- 

folosită ca monedă te cu o valoare intrinsecă sau rare 

(începutul sec. I e.n.) în loc de bani, întrucât ele puteau 

fi folosite chiar dacă nu erau ac- 

ceptate ca bani, iar obiectele rare erau mai greu de falsificat. 

Puteau fi obiecte realizate din metale preţioase, ca argintul și 

aurul, dar se foloseau şi obiecte mai vechi, inclusiv cochiliile 
rare (folosite pentru bijuterii), unelte, grâu sau vite. 

Cochiliile au fost folosite pe toate continentele ca monedă 
de schimb. Scoicile „cowrie” de porțelan au servit drept mo- 
nedă de schimb în zona Oceanului Indian încă din anii 1200 
î.e.n., iar cochiliile lor erau încă folosite în anumite zone din 
vestul Africii până la jumătatea secolului XIX. În China, aces- 
te scoici erau atât de importante încât semnul clasic chine- 
zesc pentru „bani” sau „monedă” derivă dintr-o pictogramă a 
cochiliei acestei moluște. Odată cu trecerea timpului, oamenii 
care trăiau departe de coastă nu puteau obţine suficiente scoici 
pentru nevoile lor comerciale, așa că au început să producă 

obiecte similare din materiale de care dispuneau: corn, os, pia- 
tră, lut, bronz, argint şi aur. 

În jurul anului 1100 î.e.n., chinezii au adoptat un alt sistem 
de obiecte de schimb. Au folosit replici în miniatură ale unor 
unelte şi arme - folosite anterior ca troc —, turnate în bronz. 
Părţile ascuţite ale obiectelor miniaturale - sape, spade, pum- 
nale sau săgeți — le făceau greu de folosit şi, odată cu trecerea 
timpului, ele au fost înlocuite cu nişte discuri metalice. 

Primele monede „adevărate” au fost bătute de cealaltă parte 
a Asiei, în jurul anului 560 î.e.n., în regatul Lydiei, pe terito- 
riul actual al Turciei. Erau fabricate dintr-un amestec de aur şi 
argint numit electrum, şi pe ele era imprimat sigiliul regelui, 
ca o garanţie a valorii şi autenticităţii lor. Pe măsură ce fierarii 
deveneau din ce în ce mai iscusiţi, adăugau mai multe detalii, 
pentru a demonstra că fiecare monedă avea acelaşi conţinut 
de metal și aceeași greutate. Ei au înţeles că ceea ce conta era 
încrederea oamenilor. 


Monede din aur din timpul lui Cresus, rege al Lydiei (secolul VII î.e.n.), 
şi o tetradrahmă macedoneană din argint, în care este reprezentat 
capul lui Apollo (sec. V-IV î.e.n.) 

Grânele ca valoare monetară în Egipt N 


Valoarea intrinsecă a unui obiect este rareori la fel de mare ca valoarea 
de schimb. Cochiliile scoicilor, aurul și argintul au o anumită valoare, 
care se bazează și pe potenţialul decorativ, dar utilizarea lor ca monede 
le creşte valoarea. Bunurile obișnuite sunt folosite mai rar ca monedă 
de schimb. O excepţie au fost cerealele folosite ca monedă (de schimb) 
în Egiptul antic. Egiptenii au pus bazele unui sistem bancar și financiar 
complex care a durat câteva milenii, bazat pe cereale, un aliment 
important pentru populaţie, ce avea o valoare intrinsecă mare. În 
multe părţi ale lumii, existenţa unui asemenea sistem monetar nu ar 
fi posibilă, întrucât recolta este imprevizibilă, însă inundaţiile anuale și 
solul de calitate din Valea Nilului asigurau o recoltă stabilă, care putea 
fi folosită oricând ca monedă de schimb. F 


BANII DIN HÂRTIE 


Timp de două milenii după ce lidienii au bătut primele mo- 
nede, acele discuri mici realizate din metale prețioase sau 
semiprețioase au fost folosite drept cele mai comune mo- 
nede în multe părți ale lumii. Dar pentru tranzacții mari, 
monedele sunt grele şi voluminoase, iar bancnotele, care 
reprezentau promisiuni de plată ale purtătorului la cerere, 
s-au dovedit în cele din urmă mult mai convenabile. 

Aceste bilete la ordin timpurii au fost produse în China 
în secolul al II-lea î.e.n. și au fost confecţionate din piele. 
După inventarea hârtiei, chinezii şi-au dat seama că acesta 
este materialul ideal pentru bancnote, iar hârtiile au început 
să circule în zonă în secolul al VII-lea e.n., dar mai mult, în 
secolul al X-lea. 

În Evul Mediu, comercianții din Italia şi Flandra au început 
să folosească bilete la ordin personale, iar în schimbul acestor 
documente posesorii puteau primi monede. Abia în anii 1660, 
au fost tipărite primele bancnote europene. Iniţial, bancnotele 
au fost tipărite de bănci sau de alte instituţii private, deşi ulte- 
rior această prerogativă a revenit exclusiv guvernelor naționale. 

Prima emisiune de bancnote a unui guvern european s-a 
petrecut de fapt în coloniile din America de Nord. Întrucât 
primirea monedelor din Europa putea dura săptămâni sau 
luni întregi, guvernele coloniale au fost nevoite să recurgă la 
biletele la ordin timpurii. Primul caz a fost înregistrat în Cana- 
da franceză, unde guvernatorul a denominat şi a semnat niște 
cărți de joc pentru a fi folosite ca numerar. 

Pe parcursul secolului al XVIII-lea, bancnotele au ajutat 
la extinderea comerțului, în special la nivel internaţional, iar 
băncile şi comercianții bogaţi au început să cumpere şi să vân- 
dă valute străine, creând astfel primele pieţe valutare. Atunci 
când comercianții credeau că guvernul unei țări este puternic 
şi stabil, valoarea monedei acelei țări avea şanse să crească. 
Concurența internaţională a determinat ţările să încerce să 
modifice valoarea monedelor rivale, fie prin creştere, astfel în- 
cât mărfurile să devină prea scumpe pentru a fi exportate, fie 
prin scădere, reducând capacitatea de a importa mărfuri — şi 
de a susţine financiar războaie. 


„Ioate aceste bucăţi de hârtie sunt emise cu atâta so- 
lemnitate şi autoritate, de parcă ar fi aur și argint pur... 
Kublai Khan le face să treacă prin toate regatele, pro- 
vinciile şi teritoriile sale.” 

Călătoriile lui Marco Polo (1298) 

CREDIT, DATORIE ȘI INVESTIŢII 


Câteva dintre cele mai vechi economii ale lumii au avut sis- 
teme de creditare. Acolo unde există sisteme de creditare 
apar şi crize. Multe războaie și revoluţii s-au datorat proble- 
melor generate de datorii sau de ştergerea lor. 

Bastoanele sau alte sisteme de înregistrare a datoriilor şi 
ofertele de credite purtătoare de dobânzi se foloseau în Me- 
sopotamia antică. Acolo unde creditele erau disponibile, exista 
posibilitatea ca împrumutaţii să întârzie cu plata și astfel să le 
fie confiscate averile, sau, mai rău, membri ai familiei lor să 
devină sclavi. Pentru a rezolva problemele sociale şi pentru a 
păstra loialitatea supușilor, regii sumerieni şi babilonieni orga- 
nizau periodic ceremonii în cadrul cărora erau anulate datorii- 
le acestora. Mai târziu, conducătorii greci şi romani au răspuns 
la amenințările revoltei debitorilor prin emiterea de plăţi către 
cetățeni, de exemplu prin cote de impozitare negative. 

Cunoaşterea problemelor pe care le puteau provoca datori- 
ile s-a reflectat şi în sentinţele morale, sancţionate religios sau 
nu. În Republica, filosoful grec Platon a pus întrebarea retorică: 
„Oare justiția nu înseamnă plata datoriilor?” - la care răspun- 
sul a fost că justiţia este mult mai complexă decât atât. Camă- 
ta (împrumuturile purtătoare de dobândă) a fost interzisă de 
Biserica Creştină medievală. În acelaşi timp, islamul a permis 
doar împrumuturi bazate pe împărţirea profitului (creditorul 
putea solicita doar o parte din profitul realizat dintr-o investi- 
ție, nu dobânzi) și a interzis sclavia ca urmare a unei datorii. 
Dar sistemele bancare care s-au dezvoltat în Europa (în special 
în Italia, în Evul Mediu) şi care au generat o mare dezvoltare a 
activităţii comerciale s-au bazat pe împrumut pentru a obţine 
profit. 

Mai mult, se poate spune că, fără relaxarea legilor privind 
camăta din Anglia în 1545, revoluţia industrială care a început 
două secole mai târziu pur şi simplu nu s-ar fi întâmplat: ten- 
taţia profitului încurajează oamenii să-şi riște banii făcând tot 
felul de investiţii. Perspectiva venitului obţinut prin creditare a 
devenit o caracteristică importantă a sistemului capitalist, aşa 
cum s-a dezvoltat de atunci. Înființarea Băncii din Amsterdam 
în 1609 (precursoarea tuturor băncilor centrale moderne) şi 
a Băncii Angliei în 1694 au oferit Olandei şi Marii Britanii 
sisteme de credit mai sofisticate şi mai stabile decât oriunde 
în lume şi ambele țări au înregistrat o creştere semnificativă a 
economiilor. 


»Cu un venit anual de douăzeci de lire şi cheltuieli de 

nouăsprezece lire sau nouăsprezece lire şi şase penny, 

rezultatul este fericirea. Cu un venit anual de douăzeci 

de lire şi cheltuieli de douăzeci de lire şi şase penny, re- 
zultatul este nefericirea” 

DI. Micawber, un personaj din romanul lui Charles Dickens, 

David Copperfield (1850). Aşa cum se întâmplase cu tatăl lui Dickens 

şi cu alte mii de persoane, Micawber fusese trimis 

la închisoarea datornicilor, întrucât nu îşi plătise datoriile. 


Utilizarea pe scară largă a bancnotelor a încurajat creşterea 
nivelului de îndatorare. Contractarea unui împrumut era mai 
simplă, însă părea mai greu de cuantificat averea celui care se 
împrumuta şi de evaluat limita unui nivel acceptabil de risc. 
Această situaţie a fost afectată de caracterul imprevizibil al 
economiei. Factorii naturali precum furtunile sau bolile pu- 
teau afecta în mod considerabil producţia agricolă şi comerţul. 
Aceste probleme nu puteau fi compensate integral de o asigu- 
rare, o altă particularitate a sistemului economic ce s-a dezvol- 
tat treptat. 

Combinația dintre bancnote şi emisiunea de datorii în- 
seamnă că lichidităţile - banii disponibili pentru a fi împru- 
mutaţi - nu reprezintă un factor stabil. Schimbările legate de 
disponibilitatea creditului, care apar sub forma ciclurilor de 
extindere şi contracție a creditării, creează tipare de dezvol- 
tare şi recesiune economică și generează rate mari de inflație 
şi deflație. De exemplu, în Franţa, speculaţiile legate de valo- 
rile acţiunilor şi creşterea volumului de bancnote au dus la o 
prăbușire financiară în 1720, când bancnotele nu mai aveau 
valoare: sistemul monedei din hârtie se prăbușise. 

Cauzele care stau la baza recesiunilor economice și depresi- 
unilor din lumea modernă sunt şi cele ce au afectat economia 
timpurie a Mesopotamiei şi este posibil ca problemele legate 
de datorii şi de scutirea acestora, atât la nivel local, cât şi inter- 
național, să afecteze opţiunile politice și economice din viitor. 


SCRISUL 


Nu există îndoieli că scrisul a fost instrumentul cel mai im- 
portant în dezvoltarea intelectuală a omenirii. Înainte de 
apariţia scrisului, cunoştinţele şi experienţele unei persoane 
sau ale unei comunităţi nu puteau fi transmise decât oral, 
micşorând astfel volumul și varietatea informaţiilor. Cu- 
noştinţele puteau fi pierdute odată cu moartea unui individ 
sau alterate de scăpările memoriei umane. 

Odată cu apariţia scrisului, cunoştinţele puteau fi înregis- 
trate şi stocate pentru mult timp. După apariţia cărților şi a 
bibliotecilor, oamenii nu au mai fost obligaţi să se bazeze doar 
pe memorie și astfel au avut acces la înţelepciunea acumulată 
de-a lungul veacurilor. 

Încercări de a înregistra evenimente sau diverse cunoștințe 
există de cel puţin 20.000 de ani, din timpul ultimei ere glaci- 
are din Europa, când vânătorii paleolitici au sculptat pe oase 
și coarne de animale diferite semne ce puteau servi drept ca- 
lendar pentru a nota mişcarea vieţuitoarelor pe care le vânau, 
cum ar fi renii. 

Dar scrisul adevărat trebuie să fie mult mai flexibil. Simbo- 
lurile scrise trebuie să transmită cuvintele şi sunetele reale ale 
unei limbi vorbite, nu doar nişte idei. Un singur sistem de scri- 
ere poate fi utilizat pentru a reprezenta o serie de limbi diferite. 
De exemplu, alfabetul roman, care are aproximativ 2.500 de 
ani, este folosit pentru scriere în multe limbi europene, de la 
română la norvegiană. 

Diverse sisteme de scriere au apărut independent în locuri 
diferite, cum ar fi Orientul Apropiat, Mesoamerica, Valea In- 
dusului şi China. Cea mai veche scriere s-a dezvoltat în jurul 
anului 3100 î.e.n., în Mesopotamia. Era modelul de scriere 
cuneiformă, cuvânt care înseamnă „în formă de pană, refe- 
rindu-se la semnele pe care scribii le incizau cu un stylus pe 
tablele lor de lut. 


Diferite sisteme de scriere 


Există trei sisteme principale de scriere. În sistemul logografic, cum 
este cel folosit de limba chineză, fiecare simbol reprezintă un cuvânt. 


În sistemele silabice, cum ar fi scrierea cuneiformă babiloniană și 
cea japoneză, fiecare simbol reprezintă o singură silabă. În sistemele 
alfabetice, cum sunt greaca, ebraica, araba și sistemul nostru roman, 
fiecare simbol reprezintă, în general, un singur sunet. 

Scrisul a apărut întâi în societăţile urbane, care erau mai 
stratificate decât în perioada preurbană. Elita conducătoare 
avea nevoie de un instrument prin care să controleze bunurile 
și pe supușii lor. Inscripţia monumentală a numelui unui con- 
ducător - cum sunt cele descoperite pe bucăţi de piatră din 
Mesopotamia şi pe oase folosite în procesiuni religioase din 
China - îl ajuta pe acesta să-şi impună statutul. 

În scurt timp, majoritatea (chiar dacă nu toate) societăți- 
lor educate au început să folosească scrierea în diverse sco- 
puri - contracte de afaceri, scrisori, ritualuri religioase şi 
legi — atât religioase, cât şi laice. Literatura scrisă a apărut mai 
târziu: de exemplu, în Mesopotamia, Epopeea lui Ghilgameș, 
inițial transmisă oral, nu a fost redată în scris până în secolul 
al VII-lea î.e.n. 

Chiar dacă vorbim despre cele mai vechi „societăţi alfabe- 
tizate”, au existat, de fapt, foarte puţine persoane care ştiau să 
citească şi să scrie. Cei instruiți erau scribi sau conducători, 
principalii beneficiari ai scrisului fiind în multe cazuri analfa- 
beți. În toată lumea antică şi în Evul Mediu, alfabetizarea a fost 
limitată doar la o minoritate. Abia după inventarea tiparului, 
beneficiile scrisului s-au răspândit. 


LEGILE 


Legile, impuse inițial de familiile şi liderii comunității sub 
forma unor tabuuri sau obligaţii, au devenit din ce în ce mai 
complexe pe măsură ce societăţile s-au dezvoltat. Ca sistem 
formal, legile erau legate de sistemul de guvernare şi de 
Scris. 

Nu există nicio modalitate de a stabili în ce măsură concep- 
tele de bine şi rău sunt înnăscute, evolutive sau dezvoltate în 

cadrul societății. Oamenii susţin fie că s-au dezvoltat ca parte 
a practicii religioase, fie că au existat înaintea religiei. Este clar 
că, până în momentul în care au fost scrise primele legi, acestea 
au servit în parte pentru a consemna ceea ce societatea consi- 
dera permisibil sau interzis, iar acest lucru varia în funcţie de 
nevoile şi de valorile societăţii. Legile reprezentau și o codifi- 
care a valorilor pe care conducătorii sau guvernele doreau să 
le impună supuşilor, dar, în timp, acestea vor ajunge să dicteze 
restricții în privinţa guvernării absolutiste. În Atena antică, de 
exemplu, Constituţia draconiană - sau Codul lui Dracon - a 
fost creată ca răspuns la modificarea nedreaptă şi arbitrară a 
legilor orale de către aristocrația din secolul al VII-lea î.e.n. 
Carta Magna (1215) a marcat un moment care a avut loc para- 
lel în istoria engleză, deoarece a stabilit limitele puterii regale. 

Codurile juridice au variat în privinţa stabilirii unei fapte 
drept infracțiune, în funcție de cine avea de suferit: individul, 
comunitatea sau statul. Aceasta se leagă de distincţia dintre 
justiția retributivă (unde legea defineşte modul în care un in- 
fractor trebuie pedepsit) şi justiția restaurativă (unde infracto- 
rii trebuie să îndrepte răul pe care l-au făcut). Multe coduri 
juridice includeau un sistem complex de pedepse. De exemplu, 
Codul babilonian al lui Hammurabi (care data din anul 1754 î.e.n. 
şi era unul dintre cele mai vechi sisteme legislative ce poate fi 
studiat) stabileşte regula „ochi pentru ochi şi dinte pentru dinte, 
ceea ce este asemănător cu ce prevăd Legile lui Moise din Vechiul 
Testament. S-au stabilit despăgubiri pentru infracţiuni legate 
de proprietate, precum în Codul lui Ur-Nammu din Sumer sau 
în Tora la evrei. La Roma, Legea Celor Douăsprezece Table 
(450 î.e.n.) stabilea că un hoţ va plăti de douăsprezece ori va- 
loarea bunurilor furate. 

Legile nu se ocupau numai de crime şi de pedepse. Ele stabi- 
leau și mijloacele pașnice necesare pentru medierea conflictelor 

și (în societăţile care recunoșteau proprietatea privată) pentru 
înregistrarea proprietăţilor. Legile instituiau reguli pentru înche- 
ierea contractelor şi pentru desfăşurarea comerțului. 


„In forma sa cea mai bună, omul este cel mai nobil ani- 
mal, dar fără lege şi justiție, devine cel mai rău” 
Aristotel, Politica, Cartea 1 (sec. IV î.e.n.) 


Codurile juridice au alternat între a proteja drepturilor ce- 
tățenilor şi a impune o serie de obligații. De exemplu, prote- 
jarea libertăţii de exprimare sau a practicii religioase a fost o 
parte importantă a legii în unele societăţi, în timp ce în altele 
legea a inclus cerinţe religioase sau a interzis anumite tipuri de 
discursuri publice, cum ar fi cele în care se critica guvernul, 
sau declaraţiile considerate blasfemii. Unele coduri specificau 
sarcini sau obligaţii civice, precum perioada de îndeplinire a 
serviciului militar obligatoriu pentru orice cetăţean. 

Multe coduri juridice au inclus legi care restricționau liber- 
tatea personală din motive morale sau religioase. De exemplu, 
homosexualitatea a fost (şi rămâne) ilegală în multe țări, chiar 
dacă este practicată de adulţi. Tensiunea dintre protejarea drep- 
turilor şi impunerea responsabilităților cetăţenilor implică și 
argumente referitoare la legitimitatea guvernului propriu-zis. 

Dezbaterile pe aceste teme continuă şi astăzi. Sistemul juri- 
dic actual include atât elemente punitive, cât şi gratificaţii, iar 
echilibrul dintre drepturi şi responsabilităţi și nivelul de auto- 
ritate juridică diferită în fiecare țară. 

VECHILE IMPERII 


Atunci când statele se extind şi încep să domine un număr 
de popoare, ele pot fi considerate imperii. Astfel de impe- 
rii s-au dezvoltat iniţial în zonele mai dezvoltate ale lumii, 
pentru că bogăţia a oferit mijloacele necesare evoluţiei. 

Egiptul, Orientul Mijlociu, nordul Indiei şi China sunt lo- 
curile unde au apărut primele imperii. Acestea erau conduse 
de lideri care își asumau autoritatea în calitate de reprezentanţi 
ai zeilor. Primul imperiu din Asia de Vest a fost întemeiat în 
jurul anului 2300 î.e.n. de către regele Sargon, care a unit ora- 
şele-stat din Sumer (sudul Irakului) şi a cucerit regiunile în- 
vecinate din Mesopotamia. A urmat un imperiu care a pornit 
din oraşul Ur şi apoi Imperiul babilonian al lui Hammurabi 
(1790-1750 î.e.n.). În China, dinastiile Shang (1600 î.e.n.) şi 
Zhou (1100 î.e.n.) au guvernat teritorii mai mari decât imperi- 
ile din Orientul Apropiat din aceeași perioadă. Dinastia Zhou 
s-a divizat în mai multe state mici în anul 770 î.e.n., situație 
care a persistat până în timpul dinastiei Qin, care a unit China 
în anul 221 î.e.n. 


„Un imperiu întemeiat prin război trebuie să se susţină 
prin război.” 
Montesquieu, Consideraţii despre cauzele 
ascensiunii și decăderii romanilor (1734) 


Forţa militară a fost crucială pentru expansiunea imperială. 
De exemplu, Imperiul Neo-Asirian (911-612 î.e.n.) a fost în 
stare să cucerească o mare parte din Mesopotamia, Anatolia, 
Levantul şi Egiptul, deoarece soldaţii lor bine pregătiți mânu- 
iau arme din fier. Forţa militară a fost decisivă în crearea și ex- 
tinderea Imperiului Persan în secolul al V-lea î.e.n., a Imperiul 

Macedonean în secolul al IV-lea î.e.n. şi a Imperiului Roman - 
cel mai faimos -, care până la sfârşitul secolului I e.n. se întin- 
dea din Britania până în Egipt şi Siria. 

Dacă pentru a crea un imperiu era necesară forța militară, 
continuitatea acestuia a fost o chestiune mai complexă şi de- 
pindea de guvern, birocrație, măsuri economice şi multe altele. 
Imperiile aveau nevoie de susţinerea zonelor cucerite. Acest 
lucru era mai uşor decât în lumea modernă, deoarece ideea de 
autodeterminare națională şi cu atât mai puţin cea de demo- 
crație lipseau. O modalitate de a face acest lucru a fost inte- 
grarea popoarelor cucerite. Acest obiectiv se poate obţine prin 
răspândirea religiei imperiului sau prin tolerarea şi adoptarea 
religiilor locale. În unele cazuri, cum ar fi Roma, imperiul ofe- 
rea cetăţenie unei părţi din populaţia locală pentru a-i câștiga 
loialitatea. 

Imperiile s-au bazat, de asemenea, pe transportul resurse- 
lor, atât prin protejarea comerțului, cât şi prin impunerea de 
impozite. Imperiile puternice ofereau siguranţă și stabilitate 
într-o lume în care acestea lipseau, iar în anumite cazuri, obţi- 
neau pe termen scurt sprijinul popular. Deşi percepeau taxe, 
luau sclavi şi importau bunuri de la periferia imperiului, roma- 
nii considerau că au o „misiune civilizatoare', concept promo- 
vat de scriitori precum Cicero. De-a lungul întregului imperiu, 
populaţiile locale au început să construiască oraşe și drumuri 
în stil roman și au adoptat obiceiurile romanilor în alimenta- 
ție, felul cum se îmbrăcau şi cum făceau horticultură. La rân- 
dul său, Imperiul a recrutat administratori locali, iar romanii 
s-au căsătorit şi cu localnice. Alexandru cel Mare a avut pro- 
pria soluţie pentru stabilitate: a ordonat generalilor lui să se 
căsătorească cu reprezentante ale clasei conducătoare locale. La 
Susa, în 324 î.e.n., optzeci dintre generalii săi s-au căsătorit cu 
prințese persane din Imperiul Ahemenid pe care îl cuceriseră. 

În India, Imperiul Maurya (321-185 î.e.n.), primul care 
a cucerit întreaga peninsulă indiană, ilustrează provocările 
stăpânirii imperiale. În timpul domniei lui Asoka cel Mare 
(304-232 î.e.n.), s-a afirmat că imperiul deținea cel mai mare 
oraș din lume (Pataliputra) şi că avea o armată de 600.000 de 
infanteriști, 30.000 de cavaleri, precum și 9.000 de elefanţi de 
război. Dar acesta s-a bazat şi pe o structură administrativă 
complexă. Fiecare provincie era condusă de un membru al fa- 
miliei regale. Conducătorii locali rezistau în funcţii atâta timp 
cât adunau şi plăteau impozitele, dar ei erau în permanenţă 
verificaţi de către reprezentanții regali și rețelele de spioni. În 
schimb, imperiul a construit o serie de facilități publice, cum ar 
fi sistemele de irigații și drumurile. De asemenea, a menţinut 
un sistem de justiţie și a investit în defrișarea pădurilor pentru 
asigurarea terenurilor agricole (o sarcină crucială atunci când 
prosperitatea economică se baza pe agricultură). Au fost dez- 
voltate rute comerciale şi s-au menţinut relații bune cu parte- 
nerii comerciali. Rezultatul a fost o perioadă extinsă de pace şi 
prosperitate, ceea ce a făcut ca sarcina de a menţine loialitatea 
față de imperiu să fie mai uşoară. 

În China, nivelul de organizare a crescut chiar mai mult. În 
timpul dinastiei Qin, administrarea imperiului a fost asigurată 
de un serviciu civil, ai cărui membri au fost aleşi la început pe 
baza recomandărilor oficialităților locale. Dinastia Han, care a 
urmat (206 î.e.n.-220 e.n.), a perfecţionat sistemul și a înființat 
o universitate unde funcționarii publici au învăţat principiile 
guvernamentale confuciene. Aceştia erau testați cu rigurozi- 
tate înainte de a se alătura puterii birocratice, care va fi baza 
multor imperii chineze ulterioare, 

DE CE SE PRĂBUȘESC IMPERIILE 


Timp de o jumătate de mileniu, Roma și-a răspândit civili- 
zaţia cu forţa armelor într-o mare parte din Europa, Afri- 
ca de Nord şi Orientul Apropiat. Atunci de ce în secolul al 
V-lea e.n. puterea romană s-a prăbușit? 

De ceva vreme, Roma se afla sub presiune. De câteva secole, 
triburile germanice făceau presiuni la frontierele Imperiului 
Roman. La rândul lor, aceştia erau presaţi de populaţiile război- 
nice din Asia, precum hunii. Imperiul Roman se baza pe forța 
armelor, ceea ce i-a încurajat pe o serie de generali romani să 
se declare împărați. Rezultatul a fost instabilitatea politică şi 
izbucnirea războiului civil. Costurile cu apărarea Imperiului au 
generat taxe mari şi inflație. În asemenea momente, comerțul 
şi agricultura au avut mult de suferit, iar foametea şi epidemiile 
au afectat şi mai mult structura societăţii. În secolul al IV-lea, 
centrul puterii s-a mutat într-o nouă capitală, în est, la Constan- 
tinopol (acum Istanbul). Roma însăși a fost părăsită. În anul 
410 e.n., aceasta a fost jefuită de vizigoți, iar ultimul împărat 
roman din Apus a fost detronat în anul 476. 

Unele imperii s-au prăbușit extrem de repede. Alexandru 
cel Mare al Macedoniei a distrus Imperiul Persan în anul 330 
î.e.n. Aztecii din Mexic și incașii din America de Sud au dis- 
părut în doi sau trei ani de la sosirea spaniolilor, la începutul 
secolului al XVI-lea. 

Pe parcursul a 7.500 de ani, dinastiile care s-au succedat în 
China s-au destrămat din diferite motive - rivalitatea internă, 
revoltele ţărăneşti, invazia străină —, dar succesorii dinastiei 
Qin au moștenit atât teritoriul imperial, cât și structura pu- 
terii administrative a predecesorilor, şi astfel China a rezistat 
ca un imperiu unit pe parcursul istoriei sale. Imperiul Maurya 
din India antică nu a reuşit să creeze asemenea instituţii. Acest 

lucru se datorează în parte faptului că sistemul chinez a deve- 
nit meritocratic, iar indivizii capabili au condus Imperiul chiar 
și în timpul unor împărați slabi sau nepopulari. După moartea 
popularului şi charismaticului Asoka cel Mare, în anul 232 î.e.n., 
Imperiul Maurya a intrat în declin şi, în cincizeci de ani, a dis- 
părut. 

Motivele pentru care imperiile se prăbuşesc sunt legate de 
provocările cu care se confruntă. A menţine loialitatea popula- 
țiilor locale cucerite, puterea militară, a încuraja prosperitatea 
economică şi a construi o structură administrativă suficient de 
flexibilă pentru a guverna teritoriile îndepărtate sunt provo- 
cări dificile, iar nerealizarea oricăreia dintre acestea poate duce 
la dezintegrare sau colaps. 


POLITEISM ȘI MONOTEISM 


Oamenii au practicat diferite forme de religie zeci de mii de 
ani, dar noi avem puţine informaţii despre credinţele lor până 
la apariţia societăţilor educate, în mileniile III și H î.e.n. 

Statele aveau mitologii și cosmologii proprii, create pentru 
a explica și a justifica puterea conducătorului. Majoritatea reli- 
giilor primitive erau politeiste (aveau mai mulţi zei) şi, la fel ca 
statul şi familia, zeii şi zeițele erau ordonaţi în ierarhii. Pe lângă 
faptul că oglindesc identitatea culturală și structurile puterii, 
aceste panteonuri de zei şi zeițe reprezentau forțele elementare 
ale naturii şi ciclurile vieţii şi ale morții. 

În Egiptul antic, de exemplu, zeul soare și judecătorul su- 
prem era Ra, iar faraonului, care era „fiul lui Ra’, i se acorda 
statutul divin. Faraonul era cunoscut şi sub numele de Horus, 
zeul şoim, fiul zeiţei Isis și al soţului ei, Osiris, zeul morţilor, al 
vegetației şi al inundaţiei anuale a Nilului, cel care uda culturile. 

Osiris a fost ucis de fratele său Seth, zeul haosului, al violenţei 
şi al furtunilor, dar Horus, la rândul său, l-a învins pe Seth. 
Aceste credinţe l-au consacrat pe faraon ca protector al păcii și 
prosperității în ţara sa. 

Cei doisprezece zei olimpieni din Grecia antică reflectau 
structurile de putere, calitățile omenești şi forţele naturii. Zeus, 
cel mai puternic dintre olimpieni şi conducătorul zeilor, era 
și zeul cerului, în timp ce soţia sa, Hera, căreia îi era adesea 
necredincios, era protectoarea căsătoriei şi a nașterii. Grecii 
au ţesut multe poveşti în jurul zeilor, care aveau slăbiciuni și 
nebunii specific umane - dorinţe, mândrie, mânie, gelozie. 
Romanii aveau zei proprii omologi cu cei ai grecilor, iar în ul- 
tima perioadă, împărații romani își asumau deseori statutul de 
semidivinitate. 

Hinduismul a apărut în India în jurul anului 1500 î.e.n. Și 
el deține un panteon al zeilor, câteodată căsătoriţi între ei, în 
timp ce unii au „avataruri” - manifestări diferite ale propriei 
persoane. Trei dintre cei mai importanţi zei reprezintă ciclul 
vieţii şi al morţii: Brahma este creatorul, Vishnu (sau Vișnu) 
salvatorul și Shiva (sau Şiva) distrugătorul. Zoroastrianismul, 
care a apărut în Iran, probabil în jurul anului 1200 î.e.n., a de- 
scris viaţa ca o luptă între doi zei: un „stăpân înţelept” şi un 
„duh ostil”. Atribuirea anumitor calităţi și puteri unor zei şi ze- 
ițe a fost una dintre modalităţile prin care oamenii au încercat 
să dea un sens condiţiei lor. 


»Eu, Domnul, Dumnezeul tău, sunt un Dumnezeu gelos...” 
Exodul 20:5 


Nu este sigur momentul în care a apărut monoteismul (cre- 
dinţa într-un singur zeu). Iudaismul, creştinismul şi islamis- 
mul, care pun accentul pe lupta dintre bine şi rău, își bazează 

monoteismul pe legământul dintre Dumnezeu și Avraam, pro- 
babil din jurul anului 2000 î.e.n. Povestea a fost scrisă 1.500 de 
ani mai târziu şi este posibil ca abia ulterior Iahve (sau Iehova) 
să fi devenit singurul dumnezeu al evreilor şi mai târziu al 
creştinilor şi musulmanilor. 


EPOPEILE 


Multe civilizaţii străvechi au creat opere literare, adesea 
în versuri, cu caracter autoreflexiv. Aceste poeme epice se 
concentrează, de obicei, pe aventurile unuia sau mai multor 
eroi războinici şi sunt adesea îmbinate cu miturile și reli- 
giile popoarelor care le-au creat. De exemplu, epopeea hi- 
ndusă Ramayana, compusă în mileniul I î.e.n., povesteşte 
despre viețile, iubirile şi luptele eroului Rama, un avatar al 
marelui zeu Vishnu. 

Primele epopei au fost transmise inițial pe cale orală. Mi- 
ada, atribuită lui Homer şi scrisă în secolul al VIII-lea î.e.n., 
face parte dintr-o lungă tradiţie a poeziei orale greceşti des- 
pre un război între greci şi troieni, care se presupune că ar fi 
avut loc cu câteva sute de ani mai devreme. În mod similar, 
vechea epopee mesopotamiană a lui Gilgameș, scrisă în secolul 
al VII-lea î.e.n., a adunat poveşti mai vechi, inclusiv istoria unui 
mare potop care apare în Biblia iudaică și alte mituri şi legen- 
de din Orientul Apropiat. Cel mai vechi manuscris al epopeii 
anglo-saxone Beowulf datează de la sfârşitul secolului al X-lea 
e.n., dar poemul în sine a fost compus probabil cu aproxima- 
tiv 300 de ani mai devreme și spune o poveste în care ficțiunea 
se amestecă împreună cu unele fapte istorice din Scandinavia 
secolului al V-lea şi din nordul Germaniei, de unde strămoşii 
anglo-saxonilor au migrat în Anglia. 

Epopeile relatează de multe ori despre originile oameni- 
lor care le-au creat, iar eroii şi răufăcătorii din aceste poeme 
întruchipează calităţi considerate remarcabile. Iliada a fost 
produsul unei societăţi războinice, iar eroul său, Ahile, a fost 
descris ca fiind nimic mai mult decât o mașină de ucis extrem 
de eficientă. În schimb, eroul eponim din epopeea anonimă 
Beowulf, deşi este un războinic şi un păgân pentru perioada 
în care a fost scris poemul, reprezintă un personaj mult mai 
nuanţat, căruia i se atribuie o serie de virtuţi creştine în con- 
cordanţă cu cele ale publicului creaţiei. 

Deşi vechile epopei au început în tradiţia orală și şi-au ex- 
tins semnificaţia culturală pas cu pas, unele care au apărut 
ulterior au fost create de autorii lor pentru a celebra diverse 
popoare sau culturi. Exemplul cel mai elocvent este Eneida lui 
Virgiliu, poetul oficial al primului împărat roman, Augustus. 
Virgiliu se bazează pe poveştile din Iliada, avându-l ca eroul 
pe prinţul troian Enea. Acesta reușește să fugă din Troia în 
timp ce grecii incendiază cetatea, iar după multe peregrinări și 
bătălii, devine strămoșul romanilor. Urmărind ascendenţa ro- 
manilor până în epoca în care zeii şi eroii umblau pe Pământ, 
Virgiliu înzestrează atât Roma, cât şi pe Augustus cu legitimi- 
tate și demnitate. 


„Armele cânt şi bărbatul ce primul din Troia venit-a."" 
Virgiliu, Eneida, primul vers (19 î.e.n.) 


' Publius Vergiliu Maro, Eneida, trad. prof. dr. Dan Sluşanschi, Editura 
Paideia, Bucureşti, 2000. (n. red.) 

Zeul hindus Rama, eroul epopeii antice indiene Ramayana, îl urmăreşte 
pe demonul Maricha, cel care se tranformase într-un cerb de aur. 

SCRIEREA ISTORIEI 


Ceea ce noi considerăm acum a fi istorie — studiul erudit al 
trecutului omenirii - s-a născut din miturile şi legendele pe 
care oamenii le povesteau de mult timp despre strămoșii și 
originile lor. Primele scrieri despre trecut erau doar niște 
liste ce cuprindeau numele regilor, urmărind descendența 
unui conducător, de multe ori ajungând până la un zeu, și 
acordând statu-quoului o pedeapsă divină. 

Primele epopei, cum ar fi Iliada lui Homer, conţineau eco- 
uri palide ale evenimentelor istorice îndepărtate, dar scopul 
lor era să-i încânte și să-i emoţioneze pe ascultători, nu să 
explice întâmplările sau să ofere o imagine echilibrată asupra 
trecutului. Astfel de poeme eroice reflectau şi celebrau valo- 
rile societăţilor pe care le descriau. Istoriile au început ca mi- 
turi fondatoare, mituri ale popoarelor, dinastiilor şi religiilor. 
Religia a jucat un rol-cheie. Chiar şi în zilele noastre, istoricii 
reflectă, într-un anumit grad, valorile și priorităţile societăților 
din care fac parte, deşi de obicei există o căutare a echilibrului 
şi a obiectivității. 

Primul care a încercat să facă acest lucru a fost istoricul grec 
Herodot, care a trăit între 485 şi 425 î.e.n. Pentru a scrie po- 
vestirile sale despre războaiele greco-persane din prima par- 
te a secolului al V-lea, el a călătorit prin Grecia şi i-a căutat 
pe cei care au luat parte la evenimentele respective. Herodot 
afirmă că nu poate confirma întotdeauna adevărul unui „fapt, 
întrucât nu face decât să relateze ceea ce a auzit de la alţii. El 
a definit istoria ca pe ceva ce poate fi descoperit cu adevărat, 
şi mai puţin ca o serie de poveşti despre trecut. Herodot şi-a 
organizat sursele în mod sistematic şi critic, apoi le-a redactat 
într-o naraţiune coerentă și uniformă. 

»Eu scriu cu speranţa de a salva de la uitare amintirea a 
ceea ce au făcut oamenii.” 
Herodot (c. 485 — c. 425 î.e.n), Istorii 


Tucidide, contemporanul mai tânăr al lui Herodot 
(c. 460 — c. 400 î.e.n), a scris despre războiul peloponesiac din- 
tre Atena și Sparta la fel de imparţial şi bazându-se pe dovezi, 
însă mulți istorici clasici de mai târziu au avut planurile lor 
personale. Istoricul roman Titus Livius a fost un adevărat pro- 
pagandist al virtuţilor „epocii de aur” (imaginate parțial) ale 
Republicii Romane, atunci când a fost înlocuită de imperiu. 
Un secol mai târziu, compatriotul său, Tacit, a subliniat eșecu- 
rile şi viciile împăraţilor care au uzurpat republica. 

Aceşti autori au prezentat istoria ca pe o sursă de exemple 
pentru a acţiona în prezent, o perspectivă explicată în lucrarea 
lui Plutarh (c. 46 - c. 120 e.n.), un biograf grec care a dobândit 
cetățenie romană. În lucrarea Vieţi paralele, el a comparat o 
serie de greci şi romani, accentuând eșecurile şi virtuțile mo- 
rale pe care le împărtăşeau. Caracterul conducătorilor, credea 
Plutarh, a fost cel care a modelat destinul umanităţii. 

Această versiune a istoriei care accentuează „măreţia omu- 
lui”, răspândită timp de mai multe secole nu numai în Europa, 
ci și în China și în lumea musulmană, a alimentat dezbaterile 
dintre istorici. De exemplu, contrazicându-l pe Thomas Car- 
lyle (a cărui abordare era axată pe „eroii” istoriei) în secolul 
XIX, Herbert Spencer a susținut că marii conducători nu erau 
decât produsele societăţilor din care proveneau. Adepții aces- 
tei teorii consideră că istoria ar trebui să se concentreze pe ca- 
uzele mai largi ale evenimentelor istorice şi să încerce să iden- 
tifice tipare şi tendinţe politice, economice, sociale şi culturale. 

NATURA REALITĂȚII 


În urmă cu aproximativ două milenii şi jumătate, în istoria 
gândirii s-a întâmplat un lucru remarcabil. În diferite părți 
ale lumii, o serie de indivizi au început să pună o întrebare 
fundamentală: ce este real? 

Timp de sute de mii de ani, oamenii au fost prea ocupați să 
supravieţuiască pentru a-și mai putea pune și astfel de între- 
bări. Pentru ei părea clar ceea ce era „real”: mâncarea, adăpos- 
tul, reproducerea, necesitățile de bază ale vieţii. Religia exista 
de multă vreme, dar lumea zeilor şi a spiritelor era inseparabilă 
de viaţa de zi cu zi a oamenilor. Cele două lumi s-au intersectat 
și au interacţionat. 

În India, în jurul anului 800 î.e.n, a apărut conceptul hindus 
de samsara sau de reîncarnare - teoria conform căreia toate 
vieţuitoarele urmează un ciclu ce include nașterea, moartea și 
renașterea. Eliberarea din cercul nesfârşit al suferinţei în lu- 
mea materială a fost posibilă numai pentru acei indivizi care 
s-au îndepărtat de lucrurile pământeşti, ajungând la comuniu- 
nea cu divinul. Samsara contrastează cu punctele de vedere ale 
religiilor monoteiste, în care fiecare individ se naște și moare 
o singură dată, moartea fiind urmată ulterior de o altă viaţă. 

Samsara a devenit cheia învăţăturii prințului indian Gautama 
Buda, care şi-a conceput şi dezvoltat ideile în jurul anului 500 
î.e.n. La fel ca în hinduism, iluminarea era posibilă numai dacă 
indivizii recunoșteau natura iluzorie a lumii materiale şi se eli- 
berau de dorinţă, indiferent dacă era vorba despre bunuri, per- 
soane sau plăcere. 

Filosoful grec Platon (c. 427-347 î.e.n.) a insistat asupra ide- 
ii că lumea materială este iluzorie. El a considerat că realitatea 
finală constă din „forme” sau „idei”, iar manifestările materi- 
ale individuale sunt copii slabe ale acestora. Creaţiile naturii 

și virtuțile au forme perfecte. Într-o parabolă celebră, Platon 
descrie nişte prizonieri care au fost înlănțuiţi într-o peşteră și 
care nu pot vedea decât peretele din faţa lor. Pe acest perete 
zăresc doar umbrele diferitelor obiecte proiectate de un foc, 
pe care le consideră reale. Suntem ca aceşti prizonieri, spune 
Platon, care consideră umbrele drept realitate. 

Ulterior, filosofii au dezvoltat ideile lui Platon, considerând 
că realitatea nu există independent de minte. Această poziție 
este cunoscută sub numele de idealism. Alţi filosofi - atât din 
Grecia antică, cât și de mai târziu - au avut o perspectivă foarte 
diferită: materialismul. Materialiştii consideră că materia este 
singura realitate şi că mintea, ideile, emoţiile şi aşa mai departe 
apar ca lucrări ale materiei. Un exemplu timpuriu a fost teoria 
atomică propusă de filosoful grec Democrit. 

O a treia direcţie în filosofia occidentală este cea a dualişti- 
lor, care susţin că mintea şi materia sunt amândouă reale, dar 
sunt diferite ca natură. Un dualism foarte diferit se manifes- 
tă în daoism (sau taoism), care a apărut în China, în secolul 
al IV-lea î.e.n. Daoismul susţine că realitatea finală este Dao 
(„calea”). Dao stă la baza tuturor evenimentelor şi reprezintă 
fluxul acelor evenimente. Acesta este o combinaţie a contrari- 
ilor: nemişcarea și mişcarea, binele și răul, lumina şi întune- 
ricul. Dao nu are ființă, este de nepătruns, de neînțeles şi de 
nedescris, dar totul depinde de el. 


Schimbare și mișcare 


O întrebare pe care și-au pus-o mulți filosofi greci antici era dacă 


schimbarea și mișcarea sunt reale sau iluzorii. Unii au susţinut că 
realitatea este unică și nu se schimbă, în timp ce alții au insistat asupra 
faptului că realitatea nu este fixă, ci într-o continuă stare de flux. 

CE ÎNSEAMNĂ O VIAȚĂ BUNĂ? 


Aproximativ în aceeaşi perioadă în care diverşi filosofi şi 
gânditori religioşi au început să pună la îndoială natura re- 
alităţii, unii dintre ei s-au întrebat cum ar trebui să-şi ducă 
viaţa oamenii. Una era să îndemne oamenii să se supună le- 
gilor sau să facă față consecinţelor, cu totul altceva era să 
întrebe care era cea mai bună modalitate de a trăi. 

Unele religii, cum ar fi iudaismul şi, într-o oarecare măsu- 
ră, ramurile sale, creştinismul şi islamismul, adoptă o abordare 
juridică şi morală. Cărţile sfinte stabilesc legile: încălcaţi-le şi 
veţi fi pedepsiţi în această lume, iar dacă nu în aceasta, în mod 
sigur în următoarea. Textul de bază sunt Cele Zece Porunci, pe 
care, potrivit cărții Exodului din Vechiul Testament al Bibliei, 
Dumnezeu i le-a transmis lui Moise. Conform acestor doctri- 
ne, viața bună constă în mare parte din a nu comite păcate. 
Evlavia față de Dumnezeu necesită, de asemenea, respectarea 
anumitor ritualuri. 

Hinduismul timpuriu a avut o abordare similară: îndepli- 
niți ritualurile religioase corect, iar după moarte veţi locui îm- 
preună cu zeii. Pornind de la conceptul de samsara, indivizii 
nu s-au putut baza doar pe ritualuri, ci au fost îndemnați să 
scape de dorinţele pământeşti, astfel încât să se elibereze de 
ciclul etern al nașterii, morţii și renaşterii. Buda s-a bazat pe 
această credinţă, susținând că atașamentul și dorinţa nu aduc 
decât suferință. Dacă eşti condus în viaţă de dorinţa de a câşti- 
ga bani, de exemplu, sau de bunurile pe care banii le pot cum- 
păra, nu vei fi niciodată mulțumit, decât dacă preocuparea ta 
constantă este iubirea sau plăcerea. 

Buda şi-a îndemnat discipolii să urmeze „calea de mij- 
loc”, între plăcerea materială şi asceza extremă. Această „cale 
de mijloc de aur” este rezultatul unei analize profunde a ceea 

ce înseamnă o viață bună. Înțeleptul chinez Confucius (sau 
Kongfuzi, 551-479 î.e.n.) a recomandat un astfel de echilibru. 
Fl a susținut că pentru a atinge fericirea oamenii trebuie să 
urmeze „voia Raiului”, cultivând cinci calităţi: loialitatea față 
de stat, iubirea de familie, respectul, bunătatea față de străini 
şi reciprocitatea dintre prieteni. Confucianismul, cu accentul 
său pe stabilitatea familiei şi a statului, a fost piatra de temelie 
ideologică în China imperială timp de milenii. 


„Nu le face altora ceea ce nu ai vrea să-ţi facă ei ţie.” 
Confucius. Este o formulare iniţială a ceea ce a devenit „Regula de aur” 
a conduitei, enunțată și de Isus, în Luca 6:31. 


Calea de mijloc de aur îndeamnă la moderație în toate lu- 
crurile. Dintre filosofii greci antici, Socrate (după cum a relatat 
Platon) a aplicat-o în domeniul educaţiei, îndemnând la un 
echilibru între gimnastică şi muzică, întrucât cea dintâi men- 
ține forța rasei umane, iar cea de-a doua, delicateţea. Elevul lui 
Platon, Aristotel, a definit virtutea drept rațiunea de a identifi- 
ca o cale de mijloc, „între două vicii, excesul și lipsa. Aristotel 
a dat ca exemplu virtutea curajului, care se află între nebunie 
(excesul de curaj) şi laşitate (lipsa curajului). 

Platon a scris că obiectivul moral este de „a deveni aseme- 
nea lui Dumnezeu'. Aristotel credea că fericirea era cel mai 
mare bine, fiind rezultatul unei vieți bune. Şi alți filosofi greci 
au considerat că fericirea este cel mai mare bine şi, în conse- 
cință, principalul obiectiv al vieţii. Unii au asociat fericirea cu 
plăcerea, dar au insistat asupra faptului că rațiunea şi autocon- 
trolul sunt esenţiale pentru atingerea celei mai mari plăceri. 
Alţii au definit plăcerea ca fiind absenţa durerii, fie ea mentală 
sau fizică, şi au sugerat că acest lucru putea fi obţinut prin de- 
taşarea senină de dorinţă. 

Pentru mulți dintre acești gânditori, viața bună din sfera 
personală se reflecta în sfera socială şi cea politică, unde o pa- 
siune moderată şi o echilibrare a intereselor conflictuale au 
fost esenţiale pentru atingerea armoniei. 


ÎNCEPUTUL ȘTIINȚEI 


Oamenii au căutat mult timp explicaţii în ceea ce privește 
lumea fizică. La început, acesta a fost rolul miturilor şi al re- 
ligiei. Aproape toate culturile au mituri despre origine, po- 
vestind cum au apărut lumea și primii oameni. Alte mituri 
descriu fenomene naturale. 

Observarea sistematică de către diferite culturi a unor eve- 
nimente astronomice, cum ar fi echinocţiile, solstiţiile şi ciclu- 
rile lunare, a avut un scop mai practic: se lega de schimbarea 
anotimpurilor, vitală atât pentru vânători, cât şi pentru fermi- 
eri. Un exemplu elocvent este marele tumul“ ceremonial neo- 
litic de la Newgrange, aflat în Irlanda şi construit în jurul anu- 
lui 3200 î.e.n., a cărui cameră interioară este luminată de Soare 
doar în timpul solstițiului de iarnă. Pentru a ridica o astfel de 
structură, care putea marca cu precizie trecerea altui an, au fost 
necesare niște măsurători exacte și o cercetare atentă - două 
dintre reperele a ceea ce numim acum știință. 

În acelaşi timp, sumerienii au dezvoltat un calendar lunar, 
iar egiptenii foloseau, în jurul anului 2500 î.e.n., un calendar so- 
lar — esenţial pentru anticiparea inundaţiei anuale a Nilului. Su- 
merienii au introdus un sistem de numere sexagesimal (folosind 


1 Tumul — movilă artificială, conică sau piramidală, din pământ sau din 
piatră, pe care unele popoare din Antichitate o înălțau deasupra mor- 
mintelor. (n. red.) 

baza 60, probabil pentru că 60 are 12 factori; sistemul nostru 
foloseşte baza 10, care are doar patru factori: 1, 2, 5 şi 10). 

Babilonienii i-au urmat şi au introdus ora ca unitate de 
timp, împărțită în 60 de minute, ceea ce însemna că era divizi- 
bilă în unităţi de 60, 30, 20, 15, 12, 10, 6, 5, 4, 3, 2 minute sau 
1 minut. Babilonienii erau mari astronomi şi, înainte de anul 
1500 î.e.n., foloseau matematica pentru a calcula poziţiile ste- 
lelor și planetelor şi pentru a prezice eclipsele. Vechii egipteni 
au dus matematica mai departe şi au dezvoltat câteva principii 
geometrice abstracte din practicarea topografiei. 

Dar în lumea antică, mai presus de toţi au fost grecii, care 
au pus bazele disciplinei pe care astăzi o numim știință. Filo- 
sofii lor au început să exploreze nu numai natura realității şi în 
ce constă viața bună, ci şi datele din lumea fizică. Respingând 
explicaţiile mitologice, ei au căutat să găsească un singur prin- 
cipiu fondator. 

Pentru Pitagora şi discipolii săi din secolul al VI-lea î.e.n., 
acest principiu a fost numărul. Ei au stabilit că Pământul este 
sferic şi au admis că armoniile din muzică se bazează pe rapor- 
turi numerice. În secolul următor, Democrit a susținut că orice 
lucru este alcătuit din particule minuscule, indivizibile, pe care 
le-a numit atomi, în timp ce Empedocle a fost de părere că 
materia e alcătuită din patru elemente: pământ, apă, aer și foc. 
Teoria celor patru elemente a fost preluată în secolul al IV-lea 
i.e.n. de Aristotel. El și-a propus să observe şi să catalogheze o 
varietate largă de fenomene naturale, biologice şi non-biolo- 
gice, iar din aceste descoperiri să obţină adevăruri mai gene- 
rale - bazele metodei ştiinţifice. 

În jurul anului 300 î.e.n., Euclid a conturat principiile geo- 
metriei, iar Arhimede a fost mai târziu pionier în mecanică 
și hidrostatică. În secolul al II-lea î.e.n., Aristarh din Samos 
a arătat că Pământul se învârte în jurul axei sale şi orbitează 

Soarele, în timp ce Eratostene (c. 276 - 194 î.e.n.), astronomul 
grec care a devenit bibliotecarul principal din Alexandria, în 
Egipt, a calculat circumferința Pământului cu o precizie re- 
marcabilă. Tot în Alexandria, care atunci făcea parte din Im- 
periul Roman şi era un centru important al vieţii intelectuale, 
Ptolemeu (Claudios Ptolemaios, c. 90 — c. 168 e.n.) a realizat 
un dicționar geografic al lumii, care conţinea o estimare a co- 
ordonatelor geografice. 


„Prin convenţie există culoare, prin convenţie - dul- 
ceaţă, prin convenţie - amărăciune, dar în realitate 
există atomi şi spaţiu.” 

Democrit (c. 460 — c. 370 î.e.n), fragment 125 


Romanii au adăugat relativ puţin la moştenirea ştiinţifică 
greacă şi, după căderea Romei, ştiinţa greacă s-a pierdut din 
Europa în mare parte. Dar savanții musulmani au menţinut-o 
vie în centrele intelectuale din Cordoba, în vest, şi până la De- 
lhi, în est. De asemenea, ei sunt autorii a numeroase inova- 
ţii. Erudiţii musulmani au adoptat ideea, de origine indiană, a 
unui sistem de valori locale în matematică, inclusiv conceptul 
de zero. Aceasta este originea sistemului numeric „arab” pe 
care îl folosim astăzi - mult mai util pentru calculele dificile 
decât sistemele folosite de greci ori de romani. Cu toate aces- 
tea, abia în secolul al XVII-lea putem spune că a început cu 
adevărat știința modernă, odată cu aşa-numita REVOLUȚIE 
ŞTIINŢIFICĂ. 

PANDEMIILE 


Una dintre consecinţele locuirii împreună în orașe a fost 
aceea că populaţia se îmbolnăvea mai uşor, bolile fiind 
transmise rapid de la o persoană la alta. Şi extinderea co- 
merțului pe distanţe lungi a înlesnit răspândirea maladiilor 
dintr-un colţ al lumii în celălalt, o tendinţă care s-a accelerat 
în timp, mai ales odată cu dezvoltarea transportului aerian. 

La unele populaţii, anumite boli sunt endemice. Societăţile 
se adaptează la acestea - ele devin parte a vieţii de zi cu zi și a 
morții. Dar, atunci când o anumită boală se transformă într-o 
epidemie şi ajunge să se răspândească mai mult, dincolo de 
frontierele țărilor şi continentelor, se poate transforma într-o 
pandemie. Astfel de fenomene pot avea efecte dramatice asu- 
pra cursului istoriei umane. 

Istoricilor medicali nu le place să pună diagnostice retros- 
pective asupra bolilor descrise în sursele antice, medievale sau 
moderne. Cuvântul „ciumă” a fost un termen folosit pentru 
diferite epidemii letale, cum ar fi cele menţionate în Vechiul 
Testament şi Ciuma din Atena (430-427 î.e.n.). Primul caz po- 
sibil de ciumă bubonică (provocată de bacteria Yersinia pes- 
tis, răspândită de şobolani şi purici şi care se manifesta prin 
buboane - nişte umflături negre în zona axilei şi în regiunea 
inghinală) a fost Ciuma lui Iustinian din 541-544 e.n. Această 
epidemie s-a răspândit în toată zona Mării Mediterane, du- 
când la moartea a probabil un sfert din populaţia regiunii. A 
lovit într-un moment în care părea că puterea vechiului Impe- 
riu Roman putea fi restabilită. Deşi Imperiul Roman de Apus 
fusese învins de triburile germanice în secolul precedent, îm- 
păratul Iustinian a pornit o campanie ambițioasă de recucerire 
a teritoriilor. Dar haosul şi distrugerile provocate de ciumă au 
spulberat toate visurile legate de o posibilă reunificare. 

„Moartea Neagră, care s-a răspândit din Asia în secolul 
al XIV-lea, ucigând aproape o treime din populaţia Europei, 
a fost un amestec de ciumă bubonică, pneumonică şi septice- 
mică. „Moartea Neagră” a fost un punct de cotitură în istoria 
socială, economică şi intelectuală a Europei. Cum o mare parte 
a forței de muncă agricolă dispăruse, cei care au supravieţuit 
puteau cere compensaţii mai mari. Proprietarii de terenuri au 
opus rezistenţă, provocând izbucnirea unor revolte ale țărani- 
lor. Mulţi au considerat „Moartea Neagră” un semn al supărării 
lui Dumnezeu, atât pe popor, cât şi pe Biserică. În consecinţă, 
numeroase grupuri au pus sub semnul întrebării autoritatea 
papală, anticipând reforma protestantă din secolul al XVI-lea. 


„Unde sunt acum prietenii noștri morți? Unde sunt 

chipurile pe care le iubim?... Ce furtună i-a înecat? 

Ce abis i-a înghiţit? Eram o mulțime, acum am rămas 
puţini” 

Petrarca, poet italian din sec. XIV, 

exprimând singurătatea supravieţuitorilor „Morţii Negre” 


„Moartea Neagră” s-a răspândit din Marea Neagră în Eu- 
ropa prin intermediul unor nave ale comercianților genovezi. 
În secolul al XVI-lea, „călătoriile de descoperire” a Lumii Noi 
efectuate de europeni au provocat daune similare. 

Până la începutul secolului XX, a existat o revoluţie în mo- 
dul de evaluare a cauzelor bolilor, dar acest lucru nu a putut 
împiedica apariţia de noi pandemii. Deşi gripa exista de se- 
cole, tulpina care a distrus lumea în anii 1918-1919, cunoscută 
sub numele de „gripă spaniolă, a provocat suferinţe și pagube 
fără precedent. Se estimează că această pandemie ar fi produs 
moartea a 50 până la 100 de milioane de persoane, un nu- 
măr mult mai mare decât cel al deceselor din timpul Primului 

Război Mondial. Spre deosebire de alte epidemii de gripă, ma- 
joritatea victimelor aveau vârste cuprinse între 20 şi 40 de ani, 
ceea ce a crescut enorm impactul demografic. Unii oameni de 
ştiinţă consideră că izbucnirea unei pandemii similare cu „gri- 
pa spaniolă” este doar o chestiune de timp. 


EUROPA ÎN TRANZIȚIE 


După căderea ultimului împărat roman din Vest, în 476, 
puterea imperială romană a continuat să se manifeste în 
Grecia, în Balcani şi în Anatolia (Turcia asiatică) sub forma 
Imperiului Bizantin. Acesta a pierdut constant teritorii în 
fața unor invadatori până când turcii otomani l-au cucerit 
în 1453. 

Dar ce s-a întâmplat cu vidul de putere rămas în vestul Eu- 
ropei? La începutul secolului al V-lea e.n., triburile germanice 
au cucerit o mare parte din zonă, iar în urma căderii Romei au 
stabilit o serie de regate: vizigoții în Spania, vandalii în Africa 
de Nord, ostrogoții în Italia, francii în Galia (Franţa) şi în ves- 
tul Germaniei, iar anglii, saxonii şi iuții în Anglia. 

Deşi romanii considerau aceste popoare ca fiind „barbare, 
ele s-au creștinat în scurt timp, aşa cum făcuseră înaintea lor şi 
romanii. Deşi nu exista o putere seculară centrală, Biserica oc- 
cidentală a fost unită sub conducerea papei de la Roma. Prin- 
tr-un proces de cucerire, spre sfârşitul secolului al VIII-lea, 
regele franc Carol cel Mare (Charlemagne) a reuşit să unească 
Franţa, Italia şi o mare parte a Germaniei, iar în ziua de Cră- 
ciun a anului 800, Papa l-a încoronat „împărat al Apusului”. 

Dar imperiul lui Carol cel Mare a fost de scurtă durată, iar 
la câteva decenii după moartea sa s-a fragmentat, în timp ce 
puterea a trecut în mâinile aristocraţiilor regionale. Europa de 

Apus a ajuns să se afle sub presiunea unei serii de noi invada- 
tori. În est, maghiarii din stepe au înaintat în Europa Centrală 
şi au fost opriți doar de conducătorul german Otto cel Mare, 
în bătălia decisivă de la Lechfeld, din anul 955. După aceea, 
maghiarii şi-au stabilit propriul regat în Ungaria. 


Oamenii din nord 


Din secolul al IX-lea, diverse popoare din Scandinavia, cunoscute și 
temute, cum ar fi vikingii sau nordicii (ori scandinavii), au practicat 
comerţul, au făcut numeroase incursiuni şi au stabilit regate: din 


Rusia, în est, până în Insulele Britanice, în vest. Au colonizat Islanda și 
Groenlanda și chiar au ajuns în America de Nord. Un grup s-a stabilit în 
Normandia și a adoptat cultura franceză. Normanzii (numele provine 
de la Norsemen — „oamenii nordici”) au continuat să cucerească nu 
numai Anglia, ci și sudul Italiei și Sicilia. 


Dar cel mai mare impact asupra sudului Europei a ve- 
nit dintr-o direcţie diferită: Arabia. La începutul secolului al 
VII-lea, profetul arab Mahomed (în arabă Mohammed - „cel 
lăudat”) a fondat o nouă religie, islamul (sau mahomedanis- 
mul), iar până la moartea sa, în 632, a unit toată Arabia. El 
și-a îndemnat adepţii să răspândească islamul mai departe, iar 
în deceniile ce au urmat, armatele arabe au cucerit teritoriile 
bizantine din Africa de Nord, Siria şi Palestina. La jumătatea 
secolului al IX-lea, Imperiul Arab s-a extins de la graniţele In- 
diei, din est, până în Peninsula Iberică (Spania și Portugalia), 
în vest. Răspândirea islamului nu s-a datorat doar priceperii 
militare şi numărului de adepţi. Unele popoare din Imperiul 
Bizantin şi cel Persan s-au săturat de persecuția religioasă la 
care îi supuneau conducătorii lor, în timp ce mulți lideri mu- 
sulmani au arătat o toleranță mai mare. Lumea islamică din 

Evul Mediu a produs şi o serie de filosofi, medici, matemati- 
cieni şi oameni de ştiinţă, care au dezvoltat şi au perfecţionat 
realizările vechilor greci. 


PĂMÂNT, MUNCĂ ȘI PUTERE 


De la începutul societăţilor agricole stabile, controlul asu- 
pra terenurilor a fost o trăsătură crucială a economiei, so- 
cietăţii şi politicii în multe părți ale lumii. Baza sa juridică 
și politică a variat foarte mult, dar, în cele din urmă, a fost 
forța conducătoare. 

În Evul Mediu, în vestul Europei, sistemul cunoscut sub 
numele de feudalism a existat din secolul al IX-lea până în 
secolul al XV-lea. Cei mai mari nobili au deţinut controlul 
asupra terenurilor, în schimbul serviciului militar prestat în 
favoarea regelui. Cei de rang mai mic, cum ar fi cavalerii, îl 
primeau în schimbul serviciului militar prestat pentru nobilii 
mai mari. Ţăranii se ocupau cu agricultura, dar nu deveneau şi 
proprietarii suprafeţelor de pământ pe care îl munceau pentru 
stăpânii lor. Acest sistem - iobăgie - a dispărut treptat, pe mă- 
sură ce plata în muncă și în prestarea serviciului militar a fost 
înlocuită cu bani, deși în anumite părți ale Europei, cum ar fi 
Rusia, a persistat până în secolul XIX. 

Alte societăți din întreaga lume aveau sisteme similare. 
Controlul asupra terenurilor a condus la controlul asupra so- 
cietății şi a contribuit la distribuirea inegală a bogăției. Forma 
specifică căpătată în diverse locuri a depins de factorii de me- 
diu şi de disponibilitatea forţei de muncă. Au existat contraste 
puternice între sistemele de ierarhie şi control acolo unde forța 
de muncă era redusă, cum ar fi în Africa şi Europa de Est, sau 
unde era în exces - în China, India, Japonia şi Europa de Vest. 

Cei dintâi controlau forța de muncă, în timp ce în al doilea caz 
controlul era asupra terenurilor. Lipsa forţei de muncă putea 
duce la un control mai strict, dar totodată permitea renegocie- 
rea relațiilor de muncă, oferind mai multă putere țărănimii. În 
Europa de Vest, din cauza deficitului de forță de muncă gene- 
rat de Moartea Neagră din secolul al XIV-lea, țăranii au putut 
cere să fie plătiţi în bani, ceea ce a condus la dispariția vechiu- 
lui sistem feudal. 

Serviciile de muncă datorate de cei mai săraci membri ai 
societăţii variau în diverse locuri ale lumii, în funcție de tipul 
de economie. les în evidenţă contrastele majore între sistemele 
pastorale (creșterea animalelor) şi sistemele arabile (cultivarea 
pământului). Sistemele pastorale au impus un regim de muncă 
mai puţin rigid datorită unei flexibilități mai mari în ceea ce 
privește modul în care au fost exploatate terenurile. Sistemele 
arabile au jucat un rol-cheie în Asia de Est. În America de Nord, 
triburile aveau moduri diferite de viaţă. Cei care erau vână- 
tori-culegători nu aveau sentimentul proprietății pământului, 
în timp ce populaţia care aparţinea comunităților agricole era 
foarte legată de pământ. 

Până la prăbuşirea sistemului, care a avut loc la mijlocul se- 
colului al XVIII-lea, în Highlands (zona muntoasă a Scoției) și 
insulele din Scoţia existau clanuri tribale, ce se bazau pe gru- 
purile familiale, chiar dacă originile lor veneau dintr-o perioa- 
dă lipsită de legi, în care conducătorii locali au oferit protecție 
familiilor în schimbul loialității lor. Sistemele tribale se bazau 
pe sentimentele de apartenenţă şi loialitate dintre membrii lor, 
în timp ce în sistemele feudale legătura de sânge era mai rară. 

Acest lucru este valabil şi în cazul sistemelor cu sclavi, unde 
străinii (de cele mai multe ori capturați în timpul războaie- 
lor sau cumpăraţi de pe nişte pieţe speciale) puteau fi obligaţi 
să lucreze pentru un anumit proprietar. Sclavii aveau puţine 

drepturi sau chiar deloc şi nu deţineau proprietăţi. Erau consi- 
deraţi proprietatea stăpânilor lor, şi la fel copiii acestora. Aceas- 
ta a fost o formă extremă de control al muncii, iar proprietarii 
de sclavi plăteau foarte puţine taxe. Sclavia era răspândită în 
lumea antică (în Egipt, Grecia, Roma şi China), în lumea is- 
lamică, precum şi în rândul civilizaţiilor precolumbiene din 
Mexic şi America de Sud. 

Cu excepția iobăgiei, în Europa sclavia a dispărut în mare 
parte în cel de-al doilea mileniu e.n. Cu toate acestea, odată cu 
stabilirea europenilor în America, în secolul al XVI-lea, au fost 
înființate plantaţii extinse, pentru cultivarea trestiei-de-zahăr, 
tutunului şi bumbacului. Pentru a lucra aceste plantaţii, mi- 
lioane de sclavi au fost importaţi din Africa şi transportaţi în 
condiții îngrozitoare de-a lungul Atlanticului. Mulţi europeni 
s-au îmbogăţit atât din comerţul cu sclavi, cât şi din munca pe 
plantaţii, iar profitul lor a contribuit la capitalul ce a dat naştere 
REVOLUȚIEI INDUSTRIALE. 


Sfârşitul sclaviei? 


Începând cu secolul al XVIII-lea, locuitorii din Europa și America de 
Nord, inspirați de credinţa lor religioasă, au început campanii de 
desființare a sclaviei. Instituţia a fost abolită treptat în statele din 
nordul SUA, în timp ce Marea Britanie a scos în afara legii comerțul cu 
sclavi în 1807 și a abolit sclavia în 1833. Dar în SUA, în ansamblu, 
sclavia nu a fost abolită până în 1865, la sfârșitul Războiului Civil 
American dintre Sud, proprietar de sclavi, şi Nord, lipsit de sclavi. În 
alte regiuni, a durat mai mult și, deși în toate ţările este considerată o 
infracţiune, în prezent, sclavia există în umbră: traficul de persoane 
trecute peste graniţe, pentru a fi folosite în scopuri sexuale, ca mun- 
citori în gospodării private sau în agricultură, este o activitate infrac- 
țională care are loc la nivel mondial. 

Apariţia a două religii mondiale importante - creştinismul 
și islamismul -, la distanță de câteva sute de ani, a dus la 
secole de conflicte, pe care mulţi dintre protagonişti le-au 
privit ca pe lupta binelui împotriva răului, ca pe lumina îm- 
potriva întunericului. Dar a fost într-adevăr o luptă între 
ideologii sau, mai simplu, una pentru putere şi posesiuni 
materiale, folosind religia ca justificare morală? 

Imperiul Bizantin a fost prima zonă a creştinătăţii care a 
simţit impactul militar al islamismului. În anii 630 şi 640, la 
scurt timp după moartea lui Mahomed, bizantinii au pierdut 
Egiptul, Africa de Nord, Palestina și Siria în faţa arabilor. Apoi, 
în secolul al XI-lea, a apărut o nouă presiune venită dinspre 
est, din partea turcilor musulmani selgiucizi, care au distrus 
armata bizantină în bătălia de la Manzikert, din 1071, şi au 
cucerit Anatolia. 

După această bătălie, împăratul bizantin a făcut apel la aju- 
torul creştinilor din vestul Europei. Papa Urban al II-lea a vă- 
zut că este momentul să impună primatul Bisericii Romane 
asupra Bisericii Ortodoxe Răsăritene. El a susținut o predică 
remarcabilă la Clermont, în Franţa, în 1095, în care a vorbit 
despre masacrarea pelerinilor creştini în Ţara Sfântă de către 
musulmani şi a chemat nobilii din vestul Europei să elibereze 
Țara Sfântă de sub controlul musulmanilor. Cei mai mulţi din- 
tre cei care s-au alăturat primei cruciade erau nobili normanzi 
şi francezi, dornici să pună mâna pe pământuri, să jefuiască 
şi să-şi câștige un loc în ceruri. În 1099, cruciații au cucerit 
Ierusalimul, i-au masacrat pe cei mai mulți dintre locuitorii 
musulmani şi evrei și au stabilit un regat al cruciaților. În timp 
ce diverse facțiuni se luptau să păstreze controlul asupra Țării 
Sfinte, alte cruciade au adus rezultate mai sângeroase. 

Ginghis-Han - statuie ecvestră, Mongolia 


În secolul al XIII-lea, musulmanii au recăpătat controlul 
asupra Țării Sfinte, dar s-au confruntat cu o nouă ameninţare 
majoră, de data aceasta din est. La începutul secolului, de cea- 
laltă parte a Asiei, Ginghis-Han reușise să unească toate tri- 
burile Mongoliei. Sub conducerea sa, aceşti războinici călăreți 
au cucerit nordul Chinei și apoi s-au îndreptat spre vest. După 
moartea lui Ginghis-Han, succesorii săi au continuat expan- 
siunea în Rusia și Orientul Apropiat. În 1258, au cucerit Bag- 
dadul şi l-au ucis pe calif. Dar ameninţarea mongolă asupra 
stăpânirii musulmane din Orientul Apropiat s-a încheiat doi 
ani mai târziu, când au fost înfrânți de mamelucii din Egipt. 

Mongolii au rezistat mai mult în China, unde nepotul lui 
Ginghis, Kublai Khan, i-a înlăturat pe conducătorii dinastiei 
Song şi s-a proclamat împărat. Chiar şi în acest context, în loc 
să distrugă tiparele culturii şi societăţii chineze, Kublai Khan 
a adoptat modul de viaţă al acestora, contribuind astfel la păs- 
trarea civilizației chineze. 


„Se poate ca lumea să nu mai experimenteze așa ceva 
până la sfârşitul ei.” 

Ibn al-Athir, /storia perfectă (începutul sec. XIII), 

descrierea campaniilor lui Ginghis-Han în Orientul Mijlociu 


Începând cu secolul al XIV-lea, Europa creştină a fost supu- 
să unei amenințări existenţiale, de data aceasta din partea tur- 
cilor otomani. Până în 1402, otomanii ocupaseră o mare parte 
din Balcani, iar în 1453 au cucerit Constantinopolul, ultimul 
bastion al Imperiului Bizantin, acum decăzut. În secolul ur- 
mător, ei au cucerit nu numai țările arabe din Africa de Nord, 
Arabia şi Orientul Apropiat, ci şi Ungaria, iar în 1529 au ajuns 
la porţile Vienei, capitala uneia dintre marile puteri ale Euro- 
pei. Eşecul lor de a cuceri orașul a marcat sfârșitul expansiu- 
nii otomane în Europa Centrală. Pe de altă parte, înfrângerea 
flotei lor în 1571, în Bătălia de la Lepanto, pe coastele Greciei, 
de către Liga Sfântă (o alianţă a statelor catolice din sudul Eu- 
ropei) a pus capăt ambițiilor turceşti de a-şi extinde puterea 
în vestul Mediteranei. După ce otomanii nu au reușit, în 1683, 
să cucerească Viena, încă o dată a fost rândul Europei creştine 
să înceapă ofensiva, iar puterea lumii musulmane a cunoscut 
începutul unui proces lent de declin. 


156 Cartea mică a ISTORIEI MARI 


NVIQNI 
TANVTOO 


0241142919 1$ voumsuvdxq 


(eəJ-IITX Te *995) moBuow ¢-=-—= 


OLLNVILV 
TANVTOO 


KAPPCCLLA 


157 


CIVILIZAȚIA 


PARTEA A CINCEA 


ASCENSIUNEA 
VESTULUI 


În urmă cu cinci sute de ani, Europa era ca un golf sau 
asemenea unui loc izolat. De la căderea Romei, cu o mie 
de ani înainte, continentul se împărţise într-un mozaic 
de teritorii mici, aflate de cele mai multe ori în conflict 
unul cu celălalt. Adevăratele puteri — intelectuale, teh- 
nologice şi comerciale - se aflau în altă parte- în 
China, în India şi în lumea musulmană. De-a lungul 
Atlanticului, în America, au existat civilizaţii prospere, 
însă necunoscute europenilor. Dar în jurul anului 1450, 
echilibrul a început să se schimbe, deoarece Europa a 
început să se impună pe scena mondială. 

CRONOLOGIE 


1453: Turcii otomani cuceresc Constantinopolul. 
1455: Gutenberg tipărește prima carte. 


1492: Columb ajunge în Indiile de Vest. Ultimul bastion musulman din Spania 
este cucerit de creștini. 


1498: Navigatorul portughez Vasco da Gama ajunge în India prin sudul Africii. 
1517: Martin Luther începe Reforma Protestantă. 

1519-1521: Cucerirea de către spanioli a Imperiului Aztec. 

1519-1522: Prima traversare a lumii de către Magellan și El Cano. 

1526: Începutul cuceririi Indiei de către Imperiul Mughal. 

1532-1535: Imperiul Inca este cucerit de spanioli. 

1543: Nicolaus Copernicus își publică teoria heliocentrică. 


1571: Victoria Ligii Sfinte la Lepanto oprește expansiunea otomană în Medita- 
rană. 


1607: Englezii încep colonizarea permanentă a Virginiei. 
1644: Are loc instaurarea dinastiei Manchu (Qing) în China. 


1648: Sfârșitul Războiului de Treizeci de Ani stabilește graniţele dintre Europa 
protestantă și cea catolică. 


1652: Olandezii înfiinţează Colonia Capului (sau Capul Bunei Speranţe) în sudul 
Africii. 

1683: Turcii nu reușesc să cucerească Viena. 

1687: Newton publică legea gravitaţiei și cele trei legi ale mișcării. 

1763: Războiul de Șapte Ani instaurează dominaţia Imperiului Britanic în India 
și America de Nord. 


1776: Declaraţia de independenţă a SUA faţă de Imperiul Britanic. Este publicată 
Averea națiunilor a lui Adam Smith. 


1783: Are loc primul zbor cu balonul. 

1785: Motorul cu aburi este folosit pentru prima dată în filaturile de bumbac. 
1788: Britanicii înfiinţează colonii în Australia. 

1789: Începutul Revoluţiei Franceze. 

1792-1815: Revoluţia Franceză și războaiele napoleoniene. 

1803: SUA cumpără o suprafaţă mare de teren în America de Nord de la Franţa. 


1808-1826: Spania pierde cea mai mare parte dintre coloniile din cele două 
Americi. 


1825: Are loc prima călătorie cu un tren cu aburi, de la Stockton la Darlington, 
în Anglia. 


1830: Grecia își câștigă independenţa faţă de turcii otomani. 
1833: Abolirea sclaviei în Imperiul Britanic. 

1844: Prima utilizare a telegrafului Morse. 

1848: Marx şi Engels publică Manifestul Comunist. 
1848-1849: Multe revoluții eșuate în Europa. 


1853: Forţele SUA obligă Japonia să permită accesul pe piaţa sa a companiilor 
din Vest. 


1857: Revolta indiană împotriva dominaţiei britanice. 

1859: Darwin publică Originea speciilor. 

1861: Unificarea completă a Italiei. 

1861-1865: Războiul civil american. 

1868: Japonia Începe să se modernizeze rapid. 

1869: Prima linie ferată transcontinentală în SUA. Deschiderea Canalului Suez. 
1871: Unificarea Germaniei. 

1876: Inventarea telefonului. 

1884: La Conferinţa de la Berlin, puterile europene își împart Africa. 
1895: Marconi inventează telegraful fără fir. 

1903: Primul zbor al unui aparat care este mai greu decât aerul. 

RENAȘTEREA ŞI REFORMA 


Între secolele al XIV-lea şi al XVI-lea, Europa a trecut prin- 
tr-o adevărată revoluţie culturală. În filosofie şi arte, Re- 
nașterea a cunoscut o trezire a interesului pentru realiză- 
rile gânditorilor, artiștilor şi autorilor clasici precreştini. 
În religie, Reforma protestantă a pus sub semnul întrebării 
autoritatea Bisericii Romano-Catolice şi pretenţia sa de a se 
considera singurul protector al sufletelor oamenilor. 

Timp de secole, educaţia în lumea creştină vestică a fost li- 
mitată la mănăstiri şi s-a ocupat în mare parte de problemele 
teologice. Majoritatea eforturilor intelectuale s-au concentrat 
pe problemele de doctrină religioasă, în timp ce pictura şi ar- 
hitectura au fost şi ele în mare parte în slujba Bisericii, unul 
dintre cei mai bogaţi patroni sau protectori. 

Textele vechilor oameni de știință şi filosofi greci nu erau 
cunoscute în vest până în secolul al XII-lea, când Gerard din 
Cremona a început să traducă în latină versiunile arabe ale 
textelor greceşti. Ulterior, scriitori precum Toma dAquino 
au încercat să integreze filosofia aristotelică în teologia creş- 
tină - considerată o culme a realizării intelectuale umane. 

Din secolul al XIV-lea, un grup de savanţi italieni, inspi- 
rați de poetul Petrarca, a propus un nou program educaţio- 
nal, bazat pe literatura clasică, pe care aceștia l-au numit studia 
humanitatis. Programul urma să cuprindă cinci ştiinţe impor- 
tante: retorică, poezie, gramatică, istorie şi filosofie morală. Te- 
ologia nu a jucat niciun rol, deşi umaniștii (aşa cum au devenit 
cunoscuți aceşti savanţi) nu au mers atât de departe încât să 
respingă doctrina creştină. În schimb, au mutat accentul de la 
dezbaterea privind modul în care o persoană ar trebui să-l slu- 
jească pe Dumnezeu pe întrebarea legată de cum ar trebui să 
acționeze omul virtuos. 

»După ce întunericul se va risipi, nepoţii noștri se vor 
putea întoarce la strălucirea pură a trecutului.” 

Petrarca, poetul italian din sec. XIV, priveşte înapoi spre gloria lumii clasice. 

EI a fost cel care a inventat sintagma echivocă 

„Evul Întunecat” pentru secolele cuprinse între căderea Romei 

și ceea ce a devenit cunoscut sub numele de Renaștere. 


Plasarea omului în centrul atenţiei, în locul lui Dumnezeu, 
a avut ecou în artele vizuale. Acum, patronii laici înstăriți vo- 
iau arhitecţi care să le construiască palate pe care să le umple 
cu sculpturi şi tablouri bazate pe mitologia clasică, mai degra- 
bă decât cu scene din Biblie. Cu toate acestea, unele dintre cele 
mai frumoase opere de artă renascentistă aveau încă subiecte 
religioase. Biserica Romano-Catolică a rămas unul dintre cei 
mai mari patroni ai artelor - așa cum se vede în Catedrala 
Sf. Petru din Roma şi la frescele lui Michelangelo din Capela 
Sixtină. Biserica era foarte bogată, deținea vaste suprafeţe de 
pământ din care obținea venituri considerabile. De asemenea, 
a strâns bani din vânzarea de indulgenţe pentru iertarea păca- 
telor, o practică numită simonie. 

Unii creştini au considerat că Papa şi marea ierarhie a Bise- 
ricii deveniseră prea lumești și au cerut o revenire la simplita- 
tea Bisericii antice. Ei au denunţat practica simoniei. În 1517, 
călugărul german Martin Luther a atacat simonia şi a pus pe 
ușa bisericii din Wittenberg un manifest împotriva acesteia, 
reprezentând un pas important în prima revoltă de succes îm- 
potriva autorităţii Bisericii - mişcarea religioasă „Reforma. 

Luther şi adepţii săi nu au criticat doar corupţia. Ei conside- 
rau că pretenţia preoţilor și a întregii ierarhii a Bisericii de a ac- 
ționa ca mediatori între individ şi Dumnezeu era greşită. Până 
atunci Biblia era disponibilă doar în latină, iar Biserica pretin- 
dea că este unica autoritate care o putea interpreta sau traduce 

pentru oameni. Luteranii au insistat ca Biblia să fie tradusă în 
limbi vernaculare, astfel încât toată lumea să poată cunoaşte și 
interpreta cuvântul lui Dumnezeu. Ei au negat statutul special 
al preoţiei, considerând că fiecare individ ar trebui să stea sin- 
gur în faţa lui Dumnezeu. 

Biserica a încercat să-i înlăture pe reformatorii protestanți, 
dar aceştia au avut susținători printre principii Europei, unii 
dintre ei interesaţi să controleze biserica locală și averea aces- 
teia. Astfel, religia a ajuns să se amestece cu puterea politică. 
Au urmat războaie îndelungate, iar Europa a fost scăldată mai 
bine de un secol în sânge. 


DRUMUL LUNG CĂTRE TOLERANȚĂ 


Intoleranţa religioasă este aproape la fel de veche ca religia 
însăși. Când credinţa a fost reprezentată prin lupta dintre 
bine şi rău, a generat sentimentul dreptăţii şi convingerea 
că oricine are o credinţă diferită este damnabil şi merită 
moartea. 

Persecuţia disidenţilor are loc acolo unde religia a fost in- 
stituționalizată. Ori de câte ori se întâmplă acest lucru, perse- 
cuţia protejează puterea şi apără doctrina. În multe cazuri, re- 
ligia instituționalizată a fost aliată cu puterea de stat (sau chiar 
controlată de aceasta din urmă). Unul dintre titlurile împăra- 
ților romani era de pontifex maximus — „mare preot”, „preot 
suprem . Romanii au tolerat o serie de religii, mulţi dintre ei 
adoptând culte precum mithraismul'?. Dar statul roman i-a 
considerat pe primii creştini o amenințare: îi atrăgeau pe săraci 


2? Religie antică bazată pe cultul lui Mithra, zeul persan al luminii şi 
adevărului. (n. red.) 

şi propovăduiau cu îndârjire construirea împărăției lui Hristos 
pe pământ. Aceștia au continuat persecuțiile până când îm- 
păraţii romani au decis să adopte ei înşişi creştinismul. Acum 
Biserica devenise un instrument al puterii de stat şi, la rândul 
său, persecuta minoritățile religioase considerate eretice. 

Uneori, cei de la putere au recunoscut că toleranța, gândi- 
rea originală, inovaţia și pluralismul de idei fac o societate mai 
fericită şi mai prosperă. În China imperială, trei religii - con- 
fucianismul, daoismul și budismul - au coexistat paşnic. În In- 
dia, în secolul al XVI-lea, Akbar, cel mai mare dintre împărații 
Mughal, a căutat să ţină unit vastul său imperiu prin extinde- 
rea toleranţei religioase față de toți supușii săi, indiferent dacă 
aceştia erau hinduși, sikhi!* sau jainiști'*, chiar dacă el însuși 
era musulman. Dar un secol mai târziu, puternicul său descen- 
dent Aurangzeb a transformat Imperiul Mughal într-un stat 
exclusiv musulman, reprimând majoritatea hindusă şi purtând 
războaie împotriva sikhilor, pe al căror al nouălea Guru îl exe- 
cutase. El a slăbit astfel sentimentul unităţii imperiale consoli- 
dat de Akbar, iar la un secol de la moartea sa, în 1707, puterea 
Mughal a fost erodată, permițându-le europenilor să facă un 
pas pe subcontinent. 


„Curtea împăratului a devenit casa anchetatorilor celor 

șapte ţărmuri şi adunarea înţelepţilor fiecărei religii şi 
secte” 

Abul Fazl, /storia lui Akbar (c. 1590), subliniind 

beneficiile toleranţei religioase a împăratului Mughal 


13 Adepţi ai unei secte mistice hinduiste influențate de Islam, cu reven- 
dicări sociale, întemeiate la sfârşitul secolului al XV-lea de către Guru 
Nânak. (n. red.) 

1 Adepţi ai jainismului, religie și şcoală filosofică indiană, opusă 
brahmanismului şi sistemului de castă al acestuia, întemeiată în secolul 
al VI-lea î.e.n. (n. red.) 


ASCENSIUNEA VESTULUI | 165 


La început, conducătorii musulmani din Spania au arătat 
toleranţă faţă de evrei şi creştini, permițându-le să-şi practice 
religiile atâta timp cât erau pregătiţi să plătească taxe mai mari. 
Califatul din Cordoba (929-1031) a avut o epocă de aur, pe 
măsură ce cultura a înflorit şi comerțul s-a extins. Însă toleran- 
ţa s-a redus sub dinastia Almohade, în secolele al XII-lea și al 
XIII-lea, şi a dispărut după ce creştinii spanioli şi-au încheiat 
Reconquista!” Peninsulei Iberice, prin cucerirea Granadei, în 
1492. Evreii şi musulmanii au fost obligaţi să se convertească la 
creştinism sau au fost expulzați, mulți dintre cei mai inteligenţi 
şi mai iscusiţi locuitori părăsind ţara - la fel ca în momentul 
în care Ludovic al XIV-lea s-a îndreptat împotriva protestanți- 
lor francezi, în 1685, sau când naziștii i-au persecutat pe evreii 
germani, în anii 1930. 

Reforma lansată la începutul secolului al XVI-lea i-a pus pe 
protestanți în situația de a fi împotriva catolicilor, iar în urmă- 
toarele două secole, Europa a cunoscut o serie de persecuții și 
conflicte. Războiul de Treizeci de Ani (1618-1648) a decimat 
o treime din populaţia germană, mai ales prin înfometare şi 
din cauza bolilor, în timp ce armatele puterilor catolice şi pro- 
testante din Europa au pustiit țara. Germania a avut nevoie de 
multe generaţii ca să reușească să îşi revină. 

Toleranţa religioasă a devenit normă mult mai târziu în Eu- 
ropa, în ciuda îndemnurilor gânditorilor iluminişti din secolul 
al XVIII-lea. În Marea Britanie, până la Legea Succesiunii la 
Coroană din 2013, un practicant al religiei romano-catolice nu 
putea urca pe tron. Până în zilele noastre, toleranța religioasă 
se confruntă cu amenințări în multe țări, atât din partea fun- 
damentaliştilor, cât şi din cea a unor state seculare autoritare, 
cum ar fi China. 


15 Denumirea perioadei din istoria Peninsulei Iberice, cuprinse între 
secolele VIII şi XV, dominate de lupta pentru eliberarea teritoriilor ocu- 
pate de arabi şi de berberi. (n. red.) 

TIPARUL 


Dacă prima revoluţie a comunicării a venit odată cu dez- 
voltarea scrisului, a doua a început odată cu tiparul. Atunci 
când fiecare text era copiat manual, foarte puţine manus- 
crise au putut circula. Invenţia tiparului cu litere mobile a 
adus o proliferare uriașă a numărului de texte publicate şi o 
distribuţie mult mai largă a acestora. Impactul social, cultu- 
ral şi intelectual a fost unul enorm. 

Chinezii începuseră să folosească blocuri de lemn pentru a 
tipări texte şi modele decorative pe textile şi hârtie (inventată 
de ei) în secolul al III-lea e.n. Lemnul era sculptat pentru a 
crea personaje sau imagini ce ieşeau în relief. Până în seco- 
lul al IX-lea ajunseseră să fie tipărite cărţi întregi, iar până în 
secolul al XIV-lea fuseseră gravate blocuri individuale pentru 
fiecare dintre cele 80.000 de caractere chineze, care puteau fi 
apoi recombinate pentru a crea o pagină. Acesta este principiul 
tiparului mobil, dar, având atât de multe caractere, chinezii au 
rămas la tipărirea cu ajutorul blocurilor de lemn, fiecare pa- 
gină sculptată fiind o unitate. În Coreea a fost introdusă, în 
secolul al XIV-lea, imprimarea cu tipare metalice mobile. Până 
la mijlocul secolului XIX, rata de alfabetizare în Asia de Est a 
fost mai mare decât în tot restul lumii. 


»Dacă ne gândim să reglementăm tiparul pentru a co- 
recta manierele, trebuie să îmbunătăţim toate formele 
de recreere sau petrecere a timpului liber, tot ceea ce 
este încântător pentru om.” 

John Milton, Areopagitica (1644) 


Simplitatea alfabetului roman, cu numărul său limitat de ca- 
ractere, se potriveşte foarte bine principiului tiparului mobil, 

astfel că, la jumătatea secolului al XV-lea, aurarul și tipograful 
german Johannes Gutenberg a introdus un sistem care a rămas 
în uz timp de 500 de ani. În loc să asambleze pagini din bucăţi 
de lemn sculptate individual, a folosit un tipar realizat dintr-un 
aliaj de plumb, staniu şi antimoniu, cu un punct de topire scă- 
zut. Odată ce făcuse o matriță pentru o literă sau un semn de 
punctuație, putea realiza câte exemplare de cărţi voia. Le aranja 
una lângă alta, de-a lungul unei bucăţi de lemn, pentru a alcătui 
șiruri de cuvinte, iar între rânduri păstra aceeași distanță prin 
introducerea unor panouri de metal. Pentru a configura o pa- 
gină de tipar, dura aproximativ o zi, apoi o presă transfera cer- 
neală de pe placa de imprimare pe hârtie. În 1455, Gutenberg 
a tipărit prima carte, Biblia în limba latină. Noua tehnologie 
s-a răspândit rapid, iar în 1475 William Caxton a tipărit prima 
carte în limba engleză. Până la sfârşitul secolului, câteva mili- 
oane de cărți fuseseră tipărite în Europa. Până în anul 1800, s-a 
ajuns la aproximativ două miliarde de exemplare. 

Avalanșa de idei care a urmat, cunoştinţele şi opiniile nu- 
meroase transmise prin intermediul cărţilor, foilor volante, 
baladelor şi pamfletelor au dus la creșterea alfabetizării - până 
atunci aceasta fusese controlată de biserică şi de o mică elită 
seculară. Tiparul a însemnat că textele clasice redescoperite de 
savanții umaniști ai Renașterii nu vor mai rămâne în întuneric, 
necunoscute publicului larg. De asemenea, acesta a permis ca 
ideile reformatorilor protestanți să se răspândească precum un 
foc prin toată Europa, întărind sprijinul Reformei. 

Nu este de mirare că cei care deţineau puterea erau extrem 
de suspicioşi cu privire la această democratizare a cunoaşterii 
şi la oportunităţile pe care le-a creat pentru critici și activis- 
mul politic. Majoritatea statelor - şi Biserica Romano-Cato- 
lică - au încercat să impună ce poate şi ce nu poate fi publicat 
și citit. Dar chiar şi acolo unde cărţile au fost cenzurate sau 

arse, tehnologia tiparului însemna că cineva, undeva, putea 
produce mai multe exemplare. 


REVOLUȚIA ȘTIINȚIFICĂ 


În timpul așa-numitului „Ev întunecat”, învățămintele gre- 
cilor antici au fost uitate sau considerate păgâne. O mare 
parte din ştiinţa lor a supravieţuit doar graţie savanților 
arabi, care au adus contribuţii semnificative în domenii pre- 
cum matematica şi chimia. 

În cealaltă parte a lumii, China a fost un centru al inovației 
tehnologice, printre invențiile de aici numărându-se compasul 
magnetic, praful de puşcă, hârtia şi tiparul. În cele din urmă, 
aceste „patru mari invenţii” din Antichitatea chineză au ajuns 
în Occident. 

Chiar şi atunci când cunoştinţele grecilor antici au fost re- 
descoperite în Europa, acestea nu au inspirat imediat un mod 
de gândire nou. Erudiţii îi considerau pe grecii antici drept au- 
toritatea supremă, mai ales după ce teologii au transcris versi- 
unea credinţei greceşti în doctrina romano-catolică. A pune la 
îndoială această autoritate era o erezie. 

Un element central al învăţăturii bisericii a fost că Pămân- 
tul, unde Dumnezeu îl crease pe om, se afla în centrul univer- 
sului. Această teorie şi-a găsit ecoul în cosmologia geografului 
grec Ptolemeu (secolul I e.n.), deşi un alt savant, Aristarh din 
Samos (secolul al III-lea î.e.n.), susținuse anterior că Pământul 
orbitează în jurul Soarelui. Această teorie heliocentrică a fost 
readusă în atenţie în secolul al XVI-lea de astronomul polo- 
nez Nicolaus Copernicus. Deşi teoria a fost confirmată prin 
matematică și observaţii, el nu a îndrăznit să-şi publice re- 
zultatele până în 1543, anul în care a murit. Când fizicianul și 

astronomul italian Galileo Galilei a adus dovezi care susțineau 
teoria lui Copernic, Biserica Romano-Catolică i-a intentat un 
proces, iar în 1633, sub ameninţarea că va fi ars pe rug ca un 
eretic, şi-a retras teoria. Cu toate acestea, contribuţia lui Gali- 
leo la ştiinţa modernă a fost enormă, în special datorită folosi- 
rii de către acesta a calculelor matematice în fizică. 


„Sunt preocupat de investigarea cauzelor fizice. Scopul 

meu este să arăt că mecanismul ceresc nu este similar 
cu o ființă animată divină, ci seamănă cu un ceas.” 

Johannes Kepler, scrisoare adresată patronului său (1605). 

Kepler a pornit de la descoperirile lui Copernic 

și a conceput legile mișcării planetelor. 


Îmbinarea dintre observaţie şi experiment cu analiza mate- 
matică a devenit o caracteristică a noii metode ştiinţifice. Teo- 
riile generale urmau să fie derivate din observaţiile particulare 
ale lumii reale - metodă justificată triumfal în 1687, când Isaac 
Newton a făcut publice Legea gravitaţiei universale şi trei legi 
ale mişcării, care descriau interacţiunile dintre forţe şi obiecte. 
Bazându-se pe un cosmos mecanizat, a identificat procese re- 
gulate şi previzibile ce puteau fi definite matematic. Prestigiul 
ideilor newtoniene a avut ca urmare faptul că metodele, con- 
ceptele, limbajul şi metaforele utilizate pentru a le explica au 
fost aplicate în diferite ramuri ale cunoaşterii. 

Au existat descoperiri şi în alte domenii ale ştiinţei. În anul 
în care Copernic şi-a publicat teoria heliocentrică, anatomistul 
flamand Andreas Vesalius a publicat „Despre lucrările corpu- 
lui uman’, pe baza unor disecţii pe care le-a efectuat el însuși 
şi folosind mai puţin învățătura medicului antic grec Gale- 
nus - până atunci autoritatea supremă în domeniu. Teoriile 
medicale ale lui Galenus au fost contestate de către medicul 

elveţiano-german Paracelsus, care a trăit în secolul al XVI-lea 
şi care a făcut trecerea de la alchimia medievală la chimia mo- 
dernă, insistând asupra faptului că bolile specifice necesită re- 
medii exacte. 

Galenus a urmat principiul lui Aristotel, potrivit căruia lu- 
mea este alcătuită din patru elemente aflate în echilibru (pă- 
mânt, apă, aer şi foc). Contemporanul lui Newton, Robert Boyle, 
a promovat un concept diferit, bazat pe elemente chimice. Atât 
Boyle, cât şi Newton au lucrat pentru Royal Society of London 
(„Societatea Regală din Londra), fondată în anul 1600. Aceas- 
ta a fost doar una dintre numeroasele academii de ştiinţe care 
s-au înființat în Europa în secolele al XVII-lea și al XVIII-lea. 
Nu cu mult timp înainte, știința era subordonată autorităţii. 
Acum devenise o activitate cu adevărat respectabilă pentru un 
gentleman. 


EUROPA SE EXTINDE 


„Iiparul, praful de puşcă şi busola... au schimbat complet 
faţa şi starea lucrurilor din întreaga lume.” Așa scria filoso- 
ful englez Francis Bacon în 1620, privind în urmă cu peste 
un secol şi jumătate, când orizonturile Europei se extinse- 
seră în moduri greu de imaginat cu ceva timp înainte. 

În mod ironic, cele trei invenţii pe care le-a enumerat 
Bacon îşi au originea în China, iar procesul pe care îl descrie 
acesta a fost în mare parte o încercare a Europei de a ajun- 
ge din urmă cea mai bogată şi mai complexă superputere din 
lume. Deși chinezii folosiseră de secole praful de puşcă pentru 
focurile de artificii şi începuseră să fabrice arme de foc, euro- 
penii au preluat această nouă tehnologie, realizând primul tun 
abia în secolul al XIV-lea. Chinezii aveau de mult timp „acul 

marinarului” (busola magnetică) şi de secole făceau comerț în 
apropierea Oceanului Indian. Busola a fost introdusă în ţările 
mediteraneene de către arabi şi adoptată de marinarii euro- 
peni, care au dezvoltat alte instrumente de navigaţie, cum ar fi 
cadranul şi astrolabul. 

La începutul secolului al XV-lea, amiralul chinez Zheng He 
s-a angajat într-o serie de expediţii plătite de stat, în Indonezia, 
India, Arabia și Africa de Est, dar în 1433 politica imperială 
chineză a virat în sens invers, iar călătoriile acestea au încetat. 
Decizia s-a bazat pe reducerea costurilor şi pe politica diver- 
selor facțiuni, dar mandarinii chinezi (înalţi funcţionari pu- 
blici) au considerat China o ţară suficient de bogată în resurse 
naturale şi, prin urmare, împăratul nu trebuia să se implice în 
comerțul de peste mări. 

Principii şi comercianții occidentali aveau însă alte idei. 
Odată cu închiderea Drumului Mătăsii spre Orientul Înde- 
părtat de către turcii otomani, ţările europene de pe malul 
Atlanticului nu mai aveau acces la rutele maritime din jurul 
Africii către Indiile de Est, ale căror condimente erau mărfuri 
preţioase în lumea medievală şi la începutul epocii moderne. 
La mijlocul secolului al XV-lea, Prințul Henric al Portugaliei 
(supranumit „Navigatorul”) a înființat o şcoală de navigaţie şi 
a sponsorizat călătoriile pe coasta de vest a Africii. Explora- 
rea portugheză a continuat după moartea lui Henric din anul 
1460, iar în 1488, Bartolomeu Dias a înconjurat Capul Bunei 
Speranţe şi a ajuns în Oceanul Indian. Zece ani mai târziu, un 
alt marinar portughez, Vasco da Gama, a ajuns în India pe 
această rută. Portughezii au continuat să înfiinţeze posturi co- 
merciale pe toată coasta Africii şi în sudul şi estul Asiei, până 
în China şi Japonia. 

În 1492, Cristofor Columb, un personaj mai ambițios, spon- 
sorizat de regele şi regina Spaniei, a navigat spre vest, peste 

Atlantic, crezând că acesta va fi un traseu mai scurt către Indi- 
ile de Est. Când a ajuns în insulele din Marea Caraibelor, a 
crezut că și-a atins obiectivul (motiv pentru care acestea sunt 
numite din greşeală Indiile de Vest). El a continuat să meargă 
spre continentul american și și-a dat seama că această lume 
nouă era foarte bogată în aur. Avea, de asemenea, mulţi oa- 
meni ale căror suflete puteau fi salvate şi ale căror trupuri pu- 
teau fi puse la muncă. Și, cu Dumnezeu și praful de puşcă de 
partea lor, cum ar fi putut conchistadorii europeni să eșueze? 


„Se spune că iadul s-a arătat pe pământ.” 
Relatarea unui japonez despre comerţul 
pe care îl făceau portughezii cu sclavi (anii 1580) 


În 1494, Papa a mijlocit un tratat care împărțea Lumea 
Nouă între Spania şi Portugalia: Portugalia a câştigat Brazilia, 
iar Spania, restul. Dominația și exploatarea Americilor de că- 
tre europeni — și o mare parte a restului lumii - urma să în- 
ceapă. Cucerirea brutală a Americii a fost urmată de decesul 
majorității populaţiei autohtone, care nu avea imunitate în faţa 
unor boli importate, cum ar fi rujeola şi variola. În câteva de- 
cenii, 90% din populaţia care număra între 50 şi 100 de milioa- 
ne de locuitori fusese exterminată. Cuceritorii aveau arme, cai, 
armuri şi o credinţă puternică, însă microbii pe care i-au adus 
cu ei au contribuit cel mai mult la distrugerea popoarelor şi a 
culturilor Lumii Noi. 

Nevoia de o forță de muncă rezistentă i-a încurajat pe eu- 
ropeni să dezvolte un comerţ transatlantic cu sclavi. Au trimis 
milioane de prizonieri cumpăraţi de la diverşi comercianţi şi 
de la conducătorii locali din Africa, unde viitorii sclavi stăteau 
în cele mai îngrozitoare condiţii. Colonia portugheză din Bra- 
zilia a fost cea mai importantă destinaţie a acestora, dar mulţi 

sclavi au fost trimiși în Indiile de Vest și un număr mai mic 
a fost expediat în ceea ce a devenit Statele Unite ale Ameri- 
cii. Mulţi comercianți europeni au profitat de așa-numitul 
„Triunghi al sclavilor”, prin care mărfurile fabricate în Europa 
erau comercializate în schimbul sclavilor din Africa de Vest, 
vânduți apoi în Lumea Nouă, de unde erau cumpărate materii 
prime precum bumbacul, zahărul şi tutunul, iar după aceea 
trimise înapoi spre vânzare în Europa. 

Imperiile europene prezente în cele două Americi şi crearea 
unei rute maritime către sudul și estul Asiei au transformat 
treptat o mare parte a lumii. De exemplu, deși cele mai multe 
orașe mari ale lumii se aflau, în secolul al XVI-lea, în Asia, cele 
maritime europene, cum ar fi Lisabona şi Sevilla, s-au dezvol- 
tat ajungând la un statut global. 

Procesul a continuat în secolul al XVII-lea. În Europa, Am- 
sterdam şi Londra au crescut, devenind centre ale imperiilor. 
Olandezii şi britanicii au fondat, de asemenea, noi orașe pes- 
te mări - Quebec în 1608, New Amsterdam (mai târziu New 
York) în 1614, Cape Town în 1652. 


ILUMINISMUL 


În secolul al XVIII-lea, mulţi gânditori din Europa au înce- 
put să pună în discuţie dogmele şi autoritatea religiei sanc- 
ționate de stat și să susțină virtutea rațiunii ca alternativă 
la superstiție. „Superstiţia aruncă întreaga lume în flăcări, 
filosofia le stinge”, a spus scriitorul francez Voltaire, una 
dintre figurile de frunte ale mișcării intelectuale liberale 
numite Iluminism. 

Realizările unor oameni de ştiinţă precum Isaac Newton 
şi scrierile filosofului şi teoreticianului politic John Locke au 

influenţat epoca. Newton şi Locke au îmbrățișat empirismul, 
credinţa potrivit căreia cunoaşterea derivă din observaţie și 
experienţă, nu din ideile înnăscute. Primul este tărâmul raţi- 
unii, susținea Locke, pe când cel de-al doilea este tărâmul cre- 
dinţei. Totul este pus la îndoială, toate ipotezele trebuind a fi 
examinate critic. 

Gânditorii iluminişti au căutat să stabilească o bază raţio- 
nală pentru toate cunoștințele și acțiunile umane, de la econo- 
mie şi drept, la psihologie, educaţie și istorie. Deşi câțiva erau 
atei, mulți au aderat la deism, care limitează rolul lui Dumne- 
zeu ca „primă cauză” a Universului. În Franţa, aceşti gânditori 
erau cunoscuţi ca philosophes şi printre ei se numărau figuri 
precum Voltaire, Montesquieu şi Denis Diderot (redactor al 
inovatoarei Encyclopedie, „un dicționar raţional al ştiinţelor, 
artelor şi meseriilor”). O mișcare similară a apărut în Marea 
Britanie, cu precădere în Scoţia, având în centru figuri precum 
filosoful sceptic David Hume și economistul Adam Smith. 
Toate aceste personalități sunt remarcabile atât pentru că au 
susținut valoarea toleranţei, cât şi pentru umanitarismul lor. 

A fost nevoie de timp pentru ca valorile Iluminismului să fie 
adoptate pe scară mai largă. O serie de monarhi europeni s-au 
declarat susţinători ai Iluminismului în secolul al XVIII-lea, 
însă au continuat să conducă în mod autocrat. Declaraţia de 
Independenţă a SUA din 1776 și Declaraţia Drepturilor Omu- 
lui din 1789 consfinţesc anumite valori ale Iluminismului, la fel 
ca şi Declaraţia Drepturilor Omului și ale Cetăţeanului, adop- 
tată în urma Revoluţiei Franceze din 1789. Cu toate acestea, 
idealurile iluministe, rațiunea şi toleranța încă nu guvernează 


în multe părți ale lumii. 

Destinul liber-cugetătorilor 


„Distrugeţi infamia!”, scria Voltaire. El se gândea la tratamentul 
celor care s-ar fi considerat liber-cugetători, dar pe care Biserica și 
statul i-au condamnat ca fiind blasfematori. În 1697, un student din 
Edinburgh, pe nume Thomas Aikenhead, a fost ultima persoană din 


Marea Britanie executată pentru blasfemie — el a numit teologia „o 
rapsodie a absurdităţilor prost inventate”. În 2012, treizeci și trei de 
state din lumea întreagă aveau în continuare legi anti-blasfemnie, iar 
într-o serie de ţări musulmane pedeapsa pentru blasfemie este încă 
moartea. 


„Nu există nicio modalitate eficientă de modernizare a 
instituţiilor unui popor, decât prin iluminarea minţii 
omenești.” 

William Godwin, O cercetare asupra justiţiei politice (1793) 


REVOLUȚIA INDUSTRIALĂ 


Termenul de „Revoluţie industrială” descrie un proces trep- 
tat de schimbare, care a avut loc în principal în Europa şi 
America de Nord, în secolele al XVIII-lea și al XIX-lea, iar 
apoi s-a răspândit în mare parte în tot restul lumii. 
Manufacturile au existat de milenii — de la fabricarea de to- 
poare în perioada neolitică până la cea de cărămizi în Babilon. 
Până în secolul al XVIII-lea, doar două regiuni - subcontinentul 
indian şi China - erau responsabile pentru trei sferturi din pro- 
ducţia mondială. Textilele şi porţelanul de înaltă calitate au fost 
exportate în Europa. Cea mai mare parte a acestei producţii 
era realizată în ateliere mici, în special în zonele rurale, şi mai 


ASCENSIUNEA VESTULUI | 177 


puţin în cele urbane. Europenii au făcut și ei aceleași lucruri 
timp de mai multe secole. Atelierul a fost înlocuit treptat de 
munca mecanizată şi de fabrici — ceea ce este caracteristic re- 
voluţiei industriale, împreună cu urbanizarea în masă. Au ur- 
mat o mărire a productivităţii şi o creștere uriașă a populaţiei, 
ultima datorată în parte scăderii vârstei la care oamenii aveau 
copii, ca urmare a independenţei conferite de munca plătită. 

De ce a început Revoluţia industrială în Marea Britanie? 
Țara era unită şi stabilă din punct de vedere politic, lipsită de 
bariere vamale interne (spre deosebire de o mare parte din 
Europa) şi avea un sistem bancar avansat. Marea Britanie a 
profitat, de asemenea, de poziţia sa geografică de pe litoralul 
Atlanticului și de folosirea agresivă a marinei pentru a deveni, 
în secolul al XVIII-lea, cea mai importantă putere comercială 
a lumii, depăşind cu mult economiile din Asia. Comerţul cu 
mărfuri precum bumbacul, tutunul, zahărul și sclavii a adus 
profituri uriașe pentru mulți comercianţi, care au economisit 
capitalul şi l-au investit în noi întreprinderi industriale. Nume- 
roasele porturi ale Marii Britanii şi căile sale navigabile (susţi- 
nute ulterior de o reţea de canale) au încurajat comerțul extern 
şi pe cel intern. 

Resursele naturale britanice au jucat un rol esenţial, dar în 
special rezervele de fier şi de cărbune. Înainte, fierul era topit 
cu ajutorul cărbunelui, dar trecerea la cocs (derivat din cărbu- 
ne) a adus o creştere masivă a producţiei. Cărbunele a fost şi 
cheia tehnologiei care a adus cu adevărat Revoluţia industrială: 
aburul. China şi India, celelalte centre importante ale industri- 
ei, nu au putut folosi cărbunele. 


„Domnule, eu vând aici ceea ce vrea toată lumea — 
Putere.” 
Matthew Boulton, partenerul de afaceri al lui James Watt în producerea 
motorului cu aburi, într-o relatare a lui James Boswell (22 martie 1776) 

În secolul al XVIII-lea, au fost dezvoltate multe tipuri de 
utilaje noi şi ingenioase pentru tors şi ţesut. Aceste aparate 
aveau nevoie de muncitori mai puţin calificaţi decât utilajele 
mai vechi și puteau produce textile în cantităţi din ce în ce mai 
mari. La început maşinile erau conduse de puterea apei, în 
special pe versanţii munţilor Pennini din nordul Angliei, dar 
motorul cu aburi şi cărbuni a permis construirea unor fabrici 
în mai multe locuri. Motoarele cu aburi fuseseră folosite încă 
din secolul al XVIII-lea pentru pomparea apei din mine, însă 
îmbunătățirile aduse de James Watt în ultimul sfert al secolu- 
lui respectiv au răspândit tehnologia în fabrici şi, mai târziu, 
în construcţia de nave și locomotive, permiţând dezvoltarea 
transportului de pasageri și de bunuri. 

Alte țări din Europa - în special Franţa, Belgia și Germa- 
nia - au urmat rapid acest exemplu. Până la începutul secolu- 
lui XX, Japonia şi Rusia erau deja nişte jucători importanţi, dar 
adevărata superputere industrială - deja cea mai mare până la 
sfârşitul secolului XIX şi pregătită să domine și secolul XX - 
erau SUA. Au beneficiat de resurse naturale bogate, în special 
de cărbune, dar şi de o cultură antreprenorială și socială. 

Deși Revoluţia industrială avea să aducă o creștere economică 
fără precedent şi o mărire reală a salariilor, ea a generat costuri 
sociale considerabile. Condiţiile de muncă erau periculoase şi 
care alienează, iar condiţiile de viaţă, din ce în ce mai mizere. 


REVOLUȚIA AGRICOLĂ 


Revoluţia industrială nu ar fi fost posibilă fără să se producă 
Revoluţia agricolă. Ambele procese s-au petrecut treptat şi 
au avut loc în întreaga lume, în momente și în ritmuri dife- 
rite. Însă fără creşterea randamentului alimentar datorat 

imbunătăţirilor agricole, societăţile nu ar fi evoluat de la 
agrarianismul rural la industrializarea urbană. 

La fel ca Revoluţia industrială, şi Revoluţia agricolă a înce- 
put în Marea Britanie, apoi s-a răspândit şi în alte zone. Între 
1650 şi 1800, productivitatea agricolă britanică aproape că s-a 
dublat. Unul dintre factorii care au dus la această creștere a fost 
suprafaţa de pământ cultivat, care s-a mărit cu 20% în secolul 
al XVIII-lea, în parte din cauza unui proces numit enclosure 
(„împrejmuire”; „zonă îngrădită”), prin care fermierii şi propri- 
etarii mai înstăriți au preluat pământuri comune sau câmpuri- 
le pentru care micii fermieri nu aveau un titlu de proprietate. 
La mijlocul secolului al XVIII-lea, o mare parte din terenuri- 
le agricole ale Angliei erau deja împrejmuite. Țăranii au fost 
nevoiți să devină muncitori agricoli salariați ori să-şi caute de 
muncă la oraş. Schimbări similare au avut loc şi în alte părți 
din Europa (de exemplu, în Prusia). Chiar şi acolo unde țăranii 
fermieri au continuat să existe (cum s-a întâmplat în Franţa), 
a apărut o schimbare, făcându-se trecerea de la subzistență la 
producţia pentru piață. 

Deşi schimbările au creat probleme ţăranilor, producţia de 
alimente s-a ameliorat. Proprietarii bogaţi au adus îmbunătă- 
tiri pământului asupra căruia aveau acum control exclusiv. Au 
desecat mlaștinile şi au împrejmuit terenurile, sporind creşte- 
rea selectivă a animalelor. Cu noile sisteme de rotaţie a culturi- 
lor, câmpurile puteau fi folosite în fiecare an, nemafiind nevoie 
să fie părăsite pentru a recupera nutrienţii. Au fost cultivate 
plante furajere, precum napii, care au ţinut în viață multe ani- 
male în timpul iernii. În trecut, animalele erau sacrificate şi 
carnea acestora pusă la sărat. 


„Dar o țărănime curajoasă este mândria ţării 
Şi, odată distrusă, nu se va mai reface.” 
Oliver Goldsmith, Satul părăsit (1770) 

Tehnologia a revoluţionat producţia agricolă. Fermierul 
Jethro Tull din Oxfordshire a introdus semănătoarea, în anul 
1700. În Prusia, în anul 1747, zahărul a fost extras din sfeclă 
pentru prima dată. Zahărul din trestia-de-zahăr fusese un pro- 
dus de lux importat din Indiile de Vest; acum urma să devină 
parte a dietei occidentale. În anul 1785, plugul din fier a fost 
brevetat în Marea Britanie, urmat în anul 1800 de maşina de 
treierat cu motor, iar în anul 1830, de maşina de recoltat. În 
secolul XIX, Chile a exportat cantități mari de guano, un în- 
grăşământ natural provenit din acumulările de excremente de 
la păsările marine. 

Pe măsură ce populaţia a crescut şi proporţia celor care lu- 
crau pământul a scăzut, Europa avea nevoie să importe mai 
multe produse alimentare. Aşa a început procesul de adaptare 
a altor părţi ale lumii la producţia de alimente. Plugul din oțel 
al lui John Deere, conceput în anul 1837, a permis cultivarea 
solurilor dure ale preriilor din America de Nord, de unde s-au 
exportat cantități uriaşe de grâu - chiar dacă în detrimentul 
băştinaşilor americani, care au fost mutaţi de pe terenurile de 
vânătoare tradiționale în „rezervaţii”. Introducerea tractorului 
pe benzină în anul 1892 a sporit şi mai mult productivitatea. 
Până la sfârşitul secolului, în SUA era nevoie de mai puţin de o 
treime din orele de lucru ale normei unui angajat pentru a pro- 
duce o tonă de grâu, prin comparaţie cu situația din anul 1800. 

Odată cu apariţia reţelelor feroviare, a vapoarelor rapide şi 
a tehnologiilor de producere a conservelor şi de refrigerare, în 
secolul XIX, s-a dezvoltat creşterea animalelor pe scară largă în 
America de Nord şi de Sud, Australia și Noua Zeelandă, ani- 
malele fiind exportate integral în Europa, unde carnea putea fi 
prezentă mai des în dietele cotidiene. 

Nu se poate spune totuși că dieta majorităţii muncitorilor 
era adecvată. În multe locuri, o dietă obișnuită era alcătuită 

din cartofi sau pâine. Deşi în Europa anului 1900 foamea era 
considerată un lucru ce ţinea de trecut, malnutriţia era încă 
răspândită. În 1899, trei din cinci voluntari din armata britani- 
că — atrași în mare parte din rândul clasei muncitoare necalifi- 
cate - au fost consideraţi inapți din punct de vedere medical. 
În multe alte părţi ale lumii, țăranii depindeau încă de o singură 
cultură agricolă. În China și India, de exemplu, majoritatea oame- 
nilor au subzistat - așa cum o făcuseră de secole - cu un singur 
bol de orez pe zi. Şi în prezent foametea a rămas o ameninţare. 


CONTRACTUL SOCIAL 


Ideea potrivit căreia conducătorii guvernează cu aprobare 
divină şi nu prin susținerea supușilor are legătură cu origi- 
nile cârmuirii. Unele dintre cele mai vechi texte antice ale 
Orientului Apropiat sunt genealogii ce urmăresc strămoşii 
conducătorului până la o zeitate, justificând astfel puterea 
lor pământească. 

În Egipt, faraonul era fiul zeului Soare, Ra. În Japonia, îm- 
păraţii îşi revendicau descendența de la zeița Amaterasu, teo- 
rie la care au renunţat abia după înfrângerea țării în cel de-al 
Doilea Război Mondial. În China, împăratul deţinea „autori- 
tatea cerului”, dar un împărat nedrept putea fi înlăturat de pe 
tron. Acest concept a generat multe schimbări violente ale unei 
dinastii în istoria imperială a Chinei. 

În tradiţia iudeo-creştină, monarhul este uns cu ulei la în- 
coronare. Acest lucru derivă din relatarea biblică a ungerii lui 
David, regele lui Israel: „Atunci Samuel a luat cornul de ulei și 
l-a uns pe acesta în mijlocul fraţilor săi, iar Duhul Domnului 
a venit peste David din acea zi înainte.” Ideea monarhului ca 
uns al lui Dumnezeu a condus la doctrina „dreptului divin al 

regilor”, care susţine că regele nu are nevoie de consimțămân- 
tul poporului său, al aristocrației sale, al parlamentului sau 
chiar al Bisericii. El răspunde numai în faţa lui Dumnezeu. 

Regele Jamesal VI-leaal Scoției (mai târziu James Ial Angliei) 
a fost un monarh care a îmbrățișat această dogmă absolutistă. 
Credinţele sale l-au determinat să nu ţină cont de drepturile 
şi privilegiile revendicate de Parlamentul englez - adunarea 
legislativă destinată să reprezinte poporul. Fiul şi succesorul 
său, Charles I, i-a împărtășit opiniile și a încercat să guverneze 
fără Parlament. Rezultatul a fost un război civil şi executarea 
regelui în 1649, acuzat de trădarea poporului său. 

Haosul și vărsarea de sânge din timpul Războiului Civil 
Englez l-au determinat pe Thomas Hobbes să publice cartea 
Leviatanul în 1651, propunând ideea unui contract social între 
conducători şi cei conduși. Pentru ființele umane aflate în „stare 
naturală”, susține Hobbes, viața este „solitară, săracă, dezgus- 
tătoare, brutală şi scurtă? Pentru a evita un asemenea barba- 
rism, oamenii au stabilit un contract social potrivit căruia, în 
schimbul protecţiei, recunoșteau unei autorități absolute anu- 
mite drepturi. 

Acest contract presupunea că, dacă autoritatea absolută nu 
reușea să respecte partea sa, oamenii aveau dreptul să o înlo- 
cuiască. Acest lucru a fost exprimat în versiunea contractului 
social propus de un alt filosof englez, John Locke, în Tratatele 
de guvernare (1690). El a susţinut că o guvernare este legitimă 
numai în cazul în care există consimțământul supușilor. Statul 
garantează păstrarea „drepturilor naturale” ale cetățenilor, în 
special a vieţii, libertăţii şi proprietăţii. Dacă guvernul încalcă 
acest contract social, atunci poporul poate alege un alt condu- 
cător - un argument susținut de revoluționarii americani din 
1776, care au decis să înlocuiască un rege britanic cu o repu- 
blică independentă. 

O a treia versiune a contractului social provine de la filo- 
soful francez Jean-Jacques Rousseau, din cartea sa Contractul 
social (1762). Rousseau a combătut principiul guvernului re- 
prezentativ din monarhia constituțională a Marii Britanii și a 
declarat că libertatea nu poate exista decât atunci când oame- 
nii în ansamblu erau implicaţi direct în elaborarea legilor, care 
ar trebui să exprime „voinţa generală”. Într-un stat mic, acest 
lucru s-ar fi putut realiza prin democraţie, dar în statele mai 
mari, Rousseau a susţinut că liderul cere întotdeauna îndru- 
marea unui guvern puternic. Cu toate acestea, întrucât guver- 
nul va căuta întotdeauna să-și consolideze puterea, oamenii ar 
trebui să poată modifica periodic forma de guvernare şi să-și 
înlocuiască liderii. 

Ideile lui Rousseau au încurajat, în mod nepotrivit, unele 
dintre figurile tiranice ale revoluţionarilor francezi, printre 
care se afla și Maximilien Robespierre, care, în 1792, a declarat: 
„Eu sunt poporul: - o mantră reţinută de unii dintre cei mai 
sângeroși dictatori ai secolului XX. 


Declaraţia de Independenţă 
a Statelor Unite ale Americii 


Celebrul preambul al acestui document istoric, redactat de Thomas 
Jefferson, folosește în mod specific conceptul lui Locke despre con- 
tractul social: „Considerăm că aceste adevăruri sunt de la sine înţelese, 
că toţi oamenii sunt creați pentru a fi egali; că sunt înzestrați de 


Creatorul lor cu drepturi înnăscute și inalienabile; că printre acestea 
se află viaţa, libertatea și urmărirea fericirii; că pentru a garanta aceste 
drepturi, guvernele sunt stabilite între oameni, care își pot obţine 
drepturile doar cu consimţământul celor guvernaţi; că de câte ori 
o formă de guvernare devine distructivă pentru aceste scopuri, este 
dreptul oamenilor de a o modifica sau a o desfiinţa și de a constitui un 
nou guvern..." 

DE LA MERCANTILISM _ 
LA PIAȚA LIBERĂ CAPITALISTĂ 


Puterile europene care au început să construiască imperii 
maritime încă din secolul al XVI-lea urmăreau să-şi maxi- 
mizeze profitul într-un domeniu aflat în continuă creștere: 
comerțul internațional. Conform teoriei consacrate a mer- 
cantilismului, atunci s-a stabilit averea mondială. În conse- 
cinţă, fiecare putere europeană importantă urmărea să do- 
mine cea mai mare parte din comerțul internaţional. 

Această încercare a dus la o serie de războaie pe tot globul. 
Războiul de Şapte Ani din 1756-1763, de exemplu, a condus la 
conflicte armate între puterile europene, în special între Marea 
Britanie şi Franţa, dar nu numai în Europa, ci şi în Caraibe, 
America de Nord şi India. Aceste puteri au adoptat măsuri 
protecţioniste, care au împiedicat cetăţenii din afara unei țări 
să participe la comerțul către şi dinspre țara-mamă. Nici mă- 
car coloniştii de peste mări nu au fost lăsaţi să beneficieze de 
acest comerţ. Conform teoriei mercantiliste, coloniile erau în- 
flinţate exclusiv pentru beneficiul şi profitul țării-mame. Astfel 
de politici au determinat, în cele din urmă, coloniile Marii Bri- 
tanii de pe malul estic al Americii de Nord să-şi declare inde- 
pendenţa, cum a fost cazul Statelor Unite, în 1776. 

În același an, în Marea Britanie a apărut lucrarea Averea 
națiunilor, a filosofului şi economistul scoţian Adam Smith. 
Această carte este considerată textul fondator al capitalismului 
cu piaţă liberă. Până în acel moment, comerțul internațional 
fusese supus unor constrângeri, cum au fost accizele prohibiti- 
ve sau acţiunile împotriva vaselor comerciale străine. În plus, 
comerțul dintr-o anumită ţară era de multe ori frânat de con- 
trolul statului. Acesta putea impune taxe, uneori taxe vamale 
interne, care de cele mai multe ori luau forma unor patente 

regale: în schimbul unei plăţi considerabile, monarhul acorda 
unui singur comerciant dreptul exclusiv de a furniza un anu- 
mit bun sau serviciu. Nicio altă persoană nu avea dreptul să 
încalce acest monopol, iar deţinătorul patentului putea perce- 
pe orice preţ voia. 

Adam Smith a considerat că toate restricţiile privind liber- 
tatea pieței erau ineficiente. El a susținut că, dacă indivizilor 
li s-ar fi permis să-şi urmărească propriul interes economic, 
atunci legile cererii şi ofertei, pe care el le-a numit „o mână invi- 
zibilă”, ar spori nu numai bogăţia națiunilor, ci şi prosperitatea 
şi, astfel, ar aduce fericirea cetăţenilor acelor naţiuni. Dar legile 
cererii și ofertei, a susținut el, puteau funcţiona cu succes doar 
pe o piaţă liberă. Și o astfel de piaţă ar trebui să existe nu numai 
în interiorul naţiunilor, ci aceasta să funcționeze şi între ele. 

Capitalismul cu piaţă liberă a devenit normă în multe țări 
industrializate, în secolul XIX. Cu toate acestea, companiile 
care şi-au întrecut competitorii au devenit monopoluri, ceea ce 
le-a permis să dicteze preţul global al produselor. Chiar şi în 
SUA, campionul capitalismului cu piață liberă, guvernul ame- 
rican s-a simţit obligat, începând cu anii 1890, să controleze 
piaţa liberă prin adoptarea legislaţiei antitrust, pentru a pune 
piedici marilor companii care amenințau să monopolizeze anu- 
mite pieţe. Şi în secolul XX, multe țări dezvoltate au ales să-şi 
reglementeze în continuare propriile industrii, impunând stan- 
darde de sănătate şi de siguranţă angajatorilor. 


„Fiecare individ munceşte pentru a mări veniturile 
anuale ale societăţii atât cât este posibil. În general, un 
individ nu urmăreşte să promoveze interesul public şi 
nici nu ştie în ce măsură o face. El își urmăreşte pro- 
priul câştig şi este în acest caz, ca în multe alte situaţii, 
condus de o mână invizibilă, pentru a promova un scop 
ce nu făcea parte din intenţiile sale.” 

Adam Smith, Averea națiunilor (1776) 

Călcând pe urmele lui Adam Smith, în secolul XIX econo- 
miştii au pledat tot mai mult pentru comerțul liber între naţi- 
uni, fără taxe de import. Cu toate acestea, producătorii agri- 
coli şi industriali au susţinut în nenumărate ocazii impunerea 
unor taxe, astfel încât să fie protejaţi de concurența străină. În 
consecință, măsurile protecţioniste au continuat să restrângă 
comerțul internațional până în secolul XX. Chiar şi în cazul 
zonelor de liber schimb, cum ar fi Piaţa Unică Europeană, de 
beneficii s-au bucurat numai membrii săi. 

Începând cu secolul XX, la nivel internaţional au existat 
eforturi concertate pentru a elimina barierele protecţioniste şi 
pentru a crea o piață cu adevărat globalizată. Unii susțin că 
acest lucru generează un nou dezechilibru al puterii: marile 
corporaţii multinaționale pot domina piaţa în detrimentul 
companiilor mai mici, al lucrătorilor şi al consumatorilor din 
întreaga lume. Deşi comerțul și pieţele libere au contribuit la 
favorizarea creșterii economice globale, problema stabilirii 
echilibrului ideal între piețele libere, protecționism, reglemen- 
tarea pieţei, interesele consumatorilor şi bunăstarea angajaţilor 
reprezintă încă o dezbatere politică şi economică fundamenta- 
lă în prezent. 


NAŢIONALISM ȘI NAȚIUNE 


Din secolul al XVIII-lea până în secolul XX, multe societăţi 
au cunoscut transformări radicale sub forma industrializă- 
rii, urbanizării şi creşterii ratei de alfabetizare. Acestea au 
generat o mai mare conștientizare a politicii, o modificare a 
valorilor politice şi dezvoltarea de noi ideologii. 

Una dintre cele mai importante ideologii noi a fost naţio- 
nalismul. Naționalismul — sau cel puţin credinţa că ceea ce este 
bun la o anumită naţiune contează cel mai mult — a fost mult 

timp prezent în state suverane puternice precum Rusia și Chi- 
na, care nu datorau loialitate dincolo de propriile frontiere. 

Chinezii îşi numeau de mult timp imperiul lor „Regatul 
Mijlociu”, ceea ce presupunea că acesta era centrul lumii. În 
Europa, respingerea autorităţii papale, în timpul Reformei, de 
către mulţi principi protestanți reflecta dorinţa de a controla 
frontierele unui stat. Dar aceste variante ale naționalismului 
reprezentau doar interesele elitelor conducătoare. Imperiile 
europene vechi, precum cel al familiei Habsburgilor, care dom- 
neau peste multe naţionalităţi, s-au definit în mare măsură în 
termeni dinastici. 

Franţa şi Anglia căutau de câteva secole să se definească 
drept state-naţiuni, dar acest lucru venea de la centru. Deși în 
interiorul frontierelor Franţei oamenii vorbeau multe limbi 
diferite, de la bretonă la bască, regii şi guvernele au susținut 
multă vreme folosirea exclusivă a limbii franceze, iar în 1635, 
Ludovic al XIII-lea a stabilit Academia Franceză drept un 
„paznic” al limbii. Anglia, ocupând cea mai mare parte a insu- 
lelor britanice, separată de continentul european, s-a bucurat 
de izolare încă de pe vremea lui Shakespeare, care o numea 
„această insulă înzestrată cu sceptru” şi a cărei limbă, împre- 
ună cu cea a versiunii autorizate a Bibliei (1611), comandate 
de regele James I, a contribuit la formarea identității naționale 
engleze. 

În Europa secolului XIX, presiunile pentru schimbare au 
dat naştere unor cereri naționaliste tot mai mari în țările euro- 
pene, care făceau parte de mult timp din imperii mai mari - de 
exemplu, în Ungaria, Irlanda şi Polonia, conduse de Imperiul 
Austriac, Britanic şi Rus. O revoltă la scară largă, dar, în cele 
din urmă, lipsită de succes, a avut loc în Ungaria, împotriva 
guvernării habsburgice (austriece), în 1848-1849, şi în Polo- 
nia, împotriva guvernării ruse, între 1830 şi 1863. În Irlanda, 
rebeliunea eşuată din 1798 împotriva guvernării britanice 

(care începuse în secolul al XII-lea prin confiscarea puterii și a 
pământurilor de către aventurierii anglo-normanzi) a fost ur- 
mată, în secolele XIX și XX, atât de numeroase revolte popu- 
lare, cât și de o insurecție armată la scară mai mică. 

În primii ani ai secolului XIX, multe direcţii ale naţionalis- 
mului îşi au rădăcinile în idealurile de libertate şi egalitate. Ele 
au avut ca scop legitimarea politică a naţiunilor „naturale” şi 
coerente. Aceste credinţe erau legate de ideea constituțională 
conform căreia legile ar trebui să restricționeze puterea guver- 
nării, deoarece legitimitatea sa provine de la „popor”. 

Aşadar, naționalismul a fost mai mult decât o simplă luptă 
pentru identitate şi graniţe teritoriale noi. A implicat numeroase 
eforturi pentru a defini esenţa unei naţiuni și a stabili dacă 
acesta era înrădăcinat în etnie, limbă, geografie sau alţi factori. 
Mulţi naționaliști au gândit în termeni culturali şi au încurajat 
utilizarea limbilor indigene. Intelectualii au căutat să identifice 
trăsăturile inerente ale naţiunilor, și deci ale comunităților na- 
tionale. Aceste tendinţe nu ţin cont de natura dură a graniţelor 
naturale și politice din întreaga Europă. Grupurile etnice şi ling- 
vistice nu au fost întotdeauna localizate pe anumite teritorii. 
Comunitățile de limbă germană au fost răspândite în Europa 
Centrală şi de Est (deja un amestec de popoare), dar şi în multe 
părți ale Rusiei. Franţa era un stat național monocultural, dar 
includea multe grupuri etnice şi lingvistice diferite. Iar în Re- 
gatul Unit al Marii Britanii şi Irlandei, creat în 1801, existau vor- 
bitori de limbă celtică şi de engleză. 

În legătură cu această căutare a „naţiunii, mulţi poeţi, 
compozitori și alți artiști şi-au bazat lucrările pe forme naţio- 
nale sau etnice distincte. De exemplu, compozitorul Antonin 
Dvořák (1841-1904), la fel ca alţi cehi, supuși ai Imperiului 
Austro-Ungar, a urmărit să integreze elemente din muzica po- 
pulară tradițională cehă în opera sa. În toată Europa a existat 
un interes din ce în ce mai mare pentru folclor și pentru limba 

„naţională. La începutul secolului XIX, în Germania, impresi- 
onaţi de înfrângerile recente în fața armatei lui Napoleon, fraţii 
Grimm au adunat poveşti populare germane „autentice” şi au 
lucrat la un dicționar complet al limbii germane. 

Atât Germania, cât și Italia au fost mult timp un amestec de 
state mai mici, cu conducători străini şi nativi. Deși artiștii şi 
intelectualii, liberali şi democrați, ceruseră de zeci de ani uni- 
ficarea naţională, acest lucru s-a datorat în mare parte conflic- 
telor armate de la mijlocul secolului XIX. Aceste campanii au 
fost urmate de presiuni în Balcani pentru a se scăpa de domi- 
nația turcă, presiuni care au dus în 1830 la independenţa Gre- 
ciei. Au urmat Serbia, România şi Bulgaria. Idealurile din jurul 
unor evenimente din Europa de Vest - independenţa Greciei 
în 1820, Risorgimento-ul („Renaşterea”) italian din 1840 - au 
arătat că naţionalismele specifice ar putea primi sprijin inter- 
naţional atunci când celelalte state nu se simt amenințate. 


„Nu prin discursuri şi decizia majorităţii se vor stabili 
marile întrebări ale zilei..., ci prin fier şi sânge.” 

Otto von Bismarck (1862). Bismarck, pe atunci prim-ministru al Prusiei, 

se referea la eforturile anterioare ale liberalilor și democraților 

care eșuaseră în crearea unei naţiuni germane unite. 


În următorul deceniu, el a reunificat Germania prin for- 
tă militară. Primul Război Mondial, care a dus la destrămarea 
Imperiului Austriac, German şi Rus, a dus la crearea a nume- 
roase state naţionale europene, printre care Polonia, Cehoslo- 
vacia, Finlanda, Estonia, Letonia şi Lituania. Ideea că hotarele 
unui stat ar trebui să le urmeze pe cele ale grupurilor naționale 
a dezvoltat o nouă normă, la început în Europa şi apoi în restul 
lumii. Pe măsură ce dorinţa de autodeterminare națională s-a 
răspândit în coloniile europene, cum era India, structurile im- 
periale şi idealurile au dispărut. Până în 1975, majoritatea im- 
periilor europene de peste mări au încetat să existe. În multe 

regiuni, în special în Africa şi Orientul Mijlociu, frontierele 
moştenite de la modelul colonial de către statele care îşi câş- 
tigaseră recent independenţa s-au dovedit a fi arbitrare, igno- 
rând frecvent identitățile sau graniţele locale ori tribale. Acest 
lucru a condus adesea la război civil şi conflicte etnice. 

Naționalismul poate încerca să fie inclusiv, unind un anu- 
mit „popor', dar este, de asemenea, în mod inevitabil, exclu- 
siv. Dacă nu împărtășeşti identitatea unei naţiuni, nu îi aparții, 
ceea ce generează discriminare, chiar acţiuni violente împotri- 
va membrilor minorităţilor etnice şi religioase. De exemplu, 
naționalismul turc care a devenit forța dominantă în Imperiul 
Otoman la începutul secolului XX a avut consecinţe grave şi 
uneori fatale pentru supuşii săi armeni, greci şi kurzi, care, ne- 
fiind etnici turci, erau consideraţi a fi străini. Acest tratament 
contrasta cu punctul de vedere mai inclusiv care anterior ci- 
mentase Imperiul Otoman poliglot. 

Naționalismul poate fi legat de protecționismul economic 
şi de echivalentele sale culturale. De exemplu, presiunea de a 
produce lucrări în limbi naţionale sau care se doreau naţionale 
a apărut adesea ca un gest de sfidare la adresa conducătorilor 
străini. Dar pe termen lung această atitudine putea conduce la 
o izolare culturală. 


Naţionalism şi autodeterminare 


Pe 8 ianuarie 1918, în ultimul an al Primului Război Mondial, 
președintele Woodrow Wilson a stabilit țintele războiului pentru SUA. 
„Cele paisprezece puncte” ale sale au enumerat principiile de bază pe 
care dorea să le rezolve prin acest război și chestiunile pe care să le 
soluţioneze ulterior. La 11 februarie, el a declarat: „Aspectele naţionale 
trebuie respectate; oamenii pot fi acum dominați și guvernaţi numai 
cu propriul consimţământ. «Autodeterminarea» nu este o simplă 
expresie; este un principiu imperativ al acțiunii.” 

Deşi naționalismul a alimentat retorica popoarelor colo- 
niale care luptau să se elibereze de sub stăpânirea europeană, 
consecinţele sale în secolul XX au fost adesea nocive. Cel mai 
notoriu caz este cel al Germaniei, unde național-socialiștii 
(naziștii) l-au folosit pentru a justifica tirania, războiul şi ge- 
nocidul. Mai recent, naționalismul a continuat să ducă la apa- 
riția violenţei etnice - aşa cum s-a întâmplat în timpul creării 
a noi state-naţiune în fosta Iugoslavie, în anii 1990. „Curăţarea 
(sau „epurarea”) etnică” a devenit noua sintagmă cu valoare de 
eufemism pentru uciderea sau expulzarea minorităţilor nedo- 
rite, iar refugiatul a devenit una dintre figurile caracteristice 


ale lumii moderne. 


URBANIZAREA 


În lumea antică, oraşe precum Ninive'S, Babilon şi Alexandria 
au ajuns la populaţii de 100.000 de persoane, iar Roma a fost 
probabil primul oraș care a avut un milion de locuitori. În 
timp ce multe orașe din secolele următoare atinseseră dimen- 
siunea Romei, secolul XIX a cunoscut o mare creştere și dez- 
voltare urbană. Până în anul 1900, atât Londra, cât şi New 
Yorkul au depășit cinci milioane de locuitori. Multe alte oraşe 
ale lumii au crescut într-un ritm similar. Un factor-cheie a fost 
industrializarea, care a generat un număr mare de emigranți. 

În același timp, s-a produs o dezvoltare considerabilă a co- 
merțului la nivel global, în special de-a lungul Atlanticului, cu 
produse primare, cum erau cerealele şi bunurile manufactu- 
rate, exportate angro din America în Europa, astfel încât orașele 


'* Oraş antic în Mesopotamia, situat pe cursul mijlociu al fluviului Tigru, 
la NE de actualul oraş Mosul. (n. red.) 

de coastă, cum sunt New York şi Buenos Aires, s-au dezvoltat 
în mod semnificativ. O evoluţie comparabilă - deși a avut loc 
mai târziu şi, inițial, la o scară mică - a existat și în zona Pa- 
cificului, în orașe precum San Francisco, Sydney, Singapore, 
Tokyo şi Hong Kong. 

Fiind în centrul unei reţele feroviare, Chicago s-a dezvoltat 
din interior. Căile ferate au condus, de asemenea, la suburba- 
nizare, care a modificat forma orașelor, permițând clasei mij- 
locii, recent îmbogăţite, să se mute în suburbiile periferice. 

Numeroasele fabrici noi, de obicei situate în oraşe, au avut 
nevoie de forță de muncă substanţială. Capitalele unor state 
precum Berlinul s-au dezvoltat atunci când guvernul a devenit 
un angajator important. 

Oraşele au creat un mediu artificial, care nu mai era condus 
de ritmurile vieţii rurale. Acest lucru a fost evident atunci când 
iluminatul stradal a învins întunericul, iar canalizarea a înlo- 
cuit căruțele ce colectau excrementele umane, folosite inițial 
ca îngrășământ în agricultură. Puterea simbolică a orașelor a 
devenit vizibilă atunci când s-a văzut care este rezultatul teh- 
nologiei și puterii, începând cu Marea Expoziţie din 1851 de 
la Londra. 

Oraşele puneau probleme serioase în ceea ce priveşte să- 
nătatea şi nivelul de trai. Mahalalele, igienizarea redusă și su- 
praaglomeraţia au dus la apariția unor boli precum holera și 
tuberculoza. Oraşele au fost, de asemenea, focare de revoltă 
populară împotriva claselor conducătoare, așa cum s-a întâm- 
plat în mai multe state europene, în anul 1848. Multe planuri 
de îmbunătățire urbană au fost concepute pentru a distruge 
mahalalele, acolo unde autorităţile au considerat că au pierdut 
controlul. S-a considerat că bulevardele reproiectate de Hauss- 
mann la Paris, care au influenţat orașele din întreaga lume, au 
fost o încercare de a crea un mediu urban ce a favorizat armata 

în detrimentul mulțimii: străzile mai largi erau mai expuse şi 
aici părea mai greu de ridicat baricade. 

Sub influența occidentală, multe oraşe non-occidentale au 
ajuns să aibă staţii de cale ferată, bulevarde, clădiri cu telegraf 
şi hoteluri mari. Cu toate acestea, în anul 1900, cele mai mari 
zone urbane erau concentrate încă în Europa şi America de 


Nord. 


„Iadul este un oraș asemănător Londrei - aglomerat și 
plin de fum.” 
Percy Bysshe Shelley (1819) 


EXTINDEREA ORIZONTURILOR 


Secolul XIX a cunoscut extinderea orizonturilor în gân- 
dire, expresie şi experienţă. Progresul din ştiinţă și tehnolo- 
gie - de la exploatarea energiei electrice până la crearea de 
noi materiale sintetice - a întărit credinţa că viața umană pe 
Pământ s-ar putea îmbunătăți în mod constant. În acelaşi 
timp, mijloacele de transport mai rapide făceau lumea să 
pară un loc mai mic şi mai interconectat. 

Locomotiva cu aburi le-a permis oamenilor să călătoreas- 
că la viteze cândva de neimaginat și a favorizat transportul în 
masă pe distanţe lungi, atât pentru mărfuri, cât şi pentru per- 
soane - la fel ca şi proiectarea vaporului cu aburi. 

Inventarea telegrafului şi, ulterior, a telefonului şi a sisteme- 
lor wireless a fluidizat comunicarea pe distanţe lungi. Astfel de 
realizări i-au determinat pe oameni să-şi imagineze un viitor 
extrem de diferit de trecut sau de prezent. Orice părea acum 
posibil. Când în 1903 s-a efectuat primul zbor cu un avion mai 
greu decât aerul, era clar că nici măcar cerul nu mai era limita. 

Accesul la această lume complexă a variat foarte mult. În 
secolul XIX, mulţi oameni locuiau încă la sat şi urmau stilul 
de viaţă al strămoșilor lor. Şi totuşi, în multe societăţi, chiar cei 
mai săraci locuitori părăseau locul în care s-au născut. 

Extinderea liniilor de vase cu aburi a contribuit la creşte- 
rea masivă a migraţiei. Europenii au migrat în America şi în 
Australia, în timp ce chinezii au traversat Pacificul, în special 
înspre California, iar indienii s-au mutat în Africa de Sud, Fiji, 
Trinidad şi alte locuri îndepărtate. Aceste deplasări au schim- 
bat tiparele populaţiei lumii. 

Extinderea sistemelor imperiale şi a legăturilor de trans- 
port au sporit comerțul cu animale şi plante cultivate pentru 
consumul uman. Cauciucul era obținut iniţial dintr-un copac 


Primul zbor al fraţilor Wright, în anul 1903, în Carolina de Nord, SUA. 
Wilbur Wright stă întins pe aripa avionului, în timp ce fratele său, Orville, 
aleargă spre vârful aripii. 

sălbatic din pădurea amazoniană; apoi arborele-de-cauciuc a 
fost cultivat intens pe plantațiile din Malacca, care a dominat 
producția mondială şi a alimentat cererea industrială tot mai 
mare, în special de anvelope pentru autovehicule. Vitele — care 
nu sunt originare din America - au fost crescute în pampasu- 
rile din Argentina şi au contribuit la dezvoltarea unei industrii 
care a devenit posibilă grație apariţiei tehnicilor frigorifice, ce 
făceau posibil exportul cărnii în Europa. Ceaiul, originar din 
China, a început să fie plantat în locuri diverse, precum India 
şi Kenya. În toate aceste cazuri, piaţa de desfacere s-a extins 
odată cu producţia. 


VÂRFUL IMPERIALISMULUI 


În ultimele decenii ale secolului XIX, puterile occidentale 
au pus stăpânire pe zone mari din diverse colţuri ale lumii, 
în special din Africa şi Asia de Sud-Est. Au dominat în ma- 
joritatea locurilor ca urmare a unor sisteme de comunicații 
mai bune, a controlului sănătăţii şi a forţei militare, precum 
și a industriei de armament pe care o dezvoltaseră. 

La începutul secolului XX, decolonizarea părea o perspec- 
tivă îndepărtată, în ciuda modului în care Imperiul Britanic, 
Francez, Spaniol şi Portughez din America s-au prăbușit în 
mare măsură între 1775 şi 1830. Acest proces nu a continuat 
în altă parte, deşi Spania și-a pierdut marile colonii - Cuba și 
Filipine - în 1898, în faţa rebelilor susținuți de intervenţia mi- 
litară americană. 

Până în anul 1900, Imperiul Britanic acoperea o cincime 
din suprafaţa terestră a lumii şi număra 400 de milioane de 
locuitori, cea mai mare parte fiind în India (un sfert din to- 
talul populaţiei mondiale de la acea vreme). Franţa avea un 

imperiu, în mare parte în Africa şi Indochina, de 15,5 milioane 
de kilometri pătraţi şi o populaţie de 52 de milioane de oa- 
meni. Alte puteri europene, precum Germania, Belgia şi Italia, 
stabiliseră recent colonii în Africa, unde Portugalia şi Spania 
continuau să dețină teritorii anexate cu secole înainte. Euro- 
penii au condus și au dominat aproape întregul continent. Ex- 
tinderea teritorială peste mări fusese motivată în trecut de co- 
merț, dar în cursul secolului XIX puterile europene au ajuns să 
susțină faptul că ele au o „misiune civilizatoare, de a guverna 
asupra raselor „inferioare. Această misiune s-a bazat frecvent 
pe armatele trimise pe calea ferată și cu vapoare. De multe ori, 
depindea şi de sprijinul local, dar mai ales de recrutarea unor 
forțe locale. 

În statele occidentale, un puternic simţ al misiunii imperia- 
le s-a suprapus cu dorinţa de a obţine un profit, în special prin 
căutarea unor noi pieţe, dar şi a materiilor prime pentru indus- 
triile aflate în expansiune în Europa. Dar acest motiv a condus 
la o chestiune de geopolitică: expansiunea imperială a venit ca 
reacţie la intenţiile reale sau bănuite ale altor puteri occidenta- 
le, legate în special de Africa, Asia de Sud-Est şi Oceania. De 
exemplu, luarea în stăpânire a Birmaniei (Myanmar) de către 
britanici în anii 1880 a fost în parte gândită pentru a opri ex- 
pansiunea franceză. 

Până în anul 1914, imperiile occidentale au anexat cea mai 
mare parte a teritoriilor pe care le-au explorat și au stabilit sfere 
de influenţă în majoritatea regiunilor aflate încă în afara apelor 
occidentale, cum ar fi China şi Persia (Iran). Japonia, care a 
trecut în anii 1860 printr-un proces rapid de modernizare și 
industrializare, a sfidat controlul occidental pentru a deveni 
un imperiu în expansiune în sine, în detrimentul nu numai al 
Chinei, ci şi al Rusiei. A ocupat suprafețe mari din ambele țări, 
aflate pe țărmurile Pacificului. 

Dar în anii 1900, aversiunea faţă de controlul şi influența 
occidentală a dus la rebeliuni ce au avut loc în zone precum 
China, Filipine şi Africa de Sud-Vest (Namibia). Toate au fost 
reprimate, uneori cu o mare brutalitate. Şi totuşi, până în 1914, 
în multe colonii, dar în special în India, s-au făcut auzite solici- 
tările de autoguvernare sau chiar de independenţă. 

Astfel de cereri s-au bazat pe valorile democraţiei şi pe auto- 
determinarea națională care, la sfârșitul Primului Război Mon- 
dial, au fost folosite de învingători pentru a justifica dezmem- 
brarea imperiilor europene, cum era cel Austro-Ungar. După 
cel de-al Doilea Război Mondial, aceleaşi principii, la care se 
adaugă costul economic al războiului, au dus la prăbușirea pen- 
tru totdeauna a imperiilor europene din Africa și Asia. 


„Fiecare imperiu... îşi spune sieşi şi lumii că este diferit 
de restul imperiilor, că nu are misiunea de a invada și 
de a controla, ci de a educa şi a elibera naţiunile.” 

Edward W. Said (Los Angeles Times, 20 iulie 2003) 


SINDICATE, SOCIALISM ŞI COMUNISM 


În perioada preindustrială, artizanii s-au organizat în bresle 
meșteşugăreşti, structuri care restricţionau participarea la 
o activitate de profil și stabileau anumite standarde. Pe mă- 
sură ce în secolul XIX industria s-a extins din ce în ce mai 
mult, centrul puterii s-a mutat în societate de la aristocrații 
proprietari de terenuri, la noua clasă industrială capitalistă. 
Dar clasa din ce în ce mai mare de muncitori care lucrau în 
fabrici, cu salarii mici, avea mai puţină independenţă decât 
meșteșugarii şi aceştia munceau adesea în condiţii pericu- 
loase. 

Când muncitorii s-au organizat în sindicate pentru a obține 
salarii şi condiții de muncă mai bune, guvernele și angajato- 
rii au perceput această mişcare drept o ameninţare la adresa 
dreptului de proprietate şi ca pe un pericol pentru societate. 
Revoluţia Franceză era încă o amintire recentă, astfel că mulţi 
lideri s-au temut că revolte similare ar putea avea loc şi în alte 
părți ale lumii. În aceste condiţii, înființarea de sindicate a fost 
deseori interzisă, iar grevele au fost reprimate violent. 

O serie de gânditori au început să pună la îndoială baza 
societăţii capitaliste. Ei au căutat alternative prin care statul 
să îmbunătăţească nivelul de trai şi să garanteze dreptatea şi 
egalitatea pentru toţi cetățenii săi. Cuvântul „socialism” a fost 
folosit pentru prima dată de un francez, Henri de Saint-Simon 
(1760-1825), care credea că industria poate remodela umani- 
tatea fără a reduce forța de muncă la sărăcie. 

În 1799, filantropul şi omul de afaceri Robert Owen a cum- 
părat o filatură de bumbac din New Lanark, în Scoţia, pe care 
a condus-o timp de treizeci de ani, fiind un complex industrial 
inovator, cu locuinţe de bună calitate şi cu multe facilităţi pen- 
tru muncitori. Socialiștii care i-au urmat lui Owen au dorit ca 
statul să creeze o societate mai bună, asigurându-le cetăţenilor, 
în vremuri grele, educaţie, îngrijire medicală, salarii minime, 
pensii şi sprijin. Unii credeau că o societate socialistă poate fi 
realizată printr-o reformă democratică, alții că ar fi nevoie de 
o revoluţie. 

Comunismul a oferit o viziune mai radicală. Ideea unei so- 
cietăţi fără clase sociale, bazate pe deținerea comună a pro- 
prietăţii și a averii, provenea de la conceptele bisericii creştine 
timpurii. În lucrarea Utopia (1516), filosoful şi omul de stat 
englez Thomas More a descris o societate care deținea propri- 
etatea în comun. Idei similare au fost propuse mai târziu de 

diferite grupări, cum ar fi The Levellers (în timpul războiului 
civil englez din secolul al XVII-lea). 

Aceste forme timpurii ale idealurilor comuniste erau înrădă- 
cinate în credinţa religioasă, dar în Manifestul comunist (1848), 
filosofii germani Friedrich Engels şi Karl Marx au adoptat o abor- 
dare mai materialistă, argumentând că „istoria tuturor societă- 
ților existente până acum este istoria luptei de clasă.” Ei conside- 
rau clasa socială ca fiind legată de puterea economică, derivată 
din relaţia individului cu mijloacele de producţie. De-a lungul 
istoriei, toate societăţile au fost motoare pentru producerea bu- 
nurilor şi pentru împărțirea sarcinilor şi a beneficiilor, iar un 
astfel de motor a fost controlat de clasa dominantă. În societatea 
industrială din Europa de Vest, Engels și Marx au identificat 
două grupuri: proletariatul sau muncitorii, care trăiau din vân- 
zarea forței lor de muncă, şi burghezia industrială (capitaliștii), 
ce a cumpărat acea forță de muncă pentru a lucra în fabricile 
sale. Aceste grupuri erau în conflict privind legitimitatea con- 
trolului şi a beneficiilor de pe urma rezultatelor muncii. Anali- 
za marxistă a tratat istoria ca pe un proces inevitabil științific: 
capitalismul cunoscuse supremaţia în feudalism şi, la rândul său, 
trebuia înlăturat în mod violent, printr-o revoluţie proletară. 
Acest lucru putea conduce la societatea ideală comunistă, care 
ar fi deținut mijloacele de producţie în proprietate comună. 

Până la sfârşitul secolului XIX, socialiștii au început să ob- 
țină câştiguri şi avantaje de pe urma reglementării securității 
muncii şi sănătăţii, a stabilirii unui orar de lucru, în special 
în țări precum Marea Britanie, unde interdicțiile anterioare ce 
priveau sindicatele s-au diminuat treptat. Activismul sindical 
a fost considerat atât de socialiști, cât şi de comuniști o parte 
crucială a luptei împotriva forțelor capitalismului. 

În secolul al XX-lea, revoluțiile comuniste din Rusia, China 
şi alte țări au creat state a căror ideologie îşi avea rădăcinile 

(cel puţin iniţial) în idealul marxist al proprietăţii publice asu- 
pra industriei şi pământului, care se obținea prin naţionalizare 
şi colectivizare. Dar aceste regimuri au încurajat ascensiunea 
dictatorilor, s-au dovedit autoritare şi au practicat represiunea 
ca mijloc de guvernare. 

Până la sfârșitul secolului XX, comunismul fusese abando- 
nat în Rusia şi în alte părţi, în timp ce China încorporase în 
economia sa un nivel mult mai mare de capitalism de stat. În 
Occident, reformele socialiste democratice au avut un impact 
mai mare. În multe ţări, statul şi-a păstrat un rol puternic în 
economie, asigurând sisteme de educaţie și sănătate, reglemen- 
tând condiţiile de muncă şi salariile şi creând o infrastructură. 


„De la fiecare individ după posibilităţi, fiecăruia în 
funcţie de nevoi.” 

Slogan folosit iniţial de către socialistul Louis Blanc 

în 1851 și popularizat ulterior de Karl Marx 

PARTEA A ȘASEA 


LUMEA MODERNĂ 


În ultima sută de ani, am asistat la schimbări fără pre- 
cedent care au avut loc în întreaga lume. Nu numai că 
s-au înregistrat o dezvoltare masivă a urbanizării şi a 
industrializării, precum și o creștere a populaţiei la ni- 
vel global, ci mai ales au avut loc progrese uimitoare 
în ştiinţă şi tehnologie. Umanitatea a cunoscut, de ase- 
menea, două dintre cele mai sângeroase războaie din 
istoria sa, ceea ce a dus la înfiinţarea de noi instituţii 
internaţionale destinate a pune capăt conflictelor. De 
asemenea, s-a înţeles din ce în ce mai mult că această 
planetă mică este casa comună a tuturor și că oamenii 
înşiși sunt doar o componentă din biosfera Pământu- 
lui. 

CRONOLOGIE 


1905: Teoria relativităţii a lui Einstein. 

1911: Revoluţia chineză pune capăt unui mileniu de dominație imperială. 
1914: izbucnește Primului Război Mondial. Este inaugurat Canalul Panama. 
1917: Are loc Revoluţia Rusă. 


1918: la sfârșit Primul Război Mondial. Are loc destrămarea Imperiilor Aus- 
tro-Ungar, German și Otoman. 


1923: Descoperirea de noi galaxii, altele decât Calea Lactee. 

1928: Descoperirea penicilinei. 

1929: Crahul de pe Wall Street prevestește Marea Depresiune din anii 1930. 
1933: Naziștii vin la putere în Germania. 

1937: Izbucnește războiul dintre China și Japonia, care durează până în 1945. 
1939: Declanșarea celui de-al Doilea Război Mondial. 


1943: Colossus, primul calculator electronic, reușește să spargă codurile germa- 
ne de la Bletchley Park. 


1945: Bomba atomică distruge Hiroshima și Nagasaki. la sfârșit al Doilea Război 
Mondial. Se înfiinţează Organizaţia Naţiunilor Unite. Începe Războiul Rece (care 
ține până în 1989). 


1947: India devine independentă. 
1949: Comuniștii câștigă războiul civil din China. Se înfiinţează NATO. 
1950-1953: Războiul coreean. 


1957: Sovieticii lansează în spațiu primul satelit artificial. Se înfiinţează Piaţa 
Comună în Europa. 


1960: Populaţia lumii ajunge la trei miliarde de locuitori. 
1961: Primul zbor în spaţiu cu un echipaj uman. 

1967: Primul transplant uman de inimă. 

1969: Primul zbor al omului pe Lună. 

1975: Sfârșitul Războiului din Vietnam. 

1976: Sondele americane de aterizare Viking ajung pe Marte. 
1978: Primul copil conceput prin fertilizare in vitro. 

1979: Eradicarea variolei. 

1989: Inventarea internetului (World Wide Web). 

1991: Destrămarea Uniunii Sovietice. 

1997: Primul mamifer clonat. 

1999: Populaţia lumii ajunge la șase miliarde de locuitori. 
2003: Încheierea Proiectului Genomului Uman. 


2011: Populaţia lumii ajunge la șapte miliarde de locuitori. 


2012: Marele Accelerator de Hadroni demonstrează existenţa bosonului Higgs. 

MODERNISMUL ÎN ARTE 


Modernismul este un termen aplicat unor serii de mişcări 
artistice internaționale apărute în primii ani ai secolului 
XX, cu scopul de a contesta formele și valorile tradiționale. 

Modernismul s-a bazat în parte pe noile ştiinţe sociale, în 
special pe „Interpretarea viselor” (1900) a lui Sigmund Freud. 
Ideile lui Freud au revoluţionat conceptele de comportament 
uman şi i-au determinat pe scriitori, compozitori şi alți artişti 
să se ocupe în profunzime de stările psihologice. 


„Natura internă a inconştientului este la fel de necu- 
noscută ca realitatea lumii externe și pe care datele 
conștiinței ne-o oferă incomplet, la fel cum percepem 
lumea exterioară prin organele noastre de simţ.” 
Sigmund Freud, Psihologia viselor (1921) 


În a doua jumătate a secolului XIX, o serie de scriitori, de la 
Baudelaire până la Walt Whitman, au început să experimente- 
ze limbajul şi naraţiunea, creând forme de exprimare mai am- 
bigue, conştiente de sine şi ironice. Literatura modernistă este 
mai solicitantă. Provoacă cititorul cu forme complexe de alu- 
zii, adesea la mitologie. A dezvoltat forme noi, în special fluxul 
conştiinţei, care prezintă lumea prin gândurile şi impresiile 
personajelor, mai degrabă decât prin vocea „obiectivă a au- 
torului sau a naratorului. Această tehnică este folosită în ino- 
vatorul roman epic Ulise (1922), de James Joyce (1882-1941), 
unde viața din Dublinul modern este ecoul unor episoade din 
Odiseea lui Homer. 

În poezie, formele tradiţionale ale strofelor, metrica şi sche- 
mele de rimă au fost înlocuite de versurile libere care, nea- 
vând o structură previzibilă, au depăşit încontinuu așteptările 

cititorului. Una dintre cele mai influente poezii din această 
perioadă, Tărâmul pustiu (1922), de T.S. Eliot, foloseşte versul 
liber, apelând la voci şi idei fracturate foarte diferit şi, la fel 
ca Ulise, pune în contradicție mitul şi moștenirea literară cu 
realitatea crudă şi alienarea vieții moderne, care au urmat dez- 
astrelor din Primul Război Mondial. Alienarea a fost explorată 
şi de Franz Kafka - de două ori înstrăinat, ca evreu vorbitor 
de limbă germană, la Praga, capitala noului stat Cehoslovacia. 
Kafka a folosit un stil narativ cu aspect realist pentru a înfățișa 
viața modernă ca pe un coşmar, în care orice efort al omului 
este sortit eșecului, aflat la dispoziţia unei birocraţii lipsite de 


chip, care administra legi pe care nimeni nu le putea înţelege. 


Omul şi mașina 


„O maşină care goneşte este mai frumoasă decât Victoria înaripată din 
Samothrace” Aşa a scris Filippo Marinetti, reprezentantul futurismului, 
o mișcare modernistă care a apărut în Italia înainte de Primul Război 
Mondial. Mulţi artiști moderni au îmbrățișat estetica mașinii, care a 
devenit și o caracteristică a arhitecturii. Le Corbusier a descris o casă 
drept„o mașină în care poţi trăi”, iar arhitectura modernistă a renunţat 
la ornamentele abundente, folosite la multe clădiri din secolul XIX, în 
favoarea mantrei „forma urmează funcţia”. J 


Și muzica a îmbrățişat experimentul. Tonalitatea tradițio- 
nală, bazată pe scările occidentale familiare, a fost înlocuită 
de „atonalitate”, în care nicio cheie nu era dominantă. La Vie- 
na, Arnold Schoenberg a dezvoltat serialismul, o nouă con- 
venție structurală în care fiecare frază trebuie să folosească 
toate cele douăsprezece tonuri şi semitonuri dintr-o octavă. 
Muzica puternică a lui Igor Stravinski pentru baletul lui Dia- 
ghilev, „Sărbătoarea primăverii”, a provocat o revoltă la prima 

reprezentaţie din 1913. O muzică nouă, cu mare succes la pu- 
blic, a fost jazzul, născut din tradiția muzicală a afro-america- 
nilor. Chiar dacă originile sale erau foarte îndepărtate de mu- 
zica clasică, a avut o influenţă puternică asupra acesteia. 

Artele vizuale au fost influențate de arta popoarelor din în- 
treaga lume - de exemplu, Pablo Picasso a reprezentat măști 
africane în câteva lucrări realizate înainte de Primul Război 
Mondial. „Arta înaltă” a Vestului nu mai deţinea un statut su- 
perior. Picasso însuşi a privit lumea fizică prin alți ochi, odată 
cu trecerea la cubism. Pictorii cubiști au renunţat la perspectiva 
tradițională, încercând să reprezinte în același timp o persoană 
sau un obiect din mai multe puncte de vedere, folosind forme 
geometrice simple, cum ar fi cubul. Visele şi inconştientul des- 
pre care vorbise Freud stau la baza dezvoltării suprarealismu- 
lui din anii 1920, în care pictori precum Salvador Dali şi René 
Magritte au folosit tehnici realiste pentru a înfățișa obiecte și 
scene îndepărtate de cele întâlnite în lumea de zi cu zi. Supra- 
realismul a influenţat şi cinematografia, dar și literatura; în do- 
meniul din urmă, mulţi au încercat să creeze lucrări renunțând 
la controlul conștient și folosind „scrierea automată”. 

De mult timp, publicul larg considera operele moderniştilor 
de neînțeles, chiar ridicole. În Uniunea Sovietică, după câţiva 
ani în care experimentele moderniste au fost încurajate, Iosif 
Stalin a decretat că modernismul, în toate formele sale, este un 
exemplu de decadenţă occidentală şi de formalism burghez, 
străin de oamenii muncii. Modernismul urma să fie înlocuit 
cu „realismul socialist”. În acelaşi fel, naziștii au decretat arta 
modernistă ca „degenerată” şi „ne-germană”. Deşi multe alte 
zone din Occident erau la fel de suspecte, la sfârșitul secolului 
XX multe aspecte ale modernismului au devenit obișnuite și 
au ajuns să influenţeze cultura populară. 

SPRE EGALITATEA DE GEN 


Există dovezi care sugerează existenţa societăţilor matriar- 
hale în perioadele timpurii ale istoriei umane, de exemplu 
în civilizaţia din Epoca bronzului din Creta. În plus, aşa-nu- 
mitele figurine Venus găsite în Europa în urmă cu 35.000 
până la 11.000 de ani î.e.n. acordă în mod evident femeilor 
un statut înalt, iar unii antropologi susţin că societăţile pre- 
istorice de vânători-culegători erau relativ egalitare. 

Cu toate acestea, conform celor mai multe dovezi istorice 
scrise, patriarhatul (supremaţia bărbaţilor în familie şi societa- 
te) a fost cel care a predominat. În unele părţi ale lumii, statu- 
tul femeii a început să se schimbe de la sfârșitul secolului XIX. 
O schimbare importantă s-a petre- 
cut în momentul în care femeile 


au obținut dreptul la vot: feme- 
ile au votat pentru prima dată 
în Noua Zeelandă, în 1893; 
femeile din Elveţia au așteptat 
până în 1971; cele din Arabia 
Saudită au votat pentru prima 
dată - la alegerile pentru con- 
siliului municipal - în 2015. Au 
funcționat şi prejudecățile etnice, 
de clasă şi politice. Când femeile 
de origine europeană au obţi- 
nut dreptul de vot în Kenya, în 
1919, femeile africane nu aveau 
acest privilegiu. În Bolivia, fe- 
meile nu au avut dreptul la alfa- 


betizare până în 1952. Venus din Brassempouy, sculptată 
în fildeș de mamut, c. 20.000 î.e.n. 

„Femeie nu te naști, ci devii.” 
Simone de Beauvoir, A/ doilea sex (1949). Ideea identităţii de gen 
(opusă fiziologiei) este un construct social cu un rol important 
în gândirea feministă și, ulterior, în cea transsexuală. 


Deşi de-a lungul secolelor femeile au muncit pe câmp, iar 
mai târziu în fabrici, munca lor era în mod tradițional diferită 
de cea a bărbaţilor. Spre sfârşitul secolului XIX, mai multe fe- 
mei au început să lucreze în birouri, dar nu avut acces la mese- 
rii precum medicina. Primul Război Mondial a adus schimbări 
semnificative în aceste privinţe. Marea Britanie a fost una din- 
tre țările care au mobilizat întreaga forță de muncă. Femeile au 
ocupat locuri de muncă noi, de exemplu în fabricile de muniții, 
care aparținuseră cândva bărbaţilor, acum chemaţi să lupte. În 
timpul ambelor războaie mondiale, acest fenomen a fost mai 
puţin întâlnit în Germania, unde rolul femeilor urma sloganul 
Kinder, Küche, Kirche („copii, gătit, biserică”). S-a spus că lipsa 
mobilizării complete a forței de muncă a fost unul dintre fac- 
torii care au contribuit la cele două înfrângeri ale Germaniei. 

Alte schimbări mai complexe de la nivelul societăţii, in- 
clusiv industrializarea, urbanizarea, scăderea respectului, se- 
cularizarea şi creşterea gradului de alfabetizare, au afectat în 
mare măsură atât viaţa femeilor, cât şi a bărbaţilor. Extinderea 
învățământului de stat a dus la o creștere semnificativă a nu- 
mărului femeilor alfabetizate şi, odată cu acest fenomen, la o 
varietate mai largă de opţiuni: de la alegerea carierei la mobi- 
litatea socială. 

Unul dintre factorii ce au contribuit la dezvoltarea feme- 
ilor a fost controlul parţial pe care l-au exercitat asupra pro- 
priului corp. Nașterea a devenit mai puţin periculoasă, chiar 
dacă nu era complet sigură. Contracepţia şi planningul famili- 
al erau limitate, adesea prin lege. Universitățile din multe țări 

au continuat să fie accesibile în special bărbaţilor, așa cum s-a 
întâmplat cu cele mai multe profesii. Salariile medii pentru fe- 
mei au rămas mai mici, iar ele continuau să nu beneficieze de 
aceleași oportunităţi ca bărbaţii. 

Unele dintre cele mai importante schimbări au apărut în se- 
colul XX, o parte dintre progresele ştiinţifice afectând atât pre- 
ferința sexuală, cât şi siguranţa. Pilulele şi dispozitivele con- 
traceptive ofereau o mai mare independenţă femeilor, în timp 
ce antibioticele protejau atât bărbaţii, cât şi femeile de cele mai 
grave efecte ale unor boli venerice. Unele țări au acordat feme- 
ilor drepturi egale cu ale bărbaţilor, deşi acțiunile nu au fost 
întotdeauna în conformitate cu legile. În Marea Britanie, de 
exemplu, în pofida Legii salarizării egale din 1970, plata medie 
a femeilor a rămas mai mică decât cea a bărbaţilor. 


„Să ne luăm cărţile și stilourile”, am spus. „Sunt armele 
noastre cele mai puternice. Un copil, un profesor, o carte 
şi un stilou pot schimba lumea.” 

Malala Yousafzai, campioana educaţiei feminine pakistaneze şi cea mai tânără 


câștigătoare a Premiului Nobel pentru Pace, care a supravieţuit 
unei tentative de asasinat în anul 2012, la vârsta de 15 ani 


Atitudinea față de comportamentul sexual şi egalitatea de 
gen au avut manifestări diferite în funcţie de fiecare cultură. 
De exemplu, Africa Subsahariană a cunoscut o homofobie în 
continuă creştere, atât în rândul creştinilor, cât şi al musulma- 
nilor. Religia a păstrat anumite atitudini sexiste. Spre deose- 
bire de unele biserici protestante, Biserica Catolică a refuzat 
să numească preoţi din rândul femeilor, în timp ce mișcările 
fundamentaliste islamice se opun egalității. 

Lipsa accesului femeilor la educația de bază continuă să 
afecteze lumea în curs de dezvoltare. În ultimii ani, grupurile 

fundamentaliste au folosit din ce în ce mai mult mijloace vio- 
lente pentru a suprima educaţia pentru femei şi pentru a reim- 
pune rolul tradițional de gen în diverse țări: din Nigeria până 
în Pakistan. 


REVOLUȚIA DIN ŞTIINŢĂ 


La începutul secolului XX, multe date ştiinţifice au fost de- 
montate de două teorii noi: relativitatea şi teoria cuantică. 
Încă de pe vremea lui Newton, oamenii de ştiinţă au crezut 
că Universul și tot ceea ce conţine puteau fi descrise în ter- 
meni mecanici, depinzând de legea gravitaţiei şi de trei legi 
ale mişcării. Toate evenimentele - sau cel puţin cele care im- 
plică obiecte şi forţe - puteau fi considerate predeterminate 
și, prin urmare, previzibile. 

Deşi pentru cele mai multe scopuri practice legile lui Newton 
sunt încă valabile, acum s-a demonstrat că ele nu sunt nici abso- 
lute, nici universale. Conform teoriei relativităţii a lui Finstein, 
la viteze care se apropie de cea a luminii, nici timpul, nici masa 
nu rămân constante. Timpul şi spaţiul aparţin aceluiaşi conti- 
nuum. Atât spaţiul, cât și lumina pot fi afectate de gravitație. 

La scară subatomică, teoria cuantică a arătat că legile lui 
Newton nu se mai aplicau. Potrivit acestei teorii, lumina, pre- 
cum şi alte forme de radiaţie electromagnetică, nu sunt nici 
unde, nici particule, ci devin simultan atât unde, cât şi parti- 
cule. Şi alte teorii au fost demontate. În conformitate cu me- 
canica newtoniană, poziția şi momentul oricărui obiect pot fi 
teoretic măsurate în același timp. Mecanica cuantică a arătat că 
la scară subatomică nu se pot măsura simultan poziția şi mo- 
mentul unei particule, deoarece observarea în sine modifică 
rezultatul. 

Aceste teorii contraintuitive - care desființează ceea ce ști- 
am despre spaţiu, timp și conceptele de cauză şi efect — par 
desprinse de pe tărâmul din Alice în Tara Minunilor. Cu toa- 
te acestea, multe aspecte ale celor două teorii au fost dovedite 
prin observaţie şi experiment. Teoria cuantică reprezintă o se- 
rie de fenomene, de la modul în care ochiul detectează lumina 
până la funcţionarea semiconductorilor, o tehnologie-cheie 
în realizarea computerelor moderne. Şi faimoasa ecuaţie a lui 
Einstein, E = mc? (unde c este viteza luminii), arată că masa 
(m) poate fi transformată în energie (E) şi, prin urmare, este 
fundamentală atât pentru energia nucleară, cât şi pentru ar- 
mele nucleare. 

Secolul XX a cunoscut, de asemenea, transformări revolu- 
ţionare și în alte domenii, de la transport, producerea energiei 
şi a medicamentelor, la agricultură, bioinginerie şi computere. 
Oamenii de ştiinţă au oferit o explicaţie a structurii moleculare 
a ADN-ului şi a modului în care sunt moştenite caracteristicile 
genetice şi au făcut progrese semnificative în înțelegerea func- 
ţionării creierului. În urma unor astfel de descoperiri, statutul 


O grămadă de reporteri care îl înconjoară pe profesorul Albert Einstein 
în salonul din S.S. Belgenland, când a ajuns în New York (1930). 

științei a crescut. Până în anii 1950, oamenii de ştiinţă deveni- 
seră promotorii şi garanţii progresului, așa cum fuseseră ingi- 
nerii în secolul XIX. 


„Puterea dezlănţuită a atomului a schimbat totul, cu 

excepţia modului nostru de gândire şi, astfel, ne în- 
dreptăm spre o catastrofă inegalabilă” 

Albert Einstein, într-o telegramă trimisă 

unor americani faimoși (24 mai 1946) 


LUPTA ÎMPOTRIVA BOLILOR 


Secolul XX a fost martorul unor îmbunătăţiri fără prece- 
dent în ştiinţă şi în practica medicală care au afectat viața a 
miliarde de oameni. Boli care înainte erau mortale sau care 
îi lăsaseră pe oameni cu un handicap au ajuns să poată fi 
vindecate cu ajutorul noilor descoperiri. 

Descoperirea insulinei în anul 1922 a permis multor diabe- 
tici tineri să trăiască mai mult. Şase ani mai târziu, Alexander 
Fleming a descoperit întâmplător că o ciupercă numită Peni- 
cillinum poate distruge bacteriile, deşi a fost nevoie de câţiva 
ani pentru a dezvolta o modalitate de a o prelucra şi de a o 
folosi împotriva infecțiilor bacteriene. Penicilina a reprezentat 
începutul revoluţiei antibioticelor în anii 1940 și a permis me- 
dicilor să trateze boli precum pneumonia, septicemia sau me- 
ningita. La început, antibioticele nu au avut niciun impact asu- 
pra tuberculozei, una dintre bolile mortale, deoarece bacilul 
tuberculozei dezvoltă rapid rezistenţă la medicamente indivi- 
duale. Cu toate acestea, în anii 1950 s-a constatat că tuberculo- 
za poate fi tratată cu succes printr-o combinaţie de antibiotice 
administrate pe o perioadă lungă de timp. În ultimele decenii 


214 | Cartea mică a ISTORIEI MARI 


însă, a existat o creştere a tulpinilor de tuberculoză care sunt 
rezistente chiar și la combinaţii de antibiotice. 

Alte bacterii, cum ar fi E. coli, au dezvoltat, de asemenea, re- 
zistenţă la antibiotice. Rezistenţa la medicamente este o ame- 
ninţare din ce în ce mai mare pentru sănătatea umană, pentru 
că poate face ca procedurile chirurgicale relativ simple să de- 
vină mai periculoase, deoarece orice infecţie a unei răni poate 
deveni netratabilă. Utilizarea frecventă a antibioticelor în agri- 
cultură poate deveni o amenințare — de exemplu, în fermele de 
porci din China, unde sunt folosite pentru tratarea animalelor 
şi pentru a creşte greutatea acestora. Din 1987 nu a mai fost 
descoperită nicio clasă nouă de antibiotice. 

Antibioticele nu sunt mijloace de apărare în faţa bolilor. 
Bolile obișnuite ale copilăriei, cum ar fi rujeola, tusea convul- 
sivă şi difteria, au fost controlate în mod eficient prin progra- 
me de imunizare, ca parte a unei încercări de îmbunătăţire a 
sănătății publice pe scară largă. Vaccinarea împotriva variolei 
a fost un succes, astfel încât Organizaţia Mondială a Sănătă- 
ţii (OMS) a declarat eradicarea bolii în anul 1979. Din anul 
1956 se folosește un vaccin împotriva poliomielitei, astfel încât 
şi această boală poate fi oprită la timp. Alte virusuri, inclusiv 
gripa, HIV-ul şi Ebola, s-au dovedit a fi mai greu de combătut 
şi continuă să pună probleme ştiinţei medicale, în ciuda unor 
progrese în utilizarea medicamentelor antivirale. 

Datorită antibioticelor, dezvoltării cunoștințelor medicale 
și îmbunătăţirii anestezicelor, operaţiile precum apendicecto- 
miile au devenit rutine minore. Tehnici precum transfuziile de 
sânge, implantarea chirurgicală a articulației artificiale de şold 
şi de genunchi sau transplantul de organe umane au devenit 
obişnuite. Primul transplant de inimă umană a fost efectuat în 
anul 1967. Manipularea genelor s-a dezvoltat din anii 1970 şi a 
dus la dezvoltarea terapiei genetice la oameni. 

Bolile mintale afectează un număr tot mai mare de persoa- 
ne, dar diagnoza şi tratamentul acestora s-au schimbat odată 
cu recunoașterea rolului proceselor fiziologice şi neurologice. 
Producerea unor medicamente sigure şi eficiente și folosirea 
metodelor psihoterapeutice, pe parcursul secolului XX, au aju- 
tat la vindecarea psihozelor majore și a depresiei. În multe zone 
ale lumii, din cauza nivelului scăzut al implicării instituționale 
în problemele legate de sănătatea mintală, este necesar spriji- 
nul familiei bolnavului. 

Pe lângă programele de vaccinare, măsurile de sănătate pu- 
blică au inclus programe de informare îmbunătăţite (chiar și 
despre lucruri simple, cum ar fi spălarea mâinilor cu săpun în 
mod regulat), distribuirea în mod gratuit a prezervativelor și 
eliminarea apei stătătoare pentru a opri înmulțirea ţânţarilor. 
Dezbaterile privind sănătatea publică au cuprins probleme 
controversate legate de responsabilitate personală, corporatis- 
tă şi guvernamentală. Se discută, de exemplu, dacă statul ar 
trebui să se implice și până la ce nivel în problemele provocate 
de consumul de tutun, abuzul de alcool şi droguri, mărirea nu- 
mărului de persoane obeze, consecinţele creşterii nivelului de 
trai şi ale schimbării normelor sociale. 

În secolul XX, profesia de medic a luat câteva direcţii foar- 
te diferite. Chirurgia plastică, dezvoltată după Primul Război 
Mondial pentru a trata victimele războiului, a devenit o pro- 
cedură cosmetică obișnuită astăzi. Mai recent, prescripţia me- 
dicamentelor pentru îmbunătăţirea nivelului de performanţă a 
devenit notorie în sporturi precum fotbalul şi atletismul, deve- 
nite industrii cu câştiguri de miliarde de dolari. 

DRUMUL SPRE 
PRIMUL RĂZBOI MONDIAL 


În anul 1900, puţini oameni își puteau imagina că va avea 
loc un război major care va dura ani de zile şi va destabiliza 
vechea ordine mondială. Între marile puteri exista o tensiune 
și se desfăşura o cursă internaţională a înarmării, dar astfel 
de probleme nu erau noi şi nu generaseră până atunci răz- 
boaie majore. 

De la sfârşitul războaielor napoleoniene din 1815, în Euro- 
pa a fost pace. Luptele dintre statele lidere - Austria şi Prusia 
în 1866 sau Franţa şi Prusia în 1870-1871 - au durat câteva 
săptămâni sau luni. 

La începutul secolului XX, printre elitele conducătoare a 
apărut o dispoziţie nouă către agresiune. În acest moment, con- 
flictul dintre naţiuni a fost văzut adesea în termeni darwinieni, 
ca o chestiune de „supravieţuire a celui mai potrivit. Se con- 
sidera că statul poate apela la viața cetăţenilor săi, convingere 
concretizată prin practica recrutării (introdusă pentru prima 
dată pe scară largă în Franța, cu o sută de ani înainte). În multe 
țări europene, bărbaţii adulţi tineri au fost obligaţi să servească 
armata timp de doi ani, perioadă urmată de un serviciu anu- 
al de câteva săptămâni în rezervă. Acest sistem a pus bazele 
armatelor care au fost folosite odată cu izbucnirea Primului 
Război Mondial, în 1914. Obedienţa militară împreună cu fe- 
bra patriotică generată de război au eliminat îndoielile cu pri- 
vire la nevoia de a participa la război, care întâmpina rezisten- 
tă religioasă sau solidaritatea internaţională dintre muncitori. 
Industrializarea și ritmul mai rapid al dezvoltării tehnologice 
au constituit arsenalele de armament modern - format din 
mitraliere, aeronave şi submarine -, echipând forțele umane. 
Cheltuielile navale şi militare ale principalelor puteri europene 


LUMEA MODERNĂ | 217 


s-au dublat în ultimele două decenii ale secolului XIX și din 
nou în prima decadă a secolului XX. 

Până în 1914, marile puteri europene au format alianţe mi- 
litare. Create ca factori de descurajare pentru păstrarea păcii 
şi menţinerea echilibrului puterii, acestea au mărit de fapt ris- 
cul războiului, întrucât o ameninţare la adresa unui stat re- 
prezintă o ameninţare pentru toţi, iar membrii mai agresivi au 
stabilit mersul lucrurilor. În 1914, odată cu apariţia unei crize 
în Balcani, Germania și Franța nu au reuşit să-i oprească pe 
principalii lor aliați, Austria şi Rusia. 

Un pericol în plus s-a datorat faptului că planificarea mili- 
tară nu a fost încredinţată conducătorilor civili, ci personalului 
general al fiecărei țări - persoane care au considerat că prima 
lovitură putea fi decisivă. În perioada premergătoare Primului 
Război Mondial, planificarea a însemnat stabilirea dinamicii 
evenimentelor. 


„Vrem opt [cuirasate] şi nu vom mai aştepta.” 
Acest slogan a apărut în Marea Britanie în anul 1909, înainte de începerea 
Primului Război Mondial, într-o perioadă în care marile puteri concurau 
să construiască nave de luptă mai rapide și mai bine înarmate, 
cum a fost vasul britanic Dreadnought, lansat în 1906 


MĂCELUL INDUSTRIALIZAT 


Primul Război Mondial din 1914-1918 a fost cel mai sânge- 
ros război care a avut loc vreodată, în parte pentru că a im- 
plicat primele trei puteri economice din lume (Germania, 
Marea Britanie şi SUA) și cele mai importante sisteme im- 
periale, cu toată forţa umană pe care au controlat-o. Forţa 
de distrugere a armamentului, fabricat la o scară nemaiîn- 
tâlnită, a fost, de asemenea, crucială. 

Un alt factor-cheie a fost incapacitatea combatanţilor de a 
negocia un sfârşit paşnic al conflictului, neputinţă repetată în 
cel de-al Doilea Război Mondial. În consecinţă, nivelul mare 
de distrugere, în loc să conducă la eforturi de negociere, a con- 
tribuit la hotărârea de a investi şi mai mult efort în luptă. 

Războiul a dus la crearea unei coaliții între Germania și 
Austria (Puterile Centrale) împotriva Franţei, Belgiei, Marii 
Britanii, Serbiei, Rusiei (Aliaţii) și Japoniei. La rândul său, fie- 
care coaliție a adus parteneri noi, deşi Puterile Centrale au 
câştigat de partea lor doar state precum Turcia și Bulgaria, în 
timp ce alături de Aliați au venit Italia, Portugalia, România şi, 
cu o influenţă decisivă, Statele Unite ale Americii (în aprilie 
1917). 

Cauza imediată a conflictului a fost atacul Austriei asupra 
Serbiei. La 28 iunie 1914, un naționalist bosniac susținut de so- 
cietatea secretă sârbă Mâna Neagră l-a asasinat pe arhiducele 
Franz Ferdinand, moștenitorul tronului austriac, la Sarajevo, 
capitala Bosniei, aflată sub conducerea Austro-Ungariei. Aus- 
tria a respins ofertele părții sârbe de despăgubire şi, în schimb, 
a pornit războiul, intenționând să zdrobească naționalismul în 
creştere din imperiul său. 

Rusia a mobilizat armata şi a respins ultimatumul german. 
Germania a declarat război Rusiei şi apoi Franței, aliata aces- 
teia. Decizia s-a datorat înaltului comandament german, care 
se temea că ar putea fi încercuiți de francezi şi ruşi. Germanii 
au pregătit un plan pentru a elimina rapid Franţa din război, 
ocolind fortificațiile franceze de la graniţele germane și inva- 
dând Franţa prin Belgia, care era mai vulnerabilă. Această ac- 
țiune a adus Marea Britanie în război, care garantase neutrali- 
tatea belgiană. 

În primul an nu au fost înregistrate victorii decisive, dar 
germanii au încheiat anul 1914 cu câștiguri teritoriale majore 

atât în Belgia, cât şi în Franţa. În aceste condiţii, aliaţii occiden- 
tali au fost nevoiţi să preia ofensiva, atât pentru a recupera te- 
renul, cât şi pentru a reduce presiunea asupra Rusiei, care pier- 
duse foarte mult în conflictul cu Germania, în 1914 şi 1915. 

În septembrie 1914, germanii se așezaseră în poziţii defen- 
sive, Aliaţii au procedat la fel și astfel s-a născut Frontul de 
Vest. Liniile sale multiple de tranșee au ajuns de la graniţa 
franco-elveţiană în nord-vest, până la Marea Nordului. Gene- 
ralii francezi şi britanici visau să pătrundă decisiv prin atacuri 
frontale, însă tehnologia militară, în special mitralierele şi ar- 
tileria, amplasate în sisteme solide de tranşee şi săpături, favo- 
rizau partea de apărare. Pierderile masive pe care le-au suferit 
nu au fost recompensate de câştiguri teritoriale semnificative. 
Până la sfârşitul războiului însă, noile tactici folosite, cum ar fi 
tirurile precise de artilerie sincronizate cu asaltul infanteriei, 
s-au dovedit a fi mai eficiente. Acestea i-au ajutat pe Aliați să 
obțină victoria din 1918. 


„Am fost foarte surprinşi să-i vedem [pe soldaţii englezi] 
mergând, nu am mai văzut niciodată asta. Ofițerii erau 
în faţă. Am observat că unul dintre ei mergea calm, că- 
rând un baston. Când am început să tragem, trebuia 
doar să încărcăm şi să reîncărcăm. Am doborât cu su- 
tele. Nu a fost nevoie să ţintim, doar am tras în ei.” 
Un mitralior german își aminteşte prima zi 
a Bătăliei de pe Somme (1 iulie 1916) 


Între timp, în război se vărsase sânge la o scară nemaiauzită 
până atunci. Unele dintre bătălii, în special cele de la Verdun 
şi Somme din 1916, au înregistrat pagube umane foarte mari 
(peste două milioane de victime). Deşi eliminaseră Rusia din 
război în 1917-1918, germanii au fost depăşiţi ca strategie şi 
resurse de aliaţii occidentali. 

Războiul a dus la dezvoltarea unor complexe militare și 
industriale masive, în special pentru fabricarea de arme şi de 
obuze cu rază mare de explozie. Controlul mărilor a fost, de 
asemenea, crucial. Germania a desfășurat o campanie subma- 
rină lungă şi de succes împotriva vaselor comerciale ale Alia- 
ților. În acelaşi timp, marina Aliaților, în special cea britanică, 
a impus un blocaj asupra Germaniei, lipsind-o de resurse. Fi- 
ecare parte a folosit gaze toxice una împotriva celeilalte, deşi o 
asemenea tactică nu a dus la câştigarea niciunei bătălii. 

Acest război a fost foarte diferit de cele anterioare, din per- 
spectiva eroismului individual şi colectiv. În schimb, a reflec- 
tat ideea conform căreia oamenii erau mai puțin importanţi 
decât maşinăria criminală a războiului. Tot acum a avut loc şi 
primul bombardament aerian semnificativ asupra unor ţinte 
civile, stârnind teama că viitoarele conflicte armate vor duce 
la distrugerea unor oraşe. Tot ce s-a întâmplat a contribuit la 
nașterea unui puternic sentiment anti-război. Cu toate aces- 
tea, în perioada imediat următoare și până în anii 1920, mulţi 
oameni au părut să fi acceptat ideea că războiul a fost o povară 
necesară, o chestiune de datorie şi un sacrificiu inevitabil. 


„Oamenii de stat au fost copleșiți de amploarea eveni- 
mentelor. Chiar şi generalii s-au simţit copleșiți. Mase- 
le, credeau ei, au fost secretul victoriei. Masele pe care 
le-au invocat nu au putut fi controlate. Toţi au bâjbâit 
mai mult sau mai puţin neputincioşi.” 

A.J.P. Taylor, Primul Război Mondial (1963) 

VERSAILLES ȘI REZULTATELE SALE 


Primul Război Mondial s-a încheiat cu o serie de tratate de 
pace, cel mai important fiind cel semnat cu Germania în 
1919: Tratatul de la Versailles. Prin semnarea acestor trata- 
te, Aliaţii învingători au urmărit atât pedepsirea puterilor 
înfrânte, cât şi asigurarea unei stabilități după perioada de 
război. 

Cel mai evident eşec al Tratatului de la Versailles a fost acela 
că el nu a reuşit să împiedice izbucnirea următorului război, 
două decenii mai târziu. Chiar și în 1919, economistul John 
Maynard Keynes, care a participat la conferința de pace, a 
prezis că duritatea tratatului va duce la prăbușirea financiară 
a Germaniei şi la haos. La fel de sceptic a fost și mareșalul Fer- 
dinand Foch, comandantul suprem francez al forțelor aliate 
din război, care în mai 1919 s-a plâns afirmând următoarele: 
„Aceasta nu este o pace. Este un armistițiu pentru douăzeci de 
ani. 

Ritmul în care se desfăşurau evenimentele a pus presiune 
pe cei care negociau pacea. Războiul s-a încheiat în 1918 şi a 
dus la căderea guvernelor austriac şi german şi la înfrângerea 
turcilor. Naţionaliştii din Europa de Est și din Imperiul Oto- 
man prăbuşit au cerut acum formarea unor state noi. Negocia- 
torii au răspuns prin separarea Ungariei de Austria (marele 
imperiu din trecut s-a redus la dimensiunea sa actuală) şi prin 
recunoaşterea Poloniei și a Cehoslovaciei ca state naţionale 
independente. România s-a extins, iar Serbia a devenit baza 
noului stat Iugoslavia. 

Germania nu a pierdut teritorii aşa cum se întâmplase cu 
Austria, ci doar o bucată în favoarea Poloniei și a fost forțată 
să dea înapoi zonele din Franţa cucerite în 1871. De asemenea, 
a fost obligată să demobilizeze armata, să se dezarmeze şi să 

plătească reparaţii de război pentru prejudiciile provocate de 
forțele sale armate. Această decizie a dus la prăbuşirea econo- 
miei germane şi la disensiuni între oameni, în avantajul unor 
extremiști precum Adolf Hitler. Naziștii au exploatat-o ca o 
modalitate de a discredita Republica de la Weimar, guvernul 
democratic format în Germania în 1919, prin care a fost înlo- 
cuit sistemul imperial. 

Destrămarea Imperiului Austro-Ungar a creat nemulţu- 
miri. În Ungaria persistă până astăzi nemulțumirea cu privire 
la cedarea unor zone cu populaţie majoritar maghiară către 
Cehoslovacia, România și Iugoslavia (acum Slovacia, România 
și Croaţia). Turcia a pierdut în 1920 multe posesiuni, în 
special provinciile arabe cedate Franţei (Siria şi Liban) sau 
Marii Britanii (Irak, Palestina şi Transiordania). Când aliaţii 
au împărțit Orientul Mijlociu în state naţionale artificiale, 
delimitate de graniţe arbitrare, au creat cel puţin trei probleme 
pe termen lung. Aceştia au dat peste cap ambițiile naţionaliste 
arabe, au ignorat diviziunile dogmatice (în special între mu- 
sulmanii şiiţi şi sunniţi) şi au ignorat drepturile popoarelor 
locale non-arabe, cum sunt kurzii. 

Susţinută de preşedintele american Woodrow Wilson, în- 
țelegerea de la Versailles a dus la înființarea unui nou orga- 
nism internaţional care să supravegheze sistemul global şi să 
păstreze pacea - o „Ligă a Naţiunilor”. Dar America fusese un 
ținut înființat şi populat de europenii care fugeau din ţările lor 
din cauza persecuțiilor sau a războaielor. Mult timp ostilă față 
de „angajamentele străine”, a revenit la izolarea sa obişnuită: 
Senatul SUA a refuzat să sprijine Liga, America nealăturân- 
du-se acesteia. Dacă adăugăm excluderea Rusiei comuniste și 
a Germaniei învinse, extinderea Ligii a fost limitată încă de la 
început. 

REVOLUŢIILE 


Răsturnarea violentă a sistemelor politice existente a fost o 
caracteristică majoră a istoriei globale în prima jumătate a 
secolului XX. Multe ţări au fost afectate, în special China și 
Rusia. 

Majoritatea revoluțiilor au reflectat ideea că sistemele mo- 
narhice erau învechite şi blocau schimbările necesare pentru 
un stat modern dintr-o lume modernă: un sistem internaţio- 
nal concurențţial, cereri de reformă internă și ameninţarea tul- 
burărilor sociale. În Japonia, în anii 1860, s-a dovedit posibilă 
concilierea legitimităţii imperiale cu modernizarea radicală, 
dar la începutul secolului XX, în alte părţi ale lumii, crizele au 
fost mai acute. Nu întâmplător într-o serie de state — printre 
care China, Portugalia şi Turcia - personalităţile militare au 
fost cele care au generat schimbarea, întrucât eșecurile în apă- 
rare au erodat şi au distrus vechile sisteme. În China, dinastia 
Manchu și-a pierdut credibilitatea după ce puterile străine au 
intervenit pentru a înăbuşi Revolta (sau Răscoala) boxerilor 
din 1900. Aceasta a dus la înlăturarea împăratului chinez în 
1911-1912, după mai bine de 2.000 de ani de guvernare im- 
perială. A urmat o nouă republică, dar deceniile ulterioare au 
cunoscut o prăbuşire a unităţii naționale, pe măsură ce provin- 
ciile s-au despărţit pentru a forma state autonome. 

Primul Război Mondial a detronat dinastiile imperiale aus- 
triacă, germană și turcă. Acum a izbucnit şi Revoluţia Rusă. 
Înfrângerile repetate din partea Germaniei au intensificat ten- 
siunile sociale, economice şi politice pe care războiul le-a im- 
pus asupra Rusiei, au discreditat guvernul şi mai ales pe ţarul 
Nicolae al II-lea, care a fost considerat responsabil pentru efor- 
turile provocate de război. La începutul anului 1917, un guvern 
republican moderat l-a dat jos pe ţar, dar s-a angajat să continue 
războiul. Eşecul acestui guvern a fost la rândul său exploatat de 

grupul mic, dar hotărât de bolşevici de-ai lui Vladimir Lenin, 
care va constitui nucleul viitorului Partid Comunist Sovietic. 
Aceştia au pus mâna pe putere în timpul Revoluţiei din Octom- 
brie şi au impus un sistem totalitar. 

Lenin şi-a distrus adversarii de stânga și a condus un răz- 
boi civil în care a învins Albii de dreapta, în ciuda sprijinului 
internaţional care a inclus forţe britanice, franceze, americane, 
canadiene şi japoneze. Bolşevicii deţineau centrele de produc- 
ție cheie, iar baza lor de la Moscova controla întregul sistem 
feroviar, astfel încât să-şi poată expedia resursele către locurile 
în care acestea erau necesare. 


„Înlocuirea statului proletar cu statul burghez este im- 
posibilă fără o revoluţie violentă.” 
Lenin (1917) 


Încă obosite după „Marele Război” şi lipsite de scopuri co- 
mune, forțele de intervenţie s-au retras. În plus, teoria ruşilor 
„albi” despre „o Rusie mare şi unită” a izolat diferitele mişcări 
naționaliste care doreau independenţa de imperiul rus. În cele 
din urmă, aceste acțiuni au eşuat în Ucraina, Caucaz şi Asia 
Centrală, dar au avut succes în Finlanda, Estonia, Letonia, 
Lituania și Polonia. Cu excepţia teritoriilor din urmă, noua 
Uniune a Republicilor Sovietice Socialiste (URSS sau Uniunea 
Sovietică), instituită de Lenin în 1922, a fost efectiv o recreare 
a vechiului imperiu țarist. 

Reformele radicale ale bolșevicilor au inclus şi impunerea 
controlului de stat în agricultură şi industrie. Lichidarea cula- 
cilor, clasa țăranilor prosperi, a însemnat strămutarea a peste 
cinci milioane de gospodării în lagăre de muncă sau în zone 
îndepărtate. Lenin nu manifesta niciun interes față de demo- 
crație, pe care o considera un moft burghez. Bolșevicii erau 

hotărâți să facă o schimbare, în special printr-o industrializare 
rapidă, pe care o considerau un mijloc de consolidare a puterii. 

Două caracteristici-cheie ale Uniunii Sovietice au fost în- 
doctrinarea şi folosirea poliției secrete. Cei consideraţi disi- 
denţi sau contrarevoluţionari erau arestaţi şi executaţi sau tri- 
mişi în Gulag, o vastă reţea de lagăre. Milioane de oameni au 
muncit în regim de sclavie şi mulţi dintre ei au murit. Această 
paranoia a lui Stalin a dus la procese falsificate şi epurări, în 
care membrii partidului, liderii bolșevici şi chiar oficialii de la 
vârful poliţiei secrete au fost obligaţi să mărturisească crime 
împotriva statului pentru care au fost condamnaţi sau omorâți. 


COLAPSUL ECONOMIEI MONDIALE 


În 1637, preţurile pentru bulbii de lalele din Olanda au crescut 
până la un nivel neobişnuit - până în punctul în care casele 
ajunseseră să fie tranzacţionate pentru un singur bulb -, apoi 
s-au prăbuşit brusc. Această „febră a lalelelor” a fost, probabil, 
prima bulă speculativă din epoca modernă. 

Pe măsură ce investiţiile bancare şi de capital s-au extins, 
au existat numeroase astfel de bule și colapsuri, inclusiv pră- 
bușirea Companiei Mississippi şi a Companiei Mării de Sud, 
în 1720. Deoarece banii folosiţi pentru astfel de proiecte spe- 
culative erau de cele mai multe ori împrumutaţi, atunci când 
o bulă exploda, împrumutaţii intrau în faliment, creditorii îşi 
pierdeau banii, băncile se prăbușeau şi economiile intrau în 
Criză. 

În secolul XIX, Panica din 1873, cauzată parţial de investi- 
tiile dezastruoase în căile ferate, a declanşat o încetinire eco- 
nomică în Europa şi America, ce a durat până în 1879 şi, din 
anumite puncte de vedere, până în 1896. Această încetinire, 
cunoscută acum sub numele de Depresiunea Îndelungată, a 

fost numită Marea Depresiune până când criza dezastruoasă 
din anii 1930 a căpătat această denumire. 

Crahul de pe Wall Street şi prăbuşirea ulterioară din 1929 
au condus la Marea Depresiune globală din anii 1930. A fost 
o perioadă de reducere a producţiei şi a comerţului, de eşe- 
curi în afaceri, de prăbuşire a finanţelor publice şi de creștere 
accentuată a șomajului. Acestea au fost elementele unei crize 
importante în sistemul economic mondial, care a alimentat și 
trecerea de la democraţie la totalitarism din anii 1930. 

Una dintre cauze a fost reprezentată de pierderile masive pe 
care Primul Război Mondial le-a provocat în sistemul econo- 
mic de dinainte de război. În urma acestui conflict, SUA au 
devenit o națiune creditoare majoră, iar principalele puteri im- 
plicate au rămas cu datorii uriașe. În 1929, problemele relativ 
mici ale sistemului de creditare au generat o criză de încredere 
în valoarea activelor. Deceniul a cunoscut niveluri ridicate de 
speculație, preţul acţiunilor scăzând în mod dramatic. Odată 
cu pierderea încrederii, prețurile au scăzut rapid. Băncile mai 
mici au declarat scadenţa anticipată a creditelor, generând creş- 
terea rulajului de capital şi scăzând astfel încrederea şi în insti- 
tuţiile financiare mai puternice; drept urmare, criza s-a agravat. 
Pe măsură ce capitalul de creditare disponibil pentru investiţii 
și comerț a scăzut, activitatea economică s-a diminuat. Furni- 
zorii de produse primare (produse alimentare şi materii prime), 
precum Australia şi Brazilia, au constatat că pieţele lor se micşo- 
rează în lumea dezvoltată. Capacitatea acestora de a achiziționa 
produse fabricate în țările industriale și volumul exporturilor 
lor au suferit, de asemenea. 


»Dezbaterile legate de cauzele Marii Depresiuni conti- 
nuă şi astăzi. Economia nu poate explica schimbările 
>» 


din activitatea economică: 
Eugene Fama, interviu în revista The New Yorker (13 ianuarie 2010) 

Au apărut noi efecte secundare. În întreaga lume, a existat 
o presiune descendentă asupra salariilor şi o creştere a şoma- 
jului, care în SUA s-a ridicat, în anul 1932, la aproape 24% din 
forța de muncă activă. 

Problemele economice au lovit cel mai puternic secţiunile in- 
dustriale cele mai slabe. În Marea Britanie, de exemplu, industria 
minieră şi industria grea au fost serios afectate. Cu toate acestea, 
unele industrii au continuat să se dezvolte. Pe lângă automobile, 
au fost produse mai multe radiouri și maşini de spălat şi a avut 
loc o expansiune majoră a industriei cinematografice. De aseme- 
nea, a existat o creştere industrială semnificativă în Uniunea 
Sovietică şi în Germania lui Hitler, în parte deoarece guvernele 
de aici au concentrat resursele lor pentru dezvoltarea industriei 
grele și a unui complex militaro-industrial puternic. Această 
creştere a fost însoţită de o alocare slabă a resurselor economice, 
iar investiția excesivă în fabricarea de arme a avut consecinţe 
nefaste pe termen lung. 

Crahurile economice pun probleme politicienilor, în special 
celor interesaţi de piaţa liberă. La început, unele guverne au în- 
cercat să reducă cheltuielile şi să crească ratele dobânzii pentru 
a-şi proteja moneda naţională. Au fost reintroduse măsuri şi ta- 
rife protecţioniste, aşa cum se întâmplase în timpul Depresiunii 
Îndelungate. New Deal, introdus în SUA începând cu anul 1933, 
a fost conceput parțial ca să canalizeze cheltuielile guvernamen- 
tale cu scopul de a stimula creşterea economică, după cum au sus- 
ținut numeroşi economiști, printre care John Maynard Keynes. 
De asemenea, au fost luate măsuri pentru reglementarea mai 
eficientă a activităţii bancare. 

Redresarea industriei a rămas destul de firavă în majorita- 
tea țărilor, inclusiv în Statele Unite, până la cel de-al Doilea 
Război Mondial, când s-a produs o creştere a producţiei, dar şi 
a ocupării forţei de muncă. 

În 2008, o combinaţie similară între speculaţii şi slăbirea 
băncilor a dus la o nouă criză financiară globală. Reacţiile au 
fost la fel de variate ca şi în timpul Marii Depresiuni. Unele 
țări au impus politici de austeritate, deseori în detrimentul bu- 
năstării și al cheltuielilor administraţiei locale; alții au susţi- 
nut măsuri mai apropiate de New Deal sau alte modalităţi de 
extindere a ofertei financiare. Modul în care vor fi rezolvate 
crizele financiare viitoare poate depinde de soluţiile abordate 
în deceniile următoare. 


TOTALITARISMUL 


Anii 1930 au cunoscut ascensiunea unor regimuri totalitare 
în diferite părţi ale lumii, pe măsură ce mişcările politice 
antidemocratice au căpătat putere şi au condus într-o ma- 
nieră autoritară nemiloasă. 

Câteva state avuseseră deja o conducere nedemocratică, 
aşa cum fusese cazul Rusiei sub regimul bolşevic şi al Italiei 
după ce liderul fascist Benito Mussolini a preluat puterea în 
1922. În anii 1930, în mai multe ţări au apărut reacţii violente 
la tensiunile generate de depresiunea globală. Un rol impor- 
tant l-a jucat susținerea ideologiilor extremiste, în special în 
Germania, unde în 1933 au ajuns la putere naţional-socialiştii 
(nazişti), conduşi de Adolf Hitler. El a adus ordinea pe care 
mulți o doreau, iar ura lui excesivă şi ostracizarea grupurilor 
sociale şi etnice l-au ajutat să obțină mulţi admiratori. Hitler 
a mizat pe furia germanilor față de deciziile de la Versailles şi 
pe mitul „înjunghierii pe la spate” - convingerea că politicienii 
germani trădaseră armata germană. Naziştii au ascuns faptul 
că politicienii care ceruseră pacea în 1918 fuseseră obligaţi să o 

facă din cauza prăbuşirii economice și a înfrângerilor militare 
pe Frontul de Vest. 


»Masele largi ale unei naţiuni vor cădea mai uşor victi- 
me unei minciuni mari decât uneia mici.” 
Adolf Hitler, Mein Kampf (1925) 


În Japonia, promisiunea democratică din anii 1920 a fost 
înlocuită de militarismul autoritar din anii 1930. Regimurile 
autoritare au predominat în America Latină şi în Europa de 
Est, unde doar Cehoslovacia a rămas o ţară democratică. În 
Spania, guvernul republican democratic de stânga a fost răs- 
turnat în timpul Războiului Civil din anii 1936-1939 de un 
grup de generali de dreapta, condus de Francesco Franco. Uci- 
derea civililor în Spania - aproximativ 150.000 în timpul răz- 
boiului şi 50.000 după aceea - a fost o tactică deliberată, anga- 
jată de ambele părți. Atât Italia, cât şi Germania l-au susținut 
pe Franco cu armament şi trupe, în timp ce Uniunea Sovietică 
i-a ajutat pe republicani, dar într-o măsură mai mică. Eşecul 
intervenţiei democraţiilor europene a trimis un semnal nein- 
tenționat ambițiilor expansioniste ale lui Hitler. 

Guvernarea autoritară nu era un lucru nou. Totalitarismul 
existase şi înainte. El va deveni o trăsătură definitorie a secolu- 
lui XX, deoarece guvernele fasciste şi comuniste şi-au propus 
să controleze nu doar trupul, ci şi mintea cetăţenilor. Ei au fo- 
losit mass-media (în special radioul şi cinematografia) pentru 
o propagandă stridentă, ale cărei mesaje au fost susținute de 
poliţia secretă şi de reţelele de informatori. Pedepsele brutale, 
închisorile şi actele criminale au fost folosite pentru a ţine po- 
pulaţia într-o stare de continuă frică. Pentru extrema dreaptă, 
în special, care susținea conceptul de rase inferioare, destinul 
naţional era unul militar. Drept urmare, Hitler, Mussolini şi 

naționaliștii japonezi erau gata să riște sau chiar să iniţieze răz- 
boiul, deşi niciunul dintre ei nu a anticipat proporţiile confla- 
grației mondiale care urma să vină. 

În urma crahului de pe Wall Street, SUA au impus taxe 
mari Japoniei, care se simțea deja izolată de sistemul global, în 
opinia sa manipulat de Occident. Pentru conducerea japoneză, 
extinderea teritorială a fost singura modalitate de a-şi proteja 
economia și de a obține resursele naturale necesare. În 1931, 
Japonia a invadat Manciuria, în nord-estul Chinei. În 1937, 
a pornit un război de cucerire împotriva restului Chinei, 
care a provocat daune masive şi milioane de victime, multe 
dintre ele fiind persoane civile. Deși japonezii au cucerit multe 
oraşe-cheie, până la sfârşitul anului 1938 au constatat că nu îi 
pot supune pe chinezi şi nu pot continua să avanseze. Frustraţi 
de situaţia internaţională din perioda 1939-1941, au decis că 
rutele de aprovizionare către China trebuie suspendate. 

În Europa, Hitler cerea de câţiva ani concesiuni teritoriale, 
motivând că proteja populaţiile vorbitoare de limbă germană 
din țările non-germane. Momentul culminant a fost 1 septem- 
brie 1939, când a invadat Polonia. Marea Britanie şi Franţa ceda- 
seră în fața cerinţelor lui Hitler de dragul menţinerii păcii - po- 
litica „liniştii. Acum, pentru a sprijini Polonia, au declarat 
război Germaniei. Această stare de conflict a generat rapid răz- 
boiul global, întrucât atât Marea Britanie, cât şi Franţa şi-au 
mobilizat armatele din imperiile maritime. 


RĂZBOIUL TOTAL 


Până în prezent, cel de-al Doilea Război Mondial este 
exemplul extrem de „război total”, în care resursele civile 
și infrastructura au fost mobilizate în totalitate ca parte a 

efortului de război şi au fost tratate de inamic drept ţinte 
militare legitime. Poate pentru prima dată în istorie, dece- 
sele din rândul civililor au depășit cu mult numărul milita- 
rilor care şi-au pierdut viaţa, ajungând în total la 60 de mi- 
lioane de morţi, plus alte câteva milioane de persoane ucise 
de foamete şi boli. 

Hitler îşi dorea o Germanie Mare, care să unească zone din 
Europa Centrală ce adăposteau populaţii etnice germane. El 
şi-a propus să câştige Lebensraum („spaţiu vital”) pentru ger- 
manii din vestul Rusiei şi să cucerească alte zone spre sud, pen- 
tru resursele lor economice, cum ar fi petrolul. La început, s-a 
bucurat de un mare succes, ocupând o mare parte a Europei, 
între 1939 şi 1941. Deși a învins forţele britanice de pe conti- 
nentul european și a cucerit o mare parte din zonele europene 
ale Uniunii Sovietice în 1941-1942, el nu a putut să pună capăt 
războiului. 

Noul guvern britanic condus de Winston Churchill nu a 
fost interesat de o pace de compromis, astfel încât conflictul 
a continuat până când acţiunile Uniunii Sovietice şi ale State- 
lor Unite au putut juca un rol decisiv. În mod crucial, regimul 
sovietic nu a cerut pacea după înfrângerile grave suferite ca 
urmare a invaziei germane din 1941, aşa cum făcuse în 1918, 
unul dintre motive fiind acela că Hitler lăsase să se înțeleagă 
că intenţiona să supună, sau chiar să anihileze, toate populaţi- 
ile non-ariene din est, majoritatea slave, considerate de naziști 
drept Untermenschen („sub-oameni”). 

În Orient, Japonia, aliata Germaniei, a obţinut victorii ma- 
jore în detrimentul Imperiului Britanic, Francez, Olandez şi 
American din Asia de Sud-Est şi Pacific, în 1941-1942. Ca și 
germanii, nu a fost niciodată în măsură să oprească şi să-şi va- 
lorifice câştigurile. Atacul surpriză asupra flotei americane din 
Pacific, la Pearl Harbor, pe 7 decembrie 1941, care a adus SUA 

în război, a exclus orice şansă de limitare a războiului. SUA şi 
aliaţii săi nu au cerut altceva decât predarea necondiționată a 
Germaniei şi Japoniei. 

Resursele superioare industriale și umane ale Aliaților s-au 
dovedit decisive. SUA aveau cea mai mare economie a lumii, în 
timp ce în Uniunea Sovietică producţia industrială, în special 
cea de armament, a fost relocată în est, dincolo de Munţii Ural, 
unde se afla în siguranţă. În plus, Stalin avea capacitatea de 
a aduna milioane de infanteriști pentru multe contraatacuri. 
Până în 1945, sovieticii se îndreptaseră spre vest, pătrunzând 
în Germania. În Ziua Z, 6 iunie 1944, forțele anglo-ameri- 
cano-canadiene au pornit cea mai mare invazie pe mare, cu 
scopul de a debarca pe plajele din Normandia și a se îndrepta 
către est, spre Germania. Între timp, bombardierele aliate au 
vizat oraşele germane, indiferent de importanţa lor militară, 
lăsând în urma lor sute de mii de morţi printre civili. 

În cealaltă parte a lumii, americanii i-au determinat pe ja- 
ponezi să se retragă dincolo de Pacific, în timp ce britanicii 
au blocat încercarea japonezilor de a invada India. În 1945, în 
timp ce forțele sovietice încercau să intre în Berlin, Hitler s-a 
sinucis. Germania a capitulat în mai. Japonezii au organizat o 
rezistenţă acerbă în Pacific şi luptele ar mai fi continuat dacă 
Aliaţii nu ar fi invadat insulele japoneze. Cu toate acestea, situ- 
aţia s-a schimbat complet după 6 şi 9 august, când americanii 
au aruncat două bombe atomice asupra oraşelor Hiroshima și 
Nagasaki, soldate cu 70.000, respectiv 35.000 de morţi. Şase 
zile mai târziu, Japonia s-a predat. 

Crearea bombei atomice de către americani a costat miliar- 
de de dolari şi a atras resurse ştiinţifice, tehnologice, industria- 
le şi organizaționale imense. A fost un exemplu despre modul 
în care războiul total a însemnat mobilizarea întregii societăţi, 
nu doar a bărbaţilor apți de luptă, întrucât guvernele au avut 

puteri sporite şi au folosit resurse economice extrem de mari. 
S-au efectuat recrutări extinse, femeile fiind angajate ca forță 
de muncă într-un procent nemaiîntâlnit până atunci, cu efec- 
te resimțţite mult timp după încheierea războiului. În acelaşi 
timp, guvernele au fost nevoite să menţină coeziunea şi mora- 
lul social, folosind metode precum propaganda și supraveghe- 
rea poliţiei. 


„Vă întreb: Vreţi război total? Dacă este necesar, vreţi 

un război mai complex şi mai radical decât orice vă pu- 

teţi imagina?... Acum, cetăţeni, ridicaţi-vă şi lasaţi fur- 
tuna să se dezlănţuie.” 

Josef Goebbels, ministrul Propagandei Naziste, 

în februarie 1943, după ce valul de represalii 

s-a întors împotriva Germaniei 


Al Doilea Război Mondial a transformat lumea în multe 
privinţe. Amploarea conflictelor a fost mult mai mare decât în 
Primul Război Mondial, la fel și pagubele suportate de societa- 
tea civilă. Milioane de refugiaţi au rămas fără adăpost şi au fost 
nevoiţi să-şi găsească locuinţe noi. În ceea ce priveşte geopoli- 
tica, după război Statele Unite și Uniunea Sovietică au devenit 
cele două superputeri mondiale, în timp ce puterile imperiale 
europene au slăbit, ca urmare a pierderii majorităţii posesiuni- 
lor maritime în următoarele două sau trei decenii. 

Poate că moştenirea cea mai puternică este ideea că „răz- 
boiul total” a reprezentat o normalitate. Războaiele şi lupte- 
le civile purtate în toată lumea după 1945 au presupus multe 
atacuri asupra civililor, folosite ca instrumente politice, violul 
practicat ca mijloc de pedeapsă sau represiune sau înrolarea și 
îndoctrinarea copiilor pentru a lupta. 

GENOCIDUL 


Holocaustul din timpul celui de-al Doilea Război Mondial, 
în care naziștii au organizat exterminarea a două treimi din 
populaţia evreiască din Europa în „lagărele morţii”, con- 
struite special în acest scop, a fost cel mai mare genocid din 
istorie. 

Pe lângă uciderea a aproximativ şase milioane de evrei, na- 
ziştii au omorât şi aproape 400.000 de ţigani, plus un număr 
mare (dar necunoscut) de slavi, persoane cu dizabilități, ho- 
mosexuali și adversari politici. Aproape trei milioane de prizo- 
nieri de război sovietici au murit de foame, din cauza bolilor 
sau a nepăsării. 

Au mai existat genocide în istorie înainte și după acest mo- 
ment. Dar genocidul - exterminarea pe scară largă a popula- 
tiei din motive rasiale, etnice, politice, culturale sau religioa- 
se — este în special asociat cu secolul XX. În lumea antică şi 
medievală, se mai întâmplase ca întreaga populaţie dintr-un 
oraș asediat să fie ucisă dacă acesta nu se predase. Dar încerca- 
rea de a eradica sistematic un întreg grup de oameni, de obi- 
cei din motive ideologice sau rasiale, este un fenomen relativ 
recent. Printre exemplele de acest fel pot fi incluse masacrul 
turcilor asupra armenilor din timpul Primului Război Mon- 
dial; uciderea în masă, în 1971, a bengalezilor de către forțele 
din Pakistanul de Vest, în ceea ce era atunci Pakistanul de Est, 
în timp ce acesta din urmă încerca să devină statul indepen- 
dent Bangladesh; „epurarea etnică” a musulmanilor bosniaci 
de către sârbii bosniaci în anii 1990 și genocidul din Rwanda, 
din 1994, când aproximativ un milion de membri ai populaţiei 
minoritare tutsi au fost sacrificați de majoritatea hutu. 

În pregătirea genocidului din Rwanda, extremiștii hutu se 
refereau la tutsi folosind un termen care se traduce cu „gândaci. 

Descrierea victimelor ca fiind niște viermi este un fenomen co- 
mun în cazul genocidelor. De exemplu, naziștii îi înfățişau pe 
evrei ca pe nişte şobolani, în timp ce toate victimele lor erau niște 
Untermenschen („sub-oameni”). Se pare că oamenii pot fi con- 
vinși să participe sau cel puţin să coordoneze crime pe scară 
largă odată ce încep să creadă că victimele sunt străini sau „alţii, 
ori nu sunt ființe umane. 


„Oricine are puterea să te facă să crezi absurdităţi are 
puterea să te facă să comiţi atrocități.” 
— Voltaire, Întrebări despre miracole (1765) 


EPOCA NUCLEARĂ 


Bombele atomice aruncate peste Hiroshima şi Nagasaki 
au apărut într-o epocă nouă, în care orașe întregi puteau fi 
distruse într-o clipă, iar omenirea putea să se autodistrugă. 
După cum s-a dovedit, deși Statele Unite ale Americii au de- 
ţinut monopolul asupra armelor nucleare din 1945 până în 
1949, acestea nu le-au mai folosit. 

În timpul celui de-al Doilea Război Mondial, de teamă că 
naziștii ar putea proiecta astfel de arme, SUA au dezvoltat un 
program propriu. „Proiectul Manhattan” a mobilizat o echipă 
internațională de experţi și a condus la producerea de bombe 
atomice, folosite ulterior împotriva Japoniei. 

În primii ani ai Războiului Rece, puterea nucleară america- 
nă le-a permis SUA să se demobilizeze rapid după anul 1945 şi 
să acţioneze liber în întreaga lume. Această perioadă de încre- 
dere s-a încheiat în 1949, când a devenit evident că Uniunea 
Sovietică era capabilă să-şi dezvolte propriile arme atomice, o 
realizare ce reflectă nu numai progresele sovietice în domenii 

precum ştiinţă şi tehnologie, ci şi eficiența rețelelor sale de spio- 
naj din Vest. 

Succesul sovietic i-a dezamăgit pe americani şi i-a încurajat 
să dezvolte o armă nucleară mult mai puternică: bomba cu hi- 
drogen. Primul dispozitiv l-au testat în 1952, pe atolul Eniwetok 
din Pacific, şi imagini ale mingii de foc, cu o lungime de 5 kilo- 
metri şi o înălțime de 17 kilometri, au uimit și au îngrozit lumea. 
Anul următor, sovieticii au testat propria bombă cu hidrogen. 

Și alte puteri ale lumii, mai întâi Marea Britanie, apoi Franța 
și China, au dezvoltat propriile bombe atomice, apoi bombe 
cu hidrogen. Cu toate acestea, marile forțe în acest domeniu 
au rămas în continuare Statele Unite şi Uniunea Sovietică, care 
au construit arsenale masive. La început, armele nucleare au 
luat forma unor bombe concepute pentru a fi aruncate de pe 
aeronave, dar până la sfârşitul anilor 1950, ambele părţi au 
dezvoltat rachete cu rază lungă de acțiune, capabile să lanse- 
ze dispozitive nucleare, fie de la sol, fie din submarine. Aceste 
proiectile se mișcau mult mai repede decât aeronavele şi erau 
mult mai greu de urmărit sau de interceptat. 

Cele două puteri dețineau arme extraordinare, cu rază lun- 
gă de acţiune. Dezvoltarea lor s-a datorat convingerii că doar 
un arsenal masiv putea descuraja cealaltă parte din conflict. 
Teoria distrugerii reciproce asigurate (în engleză - mutually 
assured destruction - „M.A.D. ) se baza pe faptul că, în cazul 
în care ambele părți aveau arsenale nucleare la fel de puterni- 
ce, cel care loveşte primul elimină ambele părți. Constructorii 
au identificat ţinte care duceau la decesul a sute de milioane 
de oameni. Civilii s-au obișnuit cu exerciţiile şi procedurile de 
urgenţă, care însă nu îi apărau nici de explozii, nici de radiaţii. 
Copiii au fost învăţaţi chiar să se adăpostească sub băncile de 
la şcoală. 

Dacă aceste arsenale nucleare au împiedicat sau nu războiul 
pe scară largă a rămas o întrebare deschisă. În 1955, preşedin- 
tele SUA, Dwight D. Eisenhower, şi-a avertizat omologul so- 
vietic cu privire la riscul ca un astfel de război să distrugă orice 
formă de viaţă omenească din emisfera nordică. Eisenhower a 
abandonat politica „reducerii” puterii sovietice în Europa de 
Est, tocmai pentru că se temea de un posibil război nuclear. În 
schimb, superputerile au dus războaie indirecte la scară mai 
mică, dar costisitoare, cu aliaţii celuilalt, cum s-a întâmplat în 
Coreea şi Vietnam, dar nu au folosit întregul arsenal. Cu toate 
acestea, Eisenhower a ameninţat că va folosi armele nuclea- 
re pentru a pune capăt Războiului din Coreea (1950-1953), 
după intervenţia trupelor chineze. Folosirea acestora a părut 
iminentă în conflictul dintre SUA şi sovietici, în timpul Cri- 
zei Rachetelor Cubaneze din 1962, după ce sovieticii au plasat 
rachete în Cuba, aproape de teritoriul SUA. În cele din urmă, 
sovieticii şi-au retras rachetele. 


„Am devenit Moartea, distrugătorul de lumi.” 
J. Robert Oppenheimer, omul de știință care a dezvoltat primele 
bombe atomice, martor al primelor explozii de test din deșertul New Mexico, 
în 1945. El a citat din textul antic hindus Bhagavad Gita. 


În anii 1970, interesul pentru acordul de limitare a arme- 
lor nucleare s-a dezvoltat ca parte a detentei (îmbunătăţirea 
prudentă a relaţiilor dintre SUA și Uniunea Sovietică). După 
primele acorduri, relaţiile dintre cele două superputeri s-au ră- 
cit, dar ulterior, la sfârşitul anilor 1980, au stabilit acorduri noi 
şi mai complexe, care au condus la sfârșitul Războiului Rece. 

Accentul s-a mutat în schimb pe temerile legate de prolife- 
rarea nucleară — pericolul ca alte state, inclusiv statele „inco- 
recte” şi agresive, sau chiar grupările teroriste, să aibă acces la 
arme nucleare. Pe lângă SUA şi Rusia (iniţial), lista naţiunilor 

În anul 1952, SUA au făcut primele teste cu bomba cu hidrogen pe un atol 
îndepărtat din Pacific. 


care au capacitatea de a produce arme nucleare include acum 
China, Franţa, Marea Britanie, India, Pakistan, Coreea de 
Nord şi, se presupune, inclusiv Israel. Viitorul proliferării este 
neprevăzut, existând și perspectiva îngrijorătoare a utilizării 
armelor chimice şi bacteriologice sau a unei „bombe murdare”, 
de tehnologie inferioară, care combină explozivele convenţio- 
nale şi materialele radioactive. 

Tot în epoca nucleară a fost dezvoltată şi energia nucleară 
ca un instrument pașnic, folosit pentru a genera energie şi con- 
siderat la început o alternativă modernă şi mai puţin poluantă 
față de cărbune. Cu toate acestea, o serie de accidente, cum a 

fost în special explozia din 1986 a reactorului de la Cernobîl, 
din Ucraina (atunci parte a URSS), au generat îngrijorări cu 
privire la potenţialele pericole provocate de scurgerile de ra- 
diaţii. Astfel de temeri au fost reînviate de cutremurul care a 
distrus centrala nucleară de la Fukushima din Japonia, în 2011. 
Rămâne dilema dacă energia nucleară oferă o perspectivă fa- 
vorabilă pentru mediu, în condiţiile în care poate fi produsă în 
siguranţă. Acest „dacă” este încă un subiect de multiple con- 
troverse. 


RĂZBOIUL RECE 


Din 1945 până în 1989, politica internaţională a fost definită 
prin diferenţa dintre un bloc comunist, condus de Uniunea 
Sovietică, şi un bloc anticomunist, condus de Statele Unite. 
Această confruntare a fost militară, politică, ideologică, cul- 
turală şi economică. 

Războiul Rece a cuprins întreaga lume și, odată cu compe- 
tiția în ceea ce priveşte trimiterea primului om pe Lună, acesta 
s-a extins chiar şi în spaţiul cosmic. A fost motivat de incom- 
patibilitatea dintre ideologii şi opiniile diferite despre modul 
în care umanitatea poate prospera. Comentatorii comunişti au 
prezentat imaginea societăţii sovietice egalitare ca un etalon al 
progresului, în timp ce vocile din opoziţie denigrau teoria tota- 
litarismului comunist, capitalismul fiind, în opinia lor, adevărata 
cale către libertate. Ambele părți erau însă paranoice: americanii 
se temeau de un efect de domino prin care din ce în ce mai 
multe state puteau deveni comuniste, în timp ce controlul lui 
Stalin asupra Europei de Est, în parte o renaştere a idealului 
țarist al unei Rusii Mari, reflecta şi dorinţa de a crea o zonă 
militară-tampon, pentru a proteja „patria mamă” de orice alte 

invazii, precum cea a naziștilor, care omorâseră aproape 20 de 
milioane de cetăţeni sovietici. 

Sfârşitul celui de-al Doilea Război Mondial, când Occidentul 
şi Uniunea Sovietică au cooperat pentru a învinge Germania 
nazistă, a împărţit Europa în zona eliberată de armatele sovie- 
tice şi cea eliberată de aliaţii occidentali. Această diviziune a de- 
venit cunoscută sub numele de „Cortina de Fier” şi a luat forma 
unei linii puternic militarizate, care a divizat Europa de Vest şi 
de Est timp de peste patru decenii. În 1945, Germania şi capi- 
tala sa, Berlinul, au fost împărțite în zone de ocupaţie militară, 
Aliaţii (Marea Britanie, Franţa şi SUA) controlând Vestul, iar 
sovieticii controlând Estul. Germania de Vest şi de Est au de- 
venit în 1949 două state separate, în timp ce diviziunea Berli- 
nului a fost consolidată în 1961, prin construirea Zidului Ber- 
linului. 

În cadrul Conferinţei de la Yalta, din februarie 1945, aliaţii 
occidentali au cedat efectiv Europa de Est (cu excepția Greciei) 
Uniunii Sovietice, ca sferă de influenţă. În alte zone, cum ar fi 
Iran, Grecia, Peninsula Malacca și Filipine, comuniștii au în- 
cercat, dar nu au reușit să preia puterea. Expansionismul so- 
vietic a dus în 1949 la fondarea Organizaţiei Tratatului Atlan- 
ticului de Nord (NATO), o alianţă de apărare, constituită din 
mai multe țări din America de Nord şi Europa de Vest, desti- 
nată combaterii pătrunderii URSS în Europa. URSS a răspuns 
cu Pactul de la Varşovia, din 1955, prin care s-a creat alianța 
dintre Uniunea Sovietică, Albania, Bulgaria, Cehoslovacia, Ger- 
mania de Est, Ungaria, Polonia şi România. 

În China, comuniștii conduşi de Mao Zedong au câștigat 
războiul civil din 1946-1949. Japonezii au ocupat Coreea, iar 
înțelegerile postbelice au împărţit peninsula. Războiul din Co- 
reea din 1950-1953 a început atunci când Coreea de Nord co- 
munistă a invadat Sudul, aliatul SUA. Coreea de Nord și aliaţii 


LUMEA MODERNĂ | 241 


chinezi s-au retras în urma unei mişcări militare puternice, 
organizate de Naţiunile Unite, sub conducerea SUA, conflictul 
încheindu-se cu un armistițiu ce nu a condus niciodată la pace. 
În acest climat activ, cheltuielile militare au crescut foarte mult 
la începutul anilor 1950, în America de Nord şi în Europa de 
Vest. 


„Fiecare armă fabricată, fiecare navă de război lansată 
la apă, fiecare rachetă aruncată înseamnă, în primul 
rând, un furt de la cei care flămânzesc și nu au hrană, de 
la cei cărora le este frig şi nu au haine. Pentru înarmare 
nu se cheltuiesc numai bani. Se consumă transpiraţia 
muncitorilor, geniul oamenilor de ştiinţă, speranţele 
copiilor.” 

Preşedintele american Dwight D. Eisenhower (16 aprilie 1953) 


Războiul Rece a fost martorul multor confruntări și con- 
flicte, de la Războiul din Vietnam și cursa armelor nucleare, 
până la războaiele din Orientul Mijlociu, Africa Subsahariană 
şi America Centrală. Aceste războaie regionale au fost rezulta- 
tul Războiului Rece, chiar dacă existau şi probleme locale. SUA 
au intervenit în Vietnam într-un război lung, dar nu au reuşit 
să împiedice victoria comuniştilor. Consecințele eșecului au 
fost diminuate de o realiniere diplomatică de la începutul ani- 
lor 1970, care a dus la cooperarea dintre America şi China şi a 
marcat slăbirea puterii sovietice, în urma separării ideologice 
dintre URSS şi China de la începutul anilor 1960. 

Tensiunile au izbucnit din nou între SUA şi Uniunea Sovie- 
tică în urma intervenţiei militare sovietice din Afganistan, în 
1979, şi a suprimării unei mișcări de reformă populară în Polo- 
nia, în 1981. Preşedintele Ronald Reagan a demarat o creştere 
masivă a cheltuielilor americane pentru proiecte precum bom- 
ba cu neutroni şi sistemul de apărare prin satelit „Star Wars”. 

URSS și aliaţii săi comunişti din Europa, 1950 


Din 1985, tensiunile s-au redus sub conducerea lui Mihail 
Gorbaciov. Acesta a înţeles că Uniunea Sovietică nu putea ega- 
la cheltuielile militare ale rivalului său şi că economia sovie- 
tică suporta presiuni excesive. Cu toate acestea, politica sa de 

glasnost („deschidere”) şi perestroika („restructurare”) a con- 
dus la căderea regimurilor comuniste din Europa de Est, în 
1989, şi, în final, la prăbușirea Uniunii Sovietice, în 1991. 

Odată ce Gorbaciov a făcut cunoscut faptul că URSS nu va 
interveni militar în afacerile țărilor din blocul estic, regimurile 
comuniste nu au mai putut rezista presiunii populare pentru 
schimbare. Mulţimi uriașe au participat la demonstraţii, iar în 
noiembrie 1989, căderea Zidului Berlinului le-a permis ger- 
manilor estici să intre în Occident. Vestea căderii regimului 
din Germania de Est a încurajat alte mișcări populare pe stră- 
zile Europei de Est. Tranziţia către guverne necomuniste a fost 
în mare măsură una pașnică, cu excepția României, unde regi- 
mul Ceauşeşcu a rezistat folosind violenţa, însă fără succes. În 
schimb, în China, guvernul comunist a păstrat controlul asu- 
pra situaţiei. O mişcare prodemocratică de masă fusese supri- 
mată cu multă vărsare de sânge în 1989. Dar Războiul Rece a 
luat sfârşit. 


VIAŢA DE DUPĂ RĂZBOIUL RECE 


Căderea Uniunii Sovietice în 1991 a declanșat multe discuţii 
despre o nouă ordine mondială, condusă de SUA şi întărită 
nu numai militar, ci şi prin răspândirea globală a modelu- 
lui american de liberalism economic, cu angajamentul său 
pentru pieţele libere, liberalizarea finanţelor şi privatizarea 
activelor de stat. 

Dar SUA s-au confruntat cu o opoziţie severă în primii ani 
ai secolului XXI. În lumea islamică, America şi aliaţii săi au 
avut o serie de adversari. Fundamentaliştii religioşi au adop- 
tat adesea terorismul ca strategie, cel mai dramatic moment 
fiind atacurile de la New York şi Washington din 11 sep- 
tembrie 2001, când au fost deturnate aeronave cu pasageri. 

Fundamentaliștii au exploatat ostilitatea populară față de ceea 
ce numeau occidentalizare, pe care au prezentat-o ca o formă 
de putere „cruciată globală, ostilă Islamului. Răspunsul inițial 
al SUA la atacurile teroriste din 11 septembrie au fost războa- 
iele din Afganistan şi Irak. Ulterior, americanii au sprijinit re- 
voltele populare din alte părţi ale Orientului Mijlociu. Niciuna 
dintre tactici nu a adus pacea, iar reacţiile din interior şi din 
afara regiunii au obligat SUA să-și reevalueze strategia militară 
şi diplomatică în raport cu o lume de „instabilitate asimetrică, 
în care principalii săi inamici puteau fi mici grupări armate şi 
mai puţin niște superputeri. 

În acelaşi timp, alte puteri se ridicau. Economia Chinei, 
bazată în mare parte pe producţie, se extindea rapid. China 
comunistă a adoptat o serie de elemente specific capitaliste, 
însă fără să devină o democraţie, întrucât a rămas un stat au- 
toritar, cu un singur partid. Între timp, în Rusia, tulburările de 
la sfârşitul guvernării comuniste au început să scadă. Aceste 
schimbări de putere au slăbit capacitatea SUA de a se opune 
ambițiilor teritoriale ale Chinei în Marea Chinei de Est sau do- 
rinţei renăscute a Rusiei de a domina ţări ce făcuseră parte din 
Uniunea Sovietică. 

Economiile altor naţiuni au evoluat şi ele. De exemplu, rit- 
mul de creştere a economiei Indiei l-a depăşit pe cel al Chinei 
în 2015, cu o abordare economică şi politică mai puţin liberală 
din punct de vedere economic și mai corporatistă decât cea 
americană. 

Concentrarea exclusiv pe tensiunea dintre Statele Unite și 
potenţialii săi rivali reprezenta riscul de a minimaliza alte sur- 
se de conflict la nivel mondial. Un factor comun a fost însă uti- 
lizarea violenţei pentru asigurarea rezultatelor politice. Ţările 
din Orientul Mijlociu, Europa şi Africa au avut parte de răz- 
boaie civile şi conflicte interne. Doar în Republica Democrată 
Congo, războaiele civile au costat viaţa a peste cinci milioane 

de persoane încă din anii 1990. Acest conflict a îmbinat dife- 
rendele etnice cu intervenţia puterilor africane vecine, precum 
și cu o concurenţă intensă pentru a controla resursele naturale 
valoroase. Din această perspectivă, lumea secolului XXI arată 
la fel de rău ca lumea secolului XX, una în care conflictul mi- 
litar şi instabilitatea reprezintă un mod de viaţă pentru multe 


dintre popoarele de pe întreg mapamondul. 


BRICS 


Sfârşitul anilor 2000 și începutul anilor 2010 au adus perspectiva unei 
noi ordini în economia mondială, întrucât o serie de ţări au început să 
joace roluri din ce în ce mai importante. Cele mai semnificative au fost 
țările „BRICS” — Brazilia, Rusia, India, China, Africa de Sud — și după 
acestea țările MINT” — Mexic, Indonezia, Nigeria, Turcia. SUA și Europa 
par să fi intrat în criză, în timp ce țări precum cele enumerate mai sus 
au prosperat. Cu toate acestea, la mijlocul anilor 2010, creșterea eco- 
nomică a Chinei a încetinit, în timp ce Rusia a suferit o pierdere majoră 
a veniturilor sale, cauzată atât de scăderea preţului petrolului, cât și de 
sancțiunile economice impuse după intervenţiile sale în statele sovietice 
desprinse din fosta URSS. O asemenea evoluţie pune la îndoială viitorul 
multor economii și state, inclusiv al sistemelor bazate pe petrol din 
Orientul Mijlociu. 


REVOLUȚIA INFORMAȚIONALĂ 


Distribuţia şi volumul de informații s-au extins masiv în 
ultimii 500 de ani. Fiecare tehnologie nouă - de la apariţia 
tiparului până la cărțile produse în masă şi continuând cu 
telegraful, telefonul, radioul, televiziunea, sateliții de co- 
municaţii şi computerele - a avut repercusiuni uriaşe. 

Secolul XXI a adus o nouă revoluţie informaţională, pe mă- 
sură ce internetul a crescut impactul computerelor şi a furnizat 
volume de informaţii de neimaginat tuturor celor care deţi- 
neau un telefon mobil sau un dispozitiv portabil. 

Metodele de calcul fuseseră utilizate şi înainte de al Doilea 
Război Mondial, dar nevoia de a sparge codurile inamice (în 
special codul german Enigma) în timpul războiului a dat un 
impuls deosebit teoriei computerelor, precum şi maşinilor de 
calcul. Primele dispozitive de calcul aveau funcţii specializate 
și abia în 1946 americanii au construit primul computer cu uti- 
lizare generală. A fost finanţat de armata americană, iar nevo- 
ile militare au susținut de atunci multe progrese din tehnologia 
computerizată. 

La început, calculatoarele au fost niște dispozitive volu- 
minoase şi foarte scumpe. Cele mai mari schimbări au apă- 
rut atunci când o inovaţie - cum ar fi microcipul de siliciu - a 
permis realizarea unor computere și dispozitive computerizate 
suficient de mici şi de ieftine pentru a deveni produse de masă. 

De la sfârșitul anilor 1970, calculatoarele au fost folosite pe 
scară largă, iniţial ca instrumente de birou, iar apoi la nivel do- 
mestic. Internetul, a cărui origine datează din anii 1960, când 
s-au dezvoltat reţelele de comunicare informatice, a făcut un 
pas înainte în anii 1980, odată cu dezvoltarea protocoalelor 
de internet (modelul de reţea ce permite computerelor să co- 
munice informaţii). Invenţia World Wide Web-ului, în 1989, a 
făcut ca internetul să fie accesibil unui număr mai mare de per- 
soane şi a crescut numărul utilizatorilor de e-mail, care astfel a 
ajuns să înlocuiască poşta clasică. 

Îmbunătăţirea reţelelor de calculatoare a permis ca mai multe 
maşini interconectate să lucreze ca una singură, mult mai pu- 
ternică, eliminând cheltuielile unui computer mai performant. 
Dezvoltată în anii 1990, această tehnică a anticipat metoda de 
„cloud computing” prin care au fost legate mai multe dispozitive. 

Sistemul de „cloud computing” s-a bazat pe puterea de proce- 
sare care există în „norul” creat de utilizarea computerelor și care 
nu necesită prezenţa lor fizică. Această practică a dat un im- 
puls computerelor: miniaturizarea a fost crucială în populari- 
zarea noilor bunuri de consum, precum telefoanele mobile, 
computerele, laptopurile şi media playerele portabile. 


„Cyberspace este locul în care are loc un apel telefonic 
la distanţe lungi. Cyberspace este locul în care banca vă 
păstrează banii. Locul în care sunt păstrate fişele dum- 
neavoastră medicale. Toate aceste lucruri sunt acolo, 
undeva. Nu are niciun rost să ne gândim la amplasarea 
sa geografică. Informaţiile sunt extra-geografice.” 
William Gibson, scriitor american de science-fiction, într-un interviu din 1995. 
Gibson a folosit pentru prima dată termenul de „cyberspace” 
(„cyberspaţiu”) într-o nuvelă scrisă în 1982, pentru a descrie 


„halucinaţia consensuală a maselor“legată de reţelele de calculatoare. 


Revoluţia informaţională se bazează pe factori culturali și 
comerciali, precum şi pe progresele tehnologice. Cererea pen- 
tru astfel de noi produse este susţinută de nivelul mai mare de 
alfabetizare şi de bogăţie, precum şi de costurile mai mici de 
producție. Gradul de alfabetizare la nivel mondial, unul scăzut 
până în anul 1900, a crescut constant de atunci. Mărirea veni- 
tului pe cap de locuitor a facilitat achiziționarea de noi dispozi- 
tive şi asimilarea masivă de informaţii. Nivelul de trai a crescut 
în special în state precum China şi India, dar și în alte zone în 
care utilizarea noii tehnologii s-a extins în mod semnificativ, 
cum ar fi în Africa de Est. 

Pe lângă volumul mare de informaţii pe care îl poate genera 
acum doar atingerea unui buton, s-au înregistrat creşteri ex- 
ponenţiale ale puterii de calcul, vitezei şi capacităţii de stoca- 
re a datelor. Peste 4,5 miliarde de persoane din întreaga lume 

aveau acces la internet în 2019. Se spune că, în fiecare minut, 
utilizatorii YouTube-ului încarcă pe acest canal peste 50 de ore 
de videoclipuri, pe când cei care au un cont de Facebook afi- 
şează peste 700.000 de articole de conţinut. Dezvoltările vii- 
toare pot extinde „Internetul lucrurilor” pe măsură ce tot mai 
multe dispozitive sunt conectate şi funcţionează prin interme- 
diul internetului, de la maşini la monitoare cardiace şi aparate 
electrocasnice. O ramură din ce în ce mai mare a economiei 
este dedicată dezvoltării și comercializării de bunuri și servicii 
legate de computere, de care nimeni nu şi-ar fi imaginat cu un 
deceniu în urmă că va avea nevoie. 


Controlarea internetului 


Răspândirea tehnologiilor informaţionale a atras atenţia asupra unor 
probleme cu privire la acces și control, mai ales că internetul a devenit 
un mediu politizat. Comunitățile virtuale au fost create fără a ţine cont 
de distanţă, graniţe naţionale sau obiceiuri sociale, iar internetul a 
devenit un punct focal pentru o serie de interacțiuni umane — de la 
relaţiile sociale până la propaganda politică. 


Statele care vor să suprime astfel de libertăţi tind să se axeze pe 
supraveghere și cenzură. În același timp, există o îngrijorare reală cu 


privire la vulnerabilitatea statelor în faţa amenințărilor teroriste, ale 
căror semne ar putea fi detectate prin monitorizarea e-mailurilor și a 
postărilor de pe social media. 


Conflictul dintre protejarea securității și confidenţialitatea spaţiului 
individual va continua în mod clar ṣi în viitor. Guvernele încearcă deja 
să acceseze informaţii criptate, în timp ce companiile de tehnologie 
depun eforturi pentru a asigura confidenţialitate celor care o solicită, 
iar utilizatorii obișnuiți nu știu cum să răspundă cel mai bine acestor 
provocări. 

PROMISIUNILE BIOŞTIINŢEI 


De mii de ani, omenirea transformă diverse specii din în- 
treaga lume. Oamenii au folosit reproducerea selectivă 
pentru a crea specii de plante şi de animale care au caracte- 
risticile dorite, fie că este vorba despre mere mai suculente, 
fie despre oi mai grase. În secolul XIX, călugărul austriac 
Gregor Mendel (1822-1884) a stabilit regulile de bază ale 
eredității prin experimentele efectuate pe mazăre, pe baza 
cărora s-a ajuns la o înţelegere mai clară a bazei ştiinţifice a 
reproducerii selective. 

Odată ce activitatea lui Mendel a devenit mai cunoscută, 
agricultura secolului XX s-a transformat, conducând la ceea 
ce s-a numit „revoluţia verde”. Tulpinile de cultură îmbună- 
tăţite - în combinaţie cu îngrăşăminte şi pesticide chimice 
produse în masă, cu mecanizarea și utilizarea pe scară largă 
a irigaţiilor - au dus la creşterea producţiei medii de cereale. 
În Asia, cel mai populat continent, preţul orezului a scăzut în 
medie cu 4% pe an, din 1969 până în 2007, pe măsură ce s-au 
dezvoltat noi tulpini de plante. Chiar şi așa, malnutriţia este 
încă răspândită în țările în curs de dezvoltare, deşi de multe ori 
cauza este distribuţia proastă a resurselor, mai degrabă decât 
incapacitatea de a produce hrană suficientă. 

Există anumite limite legate de ştiinţa agricolă. În anii 
1950-1960, Uniunea Sovietică a încercat să folosească stepe- 
Je pentru cultivarea bumbacului și a grâului. Cu toate acestea, 
programele sale complexe de irigații au modificat cursul apei 
râurilor care se vărsau în Marea Aral, micşorând volumul celui 
de-al patrulea lac din lume la doar 10% din capacitatea sa na- 
turală şi provocând pagube în ecosistemele regiunii. În multe 
locuri, folosirea monoculturilor (pentru eficiență, suprafeţe 
vaste sunt dedicate unei singure culturi) a dus la o scădere a 

biodiversităţii și a încurajat răspândirea insectelor dăunătoare. 
Îngrăşămintele şi pesticidele chimice au afectat din ce în ce 
mai mult culturile, aprovizionarea cu apă, lanţul alimentar şi 
atmosfera. 

Modificarea genetică a culturilor generează numeroase 
probleme. Mulţi oameni de ştiinţă sunt de părere că modifi- 
carea genetică a culturilor cu scopul de a crea o rezistență mai 
mare la boli sau pentru a reduce necesarul de pesticide poa- 
te conduce la creşterea producţiei de alimente și la eradicarea 
foametei. Deși îngrijorarea cu privire la efectele consumului 
de produse alimentare provenite din culturi modificate genetic 
asupra sănătăţii umane s-a diminuat, există temeri că modifi- 
cările genetice ar putea afecta şi alte specii, cu consecinţe im- 
previzibile pentru omenire. 

Ingineria genetică aplicată în domeniul sănătăţii umane 
este, de asemenea, o chestiune care se cercetează și se află în 
dezbatere. Avem o capacitate din ce în ce mai mare de a car- 
tografia codul genetic al indivizilor și de a folosi tehnici care 
modifică componenţa genetică a unui organism. În 2015, oa- 
menii de ştiinţă chinezi au intervenit asupra ADN-ului embri- 
onilor umani, astfel încât să modifice gena responsabilă pentru 
talasemie. Epigenetica, o ştiinţă mai recentă, studiază modi- 
ficările ereditare (uneori determinate de mediu), ce afectează 
modul în care funcționează genele - „exprimarea” lor —, dar 
nu schimbă ADN-ul în sine. Cercetătorii continuă să studieze 
rolul factorilor epigenetici în tulburările umane și dizabilitățile 
letale. Aceste studii pot contribui la eradicarea unor tipuri de 
cancer. 


»Manipularea genetică a diferitelor specii de plante sau 
animale permite companiilor, prin folosirea brevetelor 
industriale, să devină proprietarii tuturor plantelor şi 


LUMEA MODERNĂ | 251 


animalelor modificate ulterior... O firmă poate deveni 

proprietarul unei specii întregi. Este logica industriei, 
aplicată vieţii.” 

José Bové, politician francez ecologist, 

Lumea nu este de vânzare (2002) 


Prin clonare se produce un animal care este identic din 
punct de vedere genetic cu unul dintre părinţii săi. Dezvol- 
tarea tehnologiei de clonare la începutul secolului XXI a adus 
atât noi posibilităţi, cât şi dileme etice. Înainte de 2015, China 
avea în plan construirea unei fabrici unde să creeze prin clo- 
nare cirezi mari de vite pentru carne şi lapte. În acelaşi timp, 
Parlamentul European a interzis clonarea animalelor pentru 
producerea de alimente. Clonarea umană este și mai contro- 
versată. Clonarea reproductivă ar putea duce la crearea unei 
ființe umane din celule clonate. Procedeul este interzis în mai 
multe țări. Clonarea terapeutică, prin care sunt reproduse ce- 
lule individuale, este folosită în medicină, dar este contestată 
de către cei care se opun folosirii celulelor stem din embrionii 
umani din motive etice sau religioase. 

Nanotehnologia (nano înseamnă „o miliardime”) este un 
alt domeniu care poate transforma tehnologia și medicina în 
viitor. Crearea de mașini de dimensiunea unei molecule sau 
chiar a unui atom reprezintă încă o perspectivă în mare măsu- 
ră teoretică, deşi este subiectul unor cercetări intense. Se pro- 
jectează deja tranzistori cu un diametru de doar câteva sute 
de atomi şi s-au înregistrat progrese în crearea şi manipularea 
materialelor ce ar putea fi utilizate la o scară nano. Pe măsură 
ce nanotehnologia evoluează, zona de aplicabilitate include di- 
agnosticarea bolilor şi repararea celulor distruse. 

O perspectivă inedită a viitorului este utilizarea implanturi- 
lor artificiale pentru reconstituirea sau îmbunătăţirea corpului 

uman. Folosim deja dispozitive externe, cum ar fi aparatele au- 
ditive şi interne sau integrate, precum stimulatoarele artificiale, 
membrele protetice şi implanturile cohleare. S-au înregistrat 
progrese în crearea de interfeţe creier - calculator, dispozitive 
care pot cartografia, mări sau repara funcţiile senzoriale. Gân- 
ditorii „transumaniști” susțin că în cele din urmă vom putea să 
ne transformăm în fiinţe cu abilităţi și funcţii atât de avansate, 
încât vom deveni „fiinţe postumane”. 


INTERNAŢIONALIZARE, GLOBALIZARE 
ŞI VIITORUL NAŢIUNII-STAT 


Secolul XX a cunoscut o serie de încercări de a stabili un 
sistem eficient de ordine mondială, de a diminua riscuri- 
le războiului şi de a rezolva alte probleme internaţionale. 
În secolul precedent, Crucea Roşie și prima Convenţie de 
la Geneva au reprezentat un progres în direcția acordului 
de conduită pe timp de război, dar Liga Naţiunilor de după 
Primul Război Mondial a fost prima încercare majoră de a 
institui o organizaţie pan-naţională cu misiunea de a preve- 
ni războiul şi de a aborda problemele nerezolvate pe timp 
de pace. 

Fondată în 1919, Liga a obținut succese timpurii — de 
exemplu, s-a ocupat de criza umanitară provocată de luptele 
din Turcia din 1922-1923. De asemenea, a căutat să acţioneze 
în ceea ce priveşte problemele morale: a definit sclavia în 1926 
şi a condiţionat dreptul de a fi membru în organizaţie de aboli- 
rea acesteia. Dar răspunsurile la invazia japoneză a Manciuriei 
în 1931 şi la invazia italiană a Abisiniei (Etiopia) în 1935 s-au 
dovedit ineficiente. Liga a beneficiat de o cooperare redusă la 
nivel mondial. Naţiunile nu au luat în considerare sancțiunile 


LUMEA MODERNĂ |253 


şi cererile de arbitraj. O consecinţă gravă a fost eşecul discuţi- 
ilor despre dezarmare din anii 1920 şi 1930. Puterile europene 
au continuat să se înarmeze, ceea ce a erodat încrederea inter- 
națională în capacitatea Ligii de a preveni conflictele viitoare. 


„Una dintre cele mai vechi amintiri ale mele este că 
mergeam pe un drum noroios prin munţi. Ploua. În 
spatele meu, satul meu ardea. Când aveam școală, se 
afla sub un copac. Atunci au venit Naţiunile Unite. 
M-au hrănit pe mine, familia mea, comunitatea mea.” 
Ban Ki-Moon, secretar general al ONU (2011) 


Al Doilea Război Mondial a marcat eşecul final al Ligii, 
iar în 1943, SUA, Uniunea Sovietică, Marea Britanie şi China 
(naționalistă) au pus bazele a ceea ce urma să devină Națiuni- 
le Unite. Cu toate acestea, ONU s-a dovedit adesea un forum 
pentru tensiunile din Războiul Rece, nu soluţia. 

Printre alte instituţii noi s-au numărat: Banca Mondială 
(BM), Fondul Monetar Internaţional (FMI) şi Acordul General 
pentru Tarife şi Comerţ (GATT). Acestea au contribuit la con- 
solidarea sistemului financiar global şi la creşterea comerțu- 
lui global. Printre agenţiile ONU s-au numărat: Agenţia ONU 
pentru Refugiați (UNHCR), Organizaţia Mondială a Sănătății 
(OMS), care ajută la coordonarea eforturilor internaționale 
de combatere a bolilor periculoase, și organizaţia culturală a 
ONU (UNESCO - Organizaţia Naţiunilor Unite pentru Edu- 
caţie, Ştiinţă şi Cultură), creată pentru a proteja patrimoniul 
cultural mondial. 

O realizare importantă a ONU este faptul că a instituit ca 
o practică obișnuită şi regulată ca guvernele lumii să se adu- 
ne pentru a discuta despre preocupările şi nemulţumirile lor, 
susținând astfel conceptul de drept internațional. Dar compo- 
nenţa Consiliului de Securitate al ONU oferă oricăruia dintre 

cei cinci membri permanenţi (China, Rusia, Franța, Regatul 
Unit şi SUA) drept de veto asupra rezoluţiilor. Această practică 
poate fi considerată nedemocratică și a blocat de multe ori o 
acțiune în caz de criză, atunci când membrii permanenţi aveau 
anumite interese. 

ONU, prin Curtea Internaţională de Justiţie de la Haga, a 
avut succes în urmărirea criminalilor de război, cum a fost li- 
derul sârb bosniac Radovan Karadzic. Printre succese s-a nu- 
mărat protejarea de către UNESCO a ecosistemelor fragile din 
Insulele Galapagos. ONU a acţionat, de asemenea, în anumite 
ocazii, pentru a reduce consecinţele războiului și ale foame- 
tei. Unele dintre eşecurile sale notabile au apărut atunci când 
forțele de menţinere a păcii nu au reușit să împiedice genoci- 
dul din Rwanda în 1994, masacrarea musulmanilor bosniaci 
de către forțele sârbe bosniace din Srebrenica în 1995 şi alte 
asemenea atrocități. 

Guvernul internaţional, prin intermediul ONU, a fost con- 
siderat o soluţie pentru viitor, dar realitatea este că statele im- 
portante, cum ar fi China, Rusia şi SUA, continuă să-şi urmeze 
interesele individuale şi favorizează politicile internaţionale 
doar atunci când este în avantajul lor. Aceasta înseamnă că 
multe probleme şi conflicte internaţionale sunt încă tratate 
prin cooperarea dintre statele-naţiuni la nivel individual. 

Cu toate acestea, aceste state-naţiuni se confruntă cu pro- 
vocări semnificative în ceea ce priveşte suveranitatea lor. Pu- 
terea guvernelor naționale este restricționată de factori care 
depăşesc propriile graniţe. Blocurile internaționale, cum este 
Uniunea Europeană, au luat naştere ca zone de comerţ liber, 
dar s-au transformat în organizaţii în care membrii trebuie să 
se supună legilor și reglementărilor interne. Majoritatea state- 
lor au semnat acorduri internaţionale care limitează activitatea 
propriilor guverne. 

Globalizarea economică, prin care marile companii sunt 
plasate în afara contextului naţional, erodează, de asemenea, 
puterea statului-naţiune. Acestea pot evita plata impozitelor în 
țările în care își realizează o mare parte din venituri şi pot refu- 
za să investească (de exemplu, prin construcţia de fabrici) sau 
pot părăsi țările în care cred că politicile guvernelor alese în 
mod democratic le vor diminua profitul. Şi cultura s-a globa- 
lizat datorită ușurinţei de a comunica, a creşterii importanţei 
mass-media (film, TV şi muzică comercială) și a modului în 
care social media construieşte comunităţi transnaționale de in- 
teres comun. Dacă instituţia statului-naţiune - o formă relativ 
recentă de organizare socio-umană — va supravieţui pe termen 
lung este o întrebare ce rămâne deschisă. 


„Provocarea esenţială cu care ne confruntăm astăzi 
este să ne asigurăm că globalizarea devine o forţă pozi- 
tivă pentru toţi oamenii lumii, în loc să lase în mizerie 
miliarde de persoane” 

Kofi Annan, secretar general al ONU (aprilie 2000) 


Drepturile universale ale omului? 


Conceptul de „drepturi ale omului” datează din perioada iluministă. 
Ideea conform căreia cetăţenii au drepturi și ei trebuie să se supună 
numai orânduirii guvernamentale în numele binelui general stă 
la baza contractului social. Astfel de idei au inspirat atât Revoluţia 
Americană, cât și cea Franceză, și în timpul celor două au fost elaborate 
declaraţii ale drepturilor cetăţenilor. 


În 1948, Organizaţia Naţiunilor Unite a adoptat Declaraţia Universală a 
Drepturilor Omului și a continuat să întocmească alte declarații privind 
drepturile individului. În 1953, Consiliul Europei, mult mai amplu 

decât Uniunea Europeană, a lansat Convenţia Europeană a Drepturilor 
Omului, iar cetăţenii din toate cele patruzeci și șapte de state membre 
pot apela la Curtea Europeană a Drepturilor Omului (CEDO). În astfel de 
documente, drepturile protejează persoanele împotriva imixtiunilor 
guvernamentale și garantează libertatea de exprimare, procese echi- 
tabile, dreptul la viaţa privată, la viaţa de familie și la egalitate. Alte 
drepturi, cum ar fi cel la un trai mai bun și la educaţie, necesită acţiuni 
din partea guvernelor. 


Criticii, cunoscuţi uneori drept „relativisti culturali”, au atacat ideea 
existenţei unor drepturi universale ale omului, considerate un exemplu 
de neo-imperialism, prin care democraţii și liberalii occidentali îşi 
impun valorile asupra restului lumii și ignoră tradiţiile și obiceiurile 
locale. 


Oponenții acestui punct de vedere vor ca toţi indivizii să fie trataţi la 
fel. Un argument este acela că negarea sau anularea egalităţii dintre 
sexe, așa cum se întâmplă încă în multe societăţi din întreaga lume, 
protejează o structură de putere patriarhală și nu este foarte diferită 
de sclavie. 


POPULAȚIA 


Creşterea masivă şi aparent inevitabilă a populaţiei lumii 
în ultimul secol a pus la încercare relaţia complexă dintre 
resurse şi cerere. 

Această tendinţă a fost mai evidentă în ultimele decenii. Se 
preconizează că populaţia mondială va ajunge la 8,1 miliarde 
de oameni până în 2025 şi la 9,7 miliarde până în 2050. Printre 
factorii care determină acest nivel de creștere fără precedent se 
numără o rată mai mică a mortalităţii, inclusiv a celei infantile, 

şi creşterea speranţei de viaţă. Aceşti indicatori reflectă toto- 
dată existența unor condiţii de viaţă şi de sănătate mai bune. 
Şi creşterea populaţiei va fi exponențială, dacă un cuplu va 
avea, de exemplu, mai mult de doi copii şi fiecare dintre aceştia 
va avea la rândul său mai mult de doi copii. 

Răspândirea metodelor contraceptive eficiente de la mijlo- 
cul secolului XX a permis cuplurilor să-și planifice familia. În 
mod obişnuit, în țările cu o educaţie mai bună şi un nivel de 
trai mai ridicat, cuplurile optează pentru a avea mai puţini co- 
pii, iar populaţia rămâne la un nivel constant sau chiar scade. 
În ţările mai sărace, unde oamenii au mai puţin acces la edu- 
caţie şi sunt ajutaţi de copii la bătrâneţe, de obicei populaţia 
creşte. 

Au existat câteva încercări de a impune controlul în privin- 
ţa nașterilor: India a derulat o campanie de sterilizare forțată 

în perioada 1975-1977, iar China a restricționat familiile la a 
avea un singur copil, până în 2015, când a renunţat la această 
politică. O problemă importantă în ţările în curs de dezvoltare 
este educaţia femeilor: acolo unde aceasta este mai dezvoltată, 
femeile se căsătoresc mai târziu şi au copii la vârste mai înain- 
tate. 

În țările în care natalitatea a scăzut sau a stagnat, există în- 
grijorarea că forța de muncă nu va putea susține o populaţie 
îmbătrânită. Aceasta a fost o problemă majoră în Japonia, de 
exemplu. În unele state apropiate de „ZPG” (zero population 
growth — „creşterea populaţiei zero”), de exemplu în Ungaria 
și Italia, creșterea populaţiei s-a datorat în mare măsură imi- 
graţiei. 

În trecut, economiştii susțineau că o creştere necontrolată 
a populaţiei ar duce la lipsa de alimente și la foamete. Acum 
mulți sunt de părere că foametea este mai degrabă generată de 
dezechilibrele economice structurale din întreaga lume decât 
de lipsa alimentelor. Un lucru este cert: atunci când populaţiile 
devin mai bogate - cum s-a întâmplat în Occident în ultimele 
două secole şi mai recent în China -, ele folosesc din ce în ce 
mai multe resurse. Este cazul consumului de combustibili fo- 
sili — folosiți pentru a genera mai multă electricitate şi pentru 
a alimenta mai multe maşini, contribuind astfel la încălzirea 
globală - sau a consumului mai mare de carne, care este o risi- 
pă de calorii, produse din pământ. În ultimul timp, majoritatea 
guvernelor şi a economiştilor consideră creşterea economică un 
obiectiv al umanităţii, dar în viitor am putea fi nevoiţi să că- 
utăm modalităţi durabile de a gestiona pământul și resursele 
sale naturale. 

MIGRAȚIA 


Rata migraţiei a crescut în secolul XX ca un răspuns faţă de 
factorii de atragere, cât şi de respingere. Factorii de atragere 
au venit sub forma facilităților de transport - călătorii ae- 
riene accesibile sau rute pe uscat și pe mare îmbunătăţite -, 
în timp ce factorii de respingere au constat în conflictele ar- 
mate şi persecuțiile politice, etnice sau religioase, în sărăcie 
sau în calamităţile naturale, cum ar fi secetele şi inundaţiile. 

Tiparele migraţiei din ultimul secol au fost variate şi com- 
plexe. Fluxurile de migranţi între țări au atras de cele mai mul- 
te ori atenţia acolo unde au fost implicate identități naționale. 
Dar migrații au avut loc şi în interiorul aceleiași țări, în special 
din mediul rural spre orașe, pe măsură ce rata industrializării 
a crescut. Pentru mulți tineri, serviciul militar, în timp de răz- 
boi sau în condiţii de pace, a rupt legătura cu satul. Migraţia 
extinsă în SUA s-a datorat atât oportunităţilor economice, cât 
și dorinţei de izolare. Au existat mutări masive ale populaţiei 
din zonele cu economie slabă, din Nord-Est şi Vestul Mijlociu 
(unde industria grea era în declin), spre zonele prospere din 
Vest şi Sud-Vest, precum și spre Florida şi Carolina de Nord. 

Economiile variau foarte mult în ceea ce priveşte modul în 
care erau tratați migranţii. Taberele imense de refugiaţi din 
unele părți ale Orientului Mijlociu și din Africa de Est contras- 
tează cu cele din SUA, de exemplu, ceea ce a atras un număr 
mare de migranți economici din America Latină. Au existat 
fluxuri similare de muncitori turci către Germania de Vest, dar 
și de portughezi în Franţa, în anii 1950. Până în 1973, 12% din 
forța de muncă din Germania de Vest erau persoane născute în 
alte țări. Cetăţenii străini depăşesc forța de muncă locală din 
statele bogate, cu excepţia celor din Golful Persic. 

Refugiații 


Convenția ONU privind refugiații, din 1951, definește un refugiat ca 
fiind cineva forțat să fugă din ţara natală din cauza persecuției, a 
războiului sau a violenței sau care se teme de persecuție din motive 
rasiale, religioase sau care țin de naționalitate, opinie politică sau 
apartenenţă la un anumit grup social. Războaiele din secolele XX și XXI 
au dus la fluxuri mari de refugiaţi. Doar al Doilea Război Mondial a creat 
aproximativ 60 de milioane de astfel de persoane prigonite. În 2004, 
s-a estimat că în întreaga lume erau 37,5 milioane de refugiaţi. Până 
la sfârșitul anului 2014, cifra crescuse la 60 de milioane, aproape două 
treimi dintre ei fiind strămutați intern. Majoritatea ţărilor s-au înscris 
în Convenţia privind refugiații și, astfel, teoretic recunosc obligaţia de 
a acorda azil și de a avea grijă de cei care ajung în statele lor. În același 
timp, multe ţări fac eforturi considerabile pentru a împiedica refugiații 
să ajungă pe teritoriul lor. 


De cele mai multe ori, migranţii care veneau să lucreze în- 
tr-un alt loc nu se stabileau permanent acolo - germanii i-au 
nimit Gastarbeiter („lucrători invitați”). Situaţia era diferită în 
cazul migranţilor care fugeau de persecuții şi care nu se mai 
puteau întoarce acasă. Printre exemple se numără hugheno- 
ţii - protestanți francezi expulzați din Franţa de Ludovic al 
XIV-lea, un rege catolic —, care s-au stabilit în Anglia la sfârși- 
tul secolului al XVII-lea, şi evreii care au fugit din Germania 
nazistă în anii 1930. 

Deoarece factorii de mediu şi conflictele militare continuă 
să stimuleze fluxurile de migranţi, statele-naţiune din întrea- 
ga lume se vor confrunta cu provocări politice şi economice 
tot mai mari în asimilarea diferitelor grupuri şi culturi. În faţa 
acestor provocări, trebuie să ne amintim că suntem oameni şi 

că trăim cu toţii pe aceeași planetă mică, pe care am împăr- 
țit-o, folosind linii adesea arbitrare, numite graniţe. 


DEZVOLTAREA ECONOMICĂ 


Atât producţia, cât şi consumul din societăţile vestice au luat 
amploare după dezastrul produs de cel de-al Doilea Război 
Mondial. „Boom-ul lung” a fost o perioadă de progres in- 
dustrial şi economic şi de creştere a numărului locurilor de 
muncă şi a durat între 1945 şi 1973. 

Economia americană a produs cantităţi mari de produse de 
consum. A devenit o societate bogată, iar Hollywood-ul şi tele- 
viziunea au popularizat imagini pozitive din viața americană. 
Germania de Vest, Japonia şi Coreea de Sud au înregistrat, de 
asemenea, o creştere economică ridicată, pe baza exporturilor 
crescute. Dezvoltarea tehnologică a avut un impact global mult 
mai rapid decât în trecut, de exemplu în dezvoltarea fibrelor sin- 
tetice, ca nailonul şi polistirenul. Creşterea producţiei a schim- 
bat nu numai țările dezvoltate, ci şi pe cele în curs de dezvoltare, 
unde producţia a crescut și s-a diversificat. 

Creşterea economică a făcut ca bogăţia şi puterea de cum- 
părare să se extindă. Pe măsură ce tot mai mulţi oameni pără- 
seau zonele în care crescuseră şi găseau noi locuri de muncă, 
case și o independenţă financiară mai mare, aceştia au devenit 
„consumatori', pentru care cumpărăturile şi moda reprezen- 
tau modul obişnuit de petrecere a timpului liber. O societate 
de consum aruncă produsele înainte de a le uza. De asemenea, 
Boom-ul lung a încurajat programe sociale ambiţioase, întru- 
cât creşterea venitului a adus statului încasări fiscale mai mari. 

Au urmat perioade mai tulburi, cu recesiuni severe, la mij- 
locul anilor 1970, începutul anilor 1980, începutul anilor 1990 

și la sfârşitul anilor 2000 până la mijlocul anilor 2010. În anii 
1960, fluctuaţia ratei inflaţiei din întreaga lume a pus presiune 
pe economia internaţională, iar acest lucru a dus la prăbușirea 
sistemului de cursuri de schimb fixe de la Bretton Woods, în 
1944. În 1971, SUA au înregistrat primul deficit comercial al 
secolului. Criza politică din Orientul Mijlociu a dus la o creş- 
tere dramatică a preţului petrolului între 1973-1974 și a con- 
tribuit la „stagflation” („stagflaţie”), un amestec de stagnare și 
inflație, care a intensificat incertitudinea şi starea de rău. 

Cu toate acestea, cele mai multe societăţi paşnice s-au bu- 
curat în continuare de o creştere a productivității pe termen 
lung, iar lumea a devenit mai bogată, cel puţin măsurată prin 
accesul oamenilor la bunuri şi servicii. Creşterea economică 
globală a fost stimulată de inovaţie, în special prin apariţia de 
noi domenii, cum ar fi cel al computerelor personale. În același 
timp, balanţa economiilor a înclinat cu un accent mai mare 
asupra serviciilor, spre sectoare cum ar fi asistența medicală 
sau vânzarea de bunuri. Dacă un procent mai mic din popu- 
laţia globală putea asigura necesarul de produse alimentare și 
îmbrăcăminte însemna că o parte a forței de muncă era dispo- 
nibilă pentru alte sarcini. Creşterea venitului mediu a permis 
cheltuirea unor sume mai mari pe diverse servicii, oferind sta- 
tului posibilitatea de a furniza servicii proprii. 

Oferta de bunuri şi servicii a cunoscut etape diferite. În 
producţia industrială, ponderea mărfurilor electronice a cres- 
cut, în timp ce sectoarele tradiţionale ale industriei grele şi a 
textilelor au regresat, cel puţin în Occident. 

Şi în industrie s-au produs o serie de schimbări. În 1950, 
principalele zone industriale au fost Europa de Vest, Statele 
Unite şi Rusia europeană, dar din anii 1960, producţia indus- 
trială a crescut semnificativ în Asia de Est, mai întâi în Japonia 
şi apoi, din anii 1980, în China. China a devenit cel de-al doilea 

mare producător industrial din lume în anii 2000 şi cel mai 
mare până în 2010, deşi depinde mai mult de export decât de 
pieţele interne - în 2005, deficitul comercial american față de 
cel din China era de 202 miliarde de dolari. Problemele care 
au afectat producţia americană, în competiţia cu producătorii 
chinezi şi cu alte state, s-au reflectat în veniturile medii ale gos- 
podăriilor americane, care au stagnat în termeni reali din 1989 
până în 2014. În termeni relativi, salariile oferite de producă- 
torii europeni au scăzut, cu excepţia domenilor de nişă, cum ar 
fi producţia de mașini-unelte şi de produse farmaceutice, deși 
cu resursele, abilitățile şi bogăţia acumulate Europa a rămas o 
zonă economică importantă. 


„Pe această piaţă nouă... miliardele pot curge în inte- 
riorul sau în afara economiei în câteva secunde. Forţa 
banilor a devenit atât de puternică, încât unii observă 
acum că «banii fierbinţi» guvernează lumea din um- 
bră - erodând iremediabil conceptul de putere suvera- 
nă a unui stat naţional” 

Business Week (20 martie 1995) 


Două întrebări se pun în mod special în legătură cu provo- 
cările economice viitoare. Cum va rezolva omenirea obiectivul 
creşterii economice, cu resursele naturale care sunt limitate și 
cu factorii de mediu existenţi? Și cum îşi vor echilibra econo- 
mia țările în curs de dezvoltare, pe măsură ce aşteptările popu- 
laţiei legate de bogăţie și de consum cresc încontinuu? Deoare- 
ce criza financiară internaţională care a început în 2008 a fost 
declanșată, cel puţin parţial, de creditarea bancară iresponsa- 
bilă şi de crearea de instrumente financiare din ce în ce mai 
complexe, reglementarea și controlul sectorului financiar re- 
prezintă o sarcină urgentă pentru guvernele din întreaga lume. 

PROBLEMELE LEGATE DE MEDIU 


Politica de mediu a devenit mai importantă începând cu 
anii 1960. În multe țări au apărut mișcări şi partide politice 
„verzi”, iar multe formaţiuni politice existente au adoptat 
politici pro-mediu. Tot mai mulţi oameni au acceptat faptul 
că problemele de mediu necesită acţiuni globale. 

Unele dintre problemele de mediu care au ajuns în centrul 
atenţiei în secolul XX își aveau originea câteva milenii mai de- 
vreme. Defrişarea pădurilor în Europa, de exemplu, începuse 
odată cu practicarea agriculturii, în perioada neolitică. Pe mă- 
sură ce europenii s-au instalat în alte părți ale lumii, presiunile 
populaţiei au avut un impact similar asupra mediului, cum ar 
fi eliminarea unor suprafețe mari de pădure tropicală pentru 
creşterea vitelor sau pentru producerea de soia sau ulei de pal- 
mier. În alte locuri, pădurea a fost distrusă pentru construcția 
de baraje, care să asigure necesarul de curent electric. Pe lângă 
biodiversitate, pădurile tropicale sunt o „chiuvetă” uriașă de car- 
bon, care reduce cantitatea de dioxid de carbon (cel mai abun- 
dent gaz cu efect de seră) din atmosferă. Acumularea acestor 
gaze a crescut după Revoluţia industrială, conducând la creș- 
terea utilizării de combustibili fosili, cum ar fi cărbunele şi pe- 
trolul, a căror ardere degajă dioxid de carbon în atmosferă. 

Foarte des, daunele pe care activităţile umane le aduc me- 
diului înconjurător nu se limitează la o singură ţară sau regiu- 
ne. Poluanţii sunt transportaţi în întreaga lume de curenţii eo- 
lieni și oceanici. Efectul de seră este unul global: gazele precum 
dioxidul de carbon se acumulează în atmosferă și acționează 
ca ferestrele unei sere, care opresc eliminarea căldurii de pe 
planetă. Pe măsură ce ghețarii de la poli încep să se topească, 
există mai puţină gheaţă care să reflecte căldura Soarelui, iar 
planeta absoarbe şi mai multă energie solară, într-un ciclu de 

feedback. Pe măsură ce permatrostul se topeşte în marile tun- 
dre nordice, din atmosferă este eliberat din ce în ce mai mult 
metan (un alt gaz cu efect de seră). Topirea gheții polare creș- 
te nivelul mării și ameninţă că va scufunda zonele populate 
din întreaga lume, aflate la altitudine joasă. Încălzirea globală 
duce, de asemenea, la schimbări distructive ale climatului, de 
la secetă (şi, prin urmare, la deşertificare) în anumite zone, la 
furtuni și inundaţii devastatoare în altele. 

Preocuparea pentru încălzirea globală a dus în 1992 la con- 
vocarea Summitului Pământului de la Rio de Janeiro, care a 
stabilit convenţia-cadru privind schimbările climatice. În 1997, 
s-a semnat Protocolul de la Kyoto, în cadrul căruia marile țări 
industriale au acceptat să facă reduceri semnificative ale emi- 
siilor de gaze cu efect de seră. A fost totuși dificil de ajuns la 
un acord cu privire la modul de aplicare a protocolului. Prin- 
tre principalii poluanţi ai lumii s-au numărat țările recent in- 
dustrializate, în special China şi India, care erau de părere că 
trebuie să suporte o povară mult mai uşoară decât ţările (din 
Europa şi America de Nord) deja industrializate. În 2001, SUA, 
ale căror emisii au crescut brusc în anii 1990, au respins tra- 
tatul de la Kyoto. Cu toate acestea, în 2015, într-o conferință 
internaţională ce a avut loc la Paris, s-a convenit luarea unor 
măsuri suplimentare pentru a limita încălzirea globală. 

Și alte forme de poluare a aerului au ridicat numeroase pro- 
bleme. Ploaia acidă dăunează copacilor, râurilor şi lacurilor. 
Este cauzată de emisiile de dioxid de sulf şi de dioxid de azot 
din centralele electrice pe cărbune şi alte procese industriale. 
Aceste substanţe chimice se combină cu umiditatea din atmos- 
feră pentru a forma acizi diluați (sulfurici şi azotici), ce cad sub 
formă de ploaie. La sfârşitul secolului XX, lacurile şi pădurile 
din Scandinavia au fost afectate grav de ploile acide provocate 
în mare parte de activitatea industrială din sud, din Germania 

și din alte părţi. Recunoașterea problemei a dus la acţiuni con- 
crete, cum ar fi, de exemplu, instalarea de filtre pentru a reduce 
emisiile periculoase ale centralelor. 

Benzina fără plumb și convertoarele catalitice pentru eva- 
cuările auto au contribuit la scăderea nivelului de ploaie acidă. 
Dar pe măsură ce numărul de maşini şi de camioane crește 
la nivel mondial, emisiile acestora provoacă din ce în ce mai 
multe afecţiuni cardiace şi pulmonare. Unele oraşe, cum ar fi 
Parisul sau New Delhi-ul, au căutat să reducă acest tip de polu- 
are, interzicând circulația maşinilor în anumite zile. Sănătatea 
umană este ameninţată şi de particulele minuscule produse de 
centralele electrice pe cărbune, de gazele de eșapament, praful 
din construcţii sau arderea deșeurilor de culturi. Numai în Eu- 
ropa, se estimează că peste 400.000 de persoane vor muri pre- 
matur, în fiecare an, din cauza poluării aerului urban. 

Societatea de consum a produs cantităţi din ce în ce mai 
mari de gunoaie, o mare parte din acestea nefiind biodegra- 
dabile, iar unele fiind chiar toxice. Proliferarea unor particule 
mici de plastic (adesea din sticle) în oceane s-a dovedit de- 
vastatoare pentru multe forme de viață marină. Deversările de 
petrol de pe platformele de foraj sau din cisternele deteriorate 
au provocat, de asemenea, dezastre ecologice. Acumulările de 
apă dulce şi ecosistemele asociate acestora au fost și ele afectate 
de activitatea umană: de la infrastructura necorespunzătoare 
pentru gestionarea deşeurilor umane, până la practicile agri- 
cole, cum ar fi folosirea îngrășămintelor artificiale. Existenţa 
deşeurilor alimentare a permis unor animale ca şobolanii, vul- 
pile și chiar, în anumite locuri, urşii-polari să aibă un trai des- 
tul de fericit printre tomberoanele noastre de gunoi. 

„Numai în acest secol, o specie a dobândit puterea sem- 
nificativă de a modifica natura lumii” 


Rachel Carson, Primăvara tăcută (1962), prima carte care a subliniat impactul 
pesticidelor asupra mediului natural 


Activitatea umană a transformat mediile multor specii 
non-umane, iar acest lucru, împreună cu vânătoarea, a generat 
în ultimele secole o rată ridicată de extincţii. În acelaşi timp, 
unele specii non-umane s-au răspândit prin intervenţia noastră, 
fiind vorba în special despre acele specii „extraterestre', pe care 
oamenii le-au răspândit în întreaga lume, pentru utilitate sau 
decor, fără a prevedea care vor fi consecinţele. Broaştele-ţes- 
toase, iepurii, rododendronii, kudzu, veverițele-cenuşii au sufe- 
rit ca urmare a dezechilibrelor ecosistemelor. 

Rolul oamenilor în istoria planetei noastre este evidenţiat 
de faptul că din ce în ce mai mulți oameni de ştiinţă sugerează 

acum că ne aflăm într-o nouă epocă geologică. Ei numesc 
această epocă antropocenă (din greacă: antropo-, „umană, şi 
-cene, „nouă'), o eră în care activitățile umane au un efect glo- 
bal asupra ecosistemelor şi a geologiei planetei. Unii istorici 
consideră că această epocă începe odată cu practicarea agri- 
culturii, în urmă cu multe mii de ani, alții sugerează că ea a 
început odată cu Revoluţia industrială, acum peste 200 de ani, 
în timp ce alții cred că este vorba despre un moment mult mai 
recent: primul test al bombei atomice, de la 16 iulie 1945. 


VIITORUL UMANITĂȚII 


Oamenii nu știu ce să creadă în privinţa viitorului lor și al 
copiilor. Religiile din întreaga lume au venit cu răspunsuri 
variate. Hinduismul consideră că viaţa se extinde la nesfâr- 
şit pe cicluri vaste de timp, în care sufletele individuale sunt 
reîncarnate. Alte religii, cum este creștinismul, prevestesc 
un sfârşit apocaliptic al vieţii omenești pe Pământ, într-o 
perioadă sigură, dar necunoscută, urmată de o eternitate 
atemporală, în care cei buni merg la cer şi cei răi sunt arun- 
cați în iad. 

Astăzi totuși, mulți oameni s-ar putea să privească la pre- 
dicțiile şi modelele oamenilor de ştiinţă ca să-şi facă o idee 
despre viitorul probabil al speciilor, dar și al planetei noastre. 
Dezbaterea privind încălzirea globală şi impactul acesteia asu- 
pra vieţii pe Pământ au ajutat la schimbarea mentalităților. 
Organizaţia Meteorologică Mondială a indicat faptul că anul 
2015 va fi cel mai călduros din istorie, principala cauză fiind 
emisiile provocate de om. Temperatura medie globală din fe- 
bruarie 2016 a fost mai mare cu 1,35 *C decât media lunară în- 
registrată în intervalul 1951-1980. Creşterea temperaturii din 

anul 2015 a fost cauzată parţial de El Niño, un model meteoro- 
logic natural și mobil, marcat de creşterea temperaturii apei în 
Pacific; într-adevăr, El Niño din acel an a fost unul dintre cele 
mai puternice fenomene înregistrate pe glob. 

Numeroasele conflicte de interese ale statelor și popoarelor 
din întreaga lume îngreunează stabilirea unor acorduri inter- 
naţionale, nu numai în privința schimbărilor climatice, ci şi 
a altor probleme importante. Creşterea populaţiei globului a 
determinat apariţia unor presiuni asupra mediului în multe 
regiuni ale lumii. Concurența pentru a pune mâna pe resurse 
precum petrolul a dus deja la conflicte extinse. Deşi arderea 
combustibililor fosili contribuie la încălzirea globală, petrolul 
susține încă mari sectoare ale economiei globale, precum şi ni- 
velul de trai a câtorva milioane de oameni. Dacă nu se depun 
eforturi în direcţia dezvoltării de noi surse de energie sustena- 
bile, epuizarea rezervelor de petrol poate avea un impact per- 
turbator asupra modului în care trăim mulți dintre noi. 

În viitor, alte resurse naturale, cum ar fi apa, pot genera 
conflicte pe plan mondial. În Orientul Mijlociu, de exemplu, 
fluviile Tigru şi Eufrat sunt surse vitale de apă pentru Irak şi 
Siria, însă cantitatea pe care o acumulează a fost limitată de 
construcția în Turcia a barajelor pentru irigaţii şi producerea 
de curent electric. Țările în cauză nu au ajuns încă la un acord 
privind distribuţia apei. În anumite state, creşterea consumu- 
lui de apă a epuizat acviferele naturale. În India, cultivarea 
unor suprafețe mari din Punjab cu orez, în anii 1960, a dus la o 
scădere îngrijorătoare a nivelului hidric. Extracția apei de că- 
tre industriile de prelucrare reprezintă o problemă în continuă 
creştere atât în India, cât şi în alte părţi ale lumii. În anii 1990, 
în Australia, utilizarea sistemelor de irigare pentru bumbac și 
orez în bazinul Murray - Darling a dus la deplasarea sării spre 

suprafaţă şi la pierderi majore de teren cultivabil. Ceva similar 
se întâmplase câteva milenii înainte în Mesopotamia antică. 


„lot ce știu despre viitor este că reprezintă ceea ce facem 
din el.” 


Walter Mosley, romancier american (1998) 


Dacă oamenii nu cooperează mai eficient la scară globală, 
competiția şi conflictul generate de diminuarea resurselor pot 
duce la un dezechilibru din ce în ce mai mare. Dacă încălzirea 
globală scapă de sub control, multe părți ale lumii vor ajunge 
să fie nelocuibile, din cauza inundaţiilor sau a deşertificării. 
Această stare va conduce la mari fluxuri de refugiaţi. Este mai 
bine să abordăm cauzele înainte de a face față consecinţelor. 

Dacă încălzirea globală continuă, există posibilitatea ca 
productivitatea agricolă să intre în colaps, iar lipsa alimente- 
lor ar putea însemna sfârșitul vieţii umane pe planeta noastră. 
Cu toate acestea, există şi moduri mai puţin previzibile în care 
specia umană ar putea dispărea. Printre scenariile extreme se 
află posibilitatea declanșării unui război nuclear pe scară largă, 
care ar putea şterge, în doar câteva secunde, o parte din viaţa 
de pe planetă. Dacă unele forme de viaţă au reuşit să supravie- 
țuiască exploziilor şi radiaţiilor, sunt şanse mici să treacă peste 
iarna nucleară următoare: cu atâtea deşeuri aruncate în atmo- 
sferă, lumina Soarelui ar putea fi blocată ani de zile, distrugân- 
du-se plantele, care sunt baza majorităţii lanțurilor trofice. O 
iarnă nucleară ar putea fi cauzată de impactul unui meteorit 
de dimensiuni mari ori al unei comete, sau de erupția unui 
supervulcan precum Yellowstone Caldera. 

La capătul mai bizar al spectrului de posibilităţi, science-fic- 
tion-ul a imaginat adesea că lumea noastră poate fi invadată de 
creaturi extraterestre ostile. În ciuda capacităţii noastre mult 

mai bune de a observa alte planete şi a descoperirii apei pe alte 
corpuri cerești din sistemul nostru solar, posibilitatea de a trăi 
pe o altă planetă rămâne o perspectivă destul de îndepărtată. 
Există totuși un inamic mult mai aproape de noi: o pandemie 
gravă, care să ducă la extincția speciei umane. Printre posibilii 
vinovaţi se numără câteva tulpini noi de gripă, virusul Ebola, 
revenirea Morţii Negre, o variaţie a virusului HIV/SIDA, o for- 
mă de tuberculoză rezistentă la medicamente, utilizarea arme- 
lor biologice sau apariţia unei boli necunoscute. 

Multe specii de animale au dispărut deja. Este posibil şi ca 
specia noastră să o facă în viitor. Chiar dacă vom supravieţui 
mai mult, peste un miliard de ani Soarele va deveni atât de 
fierbinte, încât apa de pe Pământ nu va rămâne lichidă. În con- 
secinţă, viața pe Pământ va dispărea. 

Peste aproximativ cinci miliarde de ani, Soarele - ca şi alte 
stele de aceeași dimensiune - va creşte şi va deveni ceea ce as- 
tronomii numesc un gigant roşu. Această expansiune va cu- 
prinde toate planetele interioare, inclusiv Pământul. 


„Pământul a simţit rana, iar Natura de pe scaunul ei, 
Oftând prin toate lucrările sale, a dat semne de durere, 
Fiindcă totul era pierdut” 

John Milton, Paradisul pierdut, Cartea IX (1667) 


Ne aflăm în primii ani ai călătoriilor în spaţiul cosmic şi nu 
suntem siguri dacă vom putea vreodată să ajungem și între sis- 
temele solare. Cu toate acestea, atunci când Soarele va începe 
să se încălzească şi să se mărească în mod semnificativ, aceasta 
poate fi singura cale - dacă nu vom fi dispărut deja - ca viaţa 
umană să continue. 

DESTINUL UNIVERSULUI 


Cum se va sfârşi Universul? Una dintre posibilități ar fi în 
urma unei implozii, pe măsură ce timpul, lumina şi spaţiul 
dispar. Potrivit acestei teorii, extinderea Universului, care a 
început cu Big Bangul, nu va mai avea impuls, iar Universul 
va începe să se contracte. 

Acest proces a fost numit Big Crunch („Marea implozie” sau 
„Marele colaps”) şi, la rândul său, poate duce la un alt Big Bang, 
poate doar cel mai recent dintr-un ciclu inimaginabil de lung. 
Ca o alternativă, dacă nu există suficientă materie în Univers 
pentru ca gravitația să producă un Big Crunch, s-a presupus că 
entropia ar putea duce la „moartea prin sufocare a Universului”, 
toată energia fiind risipită, iar cosmosul lăsat pentru totdeauna 
rece și lipsit de viaţă. 

Mai recent, ca răspuns la o serie de observaţii asupra efec- 
telor gravitaționale, cosmologii au spus că mai bine de cinci 
din şase părți ale masei Universului pot consta în ceva ce ei 
numesc „materie întunecată” - materie care are masă, dar care 
nu poate fi observată folosind tehnologia actuală. Aceasta face 
ca masa Universului să fie mult mai mare decât se credea până 
acum, iar Big Crunch să devină un scenariu mai probabil. 

Faţă de aceasta, observarea unor supernove aflate la mare 
distanţă indică faptul că părţile cele mai îndepărtate ale Uni- 
versului se îndepărtează de noi (conform teoriei Big Bangului), 
iar rata accelerării creşte. În trecut, fizicienii s-ar fi aşteptat ca 
ritmul expansiunii inițiale să încetinească. Nimic nu a explicat 
această creştere a accelerației, iar oamenii de știință au presu- 
pus că este o „energie întunecată” misterioasă, care acționează 
împotriva gravitaţiei, ducând la extinderea la nesfârşit a Uni- 
versului. Această teorie a sugerat o altă posibilitate în care Uni- 
versul şi-ar putea găsi sfârșitul - „Big Rip” („Marea Ruptură ), 

prin care toate obiectele din Univers, indiferent de mărime, se 
dezintegrează în particule elementare și radiaţii. 

Există unele dificultăţi filosofice evidente în contemplarea 
sfârşitului Universului. În primul rând, niciunul dintre scena- 
riile prezentate - indiferent de modelul matematic - nu poate 
fi probat. Acestea depind de observaţiile actuale, care au fost 
revizuite în trecut şi vor fi reinterpretate în viitor. În al doilea 
rând, orice rațiune legată de Univers este una dificilă pentru 
mintea umană. Universul este „tot ce există” şi ar fi imposibil 
să ne imaginăm inexistenţa sa. Căutarea unui început şi a unui 
sfârşit ale Universului este o metaforă înșelătoare, bazată pe 
experienţa noastră legată de vieţuitoarele care se nasc, trăiesc 
și apoi mor. Este posibil să existe mai multe universuri parale- 
le, dintre care al nostru să fie doar unul. Dar este imposibil ca 
o ființă conştientă din acest Univers să aibă cunoștințe directe 
despre oricare dintre aceste lumi alternative. 

Unul dintre avantajele studierii „istoriei mari”, spre deose- 
bire de istoria umană, este că ne oferă o perspectivă asupra 
existenţei noastre contingente şi trecătoare. Viaţa fiecăruia 
dintre noi reprezintă o parte infimă din timpul trăit de ome- 
nire pe această planetă. Iar specia umană a existat doar într-o 
mică parte din viața sistemului nostru solar. La rândul său, sis- 
temul nostru solar a existat doar timp de o fracțiune din viaţa 
Universului și a apărut datorită combinației dintre un set de 
forțe şi materie, cu anumite caracteristici, într-un moment de 
haos al galaxiei noastre. 

Cunoştinţele pe care le-am dobândit în legătură cu Univer- 
sul și cu istoria planetei noastre reprezintă o mare realizare, 
dar există un punct în care suntem nevoiţi cu toții să acceptăm 
că nu vom cunoaşte niciodată povestea completă a Universului 
în care trăim. 

